


ITSELLENI 


KEISARIN MIETTEITÄ ELÄMÄSTÄ 









fian luonne aitona 






elamantapana. Rooman valtakuntaa toisella vuosisadalla hallinnut 


Marcus Aurelius pyrki toteuttamaan stoalaisen filosofian opetuksia 
sekä yksityiselamassdan että politiikassa. 

Marcus Aureliuksen ajattelun ytimenä on ymmärrys ihmisen 
paikasta maailmassa, jossa yksilön hyveitä ovat oikeudenmukai- 
suus lajitovereitaan kohtaan, totuuden etsintä sekä mielentyyneys 
siinä tehtävässä, mikä hänelle on elämässä määrätty. Näihin hyveisiin 
keisari kannustaa väsymättä itseään — ja samalla lukijaansa. 

Keisari tiesi kuinka elää hyvää elämää koettelevissa olosuhteissa, 
kuinka saavuttaa onnellisuus ja rauha kärsimyksen ja sekasorron 
keskellä ja kuinka tehdä eettisesti oikeita valintoja ilman oman- 
voitonpyyntiä. Itselleni on oikeamielisen hallitsijan kirjoittama kirja 
luonteenlujuudesta, johtajuudesta ja velvollisuudesta. 

Tama stoalaisen filosofian klassikko on innoittanut lukijoitaan 
vuosisadasta toiseen, ja se puhuttelee yha jokaista, joka joutuu 
käyttämään valtaa, kohtaamaan vastoinkäymisiä tai uskoo parempaan 


huomiseen. 


kl 11.1 
ISBN 978-952-7240-17-5 
www.basambooks.fi 


9789527 240175 





' Vaikka saisit elää kolmasti tuhannen vuotta, 
tai kolmasti kymmenentuhatta, muista kui- 
tenkin, ettei kukaan kadota muuta elämää 
kuin sen, jota elää, eikä elä muuta elämää 
kuin sitä, jonka kadottaa. Pisin ja lyhin ovat 
lopulta sama. Onhan nykyhetki kaikille 
yhtäläinen, ja siten se mikä tuhlaantuu on 
yhtäläinen, ja nyt näet, että se mikä kadote- 
taan on vain silmänräpäys. Fihän kukaan voi 
kadottaa mennyttä eikä tulevaa, sillä miten 
häneltä voisi ottaa pois, mitä hänellä ei ole? 
Muista siis aina nämä kaksi asiaa: ensinnäkin, 
että kaikki on samaa lajia ikuisuudesta asti ja 
toistuu sykleittäin ja että ei ole mitään eroa 
siinä, katseleeko ihminen tätä samaa sata vai 
kaksisataa vuotta vai äärettömän ajan; toiseksi, 
että se, minkä sekä kaikkein pitkäikäisin että 
pikaisimmin kuoleva menettävät, on yhtäläi 


nen. Sillä NY kyhetki on ainoa, JOKA inmisel 


— Marcus Aurelius, Toinen kirja 14. 

MARCUS AURELIUS 


Espanjalaisesta suvusta polveutunut Marcus Annius Verus syntyi 
Roomassa 26. huhtikuuta vuonna 121 jKr. Nuorena isänsä me- 
nettänyt Marcus teki vaikutuksen keisari Hadrianukseen, joka 
antoi pojalle lempinimen ’Verissimus’ ("kaikkein tosin) ja ryh- 
tyi kaavailemaan tälle paikkaa kruununperimysjärjestyksessä. 
Marcuksesta tehtiin Antoninus Piuksen ottopoika, ja hän nai 
vuonna 145 Piuksen tyttären Faustinan, jonka kanssa hänellä 
oli lukuisia lapsia. 

Keisari Piuksen hallintokautena 138-161 Marcusta valmis- 
teltiin huolella tulevaan tehtäväänsä. Valtaistuimelle noustes- 
saan Marcus otti nimekseen Marcus Aurelius Antoninus ja 
kohotti kanssahallitsijakseen adoptioveljensä Lucius Veruksen, 
joka kuoli kuitenkin jo vuonna 169. Marcus Aurelius hallitsi 
Rooman valtakuntaa sen ollessa laajimmillaan, mutta ei anta- 
nut vallan ja rikkauksien turmella itseään, vaan pyrki kartta- 
maan itsevaltaisuutta ja vaalimaan poliittista vapautta. 

Marcuksen keisarikautta varjostivat jatkuvat rajasodat sekä 
idässä että pohjoisessa. Marcus osallistui henkilökohtaisesti so- 
tiin germaaniheimoja vastaan ja kuoli lopulta 17. maaliskuuta 
vuonna 180 tuntemattomaan sairauteen sotaleirissä nykyisen 
Wienin lähellä. Häntä seurasi valtaistuimelle hänen poikansa 
Commodus, jota antiikin lähteet kuvaavat ihmishirviöksi. Mer- 
kittäviä takaiskuja Marcuksen hallituskaudella olivat sotien 
ohessa vuoden 175 kapina keisaria vastaan sekä 160-luvun lo- 
pulla idästä sotajoukkojen mukana levinnyt tuhoisa kulkutauti. 


Marcuksen ajan tunnetuimpia aineellisia muistomerkkeja 
Roomassa ovat keisarin ratsastajapatsas sekä yli 30 metriä korkea 
pylväs, jonka spiraalimaiset reliefit kuvaavat germaanisotien 
tapahtumia. Vahvimman jälkensä historiaan Marcus on kuiten- 
kin jättänyt filosofina, joka sovelsi stoalaisia oppeja käytännön 
elämään. Mietelmäteoksen Itselleni lisäksi häneltä on säilynyt 
joukko kirjeitä. 


ALKUSANAT 


Marcus Aurelius Antoninuksen (121-180 jKr.) Itselleni on an- 
tiikin filosofisen kirjallisuuden ajaton klassikko. Sen kirjoittaja 
on Rooman keisari, joka vuodesta 161 kuolemaansa saakka 
hallitsi Välimereltä joka suuntaan levittäytynyttä valtakuntaa 
sen ollessa miltei laajimmillaan. Kirjoittajan yhteiskunnallinen 
asema ja se seikka, ettei hän tarkoittanut kirjoitustaan julkais- 
tavaksi, vaan omaan henkilökohtaiseen parannuksentekoon, 
tekevät teoksesta ainoan laatuaan antiikin kirjallisuuden his- 
toriassa. Keisarin vuosisadasta toiseen nauttiman suosion salai- 
suus on kuitenkin teoksen puhuttelevuus: Marcus näyttää, mi- 
ten stoalainen etiikan teoria muuttuu käytännöksi. 

Keisarin lähin hengenheimolainen antiikin kirjallisuudes- 
sa on häntä pari sukupolvea vanhempi Epiktetos, orja, joka 
vapautensa saatuaan perusti filosofikoulun. Tiedämme, että 
Marcus luki Epiktetosta, ja kenties Epiktetoksen kehotuksista 
mietiskellä alinomaa filosofian totuuksia niitä muistiin kirjoit- 
tamalla ja lukemalla hän sai innoituksen kirjaansa, joka lienee 
ollut alun perin vain kokoelma muistivihkoja tai -lappuja. Täl- 
laisen harjoituksen tarkoituksena oli pitää kerran omaksutut 
vakaumukset elävinä palaamalla niihin yhä uudestaan, ja Mar- 
cuksen teoksessa nähdään samojen teemojen toistuvan uusina 
muunnelmina ilman selkeää sisäistä järjestystä. Teoksessa on 
myös runsaasti lainauksia ja mukaelmia muilta kirjoittajilta, ja 
Marcusta olisikin epäilemättä miellyttänyt toisen suuren stoa- 
laisen, Senecan, kehotus jäljitellä mehiläisiä, jotka valmistavat 


medestä hunajaa — samalla tavalla filosofian lukijan tulee kerä- 
tä talteen paras lukemastaan ja jalostaa sitä. 

Vaikka Marcuksen, paljasjalkaisen roomalaisen, äidinkieli 
oli latina, hän kirjoitti teoksensa kreikaksi. Tämä tuskin tuotti 
hänelle vaikeuksia, sillä monien yläluokkaisten roomalaisten ta- 
paan hän oli käytännössä kaksikielinen. Miksi hän sitten valitsi 
kreikan? Kreikka oli filosofian äidinkieli, ja Marcuksen runsaasti 
viljelemä stoalainen sanasto ei ollut muiden muassa Ciceron pon- 
nisteluista huolimatta löytänyt täysin tyydyttäviä vastineita lati- 
nasta. Kreikankielisiä olivat myös Marcuksen lähteet ja esiku- 
vat, ennen muuta Epiktetos, joten kielivalinta oli luonteva. 

Marcus Aureliuksen teos ilmestyi suomeksi ensimmäisen 
kerran vuonna 1950 otsikolla Itsetutkisteluja. Nyt julkaistava 
käännös on tästä riippumaton ja perustuu alkutekstin uusim- 
piin kriittisiin laitoksiin. Käännökseen on liitetty Marcuksen 
etiikan eräitä puolia ruotiva johdanto sekä lyhyet selitykset, jotka 
valottavat kulttuurihistoriallista taustaa ja pyrkivät liittämään 
Marcuksen ajatukset antiikin filosofisen keskustelun laajempaan 
yhteyteen. Selityksiin on tekstissä viitattu asteriskein. Kään- 
nöksessä on kiinnitetty erityistä huomiota Marcuksen filosofi- 
sen terminologian systemaattiseen välittämiseen. 

Opettajani Simo Knuuttila on lukenut käännöksen seli- 
tyksineen ja tehnyt monia parannusehdotuksia, mistä olen hä- 
nelle kiitollinen, samoin kuin hänen myötämielisyydestään näitä 
kaikkia opintojeni mutkaisia ja lonkeroisia sivupolkuja kohtaan. 


Kirkkonummella toukokuussa 2004 
Marke Ahonen 


JOHDANNOKSI 
— MARCUS AURELIUS JA TUNTEET 


Filosofikeisari Marcus Aureliusta on hänen kirjoituksensa pe- 
rusteella kuvattu perinteisesti ihailevalla, mutta jokseenkin kal- 
sealla määreellä ”jalo”. Itse olen suomennostyöni aikana oppi- 
nut kuvaamaan häntä määreellä ”rakastettava”. Tämä ei ollut 
ensivaikutelmani. Päinvastoin. Ensivaikutelmani syksyllä 2003 
tehtyäni raakakäännöksen eräistä teoksen keskipuolen kirjois- 
ta oli täsmälleen sama kuin Anthony Birleyllä, keisarin vaiku- 
tusvaltaisen elämäkerran kirjoittajalla: ”Mietteiden lukeminen 
pitkissä jaksoissa saattaa johtaa melankoliaan.”! 


Merkittävä käänne käsitykseni avartumisessa oli nuoren Mar- 
cuksen löytäminen. Tunnemme hänet tätä nykyä sovinnaisesta 
rintakuvasta — kaunis, siloposkinen ja kirkasotsainen nuoru- 
kainen — sekä joistakin kymmenistä kirjeistä, joita hän vaihtoi 
opettajansa, reettori Cornelius Fronton kanssa.? Näissä kirjeis- 
sä Marcus ja häntä noin neljännesvuosisadan vanhempi opet- 
taja pohtivat muun muassa Marcuksen opintojen edistymistä, 
kuvailevat pikkutarkasti omiaan ja perheenjäsentensä sairauk- 
sia, ruotivat filosofian ja retoriikan keskinäistä paremmuutta 
sekä ilmaisevat loputtomasti keskinäistä kiintymystään vuolain 
ja usein leikkisinkin sanankääntein. Nuori Marcus viettää huo- 
lettomia päiviä perheensä kanssa maaseudulla, missä hän osal- 

listuu omin käsin viininkorjuuseen, kay ratsastusretkilla ja löy- 
tää illalla skorpionin sängystään. Opettajansa paheksunnasta 
huolimatta Marcus valvoo öitä kirjojen parissa ja uskoo sitten 
synnintuntoisena tämän yöllisen ponnistelun syyksi. erääseen 
tunnontarkasti kuvattuun pikku vilustumiseensa. Opettaja ja 
oppilas maalaavat Platonin Faidroksen retoristen harjoitusten 
innoittamina kuvaa toisistaan rakastajana ja rakastettuna — 
nuori Marcus ilmoittautuu rakastajan rooliin! Näemme heti, 
että kyse on elegantista leikistä, mutta ei ole syytä epäillä, et- 
teivätkö nuori kruununperijä ja aikansa suurin puhuja olisi ol- 
leet aidosti kiintyneet toisiinsa. 


Tämä iloinen ja hullutteleva nuori mies oli elämäkertatietojen 
mukaan innostunut filosofiasta 12-vuotiaana siinä määrin, että 
olisi tahtonut askeetin tavoin nukkua paljaalla lattialla.? Filo- 
sofia, joka Marcukselle tarkoittaa ennen muuta stoalaisuutta — 
joskaan hän huomiota herättävästi ei kertaakaan julistaudu stoa- 
laiseksi —,' näkyy nuoruuden kirjeissä silloin tällöin. Frontoa 
tulevan hallitsijan harrastus jossain määrin huolestuttaa, eten- 
kin jos se tarkoittaa kaunopuheisuuden, antiikin tehokkaim- 
man vallankäytön työkalun, halveksumista. Miten Rooman 
maailmanvallan ruhtinas voisi olla filosofi? Mutta filosofiksi 
Marcus haluaa ja sellaisena jälkimaailma hänet muistaa nyt, 
kun hänen sitkeydella mutta ilman loistavaa menestystä käy- 
mänsä rajasodat ja ponnistelut valtakunnan miljoonien meille 
nimettömien ja kasvottomien asukkaiden hyvinvoinnin puo- 
lesta ovat jotakuinkin unohtuneet. 

Mietteiden filosofikuningas on yli viisikymmenvuotias, ruu- 
miiltaan sairaalloinen, kuolemaa alati mietiskelevä ja odottava 
mies, joka ei tunnu tietävän, vihatako vai rakastaa maailmaa. 
Fronto on kuollut, kuolleita ovat kaikki häntä aikoinaan in- 
noittaneet opettajat ja esikuvat, kuolleita ovat monet ikätove- 
ritkin: ”Kuinka monet, joiden seurassa tulin maailmaan, ovat- 
kaan jo lähteneet pois.” (6, 56) Nuoreen Marcukseen tämän 
miehen yhdistää jonkinlainen vaatimaton epätodennäköisyys, 
palapelin palojen ilmeisen kosketuspinnan puuttuminen, joka 
antiikintutkijaa aina ilahduttaa? ~ kolmekymmentäviisi vuot- 
ta on kulunut ja saamme hakemalla hakea yhdennäköisyyksiä; 
filosofia, yhä kielletympi rakkaus kirjoihin, kiintymys perhee- 
seen, kaipaus maaseudulle, mitä keisari pitää filosofille sopimat- 
tomana; tunne, että tässä on edelleen ihminen. 


Palatkaamme ensivaikutelmiin. Kirjansa alkulehdillä Marcus 
moittii vanhaa roomalaista ylimystöä ”tylynpuoleisiksi ihmi- 
siksi” (1, 11). Sananmukaisesti keisarin syytöksen sisältönä 
on vaikeasti kääntyvä käsite afilostorgia. Sanan kantana on 
storge, ”rakkaus”, joka kattaa koko skaalan tuttavallisesta kiin- 
tymyksestä seksuaaliseen intohimoon. Tavallisimmin sanaa 
_ käytetään perheenjäsenten välisistä suhteista. Filostorgian, jon- 
ka puutteesta Marcus roomalaisia syyttää, luontevin käännös 
olisi kenties "kiintymys” tai ”sydämellisyys”; stoalaiset käytti- 
vät sanaa kuvaamaan toisaalta hyvien ihmisten luonnollista 
tunnetta lapsiaan kohtaan, toisaalta oikeaa asennetta ystäviä 


ja omaisia kohtaan.° 

Tämän havaintonsa roomalaisen aristokratian tunnekyl- 
myydestä Marcus kertoo olevansa velkaa opettajalleen. Fron- 
tolle, ja toden totta: eräässä kirjeessään Fronto huomauttaa, 
ettei latinassa ole edes sanaa filostorgialle — mikä voisikaan olla 
parempi todiste sen täydellisestä puuttumisesta.? Tätä sydämet- 
tömyyttä vastaan keisari itse taistelee stoalaisen filosofian kei- 
noin, filosofian, jonka ihanteisiin kuuluu apatheia, täydellinen 
tunteettomuus, joka lienee stoalaisen etiikan opinkappaleista 
kuuluisimpia. Ensivaikutelma synkeän ja pessimistisesti ihmis- 
kuntaan suhtautuvan keisarin Mietteistä ei välttämättä tue kä- 
sitystä, että hän olisi onnistunut erityisen hyvin kummassakaan 
tavoitteessaan. Ja mitä ylipäätään saadaan tulokseksi, kun sy- 
dämellisyys yhdistetään tunteettomuuteen?® 


Apatheia tarkoittaa yksinkertaisesti tunteiden (pathos, vrt. lati- 
nan passio) puuttumista. Koska ylitettävänä on kielten käsit- 
teistöjen tavanomaisen epäsymmetrian lisäksi vielä kahdentu- 
hannen vuoden ajallinen ja kulttuurinen kuilu, sana pathos vaatii 
aivan ilmeisesti selvennystä. Sitä onkin saatu runsaasti, eten- 
kin viimeksi kuluneen vuosikymmenen aikana, kun antiikin 
tunneteoriat ovat olleet vilkkaan tutkimuksen kohteena? Mar- 
cuksen käsitys tunteista ja niiden kitkemisestä pohjaa viime 
kädessä hellenistiseen stoalaiseen etiikkaan, jonka klassisen tun- 
neteorian vakiinnutti Khrysippos (n. 280-207 eKr), koulun 
oppi-isistä tärkein. Khrysippoksen lähtökohtana on, että tie- 
dämme kyllä, mistä puhumme puhuessamme tunteista, mutta 
emme yhtä ilmeisesti tiedä, mitä tunteet todella ovat, ja tämä 

tietämättömyys on merkittävänä esteenä niistä parantumiselle."° 
Klassisen tunneluokituksen pääluokat ovat halu (epithymia), 
pelko (fobos), nautinto (hédoné) ja tuska (lypé) — tuttuja krei- 
kan arkikielen sanoja ja käsitteitä, joiden alalajeiksi mahdutet- 
tiin stoalaisissa esityksissä epälukuinen joukko yksittäisiä tun- 
teita: rakkaus, kateus, häpeä, kauhu, suru, murhe, vahingonilo 
ja niin edelleen. 


Merkittävää Khrysippoksen tunneteoriassa on, että tunteista 
tehtiin uskomuksia (doksa tai krisis). Täsmällisesti sanottuna 
tunteet ovat epätosia uskomuksia, jotka koskevat hyvää tai pa- 
haa, joko läsnä olevana tai ennakoituna. Näin halu on usko- 
mus ennakoidusta hyvästä, pelko uskomus ennakoidusta pa- 
hasta, nautinto uskomus läsnä olevasta hyvästä ja tuska usko- 
mus läsnä olevasta pahasta. Kaikki tällaiset uskomukset ovat 
epätosia, sillä kohteena ei voi olla todellinen hyvä (hyve) tai 
todellinen paha (pahe), koska tunteet ovat määritelmällisesti 
järjenvastaisia eikä uskomus hyveestä hyvänä tai paheesta pa- 
hana voi olla järjenvastainen."' 

Tavallisesti ihmisten tunne-uskomukset ovat varsin kaa- 
vamaisia: ihmiset haluavat rahaa, kunniaa ja terveyttä, pelkää- 
vät köyhyyttä ja sairautta, tuntevat tuskaa ollessaan köyhiä ja 
sairaita sekä nautintoa ollessaan rikkaita ja terveitä. Selityksenä 
ilmiölle on, että vaikka raha, terveys, köyhyys ja sairaus kuulu- 
vat stoalaisten mukaan moraalisesti "yhdentekevien” (adiafora) 
asioiden luokkaan, siis asioihin, jotka eivät ole hyviä eivätkä 
pahoja, yhdentekevien luokka jakautuu edelleen kahtia. En- 

sinnäkin on aidosti yhdentekeviä asioita, jotka eivät kiinnosta 
normaaleja ihmisiä (kuten onko heillä pariton vai parillinen 
määrä hiuksia), ja sitten on yhdentekeviä asioita, jotka tyypilli- 
sesti aiheuttavat ihmisissä tunnereaktioita. Näistä toiset ovat 
”luonnon mukaisia” (kuten terveys ja rikkaus) ja toiset taas 
”luonnon vastaisia” (kuten köyhyys ja sairaus), ja tämä selittää, 
miksi niitä tavoitellaan ja kartetaan ikään kuin vaistomaisesti. 

Vaikka nämä reaktiot ovatkin vaistomaisia, tunne-usko- 
musten muodostaminen näistä asioista ei ole stoalaisten mu- 
kaan välttämätöntä, sillä voimme mainiosti tavoitella terveyttä 
ja rikkautta pitämättä niitä hyvänä ja karttaa niiden vastakoh- 
tia pitämättä niitä pahana. Mikä tärkeintä, tällaiset asiat eivät 
ole olemuksellisesti meidän vallassamme, sillä emme voi päät- 
tää itse, sairastummeko vai emme. Siksi sairauden pitäminen 
pahana on tuhoisaa, koska jos ja kun sairastumme, olemme 
väistämättä onnettomia, mikä olisi voitu välttää pitämällä sai- 
rautta vain kartettavana, mutta pohjimmiltaan yhdentekevä- 
nä, Sitä paitsi uskomus, että sairaus on paha, on epätosi, ja epä- 
todet uskomukset ovat aina pahasta luonnostaan järkeä ja to- 
tuutta — siis hyvettä — rakastavalle ihmiselle. 


Koska tunteet tyypillisesti ovat luonnon mukaisen pitämistä 
hyvänä ja luonnon vastaisen pitämistä pahana, stoalaiset mää- 
rittelivät tunteen myös ”liioittelevaksi pyrkimykseksi”. Pyrki- 
mys (hormé) on tekninen termi, jonka tapaamme Marcuksella 
kymmeniä kertoja, ja se tarkoittaa suunnilleen samaa kuin suo- 
menkielinen vastinekin: pyrkimystä toimintaan. Tämä pyrki- 

mys on ihmisen omassa vallassa, kun taas toiminta ei ole, sillä 
jokin ulkopuolinen voi estää sen. Pyrkimys on toiminnan vält- 
tämätön ehto, ja luonnostaan toiminnallisena olentona ihmi- 
nen tarvitsee pyrkimyksiä, mutta hän ei tarvitse liioittelevia pyr- 
kimyksiä, tunteita. Pyrkimysten kohdistuminen juuri noihin 
yhdentekevistä asioista luonnon mukaisiin on ihmiseen syn- 
nynnäisesti rakennettu ominaisuus, kun taas pyrkimysten tai- 
pumus muuttua liioitteleviksi on Khrysippoksen mukaan ih- 
miskunnan yleisen turmeltuneisuuden syytä: pahat tavat tart- 
tuvat. Koska keskeistä kuitenkin on tunteiden uskomusluon- 
ne,’ tunteiden terapointi ja apatheian tavoittelu tapahtuu 
ennen muuta vapautumalla virheellisistä uskomuksista niiden 


tiedostamisen kautta. 


Stoalaiseen tunneteoriaan kuului myös oppi ”hyvistä tunteis- 
ta” (eupatheia), jotka ovat tunteiden järjenmukaisia vastineita. 
Halua vastaa tahtominen, pelkoa varovaisuus ja nautintoa ilo. 
Tuskalla ei ole järjenmukaista vastinetta — se ei yksinkertaisesti 
kuulu stoalaisen elämään. Hyvät tunteet on tässä mallissa raken- 
nettu nimenomaan toimimaan pahojen tunteiden vastapareina, 
ja siksi niiden kesken vallitsee tietty epäsuhta. Ilo on tunne, 
sikäli kuin se tuntuu joltakin, mutta varovaisuudelta tämä puoli 
näyttäisi puuttuvan. Oudonkuuloisen ”tahtomisen” (boulésis) 
alaisuuteen kuuluu muun muassa hyväntahtoisuus (eunoia), joka 
samaten on toimintaa ohjaava yleisluontoinen asenne, mutta 
tuskin ilon tavoin kokemuksellinen. Eupatheia-oppi sellaisenaan 
on harvemmin esillä antiikin lähteissä, mutta käsitys stoalaisen 

ihanneviisaan alinomaisesta hyväntuulisuudesta, tyytyväisyydes- 
tä elämäänsä ja kärsivällisestä hyväntahtoisuudesta muita ih- 
misiä kohtaan oli syvään juurtunut. 


Se apatheian kuva, jonka tapaamme Marcuksella, on varsin toi- 
senlainen kuin klassisessa stoalaisuudessa. Marcus ei tarjoa tun- 
teen määritelmää eikä esittele systemaattista terapiaohjelmaa 
tunteiden parantamiseksi. Tunteista hän toki puhuu, mutta kuin 
ohimennen, kuin sellainen, joka hyvin tietää, mitä niille on teh- 
tävä, ja haluaa vain pikaisesti muistuttaa itseään asian tärkey- 
destä. Koska keisari kirjoitti Mietteensä vain itselleen, harkitse- 
mattakaan niiden julkaisemista, hän ei yritä tekstillään vakuut- 
taa ketään muuta; hän yrittää kehottaa itseään parannuksen- 
tekoon, toteuttamaan viimein käytännössä sitä etiikkaa, jonka 
hän jo perinpohjin tuntee — olihan hän harrastanut filosofiaa jo 
yli neljäkymmentä vuotta. 

Tämä teoksen luonne on tunnettu ongelma Marcuksen 
ajattelun tutkimisessa. Käyttökelpoiseksi tieksi sen kiertämi- 
sessä osoittautuu usein kääntyminen Marcuksen tärkeimmän 
hengenheimolaisen ja oppi-isän, Epiktetoksen, puoleen. Epi- 
ktetos (n. 50-135 jKr.) oli aikansa nimekkäin stoalainen, jonka 
filosofian luennoilla Kreikan Nikopoliksessa moni roomalainen 
oli pistäytynyt. Marcus ei tavannut Epiktetosta henkilökohtai- 
sesti, mutta tunsi tämän kirjoituksia. Hän siteeraa useasti meil- 
le säilyneitä Keskusteluja ja viittaa lisäksi eräisiin muutoin tun- 
temattomiin kohtiin, jotka ovat peräisin Keskustelujen kadon- 
neesta jälkipuoliskosta tai jostakin muusta samantapaisesta läh- 

teestä. Epiktetos itse ei kirjoittanut mitään, ja Keskustelut ovat 
hänen oppilaansa Arrianoksen luentomuistiinpanoja, jollaisia 
Epiktetoksen opissa epäilemättä tekivät muutkin.” Vaikka teok- 
sen luonne ja epäsuora syntytapa ovat ongelma myös Keskuste- 
luissa, Arrianoksen Epiktetos on paitsi vakuuttava puhuja, myös 
tunnollinen ja tarkkanäköinen pedagogi. 


Epiktetos jakoi filosofian opiskelun kolmeen osa-alueeseen (topos). 
Ensimmäinen näistä koskee tunteita ja siten apatheian tavoit- 
telua, toinen velvollisuuksia kanssaihmisiä kohtaan, ja kolmas 
koskee vaikutelmien (aistivaikutelmien ja mielikuvien) tutki- 
mista ja erehtymättömyyden tavoittelua suhteessamme todel- 
lisuuteen.!! Epiktetoksen mallissa tunteet eivät ole niinkään 
uskomuksia, vaan reaktioita toiveidemme täyttymättömyyteen. 
Kun haluamme saada jotakin tai välttyä joltakin ja sitten näin 
ei tapahdukaan, silloin koemme tunteita. Siksi apatheia saavu- 
tetaan yksinkertaisimmin siten, että lakataan haluamasta mi- 
tään, mitä ilman voimme jäädä. Omassa vallassamme ovat oman 
sielumme ja ennen muuta sen hallitsevan osan (hégemonikon) 
liikkeet, joita ovat juuri halu saada jotakin (oreksis), halu vält- 
tyä joltakin (ekklisis), pyrkimys (hormé sekä sen parina aformé, 
"poispyrkimys”) ja käsitys (hypolépsis): Hyve on saavutettavissa 
näillä yksinkertaisilla ja vähälukuisilla työkaluilla, joten sitä ih- 
misen on luvallista haluta. Koska sen saavuttaminen kuitenkin 
on tavattoman vaikeaa, ellei mahdotonta, kaikesta haluamisesta 
on paras luopua kokonaan. Tätä on siis Epiktetoksen apatheia: 


”Alä halua mitään.” 

Asia ei kuitenkaan ole näin yksinkertainen. Khrysippolai- 
set tunteen elementit, uskomus ja pyrkimys, asettuvat juuri 
kahden apatheian tavoittelun ulkopuolelle jäävän osa-alueen 
tontille. Koska pyrkimys on Epiktetoksellekin toiminnan ehto, 
filosofian toinen osa-alue koskee sen säätelyä ja nimenomaan 
sen saattamista luonnolliselle tasolleen: tässä täydellistynyt ih- 
minen toimii oikein ystäviään, perhettään ja isänmaataan koh- 
taan ylittämättä koskaan pyrkimyksen oikeaa mittaa, toisin sa- 
noen khrysippolaisessa mielessä tunteettomasti. Kolmas osa- 
alue, Epiktetoksen mukaan kaikkein vaikein, opettaa formaali- 
logiikan hienouksien ohella ennen muuta todellisuuden oikeaa 
tulkintaa. Vaikutelma (fantasia) muuttuu uskomukseksi, kun 
se hyväksytään, ja filosofi pyrkii pitämään kaikki uskomuksen- 
sa tosina, niin että niistä jokainen on "tavoittava” (kataléptiké), 
todellisuuden olemuksen vangitseva. Koska aistihavaintomme 
Epiktetoksen mukaan harvoin pettää, todellinen haaste on va- 
pautua epätosista tapahtumien merkitystä koskevista uskomuk- 
sista. Kun kuulemme lapsemme olevan vakavasti sairaana, jo- 
kin meissä yrittää aina lisätä: ”Tämä on kauheaa, tämä on pa- 
haa.” Filosofian kolmas osa-alue opettaa pysäyttämään nämä 
tarpeettomat ja epätodet lisäykset ja hankkimaan sen sijaan 
lapselle lääkärin. Toisin sanoen, kolmas osa-alue vapauttaa 
meidät tunteista sikäli kuin ne khrysippolaisittain ovat epäto- 
sia uskomuksia hyvästä ja pahasta. 


Näin apatheian tavoittelu on levittäytynyt kaikkialle Epiktetok- 
sen filosofiseen järjestelmään, tavallaan sen keskeisimmäksi yti- 

meksi. Tämä on ymmärrettävää: ihminen on luonnostaan jar- 
jellinen olento, jolla on sisäiset valmiudet oikeaan toimintaan 
ja totuuteen, mutta tunteet, jotka ilmenevät omassa ja vieraas- 
sa vallassa olevien asioiden sekoittamisena, toiminnan ylilyön- 
teinä ja epätosina uskomuksina, estävät ihmistä toteuttamasta 
todellista olemustaan. 

Epiktetoksen järjestelmä näyttää vaikuttaneen Marcukseen 
vahvasti.’ Keisarin kolme perushyvettä ovat kohtuullisuus / 
itsehillintä (sdfrosyné), oikeudenmukaisuus ja totuus, jotka vas- 
taavat Epiktetoksen kolmea filosofian osa-aluetta. Näistä koh- 
tuullisuus samaistuu jumalien tahtoon alistumiseen, vain sen 
haluamiseen, mitä tapahtuu; oikeudenmukaisuus samaistuu it- 
sekkäiden pyrkimysten torjumiseen ja ihmisen todellisen luon- 
non toteuttamiseen järjellisenä, yhteisöllisenä ja poliittisena 
eläimenä; totuus puolestaan on väärään toimintaan pakottavien 
epätosien uskomusten tunnistamista ja hylkäämistä. 

Täydellinen apatheia näyttäisi siten edellyttävän kaikkia 
näitä hyveitä. Marcukselle se on ennen muuta jumalien tah- 
toon alistumista: jumalat ovat tehneet ihmisen sellaiseksi, että 
hänellä on luontainen kyky totuuteen, että hänen järkensä voi 
omaehtoisesti samaistua jumalien järkeen ja tahtoa siten kaik- 
kea samaa kuin maailmankaikkeutta hallitsevat jumalatkin ja 
että ihminen voi tuntea olevansa samaa sukua ja kansaa jokai- 
sen muun järkiolennon kanssa ja pyrkiä kaikessa toiminnas- 
saan tämän suuren maailmanvaltion parhaaseen. Vastaavasti 
tunteet ovat kapinaa jumalia ja heidän luomaansa järjestystä 


vastaan. 

Klassinen stoalainen kosmos on kauttaaltaan aineellinen, mutta 
ainetta hallitsee siihen sitoutuneena ja sitä jäsentävänä logos, 
kosminen järki, jota voidaan kutsua myös luonnoksi, jumalaksi, 
kohtaloksi tai Zeukseksi. Maailma, jossa elämme, on paras mah- 
dollinen, sillä se on parhaan mahdollisen jumalan luomus, juma- 
lan, jonka tahto on olemuksellisesti hyvä. Näin siksi, että maail- 
ma tavallaan on jumala ja jumala on mukana kaikessa olemassa 
olevassa, joskin eritasoisesti. Ihminen on jumalan rakkain luo- 
mus, ja ihmiselle jumala on antanut aidoimman osan itseään tie- 
toisena järkenä. Siksi ihmisen suurin onni on sulauttaa oma yksi- 
löllinen järkensä kosmiseen järkeen ja olla jumalan työtoverina 
omasta tahdostaan. Tällainen ihminen tahtoo sitä, mitä jumala 
tahtoo, ja ottaa osakseen tulevan vastaan iloisena ja tyytyväise- 
nä, olipa se sitten terveyttä tai sairautta, rikkautta tai köyhyyttä. 
Tämä ei kuitenkaan tarkoita, ettei hän pyrkisi tavoittelemaan 
terveyttä esimerkiksi syömällä terveellisesti ja turvautumalla tar- 
vittaessa lääkärin apuun, mutta jos jumala ei tahdo tämän hä- 
nen pyrkimyksensä toteutuvan, hän tyytyy jumalan tahtoon, kos- 
ka jumala ei olisi tahtonut näin, ellei se olisi parasta. 


Marcuksen ajattelussa on piirre, jota kutsun ”platonistiseksi” 
tarkoittamatta, että Marcus olisi välttämättä omaksunut sen 
platonistilta ajattelijoilta; tarkoitan, että tämä piirre muistut- 
taa enemmän platonistista kuin stoalaista filosofiaa.!* Voimme 
lähestyä asiaa hieman kiertoteitse, Marcuksen kaitselmususkon 
kautta. Hyväntahtoiseen kaitselmukseen uskovat ovat aina jou- 
tuneet selittämään skeptikoille, miksi maailmassa kuitenkin on 

niin paljon kaikenlaista ikävää: kuolemaa ja sairautta, piikki- 
pensaita ja kitkeriä vihanneksia (Marcuksen esimerkit); miksi 
hyvät usein kärsivät ja pahat menestyvät. 

Varhaiset stoalaiset kokivat asian jossain määrin ongelmal- 
liseksi, mutta yrittivät tarjota siihen valaisua parhaansa mu- 
kaan. Ensinnäkin, meidän ymmärryksemme ei aina riitä hah- 
mottamaan kokonaisuudessa välttämättömiä suhteita. Vaikka 
jokin näyttäisikin tarpeettomalta ja suoranaiselta jumalan ilkey- 
deltä, sillä saattaa olla kokonaisuuden kannalta välttämätön 
tehtävänsä. Näin Khrysippos ajatteli paheesta, joka ihmisten 
keskuudessa on pikemminkin sääntö kuin poikkeus — sekin on 
kokonaisuuden kannalta hyödyllistä.” Toiseksi, jumalalla oli 
luomistyössään tiettyjä rajoituksia. Näin esimerkiksi ihmisen 
pääkallo on väistämättä varsin heikkoa tekoa, koska muutoin 
jumala ci olisi saanut muovattua päästä haluamansa kaltaista.® 

Marcus palaa Mietteissä toistuvasti kysymykseen kaitsel- 
muksen toiminnan luonteesta. Khrysippoksen tavoin hän erot- 
taa sen, mikä tapahtuu suoraan jumalan tahdosta, ja sen, mikä 
tapahtuu kat’ epakolouthésin, epäsuorana mutta väistämättömänä 
seurauksena tästä tahdosta. Tämä jaottelu on saattanut toimia 
Khrysippoksen yhtenä lähtökohtana hänen erotellessaan yh- 
dentekeviä asioita luonnon mukaisiin ja luonnon vastaisiin. 
Esimerkiksi terveys on jumalan tahdon mukaista, mutta saira- 
us ei; sairauden mahdollisuus — kuten pääkallon luuston alttius 
murtumille — on vain seurausta ihmisen ja eläinten ruumiin 
parhaasta mahdollisesta laadusta. Kaikki luonnon vastaiset yh- 
dentekevät eivät ole sellaisenaan jumalan tahdon vastaisia, sil- 

lä jumala on esimerkiksi tarkoituksella luonut ihmiset kuole- 
vaisiksi. Sen sijaan ennenaikainen kuolema sairauden tai on- 
nettomuuden vuoksi on aidossa mielessä ”luonnon vastainen”. 

Näin khrysippolainen stoalainen tavoittelee terveyttä ju- 
malan tahtomana luonnollisena tilana, mutta sivuuttaa sairau- 
den olankohautuksella. Sairautta on, mutta se ei ole kenen- 
kään tarkoituksellista ilkeyttä, vaan seurausta luonnon rajalli- 
sista mahdollisuuksista; siitä ei tarvitse olla erityisen kiitollinen 
jumalalle, mutta siitä kiukutteleminenkaan ei auta mitään, vaan 
kiukuttelija tekee vain itsensä turhaan onnettomaksi. 

Marcuksen ajattelutapa on toisenlainen. Luonnon tapah- 
tumien ”sivutuotteiden” mietiskely saa hänessä esiin eräänlai- 
sen mystikon, joka haluaa nähdä kaikessa jonkin kätketyn mer- 
kityksen, kauneutta, joka on salattu tavallisilta ihmisiltä, mut- 
ta avautuu jumalien tahtoon samaistuvalle filosofille (3, 2). 
Vaikka erottelu jumalien suoran tahdon ja sen epäsuorien seu- 
rausten välillä tunnustetaan, Marcus unohtaa sen toisinaan tyys- 
tin ja uskoo, että kaikki ihmiselle tapahtuva, myös sairaudet, 
ovat aidosti jumalien tahtomaa ja sellaisena ehdottoman pyhää 
ja kunnioitettavaa (5, 8). 

Mikä saa Marcuksen ajattelemaan näin? Älyllisellä tasolla 
selitys näyttäisi olevan hänen antropologiansa yleinen vasten- 
mielisyys useimpia hormé-tason toimintoja kohtaan. Stoalaisen 
opin mukaan pyrkimykset ohjaavat myös eläimiä, mutta järki- 
olentona ihminen ohjaa itse pyrkimyksiään. Kuitenkaan hän ei 
voi mitään eikä hänen kuulukaan voida mitään sille, millaisia 
nämä pyrkimykset ovat. Koska ne tähtäävät kaikkien ihmisen 

lajiominaisuuksien toteutumiseen ja kaikilla lajeilla on pyrki- 
mys eloonjäämiseen, ihminen tuntee luonnostaan vetoa esimer- 
kiksi ruokaan, juomaan ja sukupuoliseen kanssakäymiseen. 

Marcukselle tässä on jotakin perustavasti alentavaa. Pla- 
tonilta periytyvän vertauksen mukaisesti hän vertaa näitä pyr- 
kimyksiä meitä kiskoviin sätkynuken naruihin, jotka alentavat 
meidät muiden eläinten tasolle, ruumiin ja sen aistimusten ja 
tuntemusten orjaksi. Tälle tasolle Marcus usein sijoittaa myös 
tunteet, joiden stoalaisen opin mukaan pitäisi olla järjen liik- 
keitä ja siten järjettömille eläimille tuntemattomia. Erityisesti 
nautinto ja tuska ovat Marcukselle lihan kokemuksien heijas- 
tumia sielussa, ja niistä eroon pääseminen vaatii sielun hallit- 
sevan osan erottautumista ruumiista, kohottautumista sen ylä- 
puolelle, valloittamattomaksi linnoitukseksi (8, 48). 

Myös Marcuksen käsitys sielusta poikkeaa khrysippolaisesta 
stoalaisuudesta. Khrysippoksen mallissa hégemonikon on yksi 
sielun osa, mutta se koordinoi ja hallitsee kaikkia sielun tapah- 
tumia. Marcuksen mallissa erotetaan toisistaan ruumis, henki 
(pneuma) ja järki, jota eläimillä ei ole, jolloin ihmisille ja eläi- 
mille yhteiset sieluntoiminnot voidaan alentaa eräänlaisen pla- 
tonistisen eläinsielun muodostavan ja lihaan tiiviisti kietoutu- 
van hengen tasolle. Koska Khrysippoksen luonnon mukaiset 
yhdentekevät synnyttävät määritelmällisesti tavoittelupyrkimyk- 
sen ja luonnon vastaiset karttamispyrkimyksen, on luontevaa, 
että näihin luonnollisiin pyrkimyksiin kielteisesti suhtautunut 
Marcus ei halunnut myöskään korostaa eroa jumalan suoran 
tahdon ja sen tahattomien seurausten välillä. 


26 | MARCUS AURELIUS 


Tämä älyllinen vastenmielisyys ruumiin ja hengen tasoa koh- 
taan liittyy myös Marcuksen epästoalaiseen tapaan erottaa tuon- 
puoleinen ja tämänpuoleinen toisistaan. Stoalaisessa ajattelus- 
sa kaikki on tämänpuoleista, sillä aineellinen maailma on ju- 
malan ilmentymä, ellei peräti jumala itse. Marcukselle jumala 
on jossakin toisella puolella (ekei)?, poissa tämänpuoleisen 
maailman aineen ”saastasta” 

Ihmisen sielun hallitseva osa on daimön, jumalhenki, 
alempi jumaluus, joka perinteisesti kreikkalaisessa ajattelussa 
on välittänyt yhteyttä jumalien ja ihmisten maailmojen välil- 
lä. Tämän jumalhengen palveleminen on ihmisen virka tässä 
maailmassa, ja tällä tavalla hän voi palauttaa ruumiiseen si- 
dotun jumalhengen kosmisen logoksen yhteyteen. Ihmisen on- 
nellisuus (eudaimonia) on Marcukselle tämä jumalhengen pyhä 
tila; tulkinta, joka huomiota herättävästi on peräisin Plato- 
nin Akatemiasta.?! Stoalaisuudessa jumalia kunnioitetaan 
perinteisin menoin jonkinlaisena meditaatioharjoituksena, sillä 
hehän ovat läsnä kaikkialla ja auttavat ihmistä vain sikäli kuin 
ihminen oman sielunsa kautta voi auttaa itse itseään. Mar- 
cukselle, joka edeltäjänsä Antoninus Piuksen tapaan vaali 
tunnontarkasti vanharoomalaisia kultteja, jumalien apu näyt- 
tää kuitenkin olevan todellista, jostakin oman itsen ulkopuo- 
lelta tulevaa. Ihminen ei auta itse itseään, vaan jumalat saat- 


tavat jopa auttaa häntä auttamaan itse itseään.” 


Olen tähän asti puhunut ”älyllisestä tasosta”, siitä, että Mar- 
cuksen ajatukset apatheiasta, sielun kerroksellisuudesta, juma- 

lan tahdon ilmenemisestä maailmassa sekä tuonpuoleisen ja 
tämänpuoleisen erosta ovat keskenään yhteensopivia ja anta- 
vat tukea toisilleen ja tällä tavoin ikään kuin selittävät toinen 
toistaan. Joudumme huomattavasti epävarmemmille vesille, jos 
kysymme, mikä sai Marcuksen alun perin erkanemaan tällä ta- 
voin stoalaisesta puhdasoppisuudesta ja nähdäkseni myös Epi- 
ktetoksen filosofiasta. 

Marcuksen filosofia on elämänfilosofiaa, oman henkilökoh- 
taisen tarpeen ylläpitämää sielunparannusta. Uskon, että kir- 
joittajan persoonallisuus on tällaisessa parannuksenteossa aina 
vahvasti läsnä. Näin ovat uskoneet muutkin. Marcus on kirjoi- 
tuksensa perusteella tulkittu milloin jonkinlaiseksi persoonalli- 
suushäiriöiseksi pakkoneurootikoksi, milloin oopiumista riip- 
puvaiseksi kosmisten harhanäkyjen näkijäksi, milloin ahdista- 
van maailmanajan tuotteeksi, joka epätoivoisesti etsii elamal- 
leen varmaa pohjaa.? Useimmat lukijat ja tulkitsijat eivät 
kuitenkaan ole nähneet Mietteiden ajatusmaailmassa mitään pe- 
rustavasti sairaalloista, ja tämä lienee asiallinen lähtökohta. 


Kirjoituksen yksityisestä luonteesta huolimatta Marcus ei pal- 
jasta kovin paljon henkilökohtaista itsestään. Saamme kuiten- 
kin kuulla kahdesta hänen heikkoudestaan, kumpikin antiikin 
maailmassa kovin tavanomainen: hän on herkkä suuttumaan 
ja herkkä "rakkauden intohimolle”, tosin kiitollinen jumalille 
siitä, ettei kumpikaan näistä taipumuksista päässyt kehittymään 
todelliseksi ongelmaksi (1, 17). Fronton kokoelmassa säilyneis- 
tä kirjeistä näkyy Marcuksen kiintymys perheeseensä: äitiin, 

kasvatusisään, vaimoon ja lapsiin, joita hänelle ja Faustinalle 
siunaantui ainakin neljätoista ja joista monet kuolivat pieninä. 
Mietteiden ensimmäinen kirja heijastelee samaten lämpimiä suh- 
teita omaisiin ja opettajiin. 

Kaikkialla Mietteissä on läsnä omakohtainen suhde juma- 
liin, suhde, joka ei näytä vastaavan sen enempää traditionaalis- 
ta vanharoomalaista hurskautta kuin stoalaista abstraktia maa- 
ilmanjärjen (tai oman sielun) palvontaakaan. Vaikka Marcuk- 
selle ei ole täysin selvää, miten kaitselmus toimii, hän ilmai- 
see silti uskonsa jumalien huolenpitoon, joka kohdistuu ihmisiin 
yksilöinä, ja hän uskoo itsekin saaneensa kokea tätä huolenpi- 
toa muun muassa unien välityksellä. Tuonpuoleisuusajatuksis- 
ta huolimatta luonto ja sen tahto näyttäytyvät Marcukselle 
konkreettisina ja miellyttävinä kuvina, joihin hän alati palaa: 
viiniköynnös, viikuna, oliivipuu, hevonen. Vaikka Marcus hal- 
veksuu lihaa, lapsen kehittyminen miehen siemenestä uudeksi 
eläväksi järkiolennoksi herättää hänen ihmetyksensä ja ihai- 
lunsa luonnon salaisuuksia kohtaan (10, 26). Marcus ei viihdy 
hovissa, vaan kaipaa omaa rauhaa; tämä kaipaus "maaseudulle, 
meren rannoille ja vuorille” lienee osin kaipuuta takaisin nuo- 
ruuden huolettomiin päiviin (4, 3). Marcuksen luontosuhde on 
stoalaisittain merkittävän tunnepitoinen: luonnon merkitysten 
ja kauneuden tajuaminen vaatii hänen mukaansa nimenomaan 
”tunnetta ja syvempää ymmärrystä” (3, 2). 

Sovinnaisten vertauksien ja kielikuvien takaa Marcukses- 
sa voi nähdä mystikon, romantikon ja tunneihmisen piirteitä — 
piirteitä, joiden vastapainona suoraviivaisen stoalainen oppi 

"ihmisen yhteisöllisyydestä ja sosiaalisista velvollisuuksista saat- 
toikin olla paikallaan. Teoksessa toistuva aistimaailman rumuu- 
della ja kuolemalla mässäily saattaa antaa morbidin vaikutelman, 
jossa on vaikea erottaa toisaalta keisarin henkilökohtaisia ajatte- 
lutaipumuksia (hän saattoi olla nykykriteereillä jossain määrin 
depressiivinen, emme tiedä; joka tapauksessa hän oli kokenut 
aikuisiällään monia raskaita menetyksiä) ja toisaalta stoalaisia 
meditaatioharjoituksia, joissa kuoleman mietiskelyllä ja todelli- 
suuden paljaan ytimen tavoittamisella on keskeinen sijansa. 


Entä sitten tuo Marcuksen kaipaama filostorgia? Miten se to- 
teutuu hänen filosofiassaan? Sana filein, ”rakastaa”, on yksi kei- 
sarin suosikkisanoja. Se näyttää liittyvän stoalaiseen käsittee- 
seen oikeiösis,?* ”omaksi tekeminen” tai ”omana pitäminen”, joka 
puolestaan liittyy ajatukseen jokaisen eläinlajin luontaisesta 
vedosta kohti sille kuuluvaa ja hyödyllistä. Ihminen tuntee luon- 
taista vetoa hyveeseen ja siten myös kaikkiin Marcuksen kol- 
meen kardinaalihyveeseen, mutta ennen muuta oikeiösis stoa- 
laisessa ajattelussa viittaa ihmisen vetoon kohti lajitovereitaan. 
Lähimmäisenrakkaus on ominaisuus, jonka tärkeyttä Marcus 
ci väsy korostamaan. Kaikki ihmiset ovat osallisia samasta jär- 
jestä, josta tulee näin jokaisen ihmisen luonnollinen laki, ja 
yhteinen laki tarkoittaa yhteistä valtiota. 

Jo ruukussa asuneen kyynikko Diogeneen kerrotaan kut- 
suneen itseään ”maailmankansalaiseksi” (kosmopolites).?? Stoa- 
laiset kehittivät kyynikoilta omaksumaansa maailmanvaltion 
ideaa maltillisempaan suuntaan. Marcukselle se tarkoittaa, että 

hänellä on kaksi kotimaata: Antoninuksena hänen isänmaansa 
on Rooma, mutta ihmisenä se on koko kosmos (6, 44). Lähim- 
mäisenrakkaus ei ole Marcukselle vain velvollisuus tunnistaa 
jokaisessa ihmisessä lajitoverinsa ja suhtautua kärsivällisesti 
ihmisten heikkouksiin, vaan se on todellinen vaatimus rakas- 
taa ihmisiä aidosti (6, 39). Tämä yhteisöllisyyden kokemus on 
niin tunnepitoinen, että Marcus uskaltautuu käyttämään siitä 
sanaa pathos (12, 30). 

Jotain alentuvaistakin Marcuksen suhteessa epäfilosofisiin 
alamaisiinsa voi nähdä. Hän katsoo jumalan määränneen hä- 
net kansansa suojelijaksi (11, 18) ja vertaa itseään tehtäväs- 
sään stoalaisittain yhdentekevien asioiden hankkijana karsival- 
liseen mieheen, joka lähtee hakemaan kasvattilapsensa helis- 
tintä, vaikka hyvin tietää sen olevan arvoton lelu (5, 36). Ala- 
maiset ovat ymmärtämättömiä lapsia, tietämättömiä todellisesta 
hyvästä ja pahasta, ja Marcuksen toivoton tehtävä on yrittää 
mahdollisuuksiensa mukaan valistaa heitä menettämättä koskaan 
malttiaan tai tinkimättä luonnollisesta rakkauden tunteesta. 


On helppo nähdä, että lähimmäisenrakkaus ei ole apatheian 
kieltämä tunne. Siinä ei ole mitään irrationaalista, liioittelevaa 
tai paheellista, se ei nojaa vääriin uskomuksiin hyvästä tai pa- 
hasta, sen kokija ei aseta omaa onneaan sielunsa ulkopuolisen 
varaan, sillä hänen rakkautensa on täysin riippumatonta siitä, 
miten sen kohteet syntyvät, elävät ja kuolevat, riippumatonta 
siitä, vastaavatko he tähän rakkauteen vastarakkaudella, vä- 
linpitämättömyydellä vai vihalla. Näin se on sukua yleiselle hy- 

väntahtoisuudelle (eunoia), joka myös on Marcuksen suosikki- 
sanoja ja jonka olemme nähneet kuuluvan stoalaisten tavoitte- 
lemiin ”hyviin tunteisiin”. Lähimmäisenrakkauden ihanne tuo 
mieleen Marcuksen vertauksen filosofin sielusta aurinkona, joka 
valaisee yhtä lailla kaikkea tielleen tulevaa menettämättä siinä 
mitään omasta loistostaan (8, 57). 

Mutta rakkaudella on Marcuksen ajattelussa persoonalli- 
sempikin puoli, ja se liittyy filosofian ensimmäiseen osa-aluee- 
seen, jumalien tahtoon tyytymiseen. Marcukselle, joka haluaa 
nähdä salattuja merkityksiä siinäkin, minkä khrysippolaisem- 
mat ajattelijat kuittaisivat luomistyön lähinnä satunnaisena 
sivutuotteena, luonto on tahtonut myös sinua, juuri sinua. Ih- 
misen osa on ihmiselle rakas juuri siksi, että se on hänen osan- 
sa, hänen oma paikkansa maailmassa, jota hän ei ole voinut 
valita, mutta jota hänen oman onnellisuutensa vuoksi tulee 
rakastaa (12, 1). Tämä tuo sielun auringon loisteeseen uutta 
voimaa, kun se katselee omaansa. Perhe, lapset, sukulaiset ja 
ystävät eivät ole ketä tahansa ihmisiä, vaan he ovat niitä ih- 
misiä, jotka luonto antoi sinun osaksesi, ja siksi sinun kuuluu 
rakastaa heitä paitsi lajitovereinasi, myös omana kohtalonosa- 
nasi ja osana jumalan suunnitelman täydellisyyttä. Koska tämä 
rakkaus ei kuitenkaan ole rakkautta toiseen ihmiseen ihmise- 
nä vaan omana kohtalonosana, filosofin tulee hyväksyä yhtä 
tyytyväisenä toisen ihmisen kuolema ja elämä, terveys ja sai- 
raus, onhan kaikki tapahtuva aina kokonaisuuden kannalta 
parasta. Tällainen vaatimus oli keisarille itselleenkin ymmär- 


rettävästi ylivoimainen 

Yllä on varovasti lähestytty Marcuksen ajattelun mahdollisia 
epä-älyllisistä motiiveja ja jälleen peräydytty. Koko kysymyk- 
senasettelu edustaa monen mielestä subjektiivista, ei-toivotta- 
vaa, vanhentunutta tai epätieteellistä lähestymistapaa, joka ei 
ota huomioon kirjallisen genren kirjoittajalle asettamia (ja läh- 
deaineiston aukkojen vuoksi vain ekstrapolaation avulla toden- 
nettavia) vaatimuksia tai edellyttää jotakin eksplikoimatonta 
ja viime kädessä olematonta psykologista teoriaa ”persoonalli- 
suudesta” tai jonkin sentapaisen suhteesta yksilön älylliseen 
tuotteliaisuuteen. Omasta puolestani en tiedä, mitä voisivat olla 
objektiiviset kriteerit ajatuksen koherenssin ja loogisten suh- 
teiden tutkimiseksi kirjoittajan ja tulkitsijan persoonan ulko- 
puolella Mietelmien kaltaisessa teoksessa. Lyhyesti: Kuinka suurta 
koherenssia meidän on lupa odottaa? Kuinka väkivaltaisia kei- 
noja saamme käyttää sen esiin saamiseksi? Jos hyväksymme tie- 
tyn määrän inkoherenssia, miten erotamme objektiivisesti ne 
ajatukset, jotka ovat ”perustavia” ja sopivat muiden selittämi- 
seen, ja ne, joita pidämme arvottomina sivupolkuina? 

Oli miten oli, tutkijoiden metodiset ongelmat ovat vain 
mitätön sivujuonne keisarin Mietteiden historiassa, joka on ollut 
suurta voittokulkua viimeiset puoli vuosituhatta, aina siitä asti 
kun kirja tuli yleiseen tietoisuuteen, ja jatkuu voittoisana edelleen, 
kun teoksesta julkaistaan eri kielillä yhä uusia käännöksiä.” 

Kommentoin vielä yhtä omantunnon kysymystä. Kirja on 
keisarin yksityinen päiväkirja. Olemmeko me vain pahaisia tir- 
kistelijöitä repostellessamme yhä uudestaan sen sisältöä? En 
usko, että huoleen on syytä. Lainaan keisarin lääkärin Gale- 

noksen elämänohjetta, joka tulee lähelle monia Marcuksen 
Mietteissä esittämiä ajatuksia ja jonka Marcus epäilemättä olisi 
mielihyvin hyväksynyt: ”Olkoon talosi ovi alati avoinna, niin 
että tuttavasi voivat tulla sisään milloin tahansa ... Kun ovesi 
on alati auki, tuttavien on lupa astua sisään milloin vain, ja 
niin kuin muut ihmiset yrittävät esiintyä säädyllisesti astuttuaan 
julkiseen tilaan, tee sinä samoin omassa kodissasi.”? 


TÄSTÄ KÄÄNNÖKSESTÄ 


Käännöksen perustana ovat Farguharsonin (1944) sekä Dalfenin 
(1979) kriittiset tekstilaitokset. Ensimmäisen kirjan osalta on 
käytetty myös Hadot'n (1998) laitosta, jonka muut osat eivät 
ole viclä ilmestyneet. Näistä olen pitänyt käyttökelpoisimpana 
Farguharsonia, jonka tekstiin liittyy käännös ja laaja kommen- 
taari. 

Mietteiden teksti on suurimmaksi osaksi hyvässä kunnossa, 
mutta paikoitellen turmeltuneita kohtia ei ole onnistuttu tyy- 
dyttävästi ratkaisemaan. Yleisesti käytössä olevaan tapaan 
käännökseen on merkitty hakasuluin [ ] todennäköisin perus- 
tein alkutekstiin kuulumattomina pidettäviä ja siksi poistetta- 
via kohtia, kulmasuluin < > toimittajien tarpeellisina pitämiä 
lisäyksiä sekä kolmella pisteellä kulmasuluissa <...> aukkoa 
tekstissä. 

| Birley 1987, 222. Marcuksen teoksen nimestä ks. selitysosion alku. Joh- 
dannossa teokseen on yksinkertaisuuden vuoksi viitattu nimellä Mietteitä. 

? Kirjeiden ajoittaminen on päiväysten puuttuessa epävarmaa ja nuo- 
ruuden kirjeiden erottaminen siten toisinaan vaikeaa, sillä Marcuksen 

ja Fronton kirjeenvaihto jatkui jälkimmäisen kuolemaan saakka. Fron- 
tosta ks. Champlin 1980. 

3 Historia Augusta, Marcus Antoninus 2, 6. 

t Esim, Asmis 1989 erittelee eri filosofisten traditioiden läsnäoloa Mie- 
telmissä. Eräistä keisarin epäortodoksisista painotuksista huolimatta ylei- 
nen käsitys on, että Marcuksen filosofiasta voi oikeutetusti puhua "stoa- 
laisuutena”; ainakaan siitä ei voi puhua ottamatta huomioon stoalai- 
sen tradition vaikutusta. 

5 Ilahduttaa, koska se takaa, että käytössä olevat lähteet eivät ole toisis- 
taan riippuvaisia, mikä antaisi aihetta epäillä niiden luotettavuutta. 
Palapelin palojen saumaton yhteensopivuus voi tarkoittaa, ettei mi- 
tään palapeliä ole, vaan vain useita (pahimmassa tapauksessa epäre- 
hellisiä) versioita samasta kuvasta. Tällaisista ongelmista ks. Lefkowitz 
1981. 

$ Diogenes Laertios 7, 120 ja Khrysippos, fr. 292 (SVF III). 

7 Sivu 111, rivit 17-20 van den Houtin Fronto-editiossa (Teubner-sarja 
1988). 

8 Keisari huomauttaa opettajastaan Sekstoksesta (1, 9), että hän oli 
paitsi täydellisen tunteeton, myös täynnä filostorgiaa. Koska emme tie- 
dä Sekstoksen luonteesta muuta, kommentista ei ole juurikaan apua. 

? Merkittäviä ovat mm. Annas 1992, Nussbaum 1994, Sihvola & Eng- 
berg-Pedersen 1998 ja Sorabji 2000. Nimenomaisesti Marcuksen tun- 
neteoriaa käsittelee Engberg-Pedersen 1998. 

10 Sana pathos merkitsee sopivasti myös sairautta, mistä stoalaiset saivat 
tukea analogialleen filosofiasta sielun lääketieteenä, jonka päämäärä- 
nä on tunteiden parantaminen, therapeia. 

n Platonismiin kallellaan ollut stoalainen Poseidonios ihmetteli, miksei 
myös hyve liikuta sielua siten, että syntyisi pathos, mutta ei ilmeisesti 
saanut kysymykseen mielestään kelvollista vastausta. 

'? Stoalaiset arvelivat, että aikuisen ihmisen hormé on aina jollakin ta- 
paa uskomuksenomainen, mutta muotoilut ovat valitettavan ylimal- 
kaisia ja käsitykset vaihtelevat kirjoittajasta toiseen. 

3 Vrt. 1, 7 ja selitys. 

4 Keskustelut 3, 2, 1—6. 

'5 Epiktetoksen ja Marcuksen ajattelun yhteyksiä kolmen osa-alueen 
mallin kautta ruotii erityisesti Hadot 1992. Hadot on esittänyt tulkin- 
tansa jo 70-luvulla, ja olen kokenut sen ajoittaisesta kaavamaisuudes- 
taan huolimatta varsin käyttökelpoiseksi. 

16 Platonistisiin vaikutteisiin ovat kiinnittäneet huomiota muutkin; ks. 
erityisesti Asmis 1989. Stoalaisuuden ja platonismin tiet lähentyivät 
toisaalta ns. keskiplatonismissa, toisaalta stoalaisuuden sisällä Posci- 
donioksen kaltaisten platonismista vaikutteita saaneiden filosofien 
myötä. Myös Epiktetoksen ajattelussa on ”platonistisia” piirteitä, mut- 
ta vähemmän kuin Marcuksella. 

7 Vrt. 6, 42 ja selitys. 

5 Aulus Gellius 7, 1; jaksossa on pitkä sitaatti Khrysippokselta. Huo- 
mattakoon, että stoalaiset sijoittivat järjen sydämeen, eivät päähän, 
mutta ihmispään hienouksia ovat joka tapauksessa mm. aistinelimet. 

9 Marcus käyttää sanasta vain muotoa ekeithen, "tuolta puolen”. 

2 Kaiken tämänpuoleisen likaisuudesta vrt. esim. 2, 12; 5, 10; 7,47; 8, 
24 ja 9, 14 

1 Ks. 7, 17 ja selitys. 

2 Vrt. etenkin 9, 40. 

3 Hadot 1992 analysoi tällaisia tulkintoja kirjansa luvussa 10 ja tarjoaa 
tarkat lähdeviitteet. 

% Marcuksen suhteesta uskontoon ks. Rutherfordin tutkimuksen (1989) 
jälkipuoli. 

% Nimittäin toimiiko kaitselmus yhdestä ainutkertaisesta impulssista vai 
jatkuvasti maailman tapahtumiin osallistuvana. 

% Marcuksella sana esiintyy vain kohdassa 3, 9, mutta saman kannan 
muita johdannaisia keisari käyttää runsaammin. 

27 DL 6, 63. 

% Tarinan mukaan nuori Marcus suri syvästi erään opettajansa kuole- 
maa, minkä vuoksi häntä toruttiin filosofille sopimattomasta käytök- 
sestä. Tällöin Antoninus Pius sanoi: ”Antakaa hänen olla ihminen, 
sillä ci filosofia eikä keisarikunta voi ottaa pois tunteita (adfectus)." 
(Historia Augusta, Antoninus Pius 10, 5) Myös omien lasten sairaus ja 
kuolema näyttävät olleen Marcukselle aina vaikeita. 

* Esimerkki elävästä mielenkiinnosta on Hicksien vuoden 2002 ”ajan- 
mukainen" ja mutkia oikova englanninnos, vaikka englanninkielisiä 
käännöksiä on ilmestynyt jo lukuisia. Samaa trendiä edustaa eloku- 
vatuottajasta viisauskirjallisuuden klassikoiden popularisoijaksi ryhty- 
neen Mark Forstaterin kirja (2000), jossa Marcuksen elämänohjeet on 
jäsennelty temaattisesti modernin lukijan käyttöön. 

X "Sielun tunteiden tunnistamisesta ja parantamisesta” 5, 9—10. 


ENSIMMAINEN KIRJA* 


l. Isoisältäni Verukselta, jalo luonteenlaatu ja pitkamielisyys.* 


2. Siittäjästäni kertovasta maineesta ja muistoista, vaatimatto- 


muus ja miehuullisuus.* 


3. Aidiltäni, hurskaus ja anteliaisuus sekä kyky pidättyä paitsi 
pahan tekemisestä, myös sellaisiin ajatuksiin joutumisesta; edel- 
leen yksinkertainen elämäntapa, jolle rikkaiden elämänmeno 


on vieras.* 


4. Isoisoisältäni, etten ole käynyt julkisia kouluja vaan saanut 
opetusta kotona hyviltä opettajilta ja tiedän, että tällaisiin asioi- 
hin tulee käyttää rahaa kursailematta.* 


5. Kasvattajaltani, ettei minusta tullut vihreiden tai sinisten 
kannattajaa eikä kevyiden tai raskaiden kilpien; kestävyys ja 
vähään tyytyminen; omin käsin työskentely ja turhan uteliaisuu- 
den jättäminen sikseen; penseä suhtautuminen panetteluihin.* 


6. Diognetokselta, pidättyminen turhasta touhotuksesta; epä- 
uskoinen asenne ihmeidentekijöiden ja loitsijoiden ja henkien 
manaajien ja muiden sellaisten puheisiin; etten harrastanut vii- 
riäistappeluita enkä intoillut moisista asioista; suorapuheisuu- 

den sietäminen; että olen tullut tutuksi filosofian kanssa ja kuun- 
nellut ensin Bakkheioksen, sitten Tandasiksen ja Marcianuk- 
sen opetusta; että kirjoitin lapsena keskusteluja; että minussa 
syttyi halu olkipatjaan ja häränvuotaan ja muuhun sellaiseen, 
mikä kuuluu kreikkalaiseen kasvatukseen. * 


7. Rusticukselta, että olen käsittänyt tarvitsevani kuria ja ohjaus- 
ta sekä parannusta luonteeseeni; olla sortumatta sofistiseen in- 
toiluun, olla kirjoittamatta kirjoja teoreettisista periaatteista, 
olla väittelemättä parannukseen kannustavista kirjoitelmista, 
olla esittämättä suurieleisesti askeettia tai hyväntekijää; pidät- 
tyminen retoriikasta, runoudesta ja sievistelystä; olla käysken- 
telemättä kotona juhlapuvussa ja tekemättä muuta sellaista; 
kirjeiden kirjoittaminen yksinkertaiseen tyyliin, niin kuin hä- 
nen kirjeensä Sinuessasta äidilleni; valmius ja halukkuus so- 
vintoon niiden kanssa, jotka ovat kiukutelleet ja käyttäytyneet 
loukkaavasti, niin pian kuin he itse sitä haluavat; että on luet- 
tava huolellisesti tyytymättä summittaisiin näkemyksiin tai 
myöntymättä nopeasti samanmieliseksi ympäripyöreästi puhu- 
vien kanssa; että olen tutustunut Epiktetoksen muistiinpanoi- 
hin, jotka hän lainasi minulle omistaan. * 


8. Apolloniokselta, vapaus ja ettei mikään jää arvan varaan eikä 
huomio hetkeksikään kiinnity muuhun kuin järkeen; että on 
aina sama, äkillisissä kivuissa, lapsen kuollessa, pitkäaikaisissa 
sairauksissa; että olen saanut nähdä selvästi elävästä esimer- 

kistä, miten sama henkilö voi olla sekä ehdottoman tosissaan 
että täysin rento; äkäisyyden välittäminen, kun selittää jotakin; 
että olen saanut nähdä ihmisen, joka selkeästi pitää kaikista 
ansioistaan vähäisimpänä kokemusperäistä taitoaan ja kykyään 
välittää teoreettisia periaatteita; että olen oppinut, miten ystä- 
vien suosionosoituksiksi ymmärretyt lahjat tulee ottaa vastaan 
niin, ettei alenna itseään niiden vuoksi eikä myöskään torju 
niitä täysin tunnottomasti.* 


9. Sekstokselta, hyväntahtoisuus ja malli taloudesta, jota per- 
heenisä johtaa; käsitys luonnon mukaisesta elämästä; teesken- 
telemätön arvokkuus; huolekas pyrkimys ystävien parhaaseen; 
maallikkojen ja harkitsemattomasti jotakin mieltä olevien sie- 
täminen; luonteva mukautuminen kaikkien seuraan, niin että 
hänen seurustelunsa oli miellyttävämpää kuin mikään imartelu 
ja silti hänen seurassaan olijat valtasi samalla kertaa suuri kun- 
nioitus; kyky löytää ja järjestää varmasti ja johdonmukaisesti 
elämän kannalta välttämättömät vakaumukset; olla osoittamat- 
ta koskaan suuttumusta tai mitään muutakaan tunnetta, vaan 
olla samalla kertaa täysin tunteeton ja täynnä sydämellisyyttä; 
kiitosten esittäminen ilman suurta hälyä sekä monipuolinen 


oppineisuus ilman näyttämisenhalua.* 


10. Grammaatikko Aleksanterilta, moitteesta pidättyminen ja 
ettei tule takertua nälvimismielessä jonkun lausumaan barba- 
rismiin tai solesismiin tai huonoon sanavalintaan, vaan lausua 

se itse oikeassa muodossa, kun vastaa kysymykseen, ilmaisee 
hyväksyntäänsä, jatkaa keskustelua kyseisestä asiasta — mutta 
ei sanamuodosta! — tai pääsee muutoin esittämään jonkin tuol- 
laisen tahdikkaan ja vaivihkaisen muistutuksen. * 


11. Frontolta, että olen pysähtynyt miettimään tyrannian pa- 
huutta, juonia ja teeskentelyä; ja että yleisesti ottaen nuo, joita 
kutsumme ”patriiseiksi”, ovat jotensakin tylynpuoleisia ihmisiä. * 


12. Aleksanteri Platonistilta, olla usein ja ilman pakottavaa syytä 
sanomatta kenellekään tai kirjoittamatta kirjeessä ”Olen nyt 
kiireinen”, olla jatkuvasti tällaista sanankäännettä käyttäen ja 
olosuhteisiin vedoten väistelemättä velvollisuuksia, jotka seu- 
raavat suhteista kanssaeläjiin.* 


13. Catulukselta, ettei tule suhtautua vähättelevästi, kun ystä- 
vä syyttää jostakin, vaikka syytös olisikin järjetön, vaan on yri- 
tettävä palauttaa välit ennalleen; intomieliset kiitokset opetta- 
jille, niin kuin se, mitä on merkitty muistiin Domituksesta ja 
Athenodotoksesta; aito rakkaus lapsia kohtaan. * 


14. Severukselta, rakkaus perheeseen, totuuteen ja oikeuden- 
mukaisuuteen; että olen hänen kauttaan tullut tuntemaan 
Thrasean, Helvidiuksen, Caton, Dionin ja Brutuksen sekä saa- 
nut mieleeni kuvan tasavallasta, jossa toteutuvat tasa-arvo ja 
sananvapaus, ja keisarikunnasta, joka ennen kaikkea kunnioit- 

taa alamaisten vapautta; edelleen hanelta, sitkeys ja pontevuus 
filosofian harjoittamisessa; hyväntekeväisyys ja kursailematon 
anteliaisuus; toiveikas mieliala ja luottamus ystävien kiintymyk- 
seen ja avoimuus niitä kohtaan, jotka joutuivat hänen pahek- 
suntansa kohteiksi; ettei hänen ystäviensä tarvinnut arvailla, 
mitä hän halusi tai ei halunnut, vaan se oli ilmiselvää.* - 


15. Maximukselta, itsehillintä ja häilymättömyys; hyväntuuli- 
suus kaikissa olosuhteissa, erityisesti sairauksissa; tasainen luon- 
ne, jossa on sekä herttaisuutta että majesteetillisuutta; kyky 
tehdä kiukuttelematta määrätyt tehtävät; miten kaikki uskoi- 
vat, että kun hän puhui, hän myös tarkoitti sanomaansa, ja että 
kun hän toimi, hän tarkoitti sillä hyvää; ettei koskaan tule häm- 
mästyä tai kauhistua, ettei missään asiassa tule kiirehtiä eikä 
jahkailla, ei vajota epätoivoon eikä masentua, ei mielistellä 
hampaat irvessä, mutta ei myöskään menettää malttiaan tai 
ruveta epäluuloiseksi; hyväntekeväisyys, anteeksiantavaisuus, 
rehellisyys; miten hän antoi pikemminkin vaikutelman täysin 
vääristymättömästä kuin oikaisemalla korjatusta; ettei kukaan 
olisi koskaan voinut kuvitellakaan joutuneensa hänen ylenkat- 
somakseen, muttei myöskään kestänyt ajatusta, että olisi pitä- 
nyt itseään häntä parempana; nokkela seuranpitotaito.* 


16. Isältäni,* lempeys ja horjumaton pitäytyminen tarkan tut- 
kinnan jälkeen tehdyissä päätöksissä; vapaus turhamaisuudes- 
ta niin sanottujen kunnianosoitusten suhteen; ahkeruus ja si- 

sukkuus; halu kuunnella niitä, joilla on esittää jotakin yhteistä 
etua edistävää; vääristymätön halu jakaa kullekin tämän ansion 
mukaan; kokemuksen tuoma tieto siitä, missä on tarpeen kiris- 
tää, missä höllätä; rakkausjuttujen lopettaminen nuorukaisten 
kanssa;* huomaavaisuus ja ettei hän vaatinut ystäviään ilman 
muuta osallistumaan päivällisilleen eikä pakottanut heitä läh- 
temään mukaansa matkoilleen eikä muuttanut käytöstään nii- 
tä kohtaan, jotka hyvästä syystä jättivät väliin jonkin tilaisuu- 
den;* halu tutkia asiat perinpohjin hallitustoimissa sekä kärsi- 
vällisyys, niin ettei kukaan ei päässyt sanomaan, että hän luo- 
pui liian varhain tutkimuksista ja tyytyi hätäisiin vaikutelmiin; 
halu pitää kiinni ystävistä; ettei hän koskaan kyllästynyt hel- 
posti eikä ollut taipuvainen hullaantumaan; kaikinpuolinen itse- 
riittoisuus ja iloinen ilme; kaukonäköisyys ja vähäpätöisimpien- 
kin asioiden järjestäminen huolella ilman teatraalisia elkeitä; 
suosionosoitusten ja kaiken mielistelyn hillitseminen hänen val- 
takaudellaan; valtakunnan tarpeista huolehtiminen ja sen va- 
rojen taloudellinen käyttö sekä kärsivällisyys, kun näistä asioista 
esitettiin syytöksiä; pidättyminen taikauskosta suhteessa juma- 
liin sekä kansanjoukkojen mielistelystä ja suosion kalastelusta 
suhteessa ihmisiin; selväpäinen ja luja linja kaikessa, mautto- 
muuden ja turhanaikaisen uutuudentavoittelun välttäminen. 
Kun onni suosi häntä asioissa, jotka edistävät elämän mu- 
kavuutta, hän hyödynsi niitä samalla kertaa mahtailematta ja 
ilman selittelyn makua, niin että niiden ollessa saapuvilla hän 
nautti niistä mutkattomasti, mutta ei niiden puuttuessa jäänyt 

niitä kaipaamaan; ettei kukaan olisi koskaan voinut sanoa hän- 
tä sofistiksi tai nousukkaaksi tai kirjaviisaaksi, vaan kypsäksi ja 
täydeksi mieheksi, joka on imartelun tavoittamattomissa ja ky- 
kenevä puolustamaan itsensä ja alamaistensa omaa. 

Edelleen kunnioitus filosofiaa aidosti harrastavia kohtaan; 
muita hän ei paheksunut, mutta ei myöskään ollut heidän joh- 
dateltavissaan; vielä seurustelutaito ja miellyttävyys, mutta ei 
kyllästymiseen saakka; oikein mitoitettu huolenpito omasta 
ruumiista — ei niin, että hän olisi ollut elämäänsä rakastunut tai 
tehnyt näin kaunistautuakseen, mutta hän ei tehnyt tätä myös- 
kään yliolkaisesti vaan niin, että hän oman huolenpitonsa an- 
siosta tarvitsi hyvin harvoin lääkärinapua tai lääkkeitä tai ul- 
koisia hoitotoimenpiteitä. 

Erityisen vilpitön halu antaa tilaa niille, joilla on jokin kyky, 
esimerkiksi kyky puheilmaisuun tai lakien, tapojen tai muiden 
asioiden tuntemukseen perustuva kyky, sekä halu jakaa heidän 
innostuksensa, niin että jokainen saisi kunniaa oman erinomai- 
suutensa mukaisesti; että hän aina teki kaiken isiemme perin- 
teiden mukaisesti kuitenkaan pyrkimättä siihen, että tämä pe- 
rinnäistapojen säilyttäminen olisi ollut näkyvää; edelleen va- 
paus vaihtelunhalusta ja ailahtelevaisuudesta sekä samoissa 
paikoissa ja asioissa viipyminen; virkeys ja valmius tarttua tavan- 
omaisiin toimiin heti päänsärkykohtausten jälkeen; ettei hänellä 
ollut paljon salaisuuksia, vaan vain vähän ja harvoin ja silloinkin 
ainoastaan valtiollisissa asioissa; maltti ja kohtuus näytösten toi- 
meenpanossa, julkisissa rakennustöissä, lahjoituksissa ja muussa 

sellaisessa, kuten ainakin sellaisella, joka pitää silmällä sitä, mikä 
täytyy tehdä, ei sitä, millainen kunnia teoista seuraa. 

Ettei hän kylpenyt outoihin aikoihin, ei intoillut rakenta- 
misesta, ei miettinyt syömäänsä ruokaa, ei vaatteittensa mate- 
riaalia tai väriä, ei orjiensa ulkonäköä; hänen pukunsa, joka 
tuli hänen maatilaltaan Loriumista; hänen elämänsä Lanuviu- 
missa;* miten hän kohteli Tusculumissa veronkantajaa, joka 
pyysi anteeksi, sekä kaikki muu tällainen; kaiken julmuuden, 
heltymättömyyden ja rajuuden puuttuminen, niin ettei kukaan 
voinut sanoa hänen edes ”hikeentyvän”, vaan kaikki oli harkit- 
tu ja tarkasti eritelty — kiireettömästi, häiriöttä, hyvässä järjes- 
tyksessä, tarmokkaasti ja sopusointuisesti. Häneen sopii se, mitä 
on kirjattu muistiin Sokrateesta, nimittäin että hän kykeni sekä 
pidättymään että nauttimaan siitä, mistä monet ovat liian heik- 
koja pidättymään ja liian leväperäisiä nauttimaan. Vahvuus ja 
kestävyys sekä selväpäisyys noissa kummassakin onnistuu vain 
mieheltä, jolla on täydellinen ja voittamaton sielu, niin kuin oli 
Maximuksen sielu hänen sairastaessaan. 


17. Jumalilta, että minulla on ollut hyvät isovanhemmat, hyvät 
vanhemmat, hyvä sisar, hyvät opettajat, hyvät perheenjäsenet, 
sukulaiset, ystävät, melkein kaikki; etten ole sortunut loukkaa- 
maan ketään heistä, sillä vaikka minulla onkin sellainen mie- 
lenlaatu, joka jossakin tilanteessa olisi voinut saada minut te- 
kemään niin, on jumalien hyvää työtä, ettei koskaan syntynyt 
sellaista sattumusten summaa, joka olisi ollut minut paljastava.* 

Ettei minua kauemmin kasvatettu isoisäni jalkavaimon 
talossa ja että säilytin nuoruuteni kukan tulematta mieheksi 
ennen aikojani, vaan sain vieläpä lykkäystä; että olin sellaisen 
hallitsijan ja isän alamainen, joka oli riisuva minusta kaiken 
ylpeyden ja johdattava minut ymmärtämään, että on mahdol- 
lista elää hovissa tarvitsematta henkivartijoita ja loisteliaita 
vaatteita ja soihtuja ja patsaita ja muuta sellaista pöyhkeilyä, 
vaan että on mahdollista vetäytyä lähestulkoon yksityishenki- 
lön asemaan suhtautumatta siltikään sen kitsaammin tai löy- 
hämielisemmin siihen, mitä johtajana tulee tehdä yhteisön puo- 
lesta; että olen saanut veljen, joka kykenee luonteellaan in- 
noittamaan minut huolehtimaan itsestäni ja samalla kertaa ilah- 
duttamaan minua kunnioituksellaan ja kiintymyksellään;* ettei 
minulle ole syntynyt lahjattomia lapsia eikä myöskään ruumiil- 
taan epämuodostuneita. 

Etten edennyt pidemmälle kaunopuheisuudessa ja runou- 
dessa ja muissa harrastuksissa, joihin olisin kenties uppoutu- 
nut, jos olisin havainnut eteneväni niissä vaivatta; että ennä- 
tin nostamaan kasvattajani asemaan, jota näin heidän janoavan, 
enkä lykännyt asiaa ja jättänyt heitä toivomaan, että tekisin 
sen myöhemmin, koska he vielä olivat nuoria; että olen tunte- 
nut Apollonioksen, Rusticuksen ja Maximuksen; että olen sel- 
keästi ja usein kyennyt kuvittelemaan, millaista todella on luon- 
non mukainen elämä,* niin että sikäli kuin asia on kiinni ju- 
malista sekä viesteistä ja avusta ja innoituksesta tuolta puolen, 
mikään ei estä minua elämästä heti paikalla luonnon mukaises- 

ti, mutta yhä jään siitä jossakin määrin paitsi omaa syytäni ja 
koska en noudata jumalien lähettämiä muistutuksia ja suora- 
naisia opetuksia; että ruumiini on kestänyt näin kauan tällaista 
elämää. * 

Etten kajonnut Benedictaan enkä Theodotokseen, vaan 
että myöhemminkin olen rakkauden intohimon valtaan jou- 
duttuani tervehtynyt;* että vaikka useasti harmistuin Rusti- 
cukseen, en koskaan mennyt niin pitkälle, että olisin joutunut 
katumaan; että äitini, jonka oli määrä menehtyä nuorena, viet- 
ti kuitenkin kanssani viimeiset vuotensa; että aina kun olen 
halunnut auttaa jotakuta köyhää tai muutoin puutteenalaista, 
ei minulle koskaan ole sanottu, ettei minulla ole siihen varaa, 
ja ettei itseäni ole kohdannut samanlainen ahdinko, niin että 
olisin joutunut ottamaan vastaan apua toiselta; että vaimoni 
on sellainen kuin on, niin kuuliainen, niin rakastava, niin vaa- 
timaton;* että minulla on ollut tarjota kelpo kasvattajat lapsil- 
leni; että olen saanut apua uninäyissä, etenkin veren sylkemi- 
seen ja huimaukseen, sekä oraakkelilauseen Caietassa: "Niin 
kuin sinä käytät”;* että vaikka olen kokenut intohimoa filoso- 
fiaan, en ole joutunut yhdenkään sofistin pauloihin enkä ve- 
täytynyt erittelemään kirjoituksia tai päätelmiä tai omistautu- 
nut taivaan asioiden tutkimukselle.* Sillä kaikki tämä tarvit- 
see auttajiksi jumalia ja hyvää onnea. 


TOINEN KIRJA 


Kirjoitettu kvadien maassa Gran-joen varrella* 


1. Varhain aamulla sano itsellesi: Joudun kohtaamaan virka- 
intoisen, kiittämättömän, väkivaltaisen, juonikkaan, kateelli- 
sen, itsekkään miehen.* Kaikki tämä on tullut heidän osak- 
seen, koska he ovat tietämättömiä hyvästä ja pahasta.* Mutta 
minä olen nähnyt, että hyvän luonto on jalo ja että pahan luonto 
on alhainen ja että vieläpä tuon väärintekijän luonto on mi- 
nulle sukua — ei samaa verta ja siementä, vaan osallinen samas- 
ta mielestä ja jumalallisesta kohtalonosasta — eikä ole mahdol- 
lista, että kukaan heistä minua vahingoittaisi. * Sillä kukaan ei 
saa minua sekaantumaan alhaiseen, enkä voi suuttua sukulai- 
selleni enkä vihata häntä, koska olemme syntyneet yhteistyö- 
hön, niin kuin jalat, niin kuin kädet, niin kuin silmäluomet, 
niin kuin hampaiden rivit ylhäällä ja alhaalla. Olisi luonnon 
vastaista toimia toinen toistaan vastaan, ja juuri sitä on har- 


mistuminen ja selän kääntäminen. 


2. Tämä, mitä sitten olenkin, on lihaa ja henkeä ja johtosielu.* 
Halveksu lihaa — verihurmetta ja luita ja kudelmaa, hermojen, 
laskimoiden ja valtimoiden punosta.* Katso myös, mitä onkaan 
henki — ilmavirta, ei edes aina sama, vaan joka hetki se oksen- 
netaan ulos ja jälleen imetään sisään. Kolmas on johtosielu. Pane 

pois kirjasi; ala tempoile enää, siihen ei ole aikaa. Vaan ajattele 
näin, kuin jo tekisit kuolemaa: ”Olet vanha mies. Älä anna 
johtosielusi enää tehdä orjantyötä, älä anna sen enää olla itsek- 
kään pyrkimyksen sätkynukkena,* älä anna sen enää harmitel- 
la kohtaloaan tai nykyhetkeä tai pälyillä epäluuloisesti tulevaa.” 


3. Mikä on jumalien, se on täynnä kaitselmusta. Mikä on sattu- 
man, se ei tapahdu ilman luontoa tai ilman että kaitselmuksen 
ohjaamat työt kehräytyvät ja punoutuvat sen kanssa yhteen. 
Kaikki virtaa tuolta puolen;* lisäksi on olemassa välttämättö- 
myys ja koko maailmanjärjestyksen etu, maailmanjärjestyksen, 
jonka osa sinä olet. Luonnon jokaiselle osalle on hyvää se, 
minkä kaikkeuden luonto saa aikaan ja mikä säilyttää tätä 
luontoa. Samoin kuin alkuaineiden, niin myös yhdistelmien 
muutokset säilyttävät maailmaa.* Nämä riittäkööt sinulle, jos 
ne ovat vakaumuksiasi. Mutta heitä pois janosi kirjoihin, ettet 
kuolisi nuristen, vaan aidosti suopeana ja sydämestäsi kiitolli- 
sena jumalille. * 


4. Muista, kuinka pitkään olet lykännyt tätä kaikkea ja kuinka 
monesti olet saanut jumalilta armonaikaa sitä kuitenkaan käyt- 
tämättä. Jo vihdoin tulee tajuta, millaisen maailmanjärjestyk- 
sen osa olet ja kuka on se, joka hallitsee tätä maailmanjärjes- 
tystä ja jonka valumana sinä olet olemassa, * ja että sinun aikasi 
on rajattu ja' että jos et käytä sitä kirkastumiseen, se on men- 
nyttä ja sinä olet mennyttä eikä uutta tilaisuutta tule. 

5. Huolehdi joka hetki vankkumatta, niin kuin sopii roomalai- 
sen ja niin kuin sopii miehen, että teet käsillä olevan osoittaen 
tarkkaa <...> ja teeskentelemätöntä arvokkuutta ja sydämel- 
lisyyttä ja vapautta ja oikeudenmukaisuutta ja että järjestät 
itsellesi kiireettömyyden kaikista muista mielikuvista. Näin ta- 
pahtuu, jos suoritat jokaisen toimesi kuin se olisi elämäsi vii- 
meinen, vapaana kaikesta päämäärättömyydestä ja päättävän 
järjen hylkimisestä tunteiden hyväksi ja näyttelemisestä ja it- 
serakkaudesta ja tyytymättömyydestä kohtalonosaasi.* Näet, 
miten vähälukuisia ovat nuo seikat, jotka hallintaan saatuaan 
ihminen saa elää tasaisena virtaavaa ja jumalaapelkäävää elä- 
mää.* Eivät edes jumalat vaadi enempää siltä, joka pitää tästä 


kiinni. 


6. Sinä, sieluni, teet väkivaltaa, teet väkivaltaa itsellesi etkä 
enää saa tilaisuutta arvostaa itseäsi. Eikö jokaisen elämä ole 
hetki vain? Tämä sinun elämäsi on miltei jo lopussa etkä vielä- 
kään kunnioita itseäsi, vaan asetat oman onnesi toisten sielu- 


jen varaan. * 


7. Sinuako eksyttää ulkopuolelta luoksesi tunkeva?* Suo itsel- 
lesi kiireettömyys oppia jotakin uutta, jotakin hyvää, ja lakkaa 
kieppumasta ympäri. Nyt onkin jo varottava toista harhapol- 
kua, sillä elämäänsä väsyneet, joilla ei ole maalia, mihin suun- 
nata jokainen pyrkimyksensä ja ylipäätään vaikutelmansa, hou- 
railevat myös teoissaan. 

8. Helpolla ei löydy ihmistä, joka olisi onneton, koska ei ole 
kiinnittänyt huomiota siihen, mitä jonkun toisen sielussa ta- 
pahtuu. Sen sijaan ne, jotka eivät ymmärrä oman sielunsa liik- 
keitä, ovat väistämättä onnettomia. 


9.Muista aina nämä: Mikä on kaikkeuden luonto? Mikä on 
minun luontoni? Miten jälkimmäinen suhtautuu edelliseen? 
Millainen osa se on ja millaisesta kokonaisuudesta? Muista, et- 
tei ole ketään, joka estäisi sinua tekemästä ja puhumasta seura- 
ten aina luontoa, jonka osa olet.* 


10. Filosofi Theofrastos sanoo rikkomuksia vertaillessaan, niin 
kuin tällaisia asioita nyt löyhässä mielessä voi vertailla, että halun 
määräämät rikkeet ovat raskaampia kuin kiivauden määräämät. 
Se näet, joka kiukustuu, näyttää hylkäävän järjen tietyn tus- 
kan ja huomaamatta jäävän kutistumisen myötä, kun taas se, 
jonka rikkomusta ohjaa halu, joutuu nautinnon selättämäksi ja 
näyttäisi olevan rikkomuksissaan jotenkin hillittömämpi ja nais- 
maisempi. Niinpä Theofrastos sanoo aivan oikein ja filosofian 
arvoisesti, että sitä, joka rikkoo nautintoa kokien, kohtaa suu- 
rempi moite kuin sitä, joka rikkoo tuskaa kokien, ja että yleen- 
säkin jälkimmäinen on pikemminkin sellainen, jota ensin on 
loukattu ja jonka tuska pakottaa kiukustumaan, kun taas edel- 


linen on pyrkinyt oma-aloitteisesti tekemään väärin ja päätyy 
tekoonsa halun ohjaamana. * 

11. Toimi, puhu ja ajattele kaikessa, niin kuin olisi mahdollista 
lähteä elämästä nyt heti. Jos jumalat ovat olemassa, ei ihmisten 
keskuudesta poistuminen ole kauheaa, sillä jumalat eivät sotke 
sinua mihinkään pahaan. Mutta jos jumalia ei ole tai jos he 
eivät välitä ihmisten asioista, miksi eläisin maailmassa, joka on 
tyhjä jumalista ja tyhjä kaitselmuksesta? Mutta he ovat ole- 
massa ja välittävät ihmisten asioista ja ovat asettaneet koko- 
naan ihmisen omaan valtaan välttyä sekaantumasta siihen, mikä 
on todellisesti pahaa. Jos jokin muu olisi paha, he olisivat pitä- 
neet huolen, että olisi jokaisen omassa vallassa olla sekaantu- 
matta siihenkään. 

Miten se, mikä ei tee ihmistä huonommaksi, voisi tehdä 
ihmisen elämän huonommaksi? Kaikkeuden luonto ei olisi lai- 
minlyönyt tätä, ei tietämättömyyttään eikä tietäen mutta ky- 
kenemättömänä estämään tai korjaamaan asiaa, eikä se myös- 
kään olisi voinut kyvyttömyyttään tai taitamattomuuttaan teh- 
dä niin suurta erehdystä, että hyvä ja paha kohtaisivat yhtäläi- 
sesti sekä hyviä että pahoja ihmisiä, kaikkia sekaisin. Kuolema 
ja elämä, kunnia ja kunniattomuus, vaiva ja nautinto,* rikkaus 
ja köyhyys — kaikki nämä kohtaavat yhtäläisesti sekä hyviä että 
pahoja, eivätkä ne ole jaloja eivätkä alhaisia; ne eivät siis ole 
hyviä eivätkä pahoja. 


12. Kuinka nopeasti kaikki katoaakaan, itse ruumiit maailman- 
kaikkeuteen, muistot niistä idisyyteen. Millaista onkaan kaikki 
aistein havaittava, etenkin kaikki, mikä houkuttelee nautin- 

nolla tai pelottelee vaivalla tai mitä kailotetaan turhuuden tu- 
ruilla, miten vähäpätöistä ja halveksuttavaa ja saastaista ja ka- 
toavaista ja kuollutta — siinäpä pohdittavaa miclen kyvylle. Mitä 
ovat ne ihmiset, joiden käsitykset ja huudot <tuovat> kunniaa 
<ja kunniattomuutta> ; mitä on kuoleminen; että jos ihminen 
katsoo vain sitä ja ajatuksissaan erottaa ja irrottaa siihen liite- 
tyt kuvitelmat, ei hän enää voi käsittää sen olevan mitään muuta 
kuin luonnon työtä. Jos joku pelkää luonnon työtä, hän on pik- 
kulapsi, eikä tämä edes ole vain luonnon työtä, vaan myös sen 
etu. Miten ihminen koskettaa jumalaa ja millä osallaan ja mil- 
laisessa tilassa tämä ihmisen osa silloin on.* 


13. Ei ole mitään kurjempaa kuin ihminen, joka alati vaeltaa 
ympäriinsä ja ”etsii maan onkaloita”* (kuten hän sanoo) ja 
arvuutellen tutkii, mitä on tekeillä hänen lähimmäistensä sie- 
luissa tajuamatta, että riittää, kun pysyttelee yksin omassa si- 
simmässään asuvan jumalhengen tykönä,* sitä aidosti palvel- 
len. Sen palvelemista on varjella sitä puhtaana tunteista ja 
päämäärättömyydestä ja tyytymättömyydestä siihen, mikä tu- 
lee jumalilta ja ihmisiltä. Jumalilta tuleva on kunnioitettavaa 
hyveen vuoksi, ja ihmisiltä tuleva on rakasta sukulaisuuden 
vuoksi, mutta toisinaan tietämättömyys hyvästä ja pahasta 
tekee siitä myös tavallaan säälittävää. Tämä vamma ei ole vä- 


häpätöisempi kuin se, joka riistää kyvyn erottaa valkoinen ja 
musta. * 

14. Vaikka saisit elää kolmasti tuhannen vuotta, tai kolmasti 
kymmenentuhatta, muista kuitenkin, ettei kukaan kadota muu- 
ta elämää kuin sen, jota elää, eikä elä muuta elämää kuin sitä, 
jonka kadottaa. Pisin ja lyhin ovat lopulta sama. Onhan nyky- 
hetki kaikille yhtäläinen, ja siten se mikä tuhlaantuu on yhtä- 
läinen, ja nyt näet, että se mikä kadotetaan on vain silmänrä- 
päys. Eihän kukaan voi kadottaa mennyttä eikä tulevaa, sillä 
miten häneltä voisi ottaa pois, mitä hänellä ei ole? Muista siis 
aina nämä kaksi asiaa: ensinnäkin, että kaikki on samaa lajia 
ikuisuudesta asti ja toistuu sykleittäin ja että ei ole mitään eroa 
siinä, katseleeko ihminen tätä samaa sata vai kaksisataa vuotta 
vai äärettömän ajan;* toiseksi, että se, minkä sekä kaikkein 
pitkäikäisin että pikaisimmin kuoleva menettävät, on yhtäläi- 
nen. Sillä nykyhetki on ainoa, joka ihmiseltä riistetään, mikäli 
on niin, että hänellä on vain yksin tämä eikä hän voi menettää 
sitä, mitä hänellä ei ole. 


15. ”Kaikki on käsitystä.” On selvää, mitä vastataan kyynikko 
Monimokselle, mutta selvää on myös, mikä hyöty tuosta sa- : 
nonnasta on, jos ottaa vain sen ytimen, sikäli kuin se on totta.* 


16. Ihmisen sielu tekee itselleen pahinta väkivaltaa ensinnäkin 
silloin, kun siitä tulee, sikäli kuin sen vallassa on, irrallinen osa 
ja ikään kuin kasvain maailmankaikkeudessa. Onhan harmis- 
tuminen jostakin tapahtuvasta erkanemista luonnosta, joka 
sulkee sisäänsä kaiken muun luonnot omina osinaan. Toiseksi 

silloin, kun se kääntää selkänsä jollekulle ihmiselle ja käy tätä 
vastaan tarkoituksenaan vahingoittaa, niin kuin tekevät suut- 
tumuksen vallassa olevien sielut. Kolmanneksi se tekee itsel- 
leen väkivaltaa silloin, kun se joutuu nautinnon tai vaivan se- 
lättämäksi. Neljänneksi silloin, kun se näyttelee ja tekee tai 
sanoo jotakin teeskennellen ja totuudenvastaisesti. Viidennek- 
si silloin, kun se ei suuntaa jotakin omaa tekoaan tai pyrkimys- 
tään mihinkään maaliin, vaan toimii missä tahansa päämäärät- 
tömästi ja epäjohdonmukaisesti, kun kaikkein pienimmätkin 
asiat tulisi tehdä tietty päämäärä kiintopisteenä.* Järjellisten 
olentojen päämäärä on seurata kunnianarvoisimman kaupun- 
gin ja valtion järkeä ja lakia. 


17. Ihmiselämän aika on piste, oleminen virtaa, aistihavainto 
sumea, koko ruumiin yhteys mädäntyvä, sielu pyörre, onni vai- 
kea aavistaa, maine epävarma; lyhyesti, kaikki mikä kuuluu 
ruumiiseen on joki, kaikki mikä kuuluu sieluun on unikuva ja 
turhuus, elämä sota ja matka vieraalla maalla, jälkimaine unohdus. 

Mikä siis kykenee toimimaan oppaana? Yksi ja ainoa: filo- 
sofia, Tämä on siinä, että ihminen varjelee sisimmässään asu- 
vaa jumalhenkeä väkivallalta ja vahingolta, jotta se olisi mah- 
_ tavampi nautintoja ja vaivoja, ei tekisi mitään päämäärättö- 
masti tai valheellisesti tai näytellen, ei odottaisi, että joku toi- 
nen tekisi jotakin tai olisi tekemättä; edelleen, jotta se ottaisi 
vastaan tapahtuvan ja osakseen jaetun niin kuin se tulisi sieltä 
jostakin, mistä se itse on tullut; jotta se kaikissa tilanteissa odot- 

taisi kuolemaa suopealla mielellä, ei minään muuna kuin nii- 
den alkuaineiden hajoamisena, joista jokainen elävä olento on 
yhdistynyt. Jos itse alkuaineille ei ole mitään kauheaa siinä, että 
jokainen niistä muuttuu jatkuvasti toisekseen, miksi ihminen 
odottaa epäluuloisesti niiden kaikkien muutosta ja hajoamista? 
Se on luonnon mukaista, eikä mikään paha ole luonnon mu- 


kaista. 


KOLMAS KIRJA 


Kirjoitettu Carnuntumissa* 


I. Ei tule ajatella vain, että joka päivä elämä kuluu ja siitä on 
jäljellä yhä pienempi osa, vaan on myös huomattava, että vaik- 
ka ihminen eläisikin kauemmin, olisi kuitenkin epäselvää, py- 
syisikö hänen ymmärryksensä ennallaan ja riittäisikö se käsit- 
tämään todellisuutta ja sitä pohdintaa, joka tähtää jumalallis- 
ten ja inhimillisten asioiden ymmärtämiseen kokemuksen kaut- 
ta. Sillä jos ihminen alkaa hourailla, aineenvaihdunta ja 
ravinnonotto ja vaikutelmien muodostaminen ja pyrkimys ja 
kaikki muu sellainen pysyvät ennallaan; mutta se, että pystyy 
käyttämään itseään ja erittelemään tarkoin velvollisuuden eri 
osatekijät ja jäsentämään vaikutelmia ja käsittämään vieläpä 
senkin, joko on tullut aika surmata itsensä, sekä kaikki tällai- 
nen, mikä erityisesti vaatii harjoitettua harkintaa, sammuu jo 
aiemmin. On siis kiiruhdettava eteenpäin, ei yksin siksi, että 
kuolema lähestyy hetki hetkeltä, vaan myös siksi, että todelli- 
suuden käsittäminen ja ymmärtäminen lakkaavat jo sitä ennen.* 


2. Huomiota tulee kiinnittää sellaiseenkin, että myös luonnon 
tapahtumien sivutuotteilla on oma viehätyksensä ja lumonsa.* 
Esimerkiksi kun leipä paistuu, se repeilee paikoin, ja kuitenkin 
juuri nämä tällä tavoin syntyneet halkeamat, jotka tavallaan 

ovat vastoin leipurin tarkoitusta, jotenkin kiinnittävät huo- 
miomme ja herättävät erityisen halun ravintoon. Samaten vii- 
kunat kypsimmillään halkeilevat, ja kypsissä oliiveissa juuri mä- 
tänemisen läheisyys suo hedelmälle oman kauneutensa. Maata 
kohden nuokkuvat viljantähkät ja leijonan kurttuotsa ja villi- 
karjujen suusta valuva vaahto ja moni muu ovat erikseen tar- 
kasteltuina kaukana kauniista, mutta siltikin se seikka, että ne 
ovat seurausta luonnon tapahtumista, saa ne toimimaan vieh- 
keänä lisäkoristuksena. 

Jos ihmisellä on tunnetta ja syvempää ymmärrystä kaikkeu- 
den tapahtumille, edes näissä jonkin seurauksena syntyvissä 
asioissa on tuskin yhtäkään, joka ei näyttäytyisi hänelle jolla- 
kin tapaa miellyttävänä.* Tällainen henkilö katselee myös aivan 
yhtä mielellään todellisten petoeläinten ammottavia kitoja kuin 
kaikkea sitä, mitä maalarit ja kuvanveistäjät jäljitellen esittävät, 
ja hän näkee vanhassa naisessa ja miehessäkin tietyn kukoistuk- 
sen ja kauneuden, Hän kykenee myös katselemaan pidättyvin 
silmin lemmenviehätystä omissa orjapojissaan.* On paljon täl- 
laista, mikä ei vakuuta ketä tahansa, vaan näkyy ainoastaan sille, 
joka on aidosti ottanut omakseen luonnon ja sen työt. 


3. Monia sairauksia parannettuaan Hippokrates sairastui itse ja 
kuoli. Kaldealaiset ennustivat monien kuoleman, sitten kohta- 
lo yllätti myös heidät. Aleksanteri ja Pompeius ja Gaius Caesar, 
jotka niin monesti tuhosivat kokonaisia kaupunkeja maan ta- 
salle ja löivät taistelussa lakoon lukemattomia ratsumiehiä ja 

jalkamiehiä, lähtivät kerran itsekin elämästä. Herakleitoksen, 
joka luonnonfilosofiassaan oli niin lavealti pohdiskellut maail- 
manpaloa, sisuskalut täyttyivät vedellä ja hän peitti itsensä leh- 
mänlantahauteeseen ja kuoli. Demokritoksen surmasivat loi- 
set, Sokrateen toisenlaiset loiset.* Mitä on kaikki tämä? Astuit 
laivaan, purjehdit, saavuit rantaan — astu laivasta. Jos toiseen 
elämään, ei mikään sielläkään ole jumalista tyhjää; jos tiedot- 
tomuuteen, vapaudut vaivoista ja nautinnoista, pääset teke- 
mästä orjantyötä astialle, joka on saman verran kehnompi kuin 
sitä palveleva on ylempi, sillä toinen on mieli ja jumaluus, toi- 
nen maata ja verihurmetta. 


4. Älä haaskaa jäljellä olevaa elämääsi vaikutelmiin toisista ih- 
misistä, ellei sitten kiintopisteenäsi ole jotakin yhteistä etua 
koskevaa. Miksi riistäisit itsesi tekemästä jotakin muuta? <...> 
Tämä tarkoittaa, että yrität kuvitella, mitä se ja se tekee ja minkä 
vuoksi ja mitä tarkoittaa ja mitä miettii mielessään ja mitä juo- 
nii ja kaikkea sellaista, mikä saa eksymään oman johtosielun 
tarkkailusta. Vaikutelmien ketjussa on vältettävä päämäärät- 
tömyyttä ja turhanpäiväisyyttä, mutta ennen kaikkea virkain- 
toisuutta ja pahansuopuutta. On totutettava itsensä vain sel- 
laisiin mielikuviin, että jos joku yhtäkkiä kysyisi: "Mita sinä nyt 
mietit?”, voisit saman tien vastata rehellisesti, että tätä ja tätä, 
ja vastauksesta kävisi heti selväksi, että se kaikki oli yksinker- 
taista ja hyväntahtoista ja sopivaa yhteisölliselle eläimelle, joka 
on välinpitämätön nautinnon ja ylipäätään hekuman kuvitel- 

mista ja kaikesta kilpailunhalusta ja kateudesta ja epäluulosta 
ja muusta, mikä saisi sinut punastumaan selittäessäsi, että se 
sinulla oli mielessäsi. 

Sillä sellainen mies, joka ei enää lykkää tuonnemmaksi 
astumistaan parhaiden joukkoon, on kuin pappi ja jumalien 
palvelija. Hän käyttää oikein sitä, mikä asuu hänen sisimmäs- 
sään ja tekee ihmisestä sellaisen, etteivät nautinnot häntä tah- 
raa, ettei mikään vaiva häntä haavoita, ettei mikään väkivalta 
häntä kosketa, ettei hän huomaa mitään kehnoutta, vaan on 
kilpaurheilija kaikkein suurimmassa kilvassa, joka käydään sii- 
tä, ettei mikään tunne häntä selätä.* 

Tämä juuri tekee ihmisestä oikeudenmukaisuuden läpivär- 
jäämän, sellaisen, että hän täydestä sielustaan toivottaa terve- 
tulleeksi kaiken, mikä hänelle tapahtuu ja mikä hänelle on osaksi 
annettu, ja ettei hän useasti eikä ilman merkittävää ja yhteistä 
etua koskevaa pakottavaa syytä yritä kuvitella, mitä joku toi- 
nen oikein tarkoittaa tai tekee tai ajattelee. Hänellä on toimi- 
tettavanaan vain omat asiansa, ja hän ajattelec alati sitä, mikä 
kokonaisuudesta on määrätty hänen osakseen; työnsä hän te- 
kee hyvin, osansa hän uskoo vakaasti hyväksi, sillä jokaiselle 
osoitettu kohtalonosa kulkee hänen mukanaan ja kuljettaa 
häntä mukanaan. Hän muistaa myös, että kaikki järjellinen on 
hänelle sukua ja että on ihmisen luonnon mukaista huolehtia 
kaikista ihmisistä, mutta ettei silti tule kiinnittää huomiota kaik- 
kien mielipiteisiin, vaan ainoastaan niiden, jotka elävät yhteis- 

ymmärryksessä luonnon kanssa. Hän muistaa jatkuvasti, mil- 

laisia ovat ne, jotka eivät näin elä, kotona ja kodin ulkopuolel- 
la, yöllä ja päivällä, millaisia ja millaisten kanssa seurustelevat. 
Siksi hän ei pidä missään arvossa tuollaisten ihmisten kiitosta- 
kaan, ihmisten, jotka civät ole mieleen edes itselleen. 


5. Älä toimi vastahakoisesti, älä itsekkäästi, älä ilman tutki- 
musta, älä ristiriidan repimänä. Älä anna hienostelunhalun 
kaunistella ajatuksiasi. Älä ole monisanainen äläkä monipuu- 
hainen. Olkoon jumala sinussa suojelijana tälle miespuoliselle 
elävälle olennolle, kypsälle miehelle, valtiomiehelle, roomalai- 
selle, virkamiehelle, joka on ottanut paikkansa, niin kuin sel- 
lainen, joka lähtövalmiina odottaa vapauttavaa kutsua, tarvit- 
sematta valaa tai kenenkään ihmisen todistusta. Olkoot kasvo- 
si kirkkaat. Ole riippumaton ulkopuolisista palveluksista ja riip- 
pumaton rauhasta, jonka toiset tarjoavat. Sinun on oltava 
ojennuksessa, ci ojennettuna. 


6. Jos löydät ihmiselämässä jotakin parempaa kuin oikeuden- 
mukaisuus, totuus, kohtuullisuus, urhoollisuus ja ylipäätään se, 
että ymmärryksesi on tyytyväinen itseensä siinä, missä se saa 
sinut toimimaan oikean järjen mukaisesti, ja kohtaloon siinä, 
mikä on jaettu osaksesi tahdostasi riippumatta;* jos, sanon minä, 
näet jotakin tätä parempaa, käänny sen puoleen täydestä sie- 
lustasi ja nauti siitä parhaasta, minkä näin olet löytänyt. 
Mutta jos mikään ei näyttäydy sinulle parempana kuin juuri 
tuo sinussa asustava jumalhenki, kun se on ottanut hallintaan- 

sa pyrkimyksesi ja tutkii vaikutelmasi ja on vetäytynyt, niin kuin 
Sokrates tapasi sanoa, aistikokemusten ulkopuolelle ja alista- 
nut itsensä jumalille ja huolehtii ennen muuta muista ihmisis- 
tä; jos huomaat kaiken muun olevan tätä pienempää ja vähä- 
pätöisempää, älä anna tilaa millekään muulle, minkä puoleen 
kerran käännyttyäsi ja poikettuasi et enää kykene eksymättä 
kunnioittamaan ensimmäisellä sijalla tuota hyvää, joka on si- 
nun erityislaatuinen ja ikioma hyväsi. Minkään toisenlajisen ei 
näet ole lupa kilpailla järjellisen ja valtiollisen hyvän kanssa, ei 
ihmisjoukkojen kiitoksen tai hallitusvirkojen tai rikkauden tai 
nautinnoissa hekumoinnin. Vaikka kaikki nämä hetken aikaa 
näyttäisivätkin ongelmattomilta, ne ottavat äkisti ylivallan ja 
vievät harhaan. Valitse sinä, sanon minä, yksinkertaisesti ja 
vapaan miehen tavoin se, mikä on parempaa, ja pidä siitä kiin- 
ni. ”Parempaa on se, mikä on edullista.” Jos se on sitä sinulle 
järjellisenä olentona, varjele sitä; mutta jos se on sitä sinulle 
elävänä olentona, sano niin ja pidä päätöksesi ilman ylpeyttä, 
kunhan huolehdit, että olet tutkinut asian erehtymättä. 


7. Älä koskaan arvosta omana etunasi sitä, mikä pakottaa sinut 
joskus rikkomaan luottamuksen, hylkäämään itsekunnioituk- 
sen, vihaamaan jotakuta, epäilemään, kiroamaan, näyttelemään, 
himoitsemaan jotakin, joka vaatii ympärilleen seiniä ja verho- 
ja. Joka asettaa etusijalle oman mielensä ja jumalhenkensä ja 
sen hyveen pyhät riitit, ei pane toimeen murhenäytelmää, ei 
huokaile, ei kaipaa yksinäisyyttä eikä väkijoukkoja. Mikä tär- 

keintä, hänen elämänsä ei ole takaa-ajoa eikä pakenemista eikä 
häntä kiinnosta lainkaan, saako hän käyttää ruumiin sisäänsä 
sulkemaa sieluaan pidemmän vai lyhyemmän aikaa. Vaikka hä- 
nen pitäisi poistua nyt heti, hän lähtisi yhtä kevyin mielin kuin 
voisi tehdä jotain muutakin, minkä voi suorittaa vaatimatto- 
masti ja säädyllisesti. Kaikessa elämässään hän varoo yksin sitä, 
ettei hänen ymmärryksensä joudu mihinkään älylliselle, yhtei- 
sölliselle eläimelle vieraaseen tilaan. 


8. Itsensä hillinneen ja puhdistuneen ymmärryksestä ei voi löy- 
tää mitään märkäistä eikä tulehtunutta eikä piilossa kytevää haa- 
vaa. Kohtalo ei katkaise hänen elämäänsä keskeneräisenä, niin 
kuin tragedianäyttelijän voidaan sanoa lähtevän lavalta ennen 
näytelmän päättymistä ja osansa loppuun näyttelemistä.* Hä- 
nessä ei myöskään ole mitään orjallista eikä hienostelevaa, ei kiin- 
ni sidottua eikä irti leikattua, ei tilivelvollista eikä lymyilevää. 


9. Kunnioita käsityksen muodostavaa kykyä, sillä kokonaan sen 
varassa on, ettei johtosielussasi enää synny käsitystä, joka ei 
noudata luontoa ja järjellisen olennon edellytyksiä.* Nämä edel- 
lytykset lupaavat harkitsevaisuutta ja yhteenkuuluvuutta ihmis- 
ten kanssa ja kuuliaisuutta jumalille.* 


10. Heitä siis kaikki ja pidä kiinni yksin näistä muutamista ja 
muista vielä, että kukin elää vain tätä hetkeä, tätä silmänräpäys- 
tä — muu on joko jo elettyä tai epävarmaa. Vähäistä on, mitä 

kukin elää, vähäinen se maan nurkkaus, missä hän elää, vähäi- 
nen on kaikkein pisinkin jälkimaine ja sekin riippuvainen ih- 
mispoloisten sukupolvista, ihmisten, jotka kuolevat pikaisesti 
tuntematta edes itseään, saati sitä, joka on kuollut jo ammoin. 


11. Mainittuihin periaatteisiin lisättäköön vielä yksi: muodosta 
aina määritelmä tai kuvaus vaikutelman synnyttävästä kohtees- 
ta,* niin että näet, millainen se on olemukseltaan, alastomana, 
kokonaisuutena ja osina, ja sano itseksesi sen oikea nimi ja niiden 
nimet, joista se on muodostunut ja joiksi se hajoaa. Mikään ei 
edistä ylevämielisyyttä niin kuin se, että kykenee tutkimaan 
kaikkea elämässä kohtaamaansa järjestelmällisesti ja totuuden- 
mukaisesti ja katsomaan sitä keskittyen aina samalla kysymään, 
millaista käyttöä tällä on ja millaisessa maailmanjärjestyksessä 
ja mikä arvo sillä on kokonaisuuden kannalta ja mikä ihmisen 
kannalta, ihmisen, joka on korkeimman kaupungin kansalai- 
nen, kun muut kaupungit ovat ikään kuin sen taloja. Mikä on 
tämä, joka nyt synnyttää minussa vaikutelman? Mistä se on 
muodostunut ja kuinka pitkän aikaa sen on määrä säilyä? Mitä 
hyvettä tarvitsen sen kohdatakseni — tarvitsenko esimerkiksi 
lempeyttä, urhollisuutta, totuutta, luottamusta, konstailemat- 
tomuutta, itseriittoisuutta ja niin edelleen? 

Tämän vuoksi tulee aina tapauksen mukaan sanoa: ”Tämä 
on tullut jumalalta”, "Tama on tullut kohtalon määräämän yh- 
tymisen ja lankojen yhteen kiertymisen ja tietyn yhteenosumi- 
sen ja sattuman kautta”, ”Tämä on tullut lajitoveriltani ja su- 

kulaiseltani ja kumppaniltani, joka ei kuitenkaan tiedä, mikä 
hänelle on luonnon mukaista.”* Mutta minäpä tiedän ja sen 
vuoksi kohtelen häntä hyväntahtoisesti ja oikeudenmukaisesti 
kumppanuuden luonnollisen lain mukaisesti tähdäten samalla 
kuitenkin yhdentekevissä asioissa siihen, mikä on hänen an- 
sionsa mukaista.” 


12. Jos suoritat käsillä olevan seuraten oikeaa järkeä, vakavis- 
sasi, kaikin voimin, hyväntahtoisena, sivupoluille eksymättä; 
jos varjelet oman jumalhenkesi puhtaana ja suoraselkäisenä, 
niin kuin jo olisi tullut aika luovuttaa se pois; jos pidät kiinni 
tästä mitään odottamatta, mitään pakenematta, tyytyväisenä 
käsillä olevaan toimintaan, kun se on luonnon mukaista, ja 
puhumiesi sanojen sankarilliseen totuuteen, saat elää hyvää 
elämää. Ei ole ketään, joka kykenisi tämän estämään. 


13. Niin kuin lääkäreillä on aina käden ulottuvilla veitset ja 
välineet äkillisiä hoitotoimenpiteitä varten,* samoin pidä sinä- 
kin valmiina vakaumuksesi, jotta tuntisit jumalalliset ja inhi- 
milliset asiat ja tekisit kaiken, kaikkein pienimmänkin, muista- 
en näiden kahden sidettä toisiinsa — et voi tehdä mitään inhi- 
millistä asiaa hyvin viittaamatta jumalalliseen tai päinvastoin. 


14. Älä enää harhaile, sillä et sinä ehdi lukea muistikirjasiasi 
etka muinaisten roomalaisten ja kreikkalaisten tekoja ja vali- 
koimia kirjallisuudesta, jotka varasit vanhuutesi varalle.* 

Kiirehdi siis kohti päämäärää ja hylkää tyhjät toiveet ja auta 
itseäsi, jos yhtään itsestäsi välität, kun siihen vielä on tilaisuus. 


15. He eivät tiedä, miten monta asiaa merkitsee ”varastaa”, 
eh 7” 


”kylvää”, ”ostaa”, ”levätä”, ”nähdä mitä on tehtävä”. Tämä ei 
tapahdu silmillä, vaan toisenlaisella näöllä. 


16. Ruumis, sielu, mieli. Ruumiille kuuluvat aistihavainnot, 
sielulle pyrkimykset, mielelle uskomukset. Vaikutelmien muo- 
vattavana oleminen kuuluu myös karjaeläimille; pyrkimysten 
sätkynukkena oleminen kuuluu myös villipedoille ja naisen- 
luontoisille miehille ja Falarikselle ja Nerolle;* mielen pitä- 
minen oppaanaan kohti asioita, jotka näyttäytyvät velvolli- 
suuksina, kuuluu myös niille, jotka eivät tunnusta jumalia ja 
pettävät isänmaansa ja tekevät ties mitä, kunhan ovat saa- 
neet ovensa lukittua. 

Jos siis kaikki muu on yhteistä yllä mainittujen kanssa, 
hyvän ihmisen erityispiirteeksi jää, että hän rakastaa ja toivot- 
taa tervetulleeksi kaiken, mitä hänelie tapahtuu ja on osaksi 
määrätty, ettei hän tahraa ja tee levottomaksi paljoilla mieli- 
kuvilla sisällä rinnassaan asustavaa jumalhenkeä, vaan säilyt- 
tää se suopeana, seuraten hyvässä järjestyksessä jumalaa, pu- 
humatta mitään mikä ei ole totta, tekemättä mitään mikä ei 
ole oikeudenmukaista. Ja vaikka yksikään ihminen ei uskoisi,* 
että hän elää yksinkertaisesti ja häveliäästi ja hyväntuulisesti, 
hän ei harmistu kehenkään eikä käänny siltä tieltä, joka johtaa 

kohti elämän määränpäätä, minne tulee saapua puhtaana, rau- 
hallisena, valmiina lähtöön, pakottomassa sovussa oman koh- 
talonosansa kanssa. 


NELJAS KIRJA 


1. Kun se, mikä hallitsee sisällä, on luonnon mukaisessa tilas- 
saan, se suhtautuu kaikkeen tapahtuvaan mukautuen aina hel- 
posti sille mahdolliseen ja tarjolla olevaan.* Se ei näet rakasta 
mitään määrättyä ainetta, vaan pyrkii valitsemaansa varauk- 
sella, ja tielleen tulevasta se tekee itselleen käyttöainetta, niin 
kuin tuli ottaessaan vallan siinä, mitä siihen heitetään.* Pie- 
nen tuikun tämä olisi sammuttanut, mutta roihuava tuli muut- 
taa hetkessä itselleen sopivaksi kaiken siihen ladotun ja ahmii 
sen ja loimuaa sen ansiosta yhä korkeampana. 


2. Mitään toimea ei tule suorittaa päämäärättömästi eikä muu- 
toin kuin taidon täydellistävän periaatteen mukaisesti. 


3. Ihmiset etsivät erakkomajaansa maaseudulta, meren rannoilta 
ja vuorilta, ja sinä itsekin olet tottunut kovasti sellaista kaipaa- 
maan. Kuitenkin tämä kaikki on silkkaa maallikon puuhaa, sil- 
lä saathan minä hetkenä vain tahdot vetäytyä lepäämään it-. 
seesi.* Mihinkään ei ihminen voi vetäytyä rauhallisemmin ja 
huolettomammin kuin omaan sieluunsa, erityisesti se, jolla on 
sisässään sellaista, että jo pelkkä vilkaisu sen suuntaan tuo vä- . 
littömästi täyden levollisuuden. Levollisuudella en tarkoita 
muuta kuin kurinalaisuutta. 

Suo siis itsellesi toistuvasti tämä vetäytyminen ja uudista 
itsesi. Olkoot lyhyitä ja pääpiirteisiä ne opinkappaleet, jotka heti 
ne kohdatessasi riittävät huuhtomaan pois kaiken tuskan ja pääs- 
tämään sinut pois nurisematta olosuhteista, joiden pariin palaat. 
Sillä mistä nurisisit? Ihmisten pahuudestako? Palauta mieleesi se 
vakaumus, että järjelliset eläimet ovat syntyneet toistensa vuok- 
si ja että kärsivällisyys on osa oikeudenmukaisuutta ja että ihmi- 
set rikkovat vastoin tahtoaan; ja miten monia onkaan niitä, jot- 
ka ovat vihanneet, epäilleet, inhonneet ja sotineet ja jotka sitten 
on haudattu ja poltettu tuhkaksi — etköhän jo herkeä. 

Vai nurisetko myös siitä, mikä kaikkeudesta on jaettu si- 
nun osaksesi? Herätä henkiin tämä erotettu lause ”Joko kait- 
selmus tai atomit” ja mieti, miten monin tavoin on todistettu, 
että maailmanjärjestys on kuin valtio.* Vai yhäkö sinua liikut- 
tavat ruumiin asiat? Käsitä, että kun ymmärrys kerran on saa- 
nut otteen itsestään ja tajunnut oman mahtinsa, se ei sekoitu 
sileästi tai rosoisesti liikkuvaan henkeen, ja ajattele vielä kaik- 
kea, minkä olet kuullut ja hyväksynyt vaivasta ja nautinnosta. * 
Vai kunniankaipuuko sinua tempoo harhaan? Katso kaiken 
unohduksen nopeaa vauhtia, molemmin puolin ammottavan 
äärettömän ajan kuilua, jälkimaineen onttoutta — miten häily- 
väisiä ja harkitsemattomia ovat ne, jotka näyttävät puhuvan 
sinusta hyvää, miten ahdas on se paikka, johon kaikki tämä 
rajoittuu. Sillä koko maa on vain piste, ja miten pieni nurkka 
siitä onkaan tämä asuinpaikkasi. Moniako on täällä niitä, jotka 
ovat sinua kiittävä, ja millaisia he oikein ovat? 

Muista tästä lähin vetäytyminen tähän pieneen maapaik- 
kaan, joka on sinussa itsessäsi. Ennen muuta: älä tempoile älä- 
kä ponnistele kiihkeästi; vaan ole vapaa ja katso todellisuutta 
niin kuin mies, niin kuin ihminen, niin kuin kansalainen, niin 
kuin kuolevainen elävä olento. Olkoot nämä kaksi aina kätesi 
ulottuvilla ja vilkaisun päässä: ensinnäkin, että todellisuus ei 
tarraa kiinni sieluun, vaan lepää ulkopuolella liikahtamatta, ja 
häiriöt ovat peräisin yksinomaan sisäisestä käsityksestä; toisek- 
si, että kaikki, minkä näet, muuttuu hetkessä eikä enää ole — ja 
miten paljon muutoksia olet jo itsekin saanut kokea. Mieti tätä 
jatkuvasti. Maailma on muutosta, elämä käsitystä. 


4. Jos älyllisyys on meille yhteistä, niin yhteinen on myös järki, 
joka tekee meistä järjellisiä. Jos näin on, yhteinen on myös jär- 
ki, joka määrää mitä on tehtävä ja jätettävä tekemättä. Jos näin 
on, myös laki on yhteinen.* Jos näin on, olemme kansalaisia. 
Jos näin on, olemme osallisia tietystä yhteisöstä. Jos näin on, 
maailma on ikään kuin valtio, sillä mistä muustakaan yhteises- 
tä yhteisöstä voisi koko ihmissuvun sanoa olevan osallinen? Siel- 
tä, tästä yhteisestä valtiosta, on peräisin myös meidän älymme 
ja järkemme ja lakimme. Vai mistä ne sitten olisivat? Sillä niin 
kuin maamainen minussa on peräisin jostakin maasta ja veti- 
nen minussa toisesta alkuaineesta ja henkimäinen tietystä läh- 
teestä ja kuuma ja tulimainen jostakin omasta lähteestään (sillä 
mikään ei tule olemattomasta, niin kuin ei mikään myöskään 
häviä olemattomaan), samoin tulee myös älyllisyys jostakin. 


72 | MARCUS AURELIUS 


5. Kuolema on niin kuin on syntymä, luonnon mysteeri, samo- 
jen alkuaineiden yhdistyminen, niiksi <hajoaminen>. Ylipää- 
tään se ei ole sellaista, mitä pitäisi häpeillä, sillä se ci ole älylli- 
selle elävälle olennolle kuulumaton eikä hänen edellytystensä 
periaatteen vastainen. 


6. Tällaiset olennot tekevät nämä asiat tällä tavalla, väistämät- 
tä ja luonnostaan. Joka ci halua näin olevan, se haluaa, ettei 
viikunapuussa ole kitkerää mehua. Muista aina tämä: lyhyen 
ajan kuluttua sekä sinä että hän olette kuolleita, hetken päästä 
ei edes teidän nimiänne ole jäljellä. 


7. Hylkää käsitys, ja "Olen kärsinyt vahinkoa” on kadonnut. 
Hylkää ”Olen kärsinyt vahinkoa”, ja vahinko on kadonnut. 


8. Mikä ei huononna ihmistä, ei huononna myöskään hänen 
elämäänsä. Se ei vahingoita ulkoa eikä sisältä. 


9. Hyvää tekevä luonto on pakotettu toimimaan näin. 


10. ”Kaikki tapahtuva tapahtuu oikeudenmukaisesti.” Huomaat 
näin olevan, jos olet huolellinen ja tarkkaavainen. Enkä tar- 
koita vain, että asiat tapahtuvat seurausjärjestyksessä, vaan että 
ne tapahtuvat oikeudenmukaisesti ja ikään kuin joku olisi jaka- 
massa kullekin ansionsa mukaan. Ole siis tarkkana, kun olet 
kerran aloittanut, ja mitä ikinä teetkin, tee se sillä mielellä, 

että tahdot olla hyvä siinä merkityksessä, missä hyvä ihminen 
erityisesti käsitetään. Pidä tästä kiinni kaikessa toiminnassasi. 


11. Alä muodosta sellaisia käsityksiä, jollaisia muodostaa väki- 
vallantekijä tai jollaisia hän tahtoo sinun muodostavan, vaan 
näe asiat niin kuin ne todellisuudessa ovat. 


12. Sinun on aina oltava valmis näihin kahteen: ensinnäkin, 
valmis tekemään vain sen, minkä kuninkaallisen lainsäädän- 
nön järki määrää tehtäväksi ihmiskunnan hyödyksi, ja toiseksi, 
valmis muuttamaan mieltäsi silloin, kun läsnä on joku, joka oi- 
kaisee ja ohjaa sinut luopumaan jostakin harhaluulosta. Muu- 
toksen täytyy kuitenkin aina lähteä vakuuttuneisuudesta, että 
on kyse oikeudenmukaisuudesta tai yhteisestä edusta, ja valin- 
tasi kohteiden tulee aina olla vain tällaisia. Syyksi ei kelpaa, 
että ne tuntuivat nautintoa tai mainetta tuottavilta. 


13. ”Onko sinulla järki?” ”On.” ”Mikset sitten käytä sitä? Kun 
se kerran hoitaa oman tehtävänsä, mitä muuta vielä olet vailla?” 


14. Olet olemassa osana. Olet katoava siittäjääsi, tai pikem- 
minkin sinut otetaan muutoksen myötä takaisin sen siemene- 


nä toimivaan järkeen. 


15. Monia suitsutuspihkan murusia samalla alttarilla; yksi pu- 
toaa aiemmin, toinen myöhemmin; mitään eroa ei ole.* 

16. Kymmenessä päivässä olet jumala niiden silmissä, joille nyt 
olet elukka ja apina, jos vain käännyt takaisin vakaumuksiisi ja 
järjen kunnioitukseen. 


17. Älä ole kuin eläisit kymmenentuhatta vuotta. Väistämätön 
riippuu ylläsi. Kun vielä elät, kun vielä voit, tule hyväksi. 


18. Miten runsaan vapaa-ajan voittaakaan se, joka ei vilkuile, 
mitä hänen lähimmäisensä sanoi tai teki tai ajatteli, vaan nä- 
kee vain sen, mitä hän itse tekee, jotta se olisi oikeudenmu- 
kaista ja hurskasta ja hyvän miehen tekoa. "Ala pälyile mustaa 
mieltä”, vaan juokse suoraan kohti maaliviivaa, puolelta toisel- 
le vaappumatta.* 


19. Joka vapisee jälkimaineen vuoksi, ei näe, että jokainen hä- 
net muistavista kuolee itsekin tuota pikaa. Sen jälkeen kuole- 
vat näiden perilliset, kunnes muisto sammuu tykkänään ede- 
tessään kautta uusien syttyjien ja sammujien. Oletetaan, että 
muistajat olisivat kuolemattomia ja myös muisto olisi kuolema- 
ton. Mitä se sinua liikuttaa? Enkä viitsi edes sanoa, ettei se ole 
mitään kuolleelle, mutta mitä on ylistys elävällekään, paitsi tie- 
tyn hyödyntavoittelun mielessä?* Sinä ohitat nyt väärään ai- 
kaan luonnon suoman lahjan, kun takerrut siihen, mitä joku 
toinen puhuu myöhemmin.” 

20. Kaikki, mikä on millä tahansa tavalla kaunista, on kaunista 
itsestään ja päättyy itseensä eikä kiitos ole sen osa. Se mitä kii- 
tetään ei tule siitä huonommaksi eikä paremmaksi. Tämän sa- 
noessani tarkoitan myös löyhässä mielessä kauniiksi sanottua, 
esimerkiksi aineellisia asioita ja eri taitojen luomuksia.* Mitä 
aidosti kaunis olisi vailla? Ei sen enempää kuin laki, ei sen enem- 
pää kuin totuus, ei sen enempää kuin hyväntahtoisuus tai hä- 
veliäisyys. Mikä näistä on kaunista siksi, että sitä kiitetään, mikä 
näistä menee piloille siitä, että sitä moititaan? Huonontuuko 
smaragdi, jos ei sitä kiitetä? Entä kulta, norsunluu, purppura, 
lyyra, miekka, kukkanen, pikkuinen puu? 


21. Jos sielut säilyvät kuolemassa, kuinka ilmakehä saa ne mah- 
dutettua ikuisista ajoista alkaen itseensä?* Kuinka sitten maa 
mahduttaa itseensä yhtä kauan aikaa haudattuna olleiden ruu- 
miit? Samalla tavoin kuin jälkimmäisessä tapauksessa ruumii- 
den muutos ja hajoaminen tekevät tietynkestoisen säilymisen 
jälkeen tilaa uusille ruumiille, samoin myös ilmaan siirtyneet 
sielut säilyvät jonkin aikaa ja muuttuvat sitten ja hajaantuvat 
ja syttyvät tuleen, kun ne otetaan takaisin kaikkeuden siemene- 
nä toimivaan järkeen, ja tällä tavalla ne antavat tilaa sieluille, 
jotka tulevat niiden jälkeen. 

Näin voidaan vastata, mikäli oletetaan, että sielut säilyvät 
kuolemassa. Ei kuitenkaan tule ottaa huomioon vain tällä ta- 
valla haudattujen ruumiiden määrää, vaan myös päivästä toi- 
seen meidän ja muiden eläinten syömiksi joutuvien eläinten 

paljous. Millainen joukko niitä ahmitaankaan ja tavallaan hau- 
dataan syöjiensä ruumiisiin, ja kuitenkin niille kaikille on tilaa, 
koska ne muuttuvat vereksi, koska ne muuttuvat ilmamaiseksi 
tai tulimaiseksi osaksi. 

Millä tavalla totuus löydetään tässä tapauksessa? Jakamal- 
la ainepuoleen ja syypuoleen.* 


22. Älä kiepu ympäriinsä, vaan täytä jokaisessa pyrkimyksessä- 
si, mikä on oikeudenmukaista, ja pidä jokaisessa vaikutelmas- 


sasi kiinni tavoittavuudesta.* 


23. Kaikki, mikä on soveliasta sinulle, Maailma, sopii myös mi- 
nulle. Mikään sinulle oikea-aikainen ei ole minulle liian var- 
haista eikä liian myöhäistä. Kaikki se on hedelmää minulle, mitä 
sinun vuodenaikasi kantavat, Luonto. Kaikki on sinusta, kaik- 
ki on sinussa, kaikki on sinuun. Tuo sanoo: ”Rakas Kekropsin 
kaupunki.” Etkö sinä sano: ”Rakas Zeuksen kaupunki”?* 


24. ”Toimita vain harvoja asioita”, hän sanoo, ”jos aiot pysyä 
hyvällä mielellä.”* Eikö ole parempi toimittaa sen verran, kuin 
on välttämätöntä ja mitä luonnostaan valtiollisen elävän olen- 
non järki vaatii ja siten kuin se vaatii? Tämä ei näet tuo ainoas- 
taan hyvää mieltä, joka seuraa oikein toimimisesta, vaan myös 
hyvän mielen, joka seuraa harvojen asioiden toimittamisesta. 
Enin siitä, mitä sanomme ja teemme, ei ole välttämätöntä, ja 
jos joku sen jättää pois, hänellä on enemmän vapaa-aikaa ja 

vähemmän häiriötä. Siksi tuleekin joka asiassa muistuttaa itseään: 
”Onko tämäkin varmasti välttämättömyys?” Ei tule hylätä vain 
toimia, jotka eivät ole välttämättömiä, vaan myös sellaiset vai- 
kutelmat, sillä silloin eivät myöskään tarpeettomat toimet seu- 
raa niiden jäljestä. 


25. Koeta, miten sinulta käy hyvän ihmisen elämä, sellaisen, 
joka on mielissään siitä, mitä on kaikkeudesta osakseen saanut, 
ja tyytyy omaan oikeudenmukaiseen toimintaansa ja hyväntah- 
toiseen mielenlaatuunsa. 


26. Tuon kaiken olet jo nähnyt, joten katso nyt tätä. Älä häirit- 
se itseäsi. Ole yksinkertainen. Tekeekö joku väärin? Hän tekee 
väärin omaksi vahingokseen. Kävikö sinulle jotenkin? Kävi 
hyvin. Kaikki tapahtuva on alusta alkaen määrätty kaikkeu- 
desta sinun kohtaloksesi ja kehrätty sinun osaksesi. Ylipäätään: 
elämä on lyhyt. Käsillä oleva tulee käyttää hyödyksi järjellä ja 
oikeudella. Ole selväpäinen levähtäessäsi. 


27. Joko hallittu maailmanjärjestys tai yhteen kasattu sekasop- 
pa, mutta silti järjestys.* Vai voisiko olla niin, että sinussa on 
olemassa tietty järjestys, mutta kaikkeudessa epäjärjestys, ja 
vieläpä siten, että kaikki on näin eriytynyttä ja hajallaan ja silti 
keskinäisessä sympatiassa? 

28. Musta mieli, naisen mieli, itsepintainen mieli; petomainen, 
nautamainen, lapsellinen, hidaspäinen, teerinäinen, hävytön, 
kaupankävijä, hirmuvaltias. 


29. Jos muukalainen on maailmassa se, joka ei tajua mitä siinä 
on, yhtä paljon muukalainen on se, joka ei tajua mitä siinä ta- 
pahtuu. Hän on pakolainen, joka pakenee valtionsa lakia; so- 
kea, joka ummistaa ymmärryksen silmän; kerjäläinen, joka on 
vailla toista ihmistä, jolla ei itsellään ole kaikkea elämässä tar- 
vittavaa; maailmankaikkeuden irrallinen osa, joka luopuu ja 
erottaa itsensä yhteisen luonnon järjestä tyytymättömyydellään 
siihen mitä tapahtuu, sillä sen loi sama luonto, joka loi sinut- 
kin;* valtiosta irti revitty osa, joka repii oman sielunsa irti jär- 
jellisten olentojen sielusta, vaikka se on yksi. 


30. Yksi harjoittaa filosofiaa ilman paitaa, toinen ilman kirjaa.* 
Tuolla on puolialaston, joka sanoo: ”Leipää minulla ei ole, mut- 
ta järjestä pidän kiinni.” Minulla on ravinto oppimastani, enkä 
silti pidä siitä kiinni. 


31. Rakasta taitoa, jonka olet oppinut, ja lepää sen sylissä. Käy- 
tä loppuelämäsi niin kuin se, joka on täydestä sielustaan usko- 
nut jumalille kaiken omansa suostumatta yhdenkään ihmisen 
hirmuvaltiaaksi tai orjaksi. 

32. Ajattele esimerkiksi Vespasianuksen aikoja, ja näet kaiken 
olevan samoin: ihmiset avioituvat, kasvattavat lapsia, sairastu- 
vat, kuolevat pois, sotivat, juhlivat, käyvät kauppaa, viljelevät 
maata, mielistelevät, röyhistelevät, epäilevät, juonittelevat, 
rukoilevat toisen kuolemaa, marisevat olojaan, rakastuvat, ko- 
koavat rikkauksia, himoitsevat konsulinvirkaa tai valtaistuin- 
ta. Tuota heidän elämäänsä ei ole enää missään. Siirry sitten 
Trajanuksen aikoihin, ja jälleen kaikki on samoin. Myös tuo 
elämä on kuollut.* Tarkastele samalla tavalla muidenkin aiko- 
jen ja kokonaisten kansakuntien muistomerkkejä ja näe, miten 
monet ovat ponnistelleet ja hetken päästä sortuneet hajoten 
alkuaineiksi. Ennen muuta sinun on ajateltava niitä, joiden itse 
olet nähnyt tavoittelevan turhuutta ja luopuvan tekemästä sitä, 
mikä olisi heidän omien edellytystensä mukaista ja mistä hei- 
dän tulisi pitää hellittämättä kiinni, siihen tyytyen. Tässä on 
tärkeää muistaa, että huolenpidolla on joka toimessa oma ar- 
vonsa ja oikea mittansa. Näin et joudu lannistumaan, jos et 
keskity vähempiarvoisiin asioihin enemmän kuin on soveliasta.* 


33. Ammoisina aikoina tavanomaiset sanat ovat nyt arkaisme- 
ja. Niin ovat myös ammoin ylistettyjen miesten nimet eräässä 
mielessä arkaismeja: Camillus, Caeso, Volesus, Dentatus, hieman 
myöhemmin Scipio ja Cato, sitten Augustus, sitten Hadrianus 
ja Antoninus.* Pian kaikki on kadonnut ja muuttunut saduksi, 
pian kaikinpuolinen unohdus on sen haudannut. Ja nyt puhun 
sentään miehistä, jotka ikään kuin säkenöivät ihmeellisellä voi- 

malla - kaikki muuthan ovat "poissa silmistä, poissa korvista” 
heti, kun henkäisevät viimeisen kerran.* 

Mitä lopultakaan on ikimuistoisuus? Täyttä turhuutta. Entä 
mitä on se, mihin on suhtauduttava kaikella vakavuudella? Tämä 
yksi: oikeudenmukainen ymmärrys ja epäitsekkäät teot ja järki, 
joka ei koskaan erehdy, ja mielenlaatu, joka toivottaa kaiken ta- 
pahtuvan tervetulleeksi, niin kuin se olisi väistämätöntä ja tut- 
tua, niin kuin se virtaisi itsensä kaltaisesta alkulahteesta.* 


34, Luovuta itsesi omasta tahdostasi Klotholle, salli hänen keh- 
rätä sinut mukaan mihin hän ikinä haluaa.* 


35. Kaikki on hetkellistä, sekä se joka muistaa että se joka muis- 
tetaan. 


36. Tarkastele alati kaikkea, mikä syntyy muutoksen myötä, ja 
totuttaudu ajattelemaan, että kaikkeuden luonto ei muuta niin 
rakasta kuin muuttaa olevaa ja luoda uutta samanlaista. Kaikki 
oleva on tavallaan siitä tulevan siemen. Sinä kuvittelet sieme- 
neksi vain sen, mikä kylvetään maahan tai kohtuun, mutta se 
on täysin maallikon näkemys. 


37. Tuota pikaa olet kuollut, etkä vieläkään ole yksinkertainen, 
et häiriintymätön, et lakkaa epäilemästä, että jokin ulkopuoli- 
nen voisi sinua vahingoittaa, et ole suopea kaikkia kohtaan, et 
usko, että viisaus on yksin oikeudenmukaisessa toiminnassa. 

38. Katsele heidän johtosielujaan, myös niiden, jotka heistä ovat 
järkeviä — mitä kaikkea he karttavat, mitä kaikkea tavoittelevat. 


39. Sinun pahasi ei voi olla toisen johtosielussa eikä myöskään 
missään vaihdoksessa tai muutoksessa ympäristössäsi. Missä sit- 
ten? Siellä, missä on se, mikä sinussa muodostaa käsityksen 
pahasta. Jättäköön se käsityksensä muodostamatta, niin kaikki 
on hyvin. Ja vaikka sen lähin kumppani, ruumis, joutuisi leika- 
tuksi ja poltetuksi, märkisi ja mätänisi, niin pysyköön yhä rau- 
hallisena se osa, joka näistä asioista muodostaa käsityksen. Tämä 
tarkoittaa: älköön se arvioiko pahaksi tai hyväksi mitään, mikä 
voi tapahtua yhtä lailla pahalle ja hyvälle miehelle. Sillä se, mikä 
tapahtuu yhtä lailla <luonnon vastaisesti> ja luonnon mukai- 
sesti elävälle, ei ole luonnon mukaista eikä luonnon vastaista.* 


40. Ajattele jatkuvasti maailmaa yhtenä elävänä olentona, jol- 
la on yksi olemus ja yksi sielu; miten kaikki imeytyy tämän olen- 
non yhteen tajuntaan; miten sen kaikkea toimintaa ohjaa yksi 
pyrkimys; miten kaikki yhdessä on kaiken tapahtuvan syynä; 
miliä tavalla kaikki kehräytyy ja punoutuu yhteen. 


41. ”Olet sieluparka, joka kannattelee kuollutta ruumista”, ku- 
ten Epiktetos tapasi sanoa.* 


42. Muutoksessa ei ole mitään pahaa sen myötä syntyvälle, niin 
kuin siinä ei ole mitään hyvää sen seurauksena olemassa olevalle. 


82 | MARCUS AURELIUS 


43. Syntyvästä muodostuu ikään kuin virta, ja aika on hurja 
kymi. Näkyviin tuleva on samassa jo viety pois, ja uutta vie- 
dään ja toista tuodaan. 


44. Kaikki tapahtuva on yhtä tavanomaista ja tuttua kuin ruusu 
keväällä ja hedelmä kesällä. Sellaista on tauti ja kuolema ja herjaus 
ja juonittelu ja kaikki, mikä mielettömiä ilahduttaa tai surettaa. 


45. Jäljessä tuleva seuraa aina läheisessä suhteessa edeltävää. 
Ei ole kyse irrallisten seikkojen luettelosta, jota sitoo yksinomaan 
pakko, vaan järjenmukaisesta yhteenkuuluvuudesta. Niin kuin 
olevaiset on määrätty sopusointuisaan järjestykseen, samalla 
tavalla ei syntyvissä näy vain paljas peräkkäisyys, vaan tietty 
ihmetystä herättävän läheinen sidos. 


46. Pidä aina mielessäsi Herakleitoksen sanat: ”Maan kuolema 
on tulla vedeksi ja veden kuolema on tulla ilmaksi ja ilman 
kuolema on tulla tuleksi ja päinvastoin.” Muista myös sitä mies- 
tä, joka unohtaa minne tie vie, ja että ”minkä kanssa he alati 
enimmin seurustelevat — siis järjen, joka hallitsee kaikkeutta — 
sen kanssa he riitelevät, ja päivittäin kohtaamansa he näkevät 
vieraana”. Ja: ”Emme saa toimia ja puhua niin kuin nukkuvat, 
sillä unessakin uskomme toimivamme ja puhuvamme.” Ja: 
"Emme saa olla kuin ovat lapset vanhempineen”, siis ettemme 


saa hyväksyä asioita yksinkertaisesti sellaisina kuin olemme ne 
ottaneet vastaan.* 

47. Jos joku jumalista ilmoittaisi sinulle, että huomenna tai vii- 
meistään ylihuomenna olet kuollut, et enää panisi painoa sille, 
saatko elää ylihuomiseen etkä vain huomiseen, paitsi jos olet 
täysi pelkuri, sillä erohan on mitätön. Älä siten pidä merkittä- 
vänä sitäkään, saatko elää vielä johonkin kaukaiseen vuoteen 
saakka vai vain huomiseen. 


48. Pohdi jatkuvasti, miten lukuisat lääkärit ovat kuolleet kur- 
tisteltuaan ensin useasti kulmiaan potilaidensa vuoksi; miten 
lukuisat tähtientuntijat ennustettuaan ensin toisten kuolemaa 
kuin suurenakin ihmeenä; miten lukuisat filosofit väiteltyään 
ensin loputtomasti kuolemasta ja kuolemattomuudesta; miten 
lukuisat sotaherrat surmattuaan ensin joukoittain ihmisiä; mi- 
ten lukuisat hirmuvaltiaat käytettyään ensin kauhistuttavalla 
korskeudella valtaansa riistää toisen elämä kuin he itse olisivat 
kuolemattomia; miten lukuisat kokonaiset kaupungit, niin sa- 
noakseni, ovat kuolleet — Helike ja Pompeji ja Herculaneum ja 
lukemattomat muut.* Käy lävitse myös kaikki ne, jotka itse 
olet tuntenut, yhden toisensa jälkeen. Joka hautasi tämän, las- 
kettiin sitten itse hautaansa; sitten se, joka hautasi tuon; kaik- 
ki tämä lyhyessä ajassa. Lyhyesti: näe aina, miten hetkellisiä ja 
vähäpätöisiä ovat ihmisten asiat; eilen pisara limaa, huomenna 
muumio tai tuhkaa. Elä siis tämä silmänräpäys ajasta luonnon 
mukaisesti ja luovu siitä suopein mielin, niin kuin oliivi kypsyt- 
tyään putoaa ylistäen kantajaansa ja kiitollisena sen kasvatta- 


neelle puulle. 

49. Ole niin kuin kallionkieleke, johon aallot alati murtuvat. 
Silti se seisoo paikoillaan, ja sen ympärillä nukahtaa veden kuo- 
huva virta. ”Minä onneton, kun tämä minulle tapahtui.” Ei näin, 
waan: "Minä onnekas, sillä vaikka tämä minulle tapahtui, en 
edelleenkään tunne tuskaa eikä käsillä oleva minua murskaa 
enkä tulevaa pelkää.” Noin olisi voinut tapahtua kenelle ta- 
hansa, mutta kuka tahansa ei olisi kyennyt olemaan tuntemat- 
ta siitä tuskaa. Miksi siis tuo olisi ennemmin huonoa onnea 
kuin tämä on hyvää onnea? Sanotko ylipäätään ihmisen huo- 
noksi onneksi sitä, mikä ei ole poikkeama ihmisen luonnosta? 
Vai onko sinusta sellainen poikkeama ihmisen luonnosta, mikä 
ei ole vastoin hänen luontonsa tahtoa? Hyvä on. Olet oppinut, 
mikä tämä tahto on. Estääkö muka nyt tapahtunut sinua ole- 
masta oikeudenmukainen, suurisieluinen, kohtuullinen, järke- 
vä, harkitsevainen, rehellinen, häveliäs, vapaa ja kaikkea muu- 
ta, mikä läsnäolollaan takaa, että ihmisen luonnolla on, mitä 
sille kuuluu? Muista tästä lähin turvautua kaikessa, mikä vetää 
sinua kohti tuskaa, tähän vakaumukseen: ”Ei tämä ole huonoa 
onnea, vaan tämän uljaasti kestäminen on hyvää onnea.” 


50. Maallikolle ominainen, mutta silti tehokas apukeino kuole- 
man halveksumiseksi on muistella niitä, jotka ovat pitäneet sin- 
nikkäästi kiinni elämästään.* Miten heidän osansa on parempi 
kuin niiden, jotka ovat kuolleet ennen aikojaan? Jossakinhan 
hekin makaavat haudoissaan, Caedicianus, Fabius, Julianus, 


Lepidus tai kuka tahansa noista, jotka ensin kantoivat hautaan 

monia muita ja jotka sitten kannettiin omaansa.* Ero ylipää- 
tään on pieni, ja senkin tekee tyhjäksi heikossa ruumiissa, kur- 
jien ihmisten parissa kärsitty pitkä vaiva. Älä siis pidä sitä mi- 
nään. Katso ajan kuilua takanasi ja toista äärettömyyttä edes- 
säsi. Mitä siinä on eroa kolme päivää ja kolme ihmisikää elä- 
neellä? 


51. Juokse aina oikotietä, luonnon tie on oikotie. Puhu ja toimi 
kaikessa vailla turmelusta, sillä tämä päätös vapauttaa huolista 
ja taistelusta ja kaikesta hyödyntavoittelusta ja turhanpäiväi- 
syydestä. 


VIIDES KIRJA 


l. Aamunkoitteessa, kun heräät vastahakoisesti, ole valmis sa- 
nomaan: ”Herään tekemään ihmisen työtä.”* Kiukuttelenko 
minä siitä, jos lähden tekemään sitä, minkä vuoksi olen synty- 
nyt ja minkä tähden minut on maailmaan saatettu? Vai tätäkö 
varten minut luotiinkin, että loikoilisin lämmittelemässä välly- 
jeni sisässä? ”Mutta kun tämä on nautinnollisempaa.” Oletko 
siis syntynyt nauttiaksesi? Oletko ylipäänsä syntynyt tuntemaan 
vai toimimaan?* Etkö näe, miten kasvit, pikkulinnut, muura- 
haiset, hämähäkit ja mehiläiset toimittavat omaa työtään ja 
edistävät omalta osaltaan maailmanjärjestystä? Ja sinäkö et sil- 
tikään halua toimittaa ihmisen tehtävää, et kiiruhtaa tekemään 
sitä, mikä on luontosi mukaista? ”Mutta täytyyhän sitä levätä- 
kin.” Kyllä, olen samaa mieltä. Mutta levollekin on luonto mää- 
rännyt oman mittansa. Se on määrännyt sen myös syömiselle ja 
juomiselle, ja siltikin sinä ylität sen mitan, ylität riittävän. Mutta 
kun on kyse toimimisesta, ei näin enää olekaan, vaan jättäydyt 
mahdollisuuksiesi rajojen sisäpuolelle. Sinä et nimittäin rakas- 
ta itseäsi, sillä rakastaisithan muutoin myös luontoasi ja sen 
tahtoa. Toiset, jotka rakastavat omia taitojaan, nääntyvät niitä 
harjoittaessaan peseytymättä ja syömättä, mutta sinä arvostat 
omaa luontoasi vähemmän kuin metallinkaivertaja kaiverrustai- 
toaan tai tanssija tanssitaitoaan tai rahanahne rahojaan tai tur- 
hamainen kunniaansa. Innostuksensa vallassa nämä ovat mie- 

luummin syömättä ja nukkumatta voidakseen edistää sitä, mikä 
heille on tärkeää, mutta sinulle ovat yhteistä etua palvelevat toi- 
met halpa-arvoisempia ja vähemmän ponnistelun arvoisia. 


2. Miten helppo on työntää luotaan ja pyyhkiä pois jokainen 
vaivalloinen ja vieras vaikutelma ja olla heti täydessä tyvenessä. 


3. Pidä itseäsi jok'ikisen luonnon mukaisen sanan ja teon ar- 
voisena. Älä anna muiden ihmisten moitteiden tai puheiden, 
jotka siitä heräävät, kääntää päätäsi, vaan jos asia noin on hy- 
vin tehty tai sanottu, älä luule, ettet olisi sen arvoinen. Noilla 
toisilla on oma johtosielunsa ja oma pyrkimyksensä. Älä sinä 
vilkuile niitä, vaan etene suoraa tietä seuraten omaa luontoasi 
ja yhteistä luontoa, sillä niiden molempien tie on sama. 


4. Kuljen sitä tietä, joka on luonnon mukainen, kunnes vajoan 
maahan ja jään lepoon; kunnes henkäisen viimeisen kerran sii- 
hen, mistä päivittäin vedän henkeni sisään; kunnes vajoan sii- 
hen, mistä isäni kokosi siemenensä ja äitini verensä ja imettä- 
jäni maitonsa, mistä niin monien vuosien ajan olen päivittäin 
saanut ruokani ja juomani, mikä kantaa minua päällään kun 
sitä tallon ja käytän hyväkseni niin moniin tarpeisiini. 


5. Sinun nerokkuuttasi he eivät voi ihailla. Olkoon niin. Mutta 
on paljon muuta, mistä et voi sanoa: ”Eihän minulla ole sellai- 
sia lahjoja.” Toteuta siis sitä, mikä on kokonaan sinun vallassa- 

si: että olet teeskentelemätön, arvokas, kestävä vaivoissa, et 
perso nautinnoille, et osaasi moittiva, vaan vähään tyytyvä, 
hyväntahtoinen, vapaa, pelkistetty, et lörpöttele, olet suurpiir- 
teinen. Etkö huomaa, kuinka paljon sellaista pystyt toteutta- 
maan, mihin ei mikään lahjattomuuden tai taitamattomuuden 
tekosyy päde, ja silti tyydyt yhä vapaaehtoisesti vähempään? 
Vai onko sinut pakotettu marisemaan ja ahnehtimaan ja liehit- 
telemään ja moittimaan ruumisparkaasi ja mielistelemään ja 
kerskailemaan ja vääntelehtimään suuresti sielussasi, koska si- 
nut on luotu lahjattomaksi? Ei, jumalten nimessä; kaikesta täs- 
tä olisit kyennyt vapautumaan jo kauan sitten, ja korkeintaan 
sinut voisi tuomita siitä, että olet hitaammanpuoleinen ja ym- 
märrykseltäsi heikko. Ja myös tässä on harjoituksen paikka, sil- 
lä et saa sivuuttaa omaa velttouttasi etkä mässäillä sillä.* 


6. Yksi on sellainen, että tehdessään jonkin palveluksen toi- 
selle hän on kärkäs laskemaan sille hinnaksi vastapalveluk- 
sen. Toinen taas ei ole kärkäs tähän, mutta silti hän mieles- 
sään ajattelee itseään velkojana ja tietää, mitä on tehnyt. 
Mutta kolmas ci tavallaan edes tiedä, mitä on tehnyt, vaan 
on niin kuin viiniköynnös, joka on kantanut tertun rypäleitä 
eikä pyydä enää muuta, kun on kerran oman hedelmänsä kan- 
tanut. Hevonen juoksee, koira jäljestää, mehiläinen valmis- 
taa hunajaa, ihminen tekee hyvän teon, mutta ei tiedä sitä, 
vaan siirtyy seuraavaan, niin kuin viiniköynnös siirtyy kanta- 
maan jälleen rypäleitään, kun sen aika on. Sinun tulee olla 

yksi noista, jotka tekevat palveluksen kuin huomaamattaan. 
“Kyllä”, sanoo tuo. ”Mutta täytyyhän se huomata. Yhteisölli- 
sen olennon erityispiirre on nimenomaan tajuta, että hän toi- 
mii yhteisöllisesti, ja Zeus vieköön myös haluta, että toinen- 
kin yhteisössä tajuaa sen.” Puhut totta, mutta käsität väärin, 
mitä tarkoitan. Siksi päädyt yhdeksi noista, joista edellä pu- 
huin, sillä heitäkin johtaa harhaan tietty järkeenkäypä vakuut- 
tavuus. Mutta jos haluat ymmärtää, mitä todella tarkoitan, 
älä pelkää, että tämän vuoksi löisit laimin jonkin yhteisölli- 


sen teon.* 


7. Ateenalaisten rukous: ”Sada, sada, rakas Zeus, ateenalaisten 
vainiolle ja tasangoille.” Joko ei tule rukoilla, tai sitten on ru- 
koiltava juuri näin, yksinkertaisesti ja vapaan miehen tavoin. 


8. Sanotaan: ”Asklepios määräsi tuolle ratsastusta tai kylmän 
kylvyn tai avojaloin kävelyä.”* Vastaavasti voidaan sanoa: ”Kaik- 
keuden luonto määräsi tuolle sairauden tai vamman tai mene- 
tyksen tai jotakin muuta sellaista.” Edellisessä sana ”määräsi” 
tarkoittaa suurin piirtein: ”Hän sääti tuolle tämän, koska ter- 
veys edellyttää sitä.” Jälkimmäisessä taas kullekin lankeava on 
ikään kuin säädetty hänelle, koska kohtalo edellyttää sitä. Me- 
hän sanomme asioiden ”lankeavan” meille samalla tavalla kuin 
rakentajat sanovat nelikulmaisten kivien "lankeavan” muurei- 
hin tai pyramideihin, kun ne sovittuvat toisiinsa tietyssä keski- 
näisessä järjestyksessä. 

Kaikkeudessa on yksi sopusointu, ja niin kuin maailma tay- 
dellistyy kaikista kappaleista tietynlaiseksi kappaleeksi, niin myös 
kohtalo täydellistyy kaikista syistä tietynlaiseksi syyksi. Myös 
täysin maallikot ajattelevat tällä tavalla, sillä he sanovat: ”Tä- 
män se hänelle teki.”* Niin tämä tehtiin tuolle ja tämä säädet- 
tiin tälle; ottakaamme se vastaan niin kuin otamme vastaan 
sen, minkä Asklepios säätää. Siinäkin on paljon karvasta, mut- 
ta terveyden toivossa otamme sen ilolla vastaan. Suhtaudu yh- 
teisen luonnon tahdon toimeenpanoon ja täyttymiseen suun- 
nilleen samalla tavalla kuin suhtaudut omaan terveyteesi, ja 
toivota tervetulleeksi kaikki tapahtuva, vaikka se tuntuisikin 
julmalta, koska se johtaa tuohon päämäärään, kohti maailman 
terveyttä ja kohti Zeuksen menestystä ja hyvinvointia. Zeus ei 
olisi tehnyt tätä kenellekään, ellei siitä olisi hyötyä kokonai- 
suudelle, sillä ei edes mikään yksittäinen luonto tee mitään, 
mitä sen hallinnan alainen ei edellytä. 

Sitä, mikä sinulle tapahtuu, tulee siksi rakastaa kahdesta 
syystä. Ensiksikin siksi, että se tapahtui sinulle ja säädettiin si- 
nulle ja on tietyssä suhteessa sinuun ja sinun osaksesi kehrätty 
aina vanhimmista syistä alkaen. Toiseksi siksi, että myös jokai- 
selle erikseen osaksi tuleva on syy kaikkeutta hallitsevan me- 
nestymiseen ja täyttymykseen ja, Zeus vieköön, vieläpä pysy- 
vyyteenkin. Kokonaisuus näet vaurioituu, jos otat pois pienim- 
mänkin murusen sen yhtenäisyydestä ja jatkuvuudesta, ja sama 
koskee niin syitä kuin osiakin. Ja sinä teet niin, sikäli kuin se on 
sinun vallassasi, kun olet tyytymätön, ja tavallaan tuhoat sen. 

9. Älä tunne vastenmielisyyttä, älä anna periksi äläkä lannistu, 
jos et onnistukaan toimimaan kaikessa täysin oikeiden usko- 
musten ohjaamana, vaan kun epäonnistut, palaa jälleen takai- 
sin ja ole hyvilläsi, jos ainakin enimmiltä osin olet nyt inhimil- 
lisempi. Rakasta sitä, minkä luokse palaat, äläkä saavu filosofian 
tykö niin kuin kotiopettajan luo, vaan niin kuin silmäsairaat 
pesusienensä ja kananmunansa luo, niin kuin joku toinen hau- 
teensa ja kääreensä luo.* Silloin et tee järjen seuraamisesta suur- 
ta numeroa, vaan lepäät sen helmassa. Muista, että filosofia 
tahtoo yksin sitä, mitä sinun luontosi tahtoo, kun taas sinä tah- 
doit jotakin muuta, jotakin, mikä ei ollut luonnon mukaista. 
Mikäpä olisikaan tätä mieluisampaa? Eikö nautinto selätäkin 
meidät juuri tästä syystä? Mutta katso, eivätkö suurisieluisuus, 
vapaus, yksinkertaisuus, huomaavaisuus ja pyhyys ole vieläkin 
mieluisampia. Sillä mikä olisi mieluisampaa kuin järkevyys itse, 
kun mietit ymmärtävän ja tietävän sielunkyvyn varmaa ja ta- 
saista virtaa kaikessa? 


10. Todellisuus on tavallaan sellaisessa umpipiilossa, että filo- 
sofit — vieläpä varsin monet ja merkittävät — ovat ajatelleet sen 
olevan täydellisesti tavoittamattomissa.* Jopa stoalaisten mu- 
kaan se on vaikeasti tavoitettavissa, ja jokainen meidän hyväk- 
symisemme on altis erehdykselle.* Kukapa olisi erehtymätön? 
Katso nyt itse kokemuksen kohteita — miten lyhytaikaisia ja 
vähäpätöisiä ne ovat, miten ne hyvinkin saattavar olla elosteli- 
jan tai porton tai ryövärin omistuksessa.* Mieti sitten kanssasi 

elävien tapoja, joista tuskin voi sietää kaikkein hienostuneim- 
mankaan, puhumattakaan siitä, että ihmisen on työläs sietää 
edes itseään. En voi keksiä, mitä olisi se, mitä tässä pimeässä ja 
saastassa, tässä olemisen ja ajan ja liikkeen ja liikkuvan vuo- 
laassa virrassa, voisi kunnioittaa tai mihin ylipäänsä voisi suh- 
tautua vakavasti. Päinvastoin, on itseään rohkaisten odotetta- 
va luonnollista hajoamista, täällä viipymistä silti surematta, 
näiden kahden helmassa leväten: ensiksikin, ettei minulle ta- 
pahdu koskaan mitään, mikä ei ole kaikkeuden luonnon mu- 
kaista, ja toiseksi, että minulla on valta olla tekemättä mitään 
omaa jumalaani ja jumalhenkeäni vastaan, sillä ei ole ketään, 
joka pakottaisi minut rikkomaan sitä vastaan. 


11. ”Mihin minä juuri nyt käytän omaa sieluani?” Kysy näin 
itseltäsi joka tilanteessa ja tutki tätä: "Mitä minulla on nyt sii- 
nä osassa, jota kutsutaan johtosieluksi? Ja kenen sielu minulla 
nyt on? Pikkulapsen? Poikasen? Naisen? Tyrannin? Karjaeläi- 
men? Villipedon?” 


12. Seuraavasta voit käsittää, millaisia oikeastaan ovat ne asiat, 
joita ihmisten enemmistö pitää hyvinä. Jos nimittäin joku miettii 
asioita, jotka todella ovat hyviä, kuten järkevyys, kohtuullisuus, 
oikeudenmukaisuus ja urhoollisuus,* ei hän nämä mielessään 
enää kykene käsittämään sanoja ”kaikelta hyvältään”.* <Ei- 
väthän> ne sovi lainkaan. Mutta jos hänellä taas on mieles- 
sään ihmisten enemmistön hyvinä pitämät asiat, hän käsittää 

ja hyväksyy komediarunoilijan sanat sopivaksi sutkaukseksi 
ongelmitta. Tällä tavalla myös ihmisten enemmistö hahmottaa 
eron, sillä eihän tuo sanonta muutoin toisessa tapauksessa louk- 
kaisi ja joutuisi torjutuksi, kun taas rikkauden ja ylellisyyttä ja 
mainetta palvelevan omaisuuden kyseessä ollessa hyväksymme 
sen osuvasti ja nokkelasti sanotuksi. Jatka siis tästä ja kysy, tu- 
leeko kunnioittaa ja käsittää hyväksi ne asiat, jotka mielessään 
on paikallaan sanoa, ettei niiden omistajalla yltäkylläisyydel- 
tään "ole paikkaa, mihin paskoa.” 


13. Olen muodostunut syypuolesta ja ainepuolesta. Kumpikaan 
näistä ei häviä olemattomaan, niin kuin ei kumpikaan myös- 
kään syntynyt olemattomasta. Jokainen osani saa uuden pai- 
kan muuttuessaan joksikin maailmanjärjestyksen osaksi, joka 
edelleen muuttuu joksikin toiseksi maailmanjärjestyksen osak- 
si, ja niin edelleen äärettömyyteen asti. Tällaisen muutoksen 
myötä synnyin myös minä ja vanhempani ja niin edelleen ta- 
kaisinpäin jälleen äärettömyyteen asti. Mikään ei estä puhu- 
masta näin, vaikka maailmanjärjestystä hallitaankin äärellisis- 
sä ajanjaksoissa.* 


14. Järki ja järkeilyn taito ovat kykyjä, jotka riittävät itselleen 
ja omiin tekoihinsa. Ne lähtevät niille ominaisesta lähtökoh- 
dasta ja etenevät kohti asetettua päämäärää. Tämän vuoksi 


tällaisia toimia nimitetään suorituksiksi, millä tarkoitetaan tien 
suoruutta.* 

15. Ihmisen ei tule vaalia mitään niistä asioista, jotka eivät kuulu 
ihmiselle sikäli kuin hän on ihminen. Niitä ei ihmiseltä vaadita 
eikä ihmisen luonto niitä lupaa eivätkä ne ole ihmisen luonnon 
täydellistymiä.* Siksi ei myöskään ihmiselle asetettu päämäärä 
ole niissä, eikä varsinkaan hyvä, mikä tekee päämäärän täydel- 
liseksi. Edelleen, jos jokin näistä kuuluisi ihmiselle, niiden hal- 
veksuminen ja niitä vastaan taisteleminen ei kuuluisi ihmiselle, 
eikä olisi kiitoksen arvoinen se, joka tekee itsensä näistä riip- 
pumattomaksi, eikä myöskään olisi hyvä se, joka jossakin näis- 
tä tyytyy ansaitsemaansa vähempään, jos ne kerran olisivat hy- 
viä. Nyt kuitenkin on niin, että mitä paremmin ihminen kes- 
tää, kun hän kieltää nämä tai muut tällaiset asiat itseltään tai 
kun jokin niistä kielletään häneltä, sitä enemmän hän on hyvä. 


16. Ymmärryksesi on sellainen kuin usein toistamasi mieliku- 
vat. Mielikuvat näet värjäävät sielun. Värjää se siis seuraavan- 
laisten mielikuvien katkeamattomalla sarjalla. Esimerkiksi: 
Missä voi elää, siellä voi elää myös hyvin; hovissa voi elää; ho- 
vissa voi siis elää myös hyvin.* Edelleen: Kukin <on luotu sitä 
varten>, minkä vuoksi se on luotu; mitä varten se on luotu, 
sitä kohti se hakeutuu; mitä kohti se hakeutuu, siinä on sen 
päämäärä; missä on päämäärä, siinä on myös kunkin hyöty ja 
hyvä; järjellisen elävän olennon hyvä on siis yhteiselämä. On- 
han jo aikoja sitten osoitettu, että olemme syntyneet yhteiselä- 
mää varten. Vai eikö ole ilmiselvää, että huonommat ovat ole- 


massa parempiensa vuoksi ja paremmat toistensa vuoksi?* Elol- 

liset ovat parempia kuin elottomat, ja elollisista parhaita ovat 
järjelliset. 


17. On hulluutta tavoitella mahdottomia; mutta mahdotonta 
on kehnojen ihmisten olla tekemättä tällaista. 


18. Millekään ei tapahdu mitään, mitä se ei luonnostaan sovel- 
lu kestämään. Sama tapahtuu toisellekin, ja joko tapahtunees- 
ta tietämättä tai mielensä suuruutta todistellakseen hän pysyy 
tyynenä ja vahingoittumattomana. Kauheaa on, kun tietämät- 
tömyys ja miellyttämisenhalu ovat vahvempia kuin järkevyys. 


19. Todellisuus itse ei millään tavalla kosketa sielua eikä sillä 
ole tietä sielun sisään eikä se voi kääntää eikä liikuttaa sielua. 
Sielu yksin kääntää ja liikuttaa itseään, ja se tekee ulkoiset koh- 
teet itselleen sellaisiksi, millaisten arvostelmien arvoisena se 
itseään pitää. 


20. Yhdessä mielessä ihminen on meille kaikkein läheisin, sikä- 
li kuin heille tulee tehdä hyvää ja kestää heitä. Mutta sikäli 
kuin jotkut heistä ovat minulle kuuluvien toimien esteenä, tu- 
lee ihmisestä minulle yksi yhdentekevistä samalla tavalla kuin 
aurinko tai tuuli tai villieläin. He voivat kyllä estää jonkin toi- 
men, mutta varautumisen ja mukautumisen vuoksi ei pyrki- 
mystä eikä aikomusta voi kahlita. Ymmärrys näet muuntaa ja 


muuttaa jokaisen toiminnan esteen sopimaan valitsemaansa 

kohteeseen, ja työn pidättäjästä tulee sen avustaja, ja tien py- 
säyttäjästä tulee sen edistäjä. 


21. Kunnioita sitä, mikä maailmassa on mahtavinta. Tämä on 
se, mikä käyttää kaikkea ja ohjaa kaikkea. Kunnioita samalla 
tavalla sitäkin, mikä sinussa on mahtavinta. Tämä on se, mikä 
on tuolle sukua, sillä sinussakin tämä on se, joka käyttää muu- 
ta, ja sinun elämäsi on sen hallinnassa. 


22. Mikä ei ole vahingollista valtiolle, ei vahingoita myöskään 
kansalaista. Sovella tätä sääntöä aina kun sinulla on vaikutel- 
ma, että olet kärsinyt vahinkoa: Jos tämä ei vahingoita valtio- 
ta, en minäkään ole kärsinyt vahinkoa. Mutta jos valtio on kär- 
sinyt vahinkoa, ei tule suuttua sille, joka on sitä vahingoitta- 
nut. Mitä häneltä jäi näkemättä? 


23. Mietiskele usein, miten nopeasti olevaiset ja tulevaiset kii- 
tävät ohi ja katoavat. Sillä oleminen on kuin alati virtaava joki, 
sen askareet muuttuvat jatkuvasti, sen syyt vaihtuvat lukemat- 
tomia kertoja, eikä lähietäisyydelläkään juuri mikään pysy hil- 
jaa paikoillaan. Mieti menneen äärettömyyttä ja tulevan am- 
mottavaa kuilua, mihin kaikki häviää. Kuinka ei olisi mieletön 
se, joka näissä oloissa mahtailee tai tuskailee tai sadattelee, niin 
kuin hänen osansa kestäisi kauan ja olisi häntä jo pitkään vai- 


vannut? 

24. Pidä mielessäsi olemisen kokonaisuus, josta sinulla on vain 
vähäpätöinen osuus, ja ajan kokonaisuus, josta sinulle on rajat- 
tu lyhyt hetki ja silmänräpäys, ja kohtalo, josta sinä olet pikku- 


ruinen osa. 


25. Joku toinen tekee väärin. Mitä se minuun kuuluu? Hän 
vastaa siitä itse, hänellä on oma mielenlaatunsa, oma toimin- 
tansa. Minulla on nyt se, mitä yhteinen luonto tahtoo minulla 
nyt olevan, ja minä teen sitä, mitä minun luontoni tahtoo mi- 


nun nyt tekevän. 


26. Olkoon sielusi johtava ja hallitseva osa sellainen, ettei sileä 
tai rosoinen liike lihassa vaikuta siihen. Älköön se sekoittuko 
niihin, vaan eristäytyköön ja rajatkoon nuo vaikutukset ruu- 
miin osiin. Mutta kun ne toisen myötävaikutussuhteen myötä 
imeytyvät ymmärrykseen, niin kuin yhtenäisessä kappaleessa 
tapahtuu, silloin ei tule yrittää vastustaa luonnollista aistimus- 
ta, mutta älköön johtosielu omasta puolestaan lisätkö käsitys- 
tä, että tämä on hyvää tai pahaa.* 


27. ”Elä yhdessä jumalien kanssa.” Jumalien kanssa elää se, joka 
jatkuvasti osoittaa heille sielunsa olevan tyytyväinen sille osak- 
si annettuun ja tekevän sitä, mitä jumalhenki tahtoo. Tämän 
jumalhengen, kappaleen itsestään, on Zeus antanut kullekin 
varjelijaksi ja johtajaksi, ja se on kunkin mieli ja järki. 

28. Suututko sille, joka löyhkää pukille? Suututko sille, jonka 
henki haisee? Mitä apua siitä sinulle on? Hänellä on sellainen 
suu, hänellä on sellaiset kainalot; sellaisista syntyy väistämättä 
tuollainen haju. ”Mutta onhan hänellä järki tallessa”, sanoo tuo. 
"Jos hän vain pysähtyisi miettimään, hän tajuaisi kyllä tökeryy- 
tensä.” Onnea sinulle. Sinullakin on muuten järki. Herätä jär- 
jellisellä asenteella järjellinen asenne, osoita, kehota. Jos hän 
kuuntelee, parannat hänet eikä suuttumusta tarvita. Et ole tra- 
gediarunoilija etkä portto.* 


29. Niin kuin ajattelet eläväsi täältä lähtiessäsi, siten on mah- 
dollista elää täälläkin. Elleivät he salli sitä, lähde silloin elä- 
mästä, mutta älä niin kuin kärsisit siinä jotakin pahaa. Huo- 
neessa on savua, joten menen ulos.* Miksi teet siitä numeron? 
Mutta niin kauan kuin mikään tuollainen ei aja minua ulos, 
pysyn täällä vapaana miehenä eikä kukaan estä minua teke- 
mästä, mitä haluan. Haluan sitä, mikä on järjellisen ja yhteisöl- 


lisen elävän olennon luonnon mukaista. 


30. Kaikkeuden mieli on yhteisöllinen. Onhan se luonut huo- 
nommat parempien vuoksi, ja paremmat se on sovittanut kes- 
kinäiseen yhteyteen. Näethän, miten se on alistanut ja rinnas- 
tanut ja jakanut kullekin kunkin ansion mukaan ja johdattanut 
hallitsevat olennot keskinäiseen yhteisymmärrykseen. 

31. Miten olet tähän mennessä käyttäytynyt jumalia, vanhem- 
pia, veljeä, vaimoa, lapsia, opettajia, kasvattajia, ystäviä, omaisia 
ja palvelijoita kohtaan? Voitko sanoa kaikista heistä, ettet tä- 
hän mennessä ole ”kellekään vääryyttä tehnyt, et puhunut ”?* 
Muistuta mieleesi, mitä kaikkea olet kokenut ja mitä kaikkea 
olet ollut kyllin vahva kestämään; että sinun elämäsi tarina on 
jo täysi ja palveluksesi loppuun saatettu; ja miten paljon kau- 
nista on nähty, ja miten monia nautintoja ja vaivoja olet ylen- 
katsonut ja miten monta kunniaa sivuuttanut ja miten monille 
kiittämättömille olet ollut huomaavainen. 


32. Miksi taitamattomat ja tietämättömät sielut saavat taita- 
van ja tietävän hämmentymään? Mikä sielu on taitava ja tietä- 
vä? Se, joka on nähnyt alun ja lopun ja järjen, joka käy läpi 
kaiken olemisen ja hallitsee kaikkeutta läpi kaiken iäisyyden 
säädetyissä jaksoissa. 


33. Hetken perästä tuhkaa tai luuranko, nimi tai ei edes nimeä, 
ja se nimi on vain hälyä ja kaiku. Kaikki elämässä suuresti kun- 
nioitettu on tyhjää ja mätää ja vähäpätöistä — näykkiviä koi- 
ranpentuja ja kinastelevia lapsia, jotka nauravat ja heti perään 
itkevät. Luottamus ja Häveliäisyys ja Oikeus ja Totuus pakeni- 
vat kohti Olymposta pois laveasta maasta. * 

Mikä siis yhä pidättää täällä, jos aistittava on alati muut- 
tuvaa eikä pysy aloillaan, jos aistinelimet ovat sumeat ja hel- 
posti harhautuvat vääriin vaikutelmiin, jos sielu itse on vain 

henkäys verestä, jos hyvä maine tällaisten ihmisten silmissä on 
turhuutta? Mitä se on? Odota suopein mielin joko sammumista 
tai muutosta. Mutta ennen kuin sen hetki on käsillä, mikä on 
kylliksi? Mikä muukaan kuin jumalien kunnioittaminen ja siu- 
naaminen, hyvän tekeminen ihmisille, ihmisten kestäminen ja 
pidättyminen.* Mutta muista, ettei mikään, mikä tapahtuu li- 
han ja hengen rajojen sisällä, ole sinun eikä sinun vallassasi. 


34. Kykenet aina tasaiseen virtaan, mikäli kykenet suoraan tie- 
hen, mikäli kykenet johdonmukaiseen käsitykseen ja toimin- 
taan. Nämä kaksi ovat yhteistä jumalan ja ihmisen ja jokaisen 
järjellisen elävän olennon sielulle: ettei mikään toinen estä sitä 
ja että sen hyvä on oikeudenmukaisessa mielenlaadussa ja toi- 
minnassa ja se päättää tavoittelunsa siihen. 


35. Jos tämä ei ole minun pahuuttani eikä minun pahuuteni 
aikaansaamaa toimintaa eikä se vahingoita kokonaisuutta, miksi 
minä sitä murehdin? Ja mitä oikein on kokonaisuuden vahinko? 


36. Älä anna vaikutelman temmata sinua mukaansa mielival- 
taisesti, vaan mene ihmisten avuksi voimiesi ja heidän ansion- 
sa mukaan, vaikka heidän menetyksensä koskisikin jotakin yh- 
dentekevää. Älä kuitenkaan kuvittele sitä vahingoksi, sillä se 
on paha tapa. Toimi tässä samoin kuin se vanha mies, joka lähti 
pyytämään takaisin kasvattilapsensa räikkää muistaen silti, että 
se on vain räikkä. Nyt siis sinäkin pauhaat puhujanlavalla! Olet- 

ko unohtanut, hyvä mies, mitä nämä asiat oikein ovat? ”Niin, 
mutta heille ne merkitsevät niin paljon.” Senkö vuoksi sinusta- 


kin pitää tulla mieletön?* 


37. ”Kerran olin minäkin hyväosainen ihminen, missä ja mil- 
loin minut vain yllatettiin.” Hyväosainen on se, joka on mää- 
rännyt itselleen hyvän osan. Hyvä osa: hyvät sielun liikkeet, 


hyvät pyrkimykset, hyvät teot. 


KUUDES KIRJA 


1. Kaikkeuden aines on kuuliainen ja notkea.* Sitä säätelevällä 
järjellä ei ole itsessään mitään syytä pahan tekemiseen, sillä sii- 
nä ei ole pahuutta eikä se tee mitään huonosti eikä mikään 
vahingoitu sen vuoksi. Kaikki syntyy ja saavuttaa päätepisteensä 
sitä seuraten. 


2. Kun teet, mitä sinun kuuluu tehdä, pidä samantekevänä, teet- 
kö sen palellen vaiko lämpöisenä, nuokkuen vai kylliksi nukku- 
neena, herjausten vai siunausten saattelemana, tai joudutko kuo- 
lemaan tai tekemään jotakin muuta. Sekin on yksi elämään kuu- 
luvista toiminnoista, jonka myötä me kuolemme. Siten myös sinä 
hetkenä riittää huolehtia parhaansa mukaan käsillä olevasta. 


3. Katso sisäänpäin. Alköön minkään asian ominaislaatu tai arvo 
jääkö sinulta huomaamatta. 


4. Kaikki kokemuksen kohteet muuttuvat nopeasti; ja ne joko 
haihtuvat höyryksi, mikäli aines on yksi yhtenäinen kokonai- 
suus, tai hajaantuvat.* 


5. Säätelevä järki tietää oman tilansa ja mitä tekee ja mille aineelle. 


6. Paras tapa kostaa on, ettei tule samankaltaiseksi.* 

7. Riemuitse tästä yhdestä ja lepää sen helmassa: että siirryt 
yhdestä yhteisöllisestä työstä toiseen jumalaa muistaen. 


8. Johtosielu on se, joka herättää itsensä ja muovaa ja tekee 
itsensä sellaiseksi kuin tahtoo. Se saa kaiken tapahtuvan näyt- 


täytymään itselleen sellaisena kuin se itse tahtoo. 


9. Kaikki saavuttaa päätepisteensä kaikkeuden luonnon mu- 
kaisesti, sillä se ei voi tapahtua minkään toisen luonnon mu- 
kaisesti, joka ympäröisi sen ulkoapäin tai sulkeutuisi sen sisään 
tai olisi kiinnittynyt siihen ulkopuolelta. | 


10. Joko sekasoppa ja kietoutuminen yhteen ja hajaantuminen, 
tai sitten ykseys ja järjestys ja kaitselmus.* Jos ensimmäinen, 
miksi ylipäätään haluaisin elää elämäni sattumanvaraisessa si- 
kermässä ja moisessa sekamelskassa? Mitä minä välittäisin mis- 
tään paitsi siitä, että saan tavalla tai toisella ”mullaksi tulla”?* 
Miksi mikään järkyttäisi minua? Teenpä mitä tahansa, hajaan- 
nus saavuttaa minut. Jos taas jälkimmäinen, kunnioitan sitä ja 
saan tyyneyttä ja rohkeutta hallitsijasta. 


11. Aina kun olosuhteet ikään kuin pakottavat mielesi järkky- 
mään, palaa nopeasti itseesi äläkä poikkea tahdista enempää 
kuin on välttämätöntä. Hallitset sävelen paremmin, kun palaat 
siihen jatkuvasti. 

12. Jos sinulla olisi samaan aikaan sekä äitipuoli että äiti, niin 
palvelisit äitipuoltasi, mutta silti palaisit jatkuvasti äitisi luo. 
Siten sinulla on nyt hovi ja filosofia. Palaa siis useasti sen luo ja 
lepää sen sylissä, minkä ansiosta myös kaikki tuolla toisaalla 
näyttäytyy sinulle siedettävänä ja sinä itse siedettävänä siellä. 


13. Kalaherkkujen ja sen sellaisten ruokien keskellä voi muo- 
dostaa vaikutelman,* että tämä tässä on kalan kuollut ruumis, 
tämä taas on linnun tai sianporsaan kuollut ruumis; ja edel- 
leen, että falernolainen viini on vain rypälemehua ja purppura- 
reunainen vaate on vain lampaan karvaa, joka on kastettu ko- 
tilon vereen;* tai yhdynnästä, että se on vain sisuskalujen han- 
kaamista ja liman erittämistä tietyn kouristuksen kera. Nämä 
vaikutelmat saavuttavat asiat sellaisinaan ja tunkeutuvat nii- 
den lävitse, niin että voit nähdä, millaisia ne oikein ovat. Sa- 
malla tavalla tulee tehdä kaikessa elämässä, ja kun asiat syn- 
nyttävät erityisen uskottavan vaikutelman, tulee ne riisua alas- 
tomiksi ja katsoa niiden vähäpätöisyyttä ja riistää niiltä se luu- 
lottelu, jolla ne keikailevat. Sillä turhanylpeys on kauhea järjen 
harhauttaja, ja kun eniten luulet uppoutuneesi hyviin tekoi- 
hin, silloin sinua huiputetaan pahiten. Katso vain, mitä Krates 


sanoo itsestään Ksenokrateesta.* 


14. Enin siitä, mitä rahvas ihailee, voidaan yleisimmillä tasolla 
luokittaa niihin, joita pitää koossa jännite tai kasvu, kuten ki- 
vet, puunkappaleet, viikunapuut, viiniköynnökset, oliivipuut.* 

Se taas, mitä ihailee hieman parempi väki, kuuluu niihin, joita 
pitää koossa sielu, kuten eläinten laumat ja katraat. Vielä hie- 
nostuneempien henkilöiden ihailun kohteet kuuluvat niihin, 
joita pitää koossa järjellinen sielu, mutta ei kuitenkaan sikäli 
kuin se on järjellinen, vaan sikäli kuin se on taitava tai jollakin 
muulla tapaa näppärä tai koska se yksinkertaisesti omistaa lau- 
man orjia. Mutta se, joka kunnioittaa järjellistä ja valtiollista 
sielua, ei enää välitä muusta, vaan keskittyy ennen kaikkea säi- 
lyttämään oman sielunsa järjellisessä ja yhteisöllisessä tilassa ja 
liikkeessä ja työskentelee tämän päämäärän puolesta yhdessä 
omansukuisensa kanssa. 


15. Yksi kiiruhtaa kohti olemista, toinen kiiruhtaa kohti ole- 
mattomuutta, ja syntyvästä on jo osa sammunut pois. Virtauk- 
set ja muutokset uudistavat maailman alituisesti, niin kuin ajan 
keskeytymätön eteneminen pitää äärettömän iäisyyden ikinuo- 
rena. Mitä tässä joessa, missä on mahdoton seistä aloillaan, voi 
ihminen kunnioittaa kaikesta ohitseen kiitävästä? Se on kuin 
rakastuisi yhteen ohi lentävistä varpusista, kun se jo on poissa 
näkyvistä. Jokseenkin sellaista on itse kunkin elämä, kuin hen- 
käys verestä ja hengenveto ilmasta. Sillä samanlaista kuin on 
vetää kertaalleen sisäänsä ilmaa ja luovuttaa se takaisin, mitä 
teemme tuon tuostakin, samanlaista on luovuttaa koko hengit- 
tämisen kyky, joka eilen tai toissapäivänä tuli omaksesi synty- 
mässä, takaisin sinne, mistä sen alussa sait. 

16. Arvostettavaa ei ole aineenvaihdunta, niin kuin kasveil- 
la, eikä hengitys, niin kuin karjalla ja petoeläimillä, ei se, että 
on vaikutelman muovailuvahaa, ei se, että on pyrkimyksen 
sätkynukke, ei elämä laumana eikä ravinnonotto, sillä viime- 
mainittu on samanlaista kuin on ravinnon ylijäämän erittä- 
minen ulos. Mikä sitten on arvostettavaa? Että saa osakseen 
taputuksia? Ei. Ei siis sekään, että saa osakseen kielten nak- 
sutusta, sillä ihmisjoukkojen kiitokset ovat kielten naksutus- 
ta. Nyt olet työntänyt sivuun kunnian. Mitä arvostettavaa on 
jäljellä? Minun nähdäkseni se, että liikkuu ja pysyttelee aloil- 
laan omien edellytystensä mukaisesti, ja tätä kohti johdatta- 
vat myös kaikki pyrinnöt ja taidot. Jokainen taito tähtää ni- 
mittäin siihen, että sen luomus soveltuu tehtävään, jota var- 
ten se on luotu. Tähän pyrkivät niin puutarhuri, viininviljeli- 
jä, hevosenkesyttäjä kuin koirankasvattajakin. Ja mihin 
pyrkivätkään lasten kasvatus ja opetus? 

Tässä siis on se, mikä on arvostettavaa, ja jos tämä on hy- 
vällä tolalla, et tavoittele itsellesi mitään noista toisista. Etkö 
jo herkeä arvostamasta kaikkea muuta? Silloin et saa olla va- 
paa etkä itseriittoinen etkä tunteeton,* sillä silloin on pakko 
kadehtia, olla mustasukkainen, epäillä niitä, jotka kykenevät 
nuo asiat riistämään, juonitella niitä vastaan, joilla on se, mitä 
arvostat. Perinpohjin sekaisin on väistämättä se, joka on vailla 
jotakin noista, ja lisäksi hän moittii usein jumalia. Mutta oman 
mielen kunnioittaminen ja arvostaminen tekee sinusta itsellesi 
mieluisan ja kumppaneillesi sopuisan ja jumalien kanssa yksi- 

tuumaisen, mikä tarkoittaa, että kiität kaikkea, minkä he jaka- 


vat ja ovat säätäneet. 


17. Ylös, alas ja ympäri ovat alkuaineiden liikkeet.* Mutta hy- 
veen liike ei ole mitään näistä, vaan se etenee jotenkin juma- 
lallisempaan tapaan vaikeasti käsitettävää tietään ja menestyy 
sillä. 


18. Mitä he tekevätkään! Omia aikalaisiaan ja kanssaan eläviä 
ihmisiä he eivät suostu kiittämään, mutta pitävät suuressa ar- 
vossa sitä, että jälkipolvet kiittävät heitä itseään, ihmiset, joita 
he eivät ole koskaan nähneet eivätkä ole näkevä. Tämä on jok- 
seenkin sama kuin surra, etteivät jo sinua ennen eläneet puhu- 
neet sinusta ylistäviä sanoja. 


19. Alä luule, että jos jokin on sinulle itsellesi vaivan takana, se 
on ihmiselle mahdotonta, vaan jos jokin on ihmiselle mahdol- 
lista ja ominaista, katso sen olevan myös sinun saavutettavissasi. 


20. Urheilukentällä saattaa joku raapaista kynsillään tai puskea 
raivoissaan päällään, mutta emme me kirjaa sitä muistiin em- 
mekä iske takaisin emmekä myöhemmin epäile hänen juonit- 
televan meitä vastaan. Kuitenkin pidämme varamme — ei niin, 
että pitäisimme häntä vihollisena tai epäilisimme häntä, vaan 
kartamme häntä hyväntahtoisesti. Sovellettakoon samaa mui- 
hinkin elämän osa-alueisiin, ja antakaamme paljon anteeksi 

ikään kuin harjoitusvastustajillemme. Kuten sanoin, on mah- 
dollista karttaa silti epäilemättä ja vihaamatta.* 


21. Jos joku kykenee kumoamaan minut ja osoittamaan, että 
käsitykseni tai tekoni eivät ole oikeita, muutun mielihyvin. Sil- 
lä minä etsin totuutta, joka ei koskaan ole vahingoittanut ke- 
tään, mutta vahinkoa kärsii se, joka pysyy itsepetoksessa ja tie- 
tämättömyydessä. 


22. Minä teen velvollisuuteni. Muu ei johda minua harhaan, 
sillä se on joko sielutonta tai järjetöntä tai sitten harhaantu- 
nutta ja tietämätöntä tiestaan. ` 


23. Kohtele järjettömiä eläimiä ja ylipäätään asioita ja esineitä 
suuripiirteisesti ja vapaan miehen tavoin, koska sinulla on järki 
ja niillä ei. Kohtele ihmisiä yhteisöllisesti, koska heillä on järki. 
Kaikissa tilanteissa kutsu avuksi jumalia. Älä pidä lukua siitä, 
kuinka pitkään tätä teet, sillä kolme tuntiakin riittää, kun ne 
ovat tällaisia. 


24. Aleksanteri Makedonialainen ja hänen muulinajajansa sai- 
vat kuollessaan saman osan. Joko heidät otettiin takaisin sa- 
moihin maailman siemenenä toimiviin periaatteisiin tai he ha- 
josivat samalla tavalla atomeiksi.* 

25. Mieti mielessäsi, kuinka paljon ruumiillista ja sielullista jo- 
kaisessa meissä tapahtuu yhdellä kertaa, samassa silmänräpäyk- 
sessä. Silloin et ihmettele, että paljon useampia asioita — tai 
pikemminkin kaikki tapahtuva — on olemassa yhtä aikaa siinä 
yhdessä kokonaisuudessa, jota me nimitämme maailmaksi. 


26. Jos joku kysyy sinulta, miten kirjoitetaan Antoninuksen nimi, 
niin lausutko kunkin aakkosista kovasti pinnistellen? Entä jos 
he suuttuvat, vastaatko sinä suuttumalla? Etkö luettele jokai- 
sen kirjaimen rauhallisesti edeten? Muista, että samalla tavalla 
myös näissä asioissa jokainen velvollisuus tulee täydelliseksi tie- 
tyistä luvuista.* Näistä tulee pitää kiinni hälisemättä ja vastaa- 
matta kiukutteleville kiukuttelulla ja viedä asetettu tavoite mää- 
rätietoisesti loppuun. 


27. Kuinka raakaa onkaan kieltää ihmisiä pyrkimästä kohti heille 
ominaisena ja edullisena näyttäytyvää. Kuitenkin sinä tietyssä 
mielessä eväät heiltä luvan tähän, kun valitat heidän tekevän 
väärin, sillä hehän vain luulevat hakeutuvansa kohti heille 
ominaista ja edullista. ”Mutta eihän se niin ole.” Opeta siis ja 
osoita, mutta älä valita. 


28. Kuolema suo levon aistikokemuksesta ja sätkynuken naruja 


kiskovasta pyrkimyksestä ja ymmärryksen harhailusta ja lihan 
palveluksesta. 

29. On häpeä, jos sielusi antaa ensimmäisenä periksi elämässä, 
jossa ruumiisi ei anna periksi. 


30. Katso, ettet ”keisaroidu”, ettet värjäydy, sillä sellaista ta- 
pahtuu.* Säilytä itsesi yksinkertaisena, hyvänä, turmeltumat- 
tomana, arvokkaana, teeskentelemättömänä, oikeudenmukai- 
suuden ystävänä, jumalia kunnioittavana, hyväntahtoisena, 
sydämellisenä, vahvana tekemään soveliaat tekosi. Ponnistele, 
että pysyisit sellaisena, jollaiseksi filosofia sinut halusi tehdä. 
Kunnioita jumalia, pelasta ihmisiä. Elämä on lyhyt. Ainoa maan- 
päällisen elämän hedelmä: pyhä mielenlaatu ja yhteisölliset teot. 

Toimi kaikessa niin kuin Antoninuksen oppilas.* Muista 
hänen jäntevyytensä siinä, mikä tehdään järkeä seuraten, hänen 
tasaisuutensa kaikessa, hänen hurskautensa, hänen kasvojensa 
seesteisyys, hänen herttaisuutensa, hänen vaatimattomuutensa, 
hänen kunnianhimonsa todellisuuden tavoittamisessa; miten hän 
ei sivuuttanut mitään sellaisenaan, ennen kuin oli nähnyt sen 
kunnolla ja ymmärtänyt sen selvästi; miten hän sieti häntä epä- 
oikeudenmukaisesti moittivia vastaamatta heille moittein; mi- 
ten hän ei kiirehtinyt mihinkään; miten hän kieltäytyi kuuntele- 
masta panetteluja; miten tarkasti hän tutki ihmisten tavat ja toi- 
met silti läksyttämättä, olematta arka tai epäluuloinen tai sofisti; 
miten vähään hän oli tyytyväinen asumuksessa, vuoteessa, vaat- 
teessa, ravinnossa, palveluksessa; miten ahkera ja pitkämielinen 
hän oli; miten hän kykeni pysyttelemään paikallaan iltaan saak- 
ka, koska yksinkertaisen ruokavalionsa vuoksi hänen ei tarvin- 

nut edes ulostaa muutoin kuin totunnaiseen aikaansa; miten luja 
ja uskollinen hän oli ystävyssuhteissaan; miten hän sieti niitä, 
jotka kävivät suorin sanoin hänen mielipiteitään vastaan, miten 
hän iloitsi, jos joku osoitti hänelle paremman tien; miten hän 
kunnioitti jumalia ilman taikauskoisuutta. Kunpa viimeisen het- 
ken saapuessa sinulla olisi yhtä puhdas omatunto kuin hänellä. 


31. Selvitä pääsi ja palaa järkiisi. Ravista itsesi jälleen hereille 
ja ymmärrä, että unikuvat sinua kiusasivat, ja kun jälleen olet 
hereillä, katso näitä niin kuin katsoit noita. 


32. Olen muodostunut ruumiista ja sielusta. Ruumiille on kaik- 
ki yhdentekevää, sillä se ei voi tehdä eroa asioiden välillä.* 
Ymmärrykselle yhdentekevää on kaikki, mikä ei ole sen omaa 
toimintaa, ja kaikki, mikä on sen omaa toimintaa, on sen vallassa. 
Mutta tästäkin sitä kiinnostaa yksinomaan nykyhetki, sillä sen 
omat tulevat ja menneet toimet ovat nekin nyt yhdentekeviä. 


233. Vaiva ei ole kädelle tai jalalle luonnon vastainen, niin kauan 
kuin jalka tekee, mitä jalan pitää, ja käsi, mitä käden pitää. 
Samoin ei vaiva ole ihmiselle ihmisenä luonnon vastainen, niin 
kauan kuin ihminen tekee, mitä ihmisen pitää. Jos vaiva ei ole 
hänelle luonnon vastainen, se ei ole hänelle myöskään paha. 


34. Miten mahtavia ovatkaan ryövärien, elostelijoiden, isän- 
murhaajien, tyrannien nautinnot. 

35. Etkö näe, miten käsityöammattien taitajat tiettyyn mittaan 
asti laskeutuvat maallikoiden tasolle, mutta eivät kuitenkaan 
tingi taitonsa säännöistä eivätkä suostu niistä luopumaan? Eikö 
ole kauheaa, jos rakennusmestari ja lääkäri kunnioittavat enem- 
män omaan taitoonsa liittyvää järkeä kuin ihminen omaa jär- 
keään, joka hänelle on yhteinen jumalien kanssa? 


36. Aasia ja Eurooppa ovat maailman nurkkia, jokainen meri 
on pisara maailmankaikkeudessa, Athos on multakokkare maa- 
ilmassa, jokainen ajanhetki on piste ikuisuudessa.* Kaikki on 
pientä, muuttuvaista ja katoavaa. Kaikki tulee tuolta puolen, 
kaikki on peräisin tuon yhteisen johtosielun pyrkimyksestä tai 
on siitä seurausta.* Niin myös leijonan ammottava kita ja tap- 
pava myrkky ja kaikki kehnous ja kurjuus, kuten piikkipuska ja 
mutavelli, ovat noiden arvokkaiden ja kauniiden asioiden sivu- 
tuotteita. Älä siis kuvittele, että ne ovat vieraita sille, mitä kun- 
nioitat, vaan mietiskele kaiken lähdettä. 


37. Joka näkee, mitä on nyt, on nähnyt kaiken, mikä on ollut 
ikuisista ajoista alkaen ja mikä on oleva äärettömyyteen saak- 
ka, sillä kaikki on samaa sukua ja lajia. 


38. Pohdi usein kaiken maailmassa olevan keskinäistä riippuvuutta 
ja suhdetta. Kaikki on tavallaan punottu keskinäiseen yhteyteen 
ja kaikki on siksi toinen toiselleen rakasta, sillä tämä seuraa tuota 
jännitteisen liikkeen ja hengen yhteyden ja aineen ykseyden vuoksi. * 


114 | MARCUS AURELIUS 


39. Sopeudu siihen todellisuuteen, mihin kohtalo sinut on mää- 
rännyt, ja rakasta niitä ihmisiä, joiden keskuudesta olet saanut 


osasi, mutta aidosti. 


40. Jokainen väline, työkalu ja kapistus toimii hyvin, kun se 
tekee sen, mitä varten se on valmistettu. Kuitenkin ne valmis- 
tanut on niiden ulkopuolella. Sen sijaan niissä, joita pitää koos- 
sa luonto, ne valmistanut voima on sisällä ja pysyy siellä. Siksi 
tätä voimaa tulee kunnioittaa sitäkin enemmän ja ajatella, että 
jos olet ja elät sen tahtoa noudattaen, on kaikki sinulla mielesi 
mukaisesti. Samalla tavalla myös kaikkeudella ovat sen asiat 
sen mielen mukaisesti. 


41. Jos asetat itsellesi hyväksi tai pahaksi jotakin tahdostasi riip- 
pumatonta, on väistämätöntä, että langetessasi tällaiseen pa- 
haan tai epäonnistuessasi tällaisessa hyvässä moitit jumalia ja 
vihaat ihmisiä, koska he ovat syypäitä tai koska epäilet heidän 
tulevan syypäiksi epäonnistumiseesi tai lankeamiseesi. Teem- 
me paljon vääryyttä, koska pidämme tällaisia asioita merkittä- 
vinä. Mutta jos arvostamme hyväksi ja pahaksi ainoastaan val- 
lassamme olevan, ei jää mitään syytä syyttää jumalaa eikä näh- 
dä roista ihmistä vihollisenaan. 


42. Kaikki me työskentelemme yhdessä yhden lopputuloksen 
hyväksi, toiset tietoisesti ja ymmärtäen, toiset tietämättään, niin 
kuin Herakleitos käsittääkseni sanoo, että ”myös nukkuvat ovat 

työläisiä ja työtovereita siinä, mitä maailmassa tapahtuu”.* Yksi 
on toverina yhdessä, ja aivan erityisesti sitä on se, joka moittii 
ja yrittää vastustaa ja tuhota tapahtuvan, sillä hänenkin kal- 
taistaan maailma tarvitsee. Päätä siis vihdoin, keiden joukosta 
otat paikkasi, sillä se, joka hallitsee kaikkeutta, käyttää sinua 
joka tapauksessa hyvin hyväkseen ja ottaa sinut osaksi työto- 
verien ja työläisten joukkoa. Mutta älä sinä rupea sellaiseksi 
osaksi niin kuin se vähäpätöinen ja naurettava rivi näytelmäs- 
sä, josta Khrysippos puhuu.* 


43. Vaatiiko Aurinko saada tehdä Sateentuojan työt? Entä 
Asklepios Sadonkantajan työt?* Entä tähdet? Eivätkö ne ole eril- 
lisiä, mutta silti työtovereita saman päämäärän saavuttamisessa? 


44. Jos on niin, että jumalat pitivät neuvoa minusta ja siitä, 
mitä minulle pitää tapahtuman, he pitivät neuvoa hyvin. Neu- 
votonta jumalaa voi tuskin kuvitellakaan. Ja mistä syystä he 
pyrkisivät tekemään minulle pahaa? Mitä hyötyä siitä olisi heil- 
le tai kokonaisuudelle, joka ennen muuta on heidän kaitsel- 
muksensa kohteena? Jos he taas eivät pitäneet neuvoa minusta 
erikseen, niin ainakin he pitivät neuvoa yleisistä periaatteista, 
joista tämä kaikki on seurausta, joten minun kuuluu toivottaa 
se tervetulleeksi ja rakastaa sitä. Mutta jos he eivät pidä neu- 
voa mistään — näin ei ole hurskasta uskoa, tai älkäämme sitten 
uhratko, älkäämme rukoilko, älkäämme vannoko, älkäämme 
tehkö mitään muutakaan, minkä teemme siinä uskossa, että 

jumalat ovat täällä ja elävät kanssamme; mutta jos he eivät 
todellakaan pidä neuvoa mistään meitä koskettavasta, niin mi- 
nun on mahdollista pitää neuvoa itsestäni ja minä pystyn tutki- 
maan, mikä minulle on eduksi.* Kullekin on eduksi se, mikä on 
hänen omien edellytystensä ja luontonsa mukaista, ja minun 
luontoni on järjellinen ja valtiollinen. Valtio ja isänmaa on mi- 
nulle Antoninuksena Rooma, mutta ihmisenä maailma. Siksi 
vain näille valtioille hyödyllinen on hyvää minulle. 


45. Kaikki, mitä kullekin tapahtuu, on eduksi kokonaisuudelle. 
Tämä riittää. Mutta jos olet tarkkaavainen, huomaat useimmi- 
ten myös kaiken yhdelle ihmiselle edullisen olevan eduksi muil- 
lekin. Tässä täytyy ”edullisen” kuitenkin ymmärtää löyhemmässä 
merkityksessään koskevan yhdentekeviä asioita.* 


46. Niin kuin sinua väsyttävät esitykset amfiteattereissa ja sen 
sellaisissa paikoissa, koska näky on aina sama ja yksitoikkoisuus 
tekee esityksestä tylsän, samanlainen kokemus sinulla on koko 


elämästä.* Kaikki on samaa, ylös ja alas, ja seuraa samoista syis- 
tä.* Vaan kuinka kauan? 


47. Mieti jatkuvasti, miten kaikenlaiset ihmiset, kaikenlaisten 
ammattien ja kaikkinaisten kansojen edustajat ovat kuolleet, 
niin että jatkat tätä aina Filistioniin ja Foibokseen ja Origanio- 
niin asti.* Siirry nyt muihin ryhmiin. Meidän on muutettava 
sinne, missä ovat niin monet hurjat puhujat, niin monet arvok- 

kaat filosofit, Herakleitos, Pythagoras, Sokrates, niin monet 
muinaisajan sankarit, niin monet myöhemmät sotapäälliköt ja 
tyrannit. Heidän lisäkseen ovat siellä myös Eudoksos, Hipparkhos 
ja Arkhimedes, muut teräväpäiset luonteet, suurimieliset, ah- 
kerat, konnat, omapäiset, vieläpä ihmiselon katoavaisuuden ja 
hetkellisyyden pilkkaajatkin, niin kuin Menippos ja muut sel- 
laiset.* Ajattele kaikista näistä, että he ovat jo aikoja maan- 
neet haudassaan. Miksi se olisi heille kauheaa? Miksi se olisi 
sitä niille, joilla ei ole lainkaan nimeä? Yksi täällä on paljon ar- 
voista: että elää läpi elämänsä totuudessa ja oikeudenmukaisuu- 
dessa hyväntahtoisena valehtelijoita ja väärintekijöitä kohtaan. 


48. Aina kun haluat ilahduttaa itseäsi, pohdiskele kanssaeläjiesi 
erinomaisuuksia. Mieti tuon toimeliaisuutta, tuon vaatimatto- 
muutta, tuon anteliaisuutta, jonkun toisen jotakin muuta omi- 
naisuutta. Mikään ei ilahduta siten kuin hyveiden kuvat, jotka 
heijastuvat kanssaeläjien luonteissa ja lankeavat yhteen niin sa- 
keina kuin mahdollista. Siksi ne on pidettävä käden ulottuvilla. 


49. Kiukutteletko siitä, että painat näin ja näin monta naulaa 
etkä kolmeasataa?* Entäpä siitä, että saat elää niin ja niin monta 
vuotta etkä useampia? Niin kuin olet tyytyväinen siihen, mikä 
osa aineesta sinulle on määrätty, ole samoin tyytyväinen aikaasi. 


50. Yritä puhua heidät puolellesi, mutta toimi, vaikka he olisi- 
vatkin sitä vastaan, kun oikeudenmukaisuuden laki niin vaatii. 

Jos joku kuitenkin vastustaa käyttäen väkivaltaa, vaihda silloin 
tavoitteeksesi tyytyväisyys ja tuskalta välttyminen ja käytä tätä 
estettä toisen hyveen esiin saamiseen. Muista, että ryhdyit pyr- 
kimykseesi varauksella etkä tavoitellut mahdottomia.* Mitä 
sitten? ”Tällaista tietynlaista pyrkimystä.” Sen olet saavutta- 
nut. Mihin tähtäsimme, se tapahtuu. 


51. Kunniaa rakastava käsittää toisen toiminnan omaksi hy- 
väkseen, nautintoa rakastava käsittää oman kokemuksensa 
omaksi hyväkseen, mutta se, jolla on järki, käsittää oman toi- 
mintansa omaksi hyväkseen. * 


52. Tästä on mahdollista olla muodostamatta mitään käsitystä 
ja säästää siten sielunsa hätäännykseltä. Todellisuus itsessään 
ei ole luonnoltaan sellainen, että se muodostaisi meidän arvos- 
telmamme. 


53. Totuttaudu kuuntelemaan keskittyneesti, mitä toinen sa- 
noo, ja ole sikäli kuin mahdollista puhujan sielussa. 


54. Mikä ei ole eduksi mehiläispesälle, ei ole eduksi mehiläiselle. 


55. Jos merimiehet puhuisivat pahaa perämiehestä tai potilaat 
heitä hoitavasta lääkäristä, kiinnostaisiko heitä mikään muu 
kuin se, miten perämies onnistuu takaamaan matkustajiensa 
turvallisuuden tai lääkäri parantamaan hoidokkinsa? 

56. Kuinka monet, joiden seurassa tulin maailmaan, ovatkaan 
jo lähteneet pois.* 


57. Keltatautisille hunaja on kitkerää, raivopäisten koirien pu- 
remille vesi on pelottavaa, pikkulapsille pallo on iso asia. Miksi 
minä suuttuisin? Vai onko sinun mielestäsi erehdyksellä vähem- 
män voimaa kuin sapella keltatautisessa tai myrkyllä raivopäi- 
sen koiran puremassa?* 


58. Kukaan ei voi estää sinua elämästä oman luontosi järkeä 
seuraten. Sinulle ei tapahdu mitään yhteisen luonnon järjen 


vastaisesti. 


59. Millaisia ovatkaan ne, joita he haluavat miellyttää, ja mil- 
laisin toivein ja millaisin teoin. Miten nopeasti iäisyys kätkee 
kaiken ja miten paljon se jo on kätkenyt. 


SEITSEMAS KIRJA 


I. Tätä on pahuus, tätä, minkä olet jo useasti nähnyt. Ole val- 
mis sanomaan kaikesta tapahtuvasta, että se on tätä, minkä 
olet jo useasti nähnyt. Ylipäätään saat huomata, että kaikki on 
samaa, ylös ja alas, sitä mitä täynnä ovat historiankirjat, mui- 
naisaikaiset, keskiaikaiset, viimeaikaiset, sitä mitä täynnä ovat 
nyt kaupungit ja calot. Ei ole mitään uutta — kaikki on tuttua, 
kaikki on hetkellistä. 


2. Sinun vakaumuksesi elävät. Miten ne muutoin voisivat muut- 
tua kuolleiksi ruumiiksi, paitsi jos niitä seuraavat mielikuvat sam- 
muvat?* Sinun vallassasi on sytyttää ne alati uudelleen. Kyke- 
nen muodostamaan tästä käsityksen, joka minun kuuluu muo- 
dostaa, ja kun kerran kykenen, miksi menettäisin mielenrauha- 
ni? Minun ymmärrykseni ulkopuolinen ei ylipäätään kosketa 
mitenkään minun ymmärrystäni. Opi tämä, niin seisot suorana. 
Sinun on mahdollista syntyä uudelleen. Katso jälleen todellisuutta, 
niin kuin kerran katsoit, sillä tässä on uudelleensyntyminen. 


3. Juhlakulkueen sisällyksetön loisto, näytelmäkappaleet lavalla, 
karjalaumat ja katraat, keihäiden kalistelut, koiranpennuille vis- 
kattu luu, kala-altaisiin viskattu leivänmuru, muurahaisten vai- 
vannäöt ja korrenkannot, säikkyjen hiirulaisten juoksentelut, lan- 
goista vedettävät sätkynuket.* Kaiken tämän keskellä tulee seis- 

ta hyväntahtoisena, nenäänsä nyrpistämättä, ja ymmärtää, että 
kukin on sen arvoinen, minkä arvoisista asioista hän touhottaa. 


4. Keskustelussa tulee seurata, mitä sanotaan, ja jokaisessa pyr- 
kimyksessä, mitä tapahtuu. Jälkimmäisessä tulee heti nähdä, 
mikä maali on kiintopisteenä, ja edellisessä tulee tarkata, mikä 
on merkitys. 


5. Riittääkö minun ymmärrykseni tähän vai ei? Jos se riittää, käy- 
tän sitä työhöni kuin se olisi kaikkeuden luonnon lahjoittama 
työkalu. Mutta jos se ei riitä, niin joko luovutan työn sille, joka 
kykenee sen paremmin suorittamaan, mikäli tämä muuta kautta 
on velvollisuuteni, * tai sitten teen sen kykyjeni mukaan ja otan 
avukseni sellaisen, joka minun johtosieluani käyttäen kykenee 
tekemään sen, mikä nyt on otollista ja yhteisölle hyödyllistä. Sil- 
lä mitä ikinä teenkin omin avuin tai yhdessä toisen kanssa, sen 
tulee tähdätä yksin tähän, yhteiseen etuun ja sopusointuun. 


6. Miten monet vuolaasti ylistetyt ovat jo vaipuneet unohduk- 
sen helmaan. Miten monet heitä ylistäneet ovat jo ammoin 
poistuneet. 


7. Älä häpeä ottaa apua vastaan. Sinun asiasi on suorittaa si- 
nulle kuuluva tehtävä, niin kuin sotilaan piirityksessä. Mitä sit- 
ten, jos et rampana kykene yksin nousemaan muurille, mutta 
yhdessä toisen kanssa se onnistuu? 

8. Älä anna tulevaisuuden järkyttää mielenrauhaasi. Kohtaat 
sen, mikäli niin on määrä käydä, varustuksenasi sama järki, jon- 
ka avulla nyt selviydyt nykyhetkestä. 


9. Kaikki on punoutunut yhteen, ja tämä side on pyhä. Tuskin 
mikään on vierasta toinen toiselle, sillä yhdessä kaikki on ase- 
tettu paikoilleen ja yhdessä kaikki järjestyy samaksi maailman- 
järjestykseksi. Kaikesta muodostuu yksi maailma, ja kaiken lä- 
vitse käy yksi jumala, ja oleminen on yksi, ja laki on yksi, ja 
järki on yhteinen kaikille älyllisille eläville olennoille, ja totuus 
on yksi, mikäli saman sukuisten ja järjestä osallisten elävien 
olentojen täydellisyys on yksi.* 


10. Kaikki aineellinen katoaa pikaisesti kaikkeuden olemuk- 
seen, jokainen syy otetaan pikaisesti takaisin kaikkeuden jär- 
keen, kaiken muisto hautautuu pikaisesti iäisyyteen. 


11. Järjelliselle elävälle olennolle sama toiminta on sekä luon- 
non että järjen mukaista. 


12. Ojennuksessa, ei ojennettuna.* 


13. Järjelliset olennot, jotka on luotu tovereiksi samaan työ- 
hön, vastaavat erillisinä yhden yhtenäisen ruumiin jäseniä. 
Käsität tämän ajatuksen paremmin, jos toistat useasti itsellesi: 
”Olen järjellisten olentojen muodostaman kokonaisuuden jä- 


124 | MARCUS AURELIUS 


sen (melos).” Mutta jos käytätkin kirjainta r ja sanot olevasi sen 
osa (meros), et vielä rakasta ihmisiä sydämestäsi eikä hyvän te- 
keminen sinänsä vielä ilahduta sinua, vaan teet sen yhä silkas- 
ta velvollisuudesta, et niin kuin tekisit hyvää itsellesi. * 


14. Mikä niin haluaa, saa vapaasti käydä ulkopuolelta sen kimp- 
puun, mikä voi olla tällaisen hyökkäyksen kohteena. Kohteeksi 
joutunut saa sitten ilmaista paheksuntansa, mikäli niin haluaa.* 
Mutta minä en ole kärsinyt vahinkoa, ennen kuin muodostan 
käsityksen, että tapahtunut on pahaa, ja minun on valta olla 
muodostamatta tätä käsitystä. 


15. Mitä ikinä tehdään tai puhutaan, minun täytyy olla hyvä, 
niin kuin jos kulta tai smaragdi tai purppura toistaisi aina tä- 
män: ”Mitä ikinä tehdään tai puhutaan, minun täytyy olla sma- 
ragdi ja säilyttää oma värini.” 


16. Johtosielu ei vaivaa itse itseään. Tarkoitan, ettei se esimer- 
kiksi saa itseään pelkäämään tai himoitsemaan. Jos joku toinen 
kykenee saamaan sen pelästymään tai tuntemaan tuskaa, teh- 
köön hän niin, sillä se itse ei saata itseään tuollaisiin tiloihin 
käsityksen muodostamalla. Ruumis huolehtikoon itse, jotta sääs- 
tyisi kärsimykseltä, mikäli se siihen kykenee, ja sielu, joka pel- 
kää ja kokee tuskaa, ilmoittakoon, jos se jotakin kärsii. Mutta 
se, mikä lopulta muodostaa käsityksen näistä asioista, ei voi 
kärsiä mitään, sillä se ei hoputa itseään sellaiseen arvostelmaan. 

Johtosielulla itsessään ei ole mitään tarpeita, ellei se luo itsel- 
leen tarvetta. Samalla tavalla se on järkkymätön ja estymätön, 
ellei se järkytä ja estä itseään.* 


17. Onnellisuus on hyvä jumalhenki tai hyvä <johtosielu>.* 
”Mitä sinä täällä teet, mielikuva? Mene pois, jumalten nimes- 
sä, sinne mistä tulitkin, sillä minä en tarvitse sinua. Tulit van- 
haan tapaasi enkä sinulle suutu, kunhan vain menet pois.” 


18. Pelkääkö joku muutosta? Mitä voisi syntyä ilman muutos- 
ta? Mikä olisi kaikkeuden luonnolle rakkaampaa tai läheisem- - 
pää? Voitko itse kylpeä, elleivät polttopuut muutu? Voitko tulla 
ravituksi, ellei ruoka muutu? Voiko jokin muu tarpeesi täyttyä 
ilman muutosta? Etkö näe, että samanlaista on sinunkin muut- 
tumisesi ja samalla tavalla välttämätöntä kaikkeuden luonnolle? 


19. Kaikki kappaleet vaeltavat matkallaan halki kaikkeuden ole- 
muksen niin kuin halki talvivirran. Ne ovat samaa kokonaisuut- 
ta kuin kaikkeus ja sen työtovereita, niin kuin meidän jäsenem- 
me keskenään. Kuinka monta Khrysipposta, kuinka monta Sok- 
ratesta, kuinka monta Epiktetosta onkaan iäisyys jo nielaissut!* 
Sama ajatus tulkoon mieleesi jok'ikisestä ihmisestä ja asiasta. 


20. Minun huolenani on yksi ainoa asia: etten itse tee mitään, 
mitä ihmisen edellytykset eivät tahdo tai miten ne eivät tahdo 
tai mitä ne eivät nyt tahdo. 

21. Lähellä on, että sinä unohdat kaiken; lähellä on, että kaik- 
ki unohtavat sinut. 


22. Ihmiselle ominaista on rakastaa myös kompuroivia. Tämä 
tapahtuu silloin, kun ymmärrät, että he ovat sukulaisiasi ja ereh- 
tyvät tietämättömyyttään ja vasten tahtoaan ja että tuota pi- 
kaa te molemmat olette kuolleita, ja ennen kaikkea, ettei hän 
vahingoittanut sinua, sillä hän ei tehnyt sinun johtosieluasi 
huonommaksi kuin se oli aiemmin. 


23. Kaikkeuden luonto muovailee kaikesta aineestaan ikään 
kuin vahasta ensin hevosen, sitten sulattaa sen ja käyttää sa- 
maa ainetta pensaaseen, sitten ihmiseen, sitten johonkin muu- 
hun. Jokainen näistä on olemassa vain pienen hetken. Hajoa- 
misessa ei ole mitään kauheaa kirstulle, niin kuin ei ole siinä- 
kään, kun se naulataan kokoon. 

24. Synkeä äkäisyys kasvoilla on täysin luonnon vastaista, ja 
kun se toistuu usein, ilme kuolee pois tai sammuu lopulta niin, 
ettei sitä enää lainkaan voi sytyttää. <...> Yritä ymmärtää tämä 
nimenomainen seikka, että se on järjen vastaista, sillä jos vielä- 
pä tietoisuus väärästä teosta katoaa, mitä syytä enää on elää? 


25: Kaikkeutta säätelevä luonto muuttaa kaiken näkemäsi het- 
kessä toiseksi ja tekee sen aineesta jotakin muuta ja jälleen tä- 
män aineesta jotakin muuta, niin että maailma on aina nuori. 

26. Kun joku rikkoo jossakin sinua vastaan, mieti heti, mika 
käsitys hyvästä tai pahasta ohjasi hänen rikkomustaan. Kun näet 
tämän, säälit häntä etkä ihmettele etkä suutu.* Käsitäthän sinä 
itsekin yhä hyväksi joko tuon saman kuin hän tai sitten jonkin 
toisen samantapaisen, ja siksi sinun tulee antaa anteeksi. Mut- 
ta jos et enää käsitä tuollaista hyväksi ja pahaksi, on sinun hel- 
pompi olla hyväntahtoinen väärin näkevää kohtaan. 


27. Älä mieti poissa olevaa, niin kuin se olisi jo. Ajattele sen sijaan, 
mikä tässä olevassa on parasta, ja muista sen tähden, miten sitäkin 
kaivattaisiin, ellei se olisi tässä. Pidä tällöin kuitenkin varasi, ettet 
totu arvostamaan sitä liiaksi ollessasi siitä tällä tavoin mielissäsi, 
niin että mielenrauhasi järkkyy, jos se kerran ei olekaan tässä. 


28. Vetäydy itseesi. Järjellisen johtosielun luonto on sellainen, 
että se on tyytyväinen itseensä, kun se toimii oikein ja saa siitä 
itselleen rauhan. 


29. Pyyhi pois mielikuva. Pysäytä sätkynuken narut. Eristä ny- 
kyhetki. Tunnista, mitä tapahtuu sinulle ja mitä tapahtuu toi- 
selle. Erottele ja osittele kokemuksesi kohde syypuoleen ja aine- 
puoleen. Mietiskele viimeistä hetkeä. Jätä toisen rikkomus sin- 
ne, missä rike tapahtui. 


30. Viritä ajatuksesi siihen, mitä sanotaan. Anna mielesi upota 
tutkimaan, mitä tapahtuu ja mikä sen aiheuttaa. 

31. Kirkasta itsesi yksinkertaisuudella ja häveliäisyydellä ja yh- 
dentekevällä suhtautumisella siihen, mikä on hyveen ja paheen 
välillä. Rakasta ihmissukua. Seuraa jumalaa. Tuo sanoo: ”Kaik- 
ki on olemassa totutun tavan mukaan, todellisesti ovat vain 
alkuaineet.”* Riittää, kun muistat, että kaikki on olemassa to- 
tutun tavan mukaan, niin jäljelle jää jo kyllin vähän. 


32. Kuolemasta. Joko hajaantuminen, jos atomit, tai jos yhte- 
näinen ykseys, niin joko sammuminen tai siirtyminen toisaalle.* 


33. Vaivasta. Sietämätön tekee meistä lopun; mikä kestää ajas- 
sa, on siedettävää.* Ymmärrys varjelee omaa rauhaansa vetäy- 
tymällä pois, eikä johtosielu tästä huonone. Osat, joita vaiva 
vahingoittaa, ilmoittakoot siitä itse, mikäli pystyvät. 


34. Maineesta. Katso, millainen on heidän ymmärryksensä, 
millaisia asioita he karttavat, millaisia tavoittelevat. Niin kuin 
hiekanjyvät kulkeutuessaan alati toistensa päälle peittävät 
aiemmat, siten elämässä jäljessä tuleva peittää nopeasti aikai- 
semman. 


35. [Platonilta.] "Luuletko sen, jolla on suurpiirteinen mieli ja 
näkemys kaikesta ajasta ja kaikesta olemisesta, pitävän ihmis- 
elämää merkittävänäkin asiana?" Mahdotonta’, hän sanoi. 'Jo- 
ten tuollainen mies ei pidä myöskään kuolemaa kauheana?” "Ei 
missään tapauksessa. ”* 

36. [Antistheneelta.] ”Kuninkaan osa on tehdä hyvää ja kuulla 
pahaa.”* 


37. On häpeä, että kasvot ovat kuuliaiset ja muovautuvat ja 
asettuvat siten kuin ymmärrys käskee, mutta ymmärrys itse ei 
saa itseään muovautumaan ja asettumaan. 


38. ”Esineisiin ei kannata kiukkuaan purkaa; 
ne kun eivät siitä hiukkaakaan piittaa.”* 


39. ”Ole ilona kuolemattomille jumalille niin kuin myös meille.”* 


40. ”Elämää niitetään niin kuin satoajan viljaa, 
tuo on oleva, tuo taas ei.”* 


41. ”Jos jumalat unohtivat minut ja lapseni, 
jokin järki oli siinäkin.”* 


42. "Silla hyvyys ja oikeus ovat puolellani. ”* 


43. ”Alä mene mukaan itkuvirteen, älä mene mukaan hurmok- 
seen,”* 


44. [Platonilta.] ”Minä voisin oikeutetusti vastata hänelle: ’Olet 
väärässä, hyvä ihminen, jos luulet, että vähääkään kelvollisen 
miehen sopii punnita elämän ja kuoleman vaaraa sen sijaan, 

että pitäisi silmällä yksin sitä, toimiiko hän oikeudenmukaisesti 
vai epäoikeudenmukaisesti ja tekeekö hän hyvän miehen teko- 


ja vai pahan. ”* 


45. ”Sillä näin on totisesti asia, Ateenan miehet: missä mies 
ottaa paikkansa siinä uskossa, että niin on paras, tai mihin ko- 
mentaja hänet määrää, siinä hänen tulee minun nähdäkseni 
pysyä ja antautua vaaraan lainkaan miettimättä kuolemaa tai 
mitään muutakaan enemmän kuin häpeää.”* 


46. ”Mutta mieti, ystävä hyvä, voisiko olla niin, että uljuus ja 
hyvyys ovatkin jotakin aivan muuta kuin pelastamista ja pelas- 
tetuksi tulemista. Ehkäpä sen, joka todella on mies, tulee heit- 
tää sikseen huoli, saako hän elää mahdollisimman pitkään, eikä 
takertua kiinni elämäänsä, vaan heittää tämä jumalan haltuun 
ja uskoa naisia, jotka sanovat, ettei yksikään pääse kohtaloaan 
karkuun, ja tämän päälle pohtia, miten voisi parhaalla tavalla 
elää ajan, minkä elää.”* 


47. Tarkkaile tähtien kulkuja, kuin itsekin kiitäisit niiden rin- 
nalla, ja mietiskele jatkuvasti alkuaineiden muutoksia toisik- 
seen. Tällaiset mielikuvat puhdistavat pois maanpäällisen elä- 
män saastan.* 


48. [Platonin ajatus on hieno.] Kun puhut ihmisistä, sinun tu- 
lee tarkkailla maanpäällisiä asioita ikään kuin jostakin yläpuo- 

lelta — karjalaumoja, armeijoita, viljelyspeltoja, avioliittoja, eroja, 
syntymisiä, kuolemisia, oikeusistuinten hälyä, autiomaita, kaiken- 
kirjavia barbaariheimoja, juhlia, suruvirsiä, markkinapaikkoja, 
kaiken sekamelskaa ja vastakohdista muodostuvaa järjestystä. 


49. Tarkastele ammoin ollutta, kaikkia noita vallanpitäjien vaih- 
doksia. Myös tuleva on mahdollista nähdä ennalta, sillä se on 
väistämättä tätä samaa laatua eikä sen ole lupa poiketa nyt ta- 
pahtuvan tahdista. Siksi on sama, tarkasteleeko ihmiselämää 
neljäkymmentä vuotta vai yli kymmenentuhatta. Mitä uutta 
sinä muka näkisit? 


50. Ja: 
”Maasta siinnyt takaisin maahan; 
taivaallisesta siemenestä versonut 
palaa jälleen taivaan navalle.”* 


Tai sitten tämä: atomien yhteen kietoutumien hajoaminen ja 
tällainen mitään tuntemattomien osasten erkaneminen. 


51. Ja: 
”Ruoin ja juomin ja loitsuin 
kääntävät virran kulun välttääkseen kuoleman.”* 


"Jumalan lähettämä tuulispää on 
kestettävä vaivoissa valittamatta.”* 

52. ”Hurjapäisempi painija” vaan ei yhteisöllisempi eikä häve- 
liäämpi eikä kurinalaisempi vastoinkäymisissä eikä hyväntah- 
toisempi lähimmäistensä virhearvioita kohtaan. 


53. Missä työ on mahdollista saattaa päätökseen seuraten ju- 
malille ja ihmisille yhteistä järkeä, siellä ei ole mitään kauheaa. 
Missä on mahdollista hyötyä toiminnasta, joka menestyy tiel- 
lään ja on sinun edellytyksiesi mukaista, siellä ci tarvitse epäillä 
minkäänlaista vahinkoa. 


54. Kaikkialla ja taukoamatta on sinun vallassasi tyytyä hurs- 
kaasti siihen, mitä parhaillaan tapahtuu, ja kohdella läsnä ole- 
via ihmisiä oikeudenmukaisesti ja soveltaa taitoasi käsillä ole- 
vaan vaikutelmaan, jottei mikään tavoittamaton pääsisi livah- 
tamaan sisään.* 


55. Älä vilkuile vieraita johtosieluja, vaan katso suoraan sinne, 
minne luonto sinua johdattaa — kaikkeuden luonto sinulle ta- 
pahtuvan kautta ja sinun oma luontosi sen kautta, mitä sinun 
tulee tehdä. Kunkin tulee tehdä sitä, mikä vastaa hänen edelly- 
tyksiään. Kaikki muu on luotu järjellisten olentojen vuoksi, 
kuten aina muutoinkin on huonommat luotu parempiensa vuok- 
si, ja järjelliset olennot on luotu toistensa vuoksi. Siksi ensim- 
mäinen ihmisen edellytyksistä on yhteisöllisyys, ja toisena on 
peräänantamattomuus ruumiin kokemuksien edessä. Järjellisen 
ja älyllisen liikkeen erityispiirre on, että se eristäytyy, eikä aisti- 

mukseen tai pyrkimykseen liittyvä liike saa koskaan sitä selä- 
tettyä, sillä nämä kaksi ovat eläimellisiä, mutta älyllinen liike 
haluaa olla ensimmäinen ja paras eikä se halua joutua noiden 
hallitsemaksi.* Ja aivan oikein, sillä sen luonto on käyttää hy- 
väkseen noita kaikkia. Kolmas järjellisen olennon edellytyksis- 
tä on harkitsevaisuus ja erehtymättömyys. Pitäköön siis johto- 
sielu näistä kiinni ja edetköön suoraa tietä, niin sillä on, mitä 


sille kuuluu. 


56. Ole niin kuin olisit jo kuollut <etkä> tähän saakka lain- 
kaan elänyt, ja käytä loput jäljellä olevasta ajasta elämällä luon- 
non mukaan. 


57. Rakasta yksin sitä, mikä sinulle tapahtuu ja on kohtaloksesi 
kehrätty. Mikä voisikaan sopia sinulle sitä paremmin? 


58. Pidä jokaisessa sattumuksessa silmiesi edessä ne, joille sat- 
tui samoin ja jotka sitten olivat pahoillaan, hämmästyivät, va- 
littivat. Missä he nyt ovat? Eivät missään. Hyvä on. Haluatko 
sinäkin samaa? Etkö jätä toisten mielenmuutoksia niille, jotka 
mieltään muuttavat ja joiden mieltä muutetaan? Etkö itse kes- 
kity kokonaan siihen, miten käytät tilanteen hyväksesi? Käytät 
sen oikein hyväksesi ja se on sinulle käyttöainetta, kunhan vain 
pidät huolen, että olet rehellinen itsellesi kaikessa, mitä teet. 
Muista molempia, että sillä on merkitystä <...> mitä toiminta 
koskee.* 

59. Kuoki sisältäsi. Sisällä on hyvän lähde ja se kykenee pulp- 
puamaan alati, jos alati kuokit. 


60. Myös ruumiin tulee olla kiinteä eikä se saa olla hervoton, ei 
liikkeessä eikä levossa. Niin kuin mieli saa kasvot pysymään ym- 
märtäväisinä ja ilmeikkäinä, samaa on vaadittava myös koko ruu- 
miilta. Mutta kaikesta tästä on huolehdittava vain ohimennen. 


61. Elämisen taito muistuttaa enemmän painitaitoa kuin tans- 
sitaitoa, sillä se seisoo vapisematta ja valmiina kohtaamaan tu- 
levan, mitä se ei tunne ennalta. 


62. Seisahdu alati miettimään, keitä ovat ne, joiden todistusta 
kaipaat, ja mitkä ovat heidän johtosielunsa. Kun näet heidän 
käsityksensä ja pyrkimyksensä lähteille, et moiti vasten tahtoaan 
kompuroivia etkä myöskään ole vailla heidän todistustaan. 


63. ”Jokainen sielu jää paitsi totuudesta vasten tahtoaan”, hän 
sanoo.* Sama koskee myös oikeudenmukaisuutta ja kohtuulli- 
suutta ja hyväntahtoisuutta ja kaikkea tällaista. On ehdotto- 
man välttämätöntä muistaa tämä aina, sillä silloin suhtaudut 
lempeämmin kaikkiin ihmisiin. 


64. Ole valmis ajattelemaan jokaisesta vaivasta, ettei se ole 
häpeäksi eikä tee sinua ohjaavaa ymmärrystä huonommaksi, 
sillä vaiva ei turmele ymmärrystä sikäli kuin se on järjellinen ja 

sikäli kuin se on yhteisöllinen. Useimmissa vaivoissa sinua voi 
auttaa myös Epikuroksen lause: "Se ei ole sietämätön eikä kes- 
tä ikuisesti, jos muistat sen rajat etkä lisää siihen uskomusta.”* 
Muista sekin, että monet kiukuttelun aiheesi ovat aivan samaa 
kuin vaiva, vaikka se jääkin huomaamatta, kuten uneliaisuus ja 
kova kuumuus ja ruokahaluttomuus. Kun siis olet tyytymätön 
johonkin tällaiseen, sano itsellesi, että nyt annat periksi vaivalle. 


65. Katso, ettet ikinä tunne epäihmisiä kohtaan mitään sellais- 
ta, mitä <epä>ihmiset tuntevat ihmisiä kohtaan.* 


66. Mistä tiedämme, ettei Telauges ollut mielenlaadultaan Sok- 
ratesta parempi?* Eihän riitä, että Sokrates koki maineikkaam- 
man kuoleman tai väitteli lahjakkaammin sofistien kanssa tai 
osoitti suurempaa karaistuneisuutta yöpymällä hyytävässä kyl- 
myydessä tai, kun hänet määrättiin noutamaan Salamiksen mies, 
piti uljaampana kieltäytyä, tai ”kulki korskeana katuja”, minkä 
tiedon paikkansapitävyys on tosin syytä kyseenalaistaa.* Ei, vaan 
tulee katsoa, millainen sielu Sokrateella oli: Kykenikö hän tyy- 
tymään siihen, että oli oikeudenmukainen ihmisiä ja hurskas 
jumalia kohtaan? Ei kai hän moittinut mielivaltaisesti pahuut- 
ta tai palvellut orjana kenenkään tietämättömyyttä? Ei kai hän 
ottanut mitään kaikkeudesta osakseen jaettua vastaan kuin se 
olisi jotakin vierasta tai kärsinyt sitä kuin se olisi jotakin sietä- 
mätöntä? Ei kai hän sallinut mielensä myötäelää lihansa koet- 
telemuksia? 

67. Luonto ei ole sekoittanut <sinua> kokonaisuuteen sillä 
tavalla, ettei se sallisi sinun pitää itseäsi erillisenä ja ottaa val- 
tasi alle sitä, mikä on omaasi. On täysin mahdollista olla juma- 
lallinen mies ilman, että kukaan tunnistaa sellaiseksi.* Muista 
aina tämä, ja vielä se, että onnellinen elämä on kiinni hyvin 
vähäisistä tekijöistä. Vaikka luovuitkin jo toivosta tulla loogi- 
koksi tai fyysikoksi, älä siksi luovu olemasta vapaa ja vaatima- 
ton ja yhteisöllinen ja kuuliainen jumalalle. * 


68. Elä elämäsi vailla kaikkea pakkoa täydessä ilossa, vaikka 
kaikki ihmiset sinua solvaisivat ja vaikka petoeläimet raatelisi- 
vat tämän ympärillesi hyytyneen muodostelman raajat. Mikä 
kaiken tämän keskellä estää ymmärrystä säilyttämästä itseään 
tyvenessä ja totuudenmukaisessa arvostelmassa olosuhteistaan 
ja valmiina käyttämään sille annettua, niin että arvostelma voi 
sanoa kohtaamalleen: ”Tätä sinä tosiasiassa olet, vaikka sinua 
muuksi luullaan” ja käyttö voi sanoa tarjolla olevalle: ”Sinua 
minä etsinkin”? Sillä minulle käsillä oleva on aina kayttéainet- 
ta järjelliselle ja valtiolliselle hyveelle, siis lyhyesti sanottuna 
ihmisen tai jumalan taidolle. Kaikki tapahtuva on soveliasta 
jumalalle tai ihmiselle, eikä se ole outoa eikä vaikeasti käsitel- 
tävää, vaan tuttua ja helposti muovautuvaa. 


69. Tätä on luonteen täydellistyminen: elää jokainen päivä kuin 
se olisi viimeinen, riehaantumatta, lamaantumatta, näyttele- 
mättä. 

70. Jumalat, jotka ovat kuolemattomia, eivät kiukuttele, vaik- 
ka joutuvat kaiken iäisyyden sietämään aina ja ehdoitta niin 
lukuisia ja niin kovin kehnoja ihmisiä. He vieläpä pitävät näis- 
tä huolta kaikin tavoin. Mutta sinäkö, joka aivan pian lakkaat 
olemasta, luovutat, vaikka itsekin olet yksi noista kehnoista? 


71. On naurettavaa jättää pakenematta omaa pahuuttaan, mikä 
on mahdollista, ja paeta sen sijaan toisten pahuutta, mikä on 
mahdotonta. 


72. Kaiken, mistä järjellinen ja valtiollinen kyky havaitsee, ettei 
se ole älyllistä eikä yhteisöllistä, se oikeutetusti arvioi itseään 
alemmaksi. 


73. Kun olet tehnyt hyvää ja toiselle on tehty hyvää, miksi vaadit 
tämän lisäksi vielä kolmatta, niin kuin mielettömät — että sinun 
tiedettäisiin tehneen hyvää tai että saisit vastapalveluksen? 


74. Kukaan ei väsy hyötymään. Hyödyttäminen on luonnon mu- 
kainen toiminta. Älä siis väsy hyötymään siinä, missä hyödytät.* 


75. Kaikkeuden luonnolla oli pyrkimys maailman luomiseen. 
Nyt kaikki tapahtuva tapahtuu joko tämän seurauksena tai sit- 
ten on joitakin harvoja mutta tärkeitä asioita, joihin maailman 
johtosielu suuntaa erillisen pyrkimyksensä.* Tämän muistami- 
nen saa sinut suhtautumaan tyynemmin moniin asioihin. 


KAHDEKSAS KIRJA 


L. Turhamaisuudesta pääsemistä edistää tämäkin, ettei enää ole 
mahdollista, että olisit elänyt filosofina koko elämäsi tai edes 
elämäsi nuoruusiästä eteenpäin. Lukuisille muille, samoin kuin 
sinulle itsellesi, on päivänselvää, että olet kaukana filosofiasta. 
Olet tahriintunut, eikä sinun enää ole helppo hankkia filosofin 
mainetta. Elämänurasi taistelee sitä vastaan. Jos siis olet to- 
denmukaisesti nähnyt, miten asianlaita on, heitä sikseen, mitä 
sinusta ajatellaan, ja ole tyytyväinen, jos saat lopun elämästäsi, 
kuinka pitkä se sitten onkaan, elää niin kuin oma luontosi tah- 
too. Mieti, mitä se tahtoo, äläkä anna minkään muun vetää 
sinua harhaan. Tiedät kokemuksesta, miten monella tiellä olet 
harhaillut löytämättä mistään hyvää elämää; et löytänyt sitä 
päätelmistä, et rikkaudesta, et maineesta, et nautiskelusta, et 
mistään.* Missä se sitten on? Siinä, että ihminen tekee, mitä 
ihmisen luonto vaatii. Kuinka hän tämän tekee? Jos hän pitää 
kiinni vakaumuksista, joista pyrkimykset ja teot kumpuavat. Mistä 
vakaumuksista? Niistä, jotka koskevat hyvää ja pahaa — ettei 
mikään ole ihmiselle hyvää, mikä ei tee häntä oikeudenmukai- 
seksi, kohtuulliseksi, urhoolliseksi ja vapaaksi, ettei mikään ole 
ihmiselle pahaa, mikä ei tee häntä näiden vastakohdaksi.* 


2. Kysy itseltäsi jokaisesta teosta: ”Mikä on tämän suhde mi- 
nuun? Kadunko sitä myöhemmin?” Hetki vain ja olen kuollut 

ja kaikki on otettu pois. Mitä lisää minä vielä pyydän, jos kasil- 
lä oleva työni on älyllisen ja yhteisöllisen ja jumalan kanssa sa- 
maa lakia noudattavan elävän olennon työtä?* 


3. Mitä ovat Aleksanteri ja Gaius ja Pompeius verrattuna Dioge- 
neeseen ja Herakleitokseen ja Sokrateeseen?* Jälkimmäiset 
näkivät todellisuuden ja syyn ja aineen ja heidän johtosielunsa 
olivat heidän omansa, mutta miten paljosta olikaan huoli edel- 
lisillä ja miten paljon orjia he olivat. 


4. He tekevät täsmälleen samoin, vaikka sinä repeäisit kappa- 


leiksi. 


5. Ensinnäkin: Älä häiritse itseäsi. Kaikki tapahtuu kaikkeu- 
den luonnon mukaisesti, ja hetken päästä et ole kukaan mis- 
sään, niin kuin eivät ole Hadrianus ja Augustus. Katso sitten 
avoimin mielin todellisuutta, näe se ja muista, että sinun tulee 
olla hyvä ihminen ja muista, mitä ihmisen luonto vaatii. Tee se 
sivulle vilkuilematta ja puhu, niin kuin sinusta on oikeuden- 
mukaisinta, kunhan teet sen hyväntahtoisesti ja vaatimatto- 
masti ja teeskentelemättä. 


6. Tämä on kaikkeuden luonnon työ: siirtää täällä oleva tuon- 
ne, muuttaa, ottaa pois täältä ja viedä tuonne. Kaikki on muu- 
tosta, mutta ei tarvitse pelätä, että tapahtuisi jotakin outoa. 
Kaikki on tuttua, kaikki jaetaan tasapuolisesti. 

7. Jokainen luonto on tyytyväinen itseensä, kun se menestyy 
tiellään. Järjellinen luonto menestyy tiellään, kun se pidättyy 
hyväksymästä vaikutelmissa mitään epätotta tai epäselvää, kun 
se ohjaa pyrkimyksensä yksin yhteisöllisiin tekoihin, kun se ra- 
joittaa tavoittelunsa ja karttamisensa yksin omassa vallassam- 
me olevaan ja kun se toivottaa tervetulleeksi kaiken, minkä 
yhteinen luonto sen osaksi jakaa.* Se on näet sen osa, niin kuin 
lehden luonto on osa kasvin luontoa, joskin tuossa lehden luonto 
on osa aistimatonta ja järjetöntä luontoa, joka voi joutua este- 
tyksi, kun taas ihmisen luonto on osa luontoa, joka ei voi jou- 
tua estetyksi ja joka on älyllinen ja oikeudenmukainen, sillä se 
suo kullekin tasapuolisen ja kunkin ansion mukaisen osan ajas- 
ta ja aineesta ja syystä ja toiminnasta ja tapahtumisesta. Älä 
silti tutki, toteutuuko tasapuolisuus aina jokaista yksityiskoh- 
taa myöten, vaan katso, vastaako kaikki tuolle kuuluva yhdes- 
sä tälle toiselle kuuluvaa kokonaisuudessaan. 


8. Et saa lukea. Mutta saat pidättyä väkivallasta; saat kohot- 
tautua nautintojen ja vaivojen yläpuolelle; saat olla mainetta 
mahtavampi; saat olla kiukustumatta ymmärtämättömille ja 
kiittämättömille, vieläpä huolehtiakin heistä.* 


9. Ald anna enää kenenkään kuulla, että moitit elämää hovis- 


sa, älä edes itsesi. 

10. Katumus on eräänlaista itsesyytöstä, koska on sivuuttanut 
jotakin hyödyllistä. Hyvän täytyy olla jotakin hyödyllistä, ja kelpo 
miehen tulee kantaa siitä huolta. Kukaan kelpo mies ei katuisi, 
että on sivuuttanut jonkin nautinnon. Nautinto ei siten ole 
hyödyllistä eikä hyvää. 


11. Mitä tämä on itsessään, omine edellytyksineen? Mikä on sen 
olemuspuoli ja ainepuoli, mikä on sen syypuoli? Mitä se tekee 
maailmanjärjestyksessä? Kuinka pitkän aikaa se on olemassa? 


12. Kun heräät unesta vastahakoisesti, palauta mieleesi, että 
yhteisöllisten tekojen tekeminen on sinun edellytyksiesi ja ih- 
misluonnon mukaista, mutta nukkuminen on yhteistä järjettö- 
mien eläinten kanssa. Mikä on kunkin luonnon mukaista, on 
kullekin läheisempää ja luontaisempaa ja myös mieluisampaa.* 


13. Sovella alati ja jokaiseen vaikutelmaan luonnonoppia, tun- 
neoppia ja dialektiikkaa, mikäli mahdollista.* 


14. Aina kun kohtaat jonkun, kysy ensimmäiseksi itseltäsi: 
”Millaiset uskomukset tuolla on hyvästä ja pahasta?” Jos hänel- 
lä nimittäin on näitä uskomuksia nautinnosta ja vaivasta ja 
näihin johtavista seikoista ja kunniasta ja kunniattomuudesta 
ja kuolemasta ja elämästä, en pidä mitenkään hämmästyttävä- 
nä tai outona, että hän toimii tietyllä tavalla, sillä muistan, että 
hänen on pakko toimia näin. 

15. Muista, että niin kuin on häpeäksi oudoksua, jos viikuna- 
puu kantaa viikunoita, samoin on häpeäksi oudoksua, jos maa- 
ilma kantaa tätä, minkä kantaja se on. Myös lääkärin ja perä- 
miehen on häpeäksi oudoksua, jos joku on kuumeessa tai nou- 


see vastatuuli. 


16. Muista, että myös suunnitelman muuttaminen ja virheen 
oikaisevan seuraaminen sopii yhtä lailla vapaalle miehelle, sillä 
sekin on sinun toimintaasi, joka tapahtuu pyrkimyksesi ja ar- 
vostelmasi ja vieläpä mielesikin mukaisesti. 


17. Jos se on sinun vallassasi, miksi teet sen? Jos se on toisen 
vallassa, ketä moitit? Atomeita vai jumalia? Kummin vain, se 
on mielenvikaista. Ei ole syytä moittia ketään. Jos kykenet, oi- 
kaise hänen virheensä. Jos et kykene, oikaise edes itse asia. Jos 
et kykene tähänkään, mitä auttaa moittiminen? Mitään ei pidä 


tehdä päämäärättömästi. 


18. Mikä kuolee, ei putoa maailman ulkopuolelle. Jos se jää 
tänne, niin täällä se myös muuttuu ja hajoaa omiksi osikseen, 
jotka ovat maailman ja sinun alkuaineitasi.* Alkuaineet muut- 
tuvat itsekin, eivätkä ne marise. 


19. Jokainen on syntynyt jotakin varten — hevonen, viiniköyn- 
nös. Mitä hämmästelet? Niin sanoo myös Aurinko: ”Olen syn- 
tynyt tiettyä tehtävää varten”, ja samaa sanovat muutkin ju- 

malat.* Mitä varten sinä olet syntynyt? Nautiskelemaan?* Ko- 
keile, kestääkö ajatus lähemmän tutkimuksen. 


20. Kaiken päättyminen on samalla tavoin luonnon tarkoitus kuin 
on sen alkaminen ja olemassaolo. Luonto on niin kuin se, joka 
heittää pallon ilmaan. Mitä hyvää on pallolle siinä, että se lentää 
ylöspäin, mitä pahaa siinä, että se vajoaa alaspäin ja viimein pu- 
toaa maahan? Mitä hyvää on kuplalle siinä, että se pysyy koossa, 
mitä pahaa siinä, että se hajoaa? Sama koskee lyhtyä. 


21. Käännä se ympäri ja katso, millainen se on ja millainen siitä 
tulee, kun se vanhenee ja sairastuu ja myy itsensä.* Lyhytikäi- 
nen on sekä ylistäjä että ylistetty, sekä muistaja että muistettu. 
Ja kaikki tämä tämän taivaankappaleen yhdessä nurkassa, ei- 
vätkä edes täällä ihmiset ole yksimielisiä, ei edes yksittäinen 
ihminen itsensä kanssa. Ja koko maa on vain piste. 


22. Kiinnitä huomiosi asiaan tai toimintaan tai uskomukseen 
tai merkitykseen. On oikein, että kärsit tämän. Haluat mie- 
luummin tulla hyväksi huomenna kuin olla hyvä tänään. 


23. Teenkö jotakin? Teen sen kiintopisteenäni hyvän tekemi- 
nen ihmisille. Tapahtuuko minulle jotakin? Otan sen vastaan 
kiintopisteenäni jumalat ja se kaiken lähde, mistä kaikki ta- 
pahtuva on yhteen nivoutunut. 

24. Mitä arvelet kylvystä? Öljyä, hikeä, saastaa, rasvaista vettä, 
kaikkea iljettävää. Samanlainen on jokainen elämän palanen 
ja jokainen kokemuksen kohde.* 


25. Lucilla hautasi Veruksen, sitten haudattiin Lucilla; Secunda 
hautasi Maximuksen, sitten haudattiin Secunda; Epitynkhanos 
hautasi Diotimoksen, sitten haudattiin Epitynkhanos; Antoni- 
nus hautasi Faustinan, sitten haudattiin Antoninus. Aina sama 
juttu. Celer hautasi Hadrianuksen, sitten haudattiin Celer. 
Missä ovat nuo nerokkaat miehet, ennalta näkijät, ylpeydestä 
paisuvat? Missä ovat sellaiset nerot kuin Kharaks ja Demet- 
rios Platonisti ja Eudaimon ja muut? Kaikki on hetkellistä, 
kauan sitten kuollutta. On niitä, joita ei muisteta hetkeäkään, 
ja toiset muuttuvat saduksi, toiset jo haalistuvat sadusta ole- 
mattomiin. Muista siis, että tämän, mistä sinä muodostut, täy- 
tyy joko hajota tai sinun henkesi sammua tai siirtyä ja asettua 
toisaalle. * 


26. Ihmisen ilo on tehdä, mikä on ihmiselle ominaista. Ihmiselle 
ominaista on hyväntahtoisuus lajitoveria kohtaan, aistillisten liik- 
keiden halveksuminen, uskottavien vaikutelmien erottelu, kaik- 
keuden luonnon ja sen tahdon toteutumisen mietiskely.* 


21. Kolme suhdetta: yksi ympäröivään [syyhyn];* toinen juma- 
lalliseen syyhyn, josta kaikki tapahtuu kaikille; kolmas niihin, 
joiden kanssa elät. 

28. Vaiva on paha joko ruumiille, jolloin ruumis ilmoittakoon 
asiasta, tai sielulle. Mutta sielu voi säilyttää oman poutansa ja 
tyvenensä ja pidättyä käsityksestä, että se on paha, sillä jokai- 
nen arvostelma ja pyrkimys ja tavoittelu ja karttaminen on si- 
sällä, eikä mikään paha kapua tällä tavalla ylös.* 


29. Pyyhi pois vaikutelmat toistaen alati itsellesi: ”Nyt on mi- 
nun vallassani, ettei tässä sielussa ole mitään alhaisuutta eikä 
himoa eikä ylipäätään häiriötä, vaan että minä näen kaikesta, 
millaista se on, ja käytän sitä sen ansion mukaan.” Pidä mieles- 
säsi tämä valta, jonka luonto suo. 


30. Puhu sekä senaatissa että jok'ikiselle ihmiselle maltillisesti, 
itseäsi tehostamatta. Puhu aidosti. 


31. Augustuksen hovi, vaimo, tytär, lapsenlapset, ottopojat, si- 
sar, Agrippa, sukulaiset, omaiset, ystävät, Areios, Maccenas, 
lääkärit, uhripapit — koko hovin kuolema. Siirry sitten toisiin 
hoveihin <...> kun ei puhuta vain yhden ihmisen kuolemas- 
ta, kuten Pompeiuksen lapset.* Tuo tuttu piirtokirjoitus hau- 
doilla: ”Sukunsa viimeinen.” Mieti, miten ankarasti noiden esi- 
isät ponnistelivat jättääkseen perillisen, ja sitten jonkun oli pak- 
ko olla viimeinen — jälleen koko suvun kuolema. 


32. Elämä tulee sepittää teko kerrallaan ja olla tyytyväinen, jos 
jokainen niistä täyttää tarkoituksensa parhaalla mahdollisella 

tavalla. Kukaan voi estää sinua siinä, että ne täyttävät tarkoi- 
tuksensa. ”Mutta jokin ulkopuolelta estää sen.” Mikään ei estä 
toimimasta oikeudenmukaisesti, kohtuullisesti ja harkiten. 
”Mutta ehkä jokin muu toiminnassa joutuu estetyksi.” Mutta 
jos itse mukaudut esteeseen ja siirrät hyväntuulisesti huomiosi 
siihen, mitä on tarjolla, korvautuu se heti toisella teolla, joka 
sopii siihen sepitelmään, mistä oli puhe. 


33. Ota vastaan ilman ylpeyttä, päästä irti ilman kamppailua. 


34. Olet ehkä joskus nähnyt irtihakatun käden tai jalan tai irti- 
leikatun pään lojuvan yksinään erossa muusta ruumiista. Sel- 
laisen tekee itsestään se, joka ei tahdo tapahtuvaa ja joka eris- 
tää itsensä tai tekee jotakin itsekästä, sikäli kuin se on hänen 
vallassaan.* Jossakin kohtaa sinä olet heittäytynyt luonnon tar- 
koittaman ykseyden ulkopuolelle, sillä olethan syntynyt osaksi 
ja nyt kuitenkin hakannut itsesi irti. Mutta tässä on se hienous, 
että voit jälleen palauttaa itsesi ykseyteen. Tätä jumala ei ole 
sallinut millekään toiselle osalle, että se jälleen yhdistyisi, kun 
se on ensin irrotettu ja leikattu pois. Vaan katso hyvyyttä, jolla 
hän on kunnioittanut ihmistä, sillä hän on asettanut ihmisen 
valtaan, ettei tämä alun alkaenkaan murtautuisi irti kokonai- 
suudesta ja että tämä murruttuaan voisi jälleen palata ja kas- 


vaa yhteen ja ottaa oman paikkansa osana. 
tj 

35. Kaikkeuden luonto on suonut kullekin jarjellisisté olennoista 
muutkin kyvyt, ja siten olemme saaneet siltä myös tämän ky- 
vyn, Samoin kuin kaikkeuden luonto kääntää ympäri kaiken 
tielleen tulevan ja sitä vastustavan ja määrää sen mukaan koh- 
talon ketjuun ja tekee osaksi itseään, samoin myös järjellinen 
elävä olento kykenee tekemään jokaisesta esteestä käyttöainetta 
itselleen ja hyödyntämään sen, mihin ikinä pyrkiikin. 


36. Älä anna mielikuvan koko elämän kokonaisuudesta häm- 
mentää sinua. Älä pohdiskele, minkälaisia ja miten lukuisia 
vaivoja luultavasti saat vielä niskoillesi, vaan kysy itseltäsi yksi- 
tellen siitä, mikä on käsillä: ”Mikä tässä työssä on sietämätöntä 
ja kestämätöntä?” Häpeät myöntää sitä. Muistuta sitten mie- 
leesi, ettei sinua paina tuleva eikä mennyt, vaan aina vain ny- 
kyhetki. Mutta se hupenee pois, jos eristät sen ja osoitat ym- 
märryksesi olevan väärässä, ellei se kykene pitämään puoliaan 
tätä vastaan, kun se näin on riisuttu paljaaksi. 


37. Vieläkö Pantheia tai Pergamos istuu Veruksen ruumispaarien 
äärellä? Entä istuuko Khabrias tai Diotimos Hadrianuksen ruu- 
mispaarien äärellä?* Naurettavaa. Ja entä jos istuisivatkin, 
huomaisivatko vainajat sen? Entä jos huomaisivatkin, nauttisi- 
vatko he siitä? Entä jos nauttisivatkin, tekisikö se surijoista 
kuolemattomia? Eikö heidänkin kohtalonsa ole tulla ensin van- 
hoiksi naisiksi ja miehiksi ja sitten kuolla pois? Miten siis kävisi 
noiden sen jälkeen, kun nämä ovat kuolleet? Kaikki se on vain 
löyhkää ja verihurmetta nahkasäkissä.* 

38. Jos sinulla on terävä näkö, niin ”katso ja tuomitse”, hän 
sanoo, ”kaikkein viisaimmin.”* 


39. En näe järjellisen elävän olennon edellytyksissä hyvettä, 
jonka tarkoitus olisi vastustaa oikeudenmukaisuutta, mutta näen 
hyveen, jonka tarkoitus on vastustaa nautintoa: itsehillinnän. 


40. Jos luovut käsityksestäsi siitä, minkä uskot tuottavan sinul- 
le tuskaa, olet itse täydessä turvassa. ”Kuka on itse?” ”Järki.” 
”Mutta enhän minä ole järki.” Hyvä on. Älköön siis itse järki 
tuottako itselleen tuskaa, mutta jos jokin muu sinussa kärsii, se 
saa itse muodostaa käsityksen itsestään. 


41. Aistimuksen estyminen on pahasta eläinluonnolle.* Samoin 
pyrkimyksen estyminen on pahasta eläinluonnolle. Samalla ta- 
valla jokin muu on este ja pahasta kasvin edellytyksille. Saman 
mallin mukaan järjen estyminen on pahasta älylliselle luonnol- 
le. Siirrä nyt kaikki tämä koskemaan itseäsi. Kiusaako sinua 
vaiva tai nautinto? Aistihavainto vastaa siitä. Estikö jokin pyr- 
kimyksesi? Jos ryhdyit pyrkimykseesi varauksetta, on jo tämä 
pahasta sinulle järjellisenä olentona. Mutta jos noudatat tavan- 
omaista varausta, et ole vielä kärsinyt vahinkoa eikä sinua ole 
estetty. Sitä, mikä on mielen omaa, ei voi estää kukaan toinen. 
Siihen ei pysty tuli eikä rauta eikä tyranni eikä solvaus, ei yh- 
tään mikään, kun siitä tulee ”pallo, pyöreäpinta, riemuissaan 


yksinolon onnesta”.* 

42. En ansaitse satuttaa itseäni, sillä en ole koskaan satuttanut 
tahallani ketään toista. 


43. Yhtä ilahduttaa yksi asia, toista toinen. Minua ilahduttaa, 
että johtosieluni on terve eikä käännä selkäänsä yhdellekään 
ihmiselle eikä millekään, mitä ihmisille tapahtuu, vaan katsoo 
kaikkea hyväntahtoisin silmin ja ottaa vastaan ja käyttää kai- 
ken hyväkseen sen ansion mukaisesti. 


44. Anna tämä aika lahjaksi itsellesi. Ne, jotka mieluummin 
tavoittelevat jälkimainetta, eivät tajua, että jälkipolvet ovat 
oleva samanlaisia kuin nämä, jotka he nyt torjuvat, ja kuole- 
vaisia hekin. Mitä ylipäätään kuuluu sinuun, että jälkipolvet 
toistavat sinusta sellaisia ja sellaisia sanoja tai että heillä on 
sinusta sellainen ja sellainen käsitys? 


45. Ota minut ja viskaa, minne tahdot. Sielläkin minä pidän 
oman jumalhenkeni suopeana, toisin sanoen tyytyväisenä sii- 
hen, että se on ja toimii omien edellytystensä mukaisesti. Onko 
tämä sen arvoista, että minun sieluni sen vuoksi kärsii ja huo- 
nontuu itsestään, nöyrtyy, himoitsee, joutuu kahlituksi ja kauhun 
valtaan? Mitä sellaista voit löytää, mikä olisi tämän arvoista? 


46. Ihmiselle ei voi tapahtua mitään, minkä ei sovi sattua ihmi- 
selle, eikä naudalle mitään, minkä ei sovi sattua naudalle, eikä 
viiniköynnökselle mitään, minkä ei sovi sattua viiniköynnök- 

selle, eikä kivelle mitään, mikä ei ole kivelle ominaista. Jos siis 
kullekin tapahtuu, niin kuin on tapa ja luonto, miksi kiukutte- 
let? Eihän yhteinen luonto ole sälyttänyt sinulle mitään sietä- 
mätöntä. 


47. Jos olet tuskassa jonkin ulkoisen vuoksi, ei se sinua vai- 
vaa, vaan oma arviosi siitä, ja sen pyyhkiminen pois heti on 
sinun vallassasi. Jos taas tuskasi syy on omassa mielenlaadus- 
sasi, kuka estää sinua oikaisemasta uskomustasi? Samaten jos 
olet tuskassa, koska et tee jotakin mikä sinusta on oikein, 
mikset ennemmin tee sitä kuin tyydyt tuskaasi? ”Mutta jokin 
minua vahvempi panee vastaan.” Jätä siis tuska sikseen, sillä 
eihän ole sinun syysi, että teko jää tekemättä. ”Mutta elämä 
ei ole elämisen arvoista, ellen tee sitä.” Poistu siis elämästä 
hyväntahtoisena, niin kuin kuolee myös tekonsa tekijä, suo- 
peana vastassaan olevalle. 


48. Muista, että johtosielu on kukistumaton, kun se vetäytyy 
itseensä ja tyytyy siihen, ettei se tee mitään, mitä ei tahdo, vaikka 
kieltäytyisikin siitä jarjenvastaisesti. Entäpä sitten, kun se te- 
kee päätöksensä järjellä ja harkitusti? Siksi tunteista vapaa 
ymmärrys on linnavuori, * sillä ihmisellä ei ole mitään turvalli- 
sempaa paikkaa, minne hän voi paeta ja mistä häntä sen jäl- 
keen on mahdoton vangita. Joka ei tajua tätä on tietämätön; 
joka tajuaa eikä pakene on onneton. 

49. Älä sano itsellesi yhtään enempää, kuin ensimmäiset vai- 
kutelmat ilmaisevat. Olet kuullut, että se ja se puhuu sinusta 
pahaa. Tämän olet kuullut — et ole kuullut kärsineesi vahin- 
koa. Näen, että lapseni on sairaana. Näen tämän, mutta en 
näe, että lapsi on vaarassa. Pysähdy tällä tavoin aina ensimmäi- 
siin vaikutelmiin äläkä lisää mitään omasta puolestasi, niin kaik- 
ki on hyvin, tai lisää mieluummin, että kaikki maailmassa ta- 
pahtuva on sinulle kyllä jo tuttua. 


50. ”Kurkku on kitkerä.” Heitä menemään. ”Tiellä on piikki- 
puskia.” Väistä. Se riittää. Ei tarvitse lisätä: ”Miksi tällaistakin 
pitää maailmassa olla?” Sillä luonnontieteiden tuntija nauraa 
sinulle, niin kuin puuseppä tai suutari nauraisi sinulle, jos pa- 
heksuisit, että näet heidän työpajoissaan sahanpurua ja jään- 
nöspaloja siitä, mitä he valmistavat. Heillä on kuitenkin paik- 
ka, minne ne heittää, mutta kaikkeuden luonnolla ei ole mi- 
tään itsensä ulkopuolella. Ihmeellistä luonnon taidossa onkin, 
että se omat rajansa määrättyään muuttaa itsekseen kaiken, 
mikä sen rajojen sisäpuolella näyttää pilaantuvan ja vanhene- 
van ja olevan hyödytöntä, ja luo tästä jälleen uutta, niin ettei 
se tarvitse ulkopuolista ainetta eikä ole vailla paikkaa, minne 
heittää kaikki mätä. Se on tyytyväinen omaan tilaansa ja omaan 
aineeseensa ja omaan taitoonsa. 


51. Alä laahusta toimissasi, älä sekoile keskusteluissasi, älä hor- 
toile mielikuvissasi. Alä käperry kokonaan sieluusi äläkä päästä 


KAHDEKSAS KIRJA | 153 


itseäsi riehaantumaan. Älä jättäydy elämässäsi vaille vapaa-ai- 
kaa. ”He tappavat, paloittelevat lihoiksi, syytävät kirouksiaan.”* 
Miten tämä liittyy siihen, että mielesi pysyy puhtaana, terveenä, 
kohtuullisena ja oikeudenmukaisena? Jos joku seisoisi kirkasve- 
tisen ja makean lähteen äärellä ja herjaisi sitä, ei se lakkaisi pulp- 
puamasta juomakelpoista vettä, ja vaikka hän heittäisi veteen 
mutaa tai ulostetta, lähde hajottaisi sen nopeasti ja huuhtoisi 
pois eikä sen väri koskaan muuttuisi. Kuinka sinä saat omaksesi 
iäti virtaavan lähteen etkä vain kaivoa? Varjelemalla joka hetki 
vapauttasi, hyväntahtoisensa, yksinkertaisena ja vaatimattomana. 


52. Joka ei tiedä, mikä maailma on, ei tiedä, missä on. Joka ei 
tiedä, mitä varten <maailma> on syntynyt, ei tiedä, kuka on 
tai mikä maailma on. Joka ei tunne jotakin näistä seikoista, ei 
osaa sanoa, mitä varten on itse syntynyt. Mitä sinä siis ajattelet 
siitä, joka pakenee tai tavoittelee niiden kiitosta, jotka läpsyt- 
tävät käsiään tietämättä, missä ovat tai keitä ovat? 


53. Haluatko, että sinua ylistää ihminen, joka kiroaa itsensä 
kolmasti tunnissa? Haluatko miellyttää ihmistä, joka ei mielly- 
tä itseään? Micllyttääkö itseään se, joka katuu melkein jokaista 


tekoaan? 


54. Älä tyydy jakamaan vain sinua ympäröivän ilman henkeä, 
vaan jaa vihdoin myös kaikkea ympäröivän mielen viisaus. Älyl- 
linen kyky on levittäytynyt kaikkialle ja tarjolla sille, joka haluaa 

vetää sitä itseensä, niin kuin ilma on tarjolla sille, joka kykenee 
vetämään sitä henkeensä. 


55. Pahuus yleisesti ei vahingoita maailmaa mitenkään, eikä 
yksittäinen pahuus vahingoita mitenkään toista ihmistä. Se on 
vahingollista yksin sille, jonka on lupa päästä siitä eroon heti 
kun vain haluaa. 


56. Lähimmäisen tahto on minun tahdolleni yhtä yhdentekevä 
kuin on hänen henkensä ja lihansa. Vaikka olemmekin synty- 
neet ennen muuta toistemme tähden, kummankin johtosielul- 
la on silti oma herruutensa. Muutoinhan lähimmäiseni pahuus 
olisi minun pahani, mutta niin ei jumala tahtonut, jottei mi- 
nun onnettomuuteni olisi kenenkään toisen vallassa. 


57. Aurinko näyttää valuneen alas, ja se onkin valunut kaikkial- 
le, mutta silti se ei ole valunut tyhjiin. Tämä valuminen on 
nimittäin ojentumista, ja auringon säteistä käytetäänkin sanaa 
aktines, mikä tulee sanasta ekteinesthai (ojentua).* Voit nähdä, 
millainen säde on, jos katselet pimennettyyn huoneeseen ka- 
pean raon lävitse työntyvää auringon valoa. Se ojentuu kohti- 
suoraan ja ikään kuin nojautuu jokaista kohtaamaansa kiinteää 
kappaletta vasten, joka pysäyttää ilman toisella puolella. Siinä 
se pysyttelee lipeämättä tai vajoamatta. Tällainen tulee olla myös 
ymmärryksen valumisen ja leviämisen, ei koskaan valuminen 
tyhjiin, vaan ojentuminen. Sen ei tule kohdata vastaansa tule- 


KAHDEKSAS KIRJA | 155 


via esteitä väkivaltaisena tai raivokkaana eikä vajota alas, vaan 
sen tulee pysytellä paikallaan ja valaista sitä, mikä sen ottaa 
vastaan. Sillä se, mikä ei heijasta valoa, riistää itseltään valon. 


58. Joka pelkää kuolemaa, pelkää joko aistimuksen katoamista 
tai toisenlaista aistimusta. Joko sinulla ei enää <ole> aistimusta 
etkä siten voi aistia mitään pahaa, tai sitten saat toisenlaisen 
aistimuksen ja olet uusi elävä olento etkä lakkaa elämästä.* 


59. Ihmiset ovat syntyneet toistensa tähden. Opasta tai jaksa. 
60. Toisaalle vie nuoli, toisaalle mieli. Mutta sekä varuillaan 
ollessaan että pohdinnan käänteissä mieli kantaa aivan yhtä 


suoraa tietä ja kohti asetettua maalia. 


61. Käy sisään jok'ikisen johtosieluun, salli myös jok'ikisen käy- 
dä sisään sinun johtosieluusi. 


YHDEKSAS KIRJA 


1. Joka tekee vääryyttä, loukkaa jumalia. Koska kaikkeuden 
luonto on luonut järjelliset elävät olennot toistensa vuoksi, jot- 
ta ne olisivat toisilleen hyödyksi kunkin ansion mukaisesti, mutta 
eivät koskaan vahingoksi, niin se, joka rikkoo luonnon tahtoa 
vastaan, aivan ilmeisestikin loukkaa jumalista kunnianarvoi- 
sinta. Myös valehtelija loukkaa samaa jumalatarta. Kaikkeu- 
den luonto on näet olevaisen luonto, ja olevainen on läheisessä 
suhteessa kaikkeen olemassa olevaan.* Häntä nimitetään To- 
tuudeksi, ja hän on kaikkien totuuksien ensimmäinen syy. Ta- 
hallisesti valehteleva loukkaa jumalia, koska hän tekee petok- 
sellaan vääryyttä, ja samoin tahattomasti valehteleva, koska hän 
riitelee kaikkeuden luonnon kanssa ja rikkoo järjestyksen tais- 
tellessaan maailmanjärjestystä vastaan. Näin taistelee se, joka 
omaehtoisesti päätyy totuuden vastakohtaan, sillä hän on alus- 
sa saanut luonnolta lähtökohdat, joita on laiminlyönyt eikä siksi 
kykene nyt erottamaan epätotta todesta. 

Lisäksi se, joka tavoittelee nautintoja, koska pitää niitä 
hyvänä, ja karttaa vaivoja, koska pitää niitä pahana, loukkaa 
jumalia. Tällainen henkilö joutuu näet väistämättä moittimaan 
tuon tuostakin yhteistä luontoa, koska se jakaa kehnoille ja 
kunnollisille heidän ansionsa vastaisesti, sillä kehnothan useasti 
rypevät nautinnoissa ja omistavat niitä tuottavia asioita, kun 
taas kunnolliset kohtaavat vaivaa ja sitä tuottavia asioita. Edel- 

leen se, joka pelkää vaivoja, joutuu toisinaan pelkäämään jota- 
kin sellaista, mitä maailmassa tapahtuu, ja jo tämä on jumalien 
loukkaamista. Se taas, joka tavoittelee nautintoja, ei voi pidät- 
tyä vääryyden tekemisestä, mikä päivänselvästi on jumalien 
loukkaamista. 

Niiden, jotka tahtovat seurata luontoa ja olla sen kanssa 
yhteisymmärryksessä, tulee suhtautua puolueettomasti kaik- 
keen, mihin yhteinen luonto suhtautuu puolueettomasti. Eihän 
se olisi luonut kumpaakin, ellei suhtautuisi niihin puolueetto- 
masti. Siten se, joka itse ei suhtaudu puolueettomasti vaivaan 
ja nautintoon tai kuolemaan ja elämään tai kunniaan ja kun- 
niattomuuteen, joita kaikkeuden luonto jakaa puolueetto- 
masti, loukkaa selvästikin jumalia. Tarkoitan sillä, että ”yhtei- 
nen luonto jakaa näitä puolueettomasti”, että näitä tapahtuu 
seurausten ketjussa puolueettomasti kaikelle, mikä syntyy ja 
seuraa tietystä kaitselmuksen ammoisesta pyrkimyksestä, jolla 
se tietystä lähtökohdasta alkoi pyrkiä pyrkimään tähän maail- 
manjärjestykseen koottuaan ensin tiettyjä periaatteita tuleval- 
le ja määrättyään voimat, jotka kykenevät tuottamaan olioita 
ja muutoksia ja tällaisia jatkumoita.* 


2. Hienon miehen sopisi poistua ihmisten parista joutumatta 
koskaan maistamaan valhetta ja kaikkea teeskentelyä ja mäs- 
säilyä ja turhanylpeyttä. Toiseksi paras tie on henkäistä viimei- 
nen henkäyksensä näistä jo kyllikseen saaneena. Vai onko si- 
nun tahtosi istua pahuuden sylissä? Eikö kokemus vieläkään 

saa sinua pakenemaan ruttotautia? Mielen turmeltuminen on 
paljon pahempi ruttotauti kuin tämän meitä ympäröivän ilman 
tietty epäsuotuisa sekoitus ja muutos. Se on näet eläinten rut- 
totauti, sikäli kuin ne ovat eläimiä, mutta tämä ihmisten, sikäli 
kuin he ovat ihmisiä.* 


3. Älä halveksu kuolemaa, vaan ole siitä mielissäsi, sillä sekin on 
vain sitä, mitä luonto tahtoo. Niin kuin ovat nuoruus ja van- 
huus, kasvu ja kypsyys, hampaiden, parran ja harmaiden hapsien 
saaminen, siittäminen, hedelmöittyminen ja synnyttäminen sekä 
kaikki muut luonnolliset toiminnot, jotka elämän vuodenajat 
tuovat mukanaan, niin on myös hajoaminen. Näin sopii siis jär- 
keilyyn harjaantuneen ihmisen suhtautua kuolemaan, ei välinpi- 
tämättömästi, ei väkivalloin pakottaen, ei ylimielisesti, vaan odot- 
taen sitä niin kuin yhtä luonnollista toiminnoista. Niin kuin nyt 
odotat, milloin sikiö tulee ulos vaimosi vatsasta, odota samalla 
tavalla sitä hetkeä, jona sielusi putoaa tästä kuoresta.* 

Jos kuitenkin tahdot maallikolle sopivan muistisäännön, 
joka pureutuu sydämeesi, niin parhaiten sinut tekee sävyisäksi 
kuoleman edessä se, kun pysähdyt miettimään kaikkea, minkä 
parista saat lähteä, ja luonteita, jollaisten seurassa <sielusi> ei 
enää tarvitse saastua. Missään tapauksessa et saa olla heille 
äkäinen, vaan sinun tulee huolehtia heistä ja jaksaa heitä lem- 
peydellä, mutta muista kuitenkin, ettet lähde pois kanssasi sa- 
mat vakaumukset jakavien parista. Sillä yksin se, jos mikään, 
voisi vetää vastaan ja pidättää kiinni elämässä, jos sinun olisi 

sallittu elää yhdessä samat vakaumukset omaksuneiden kans- 
sa. Nyt kuitenkin näet, miten uuvuttavaa on yhteiselämä riita- 
soinnussa, niin että voit sanoa: "Tule pian, kuolema, etten itse- 
kin unohda itseäni.” 


4. Joka rikkoo, rikkoo itseään vastaan. Joka tekee vääryyttä, 
tekee vääryyttä itselleen tekemällä itsestään pahan. 


5. Usein väärin tekee myös se, joka jättää jotakin tekemättä, ei 
ainoastaan se, joka tekee jotakin. 


6. Tämä on kylliksi: käsillä oleva käsitys, joka tavoittaa kohteen- 
sa; käsillä oleva teko, joka on yhteisöllinen; käsillä oleva asenne, 
joka on mielissään kaikesta, mikä tapahtuu ulkoisesta syystä. 


7. Pyyhi pois mielikuva; pysäytä pyrkimys; sammuta tavoittelu; 
pidä johtosielu omassa vallassaan. 


8. Yksi sielu on jaettu järjettömien eläinten kesken, yksi älylli- 
nen sielu on ositettu järjellisten kesken, niin kuin yksi maa kuu- 
luu kaikelle maiselle ja niin kuin me näemme yhdestä valosta ja 
hengitämme yhtä ilmaa, kaikki näkevät ja sielulliset. 


9. Kaikki, mikä on osallista jostakin yhteisestä, rientää oman- 
sukuisensa luo. Kaikki maamainen painuu kohti maata, kaikki 
nestemäinen virtaa yhteen, samaten kaikki ilmamainen, niin 

että tarvitaan jotakin estettä pitämään ne väkivalloin erossa. 
Tuli kohoaa ylöspäin alkutulen vuoksi,* mutta se on niin val- 
mis syttymään samaan liekkiin kaiken täkäläisen tulen kanssa, 
että kaikki vähänkin kuivempi aine on helposti syttyvää, koska 
siihen on sekoittunut vähemmän sellaista, mikä estää syttymistä. 
Näin myös kaikki yhteisestä älyllisestä luonnosta osallinen 
rientää yhtä innokkaasti ja enemmänkin samansukuisen luo, 
sillä niin kuin se on muita parempi, niin se on myös valmiimpi 
sekoittumaan ja yhtymään omanlaisensa kanssa. Järjettömien 
olentojen kesken kehittyi heti paikalla laumoja ja katraita, poi- 
kasten hoivaamista ja eräänlaisia rakkaussuhteita.* Olihan jo 
siellä sieluja, ja yhteen ajavan voiman, jollaista ei ole kasveissa, 
kivissä eikä puuesineissä, nähtiin kasvavan sitä mukaa, mitä 
paremmista olennoista oli kyse. Järjellisten eläinten parissa taas 
syntyivät valtiot ja ystävyyssuhteet ja kotitaloudet ja kokouk- 
set ja sodassa myös sopimukset ja aselevot. Mutta vieläkin pa- 
rempien parissa muodostui eräänlainen erillään olevien ykseys, 
jollainen on tähdillä. Siten kohoaminen yhä korkeammalle ky- 
keni synnyttämään sympatian siteen jopa erillään olevissa. 
Katso siis, mitä tapahtuu nyt: ainoastaan älylliset olennot 
ovat unohtaneet intonsa ja vetonsa toinen toisensa luo, ainoas- 
taan täällä ei näy virtaamista yhteen. Mutta vaikka ne yrittävät 
paeta, ne jäävät kiinni, sillä luonto on vahvempi. Katso, niin 
näet, mitä tarkoitan. Onhan helpompi löytää jotakin maamais- 
ta, mikä ei kosketa toista maamaista, kuin ihminen, joka on 


kokonaan erotettu ihmisestä. 

10. Hedelmää kantaa niin ihminen, jumala kuin maailmakin, 
kukin omalla ajallaan. Vaikka sanaa onkin tapana käyttää tiu- 
kassa mielessä viiniköynnöksestä ja sen sellaisista, se ei haittaa. 
Järjellä on sekä yhteinen että ikioma hedelmänsä, ja siitä syn- 
tyy uutta samanlaista kuin on järki itse.* 


11. Jos pystyt, opeta toisenlaiseksi. Jos et, muista, että juuri tätä 
varten sinulle on annettu hyväntahtoisuus. Myös jumalat ovat 
hyväntahtoisia tuollaisille ja tekevät toisinaan jopa yhteistyötä 
heidän kanssaan auttaen heitä terveyteen, rikkauteen ja mai- 
neeseen, niin hyviä he ovat. Se on mahdollista myös sinulle — 
tai sano, kuka muka estää? 


12. Näe vaivaa, mutta älä niin kuin hylkiö, älä niin kuin se, 
joka kerjää sääliä tai ihailua. Halua vain yhtä: liikkua ja pysyä 
levossa, niin kuin valtiollinen järki vaatii. 


13. Tänä päivänä olen astunut kaikkien olosuhteiden ulkopuo- 
lelle, tai pikemminkin olen viskannut kaikki olosuhteet ulos. 
Ne eivät olleet ulkopuolella, vaan sisäpuolella, käsityksissäni. 


14. Kaikki on samaa: tuttua kokemuksesta, hetkellistä ajassa, 
saastaista aineeltaan. Kaikki on nyt samanlaista kuin niiden 
aikoihin, jotka olemme haudanneet. 

15. Todellisuus seisoo oviemme ulkopuolella, itse itsessään, tie- 
tämättä ja ilmoittamatta itsestään mitään. Mikä siitä sitten il- 
moittaa? Johtosielu. 


16. Jarjellisen ja valtiollisen elävän olennon paha ja hyvä eivät 
ole kokemisessa vaan tekemisessä, niin kuin eivät hänen hy- 
veensä ja paheensa ole kokemisessa vaan tekemisessä.* 


17. Ilmaan heitetylle kivelle ei ole paha vajota alas eikä hyvä 
kohota ylös. 


18. Tunkeudu sisään heidän johtosieluihinsa, niin näet, keitä 
tuomareita pelkäät, millaisia tuomareita he itselleenkin ovat. 


19. Kaikki asiat ovat muutoksessa. Myös sinä itse olet alinomai- 
sessa muutoksessa ja tavallaan tuhoutumassa, ja niin on koko 
maailma. 


20. Toisen rikkomus tulee jättää siihen. 


21. Toiminnan loppuminen, pyrkimyksen ja käsityksen lakkaa- 
minen ja ikään kuin kuolema eivät ole mitään pahaa. Ajattele 
nyt ikäkausia, kuten lapsuutta, poikasen ikää, nuoruutta, van- 
huutta — myös näistä jokaisen muutos on kuolema. Tämäkö 
muka on kauheaa? Ajattele nyt elämää isoisäsi aikaan, sitten 
äitisi aikaan, sitten isäsi aikaan. Näet loputtomasti tuhoutu- 

mista, muutosta ja lakkaamista. Kysy itseltäsi: ”Tämäkö muka 
on kauheaa?” Sama koskee koko elämän loppumista ja lakkaa- 
mista ja muutosta. 


22. Riennä oman johtosielusi, kaikkeuden johtosielun ja toisen 
ihmisen johtosielun tykö — omasi, jotta tekisit siitä oikeuden- 
mukaisen mielen; kokonaisuuden, jotta muistaisit, minkä osa 
olet; toisen, jotta pysähtyisit miettimään, onko se tietämättö- 
myyttä vai suunnitelmallisuutta,* ja samalla tajuaisit, että se 
on sukulaisesi. 

23. Niin kuin sinä itse olet valtiollisen järjestelmän osatekijä, 
siten olkoon myös jokainen tekosi valtiollisen elämän osateki- 
jä. Jos jonkin tekosi kiintopisteenä ei ole joko suoraan tai välil- 
lisesti yhteisöllinen päämäärä, se repii rikki elämäsi ja estää sitä 
olemasta yksi. Se on kapinallinen teko, niin kuin on kansanko- 
kouksessa sellainen mies, joka asettuu omaksi puolueekseen ja 
irrottautuu muiden yksimielisyydestä. 


24. Lasten kiukuttelua ja leikkiä ja ”henkiparkoja, jotka kan- 
nattelevat kuolleita ruumiita”, niin että tarinoihin kuolleiden 
manaamisesta ei jää mitään epäselvää. * 


25. Keskity syyn ominaislaatuun ja tutki sitä eristäen se aine- 
puolesta. Määritä sitten myös aika, jonka tämä yksilö voi luon- 
nostaan pisimmillään olla olemassa. 

26. Olet kärsinyt määrättömästi, koska et ole tyytynyt siihen, 
että johtosielusi tekee, mitä se on luotu tekemään. Mutta jo riittää. 


27. Kun joku moittii tai vihaa sinua tai kun ihmiset huutavat 
tällaista päin naamaasi, astu heidän sielunsa luo, käy sisään ja 
katso, millaisia he oikein ovat. Näet, ettei sinun tarvitse kiusa- 
ta itseäsi, jotta he ajattelisivat sinusta niin ja niin. Kuitenkin 
heitä kohtaan tulee olla hyväntahtoinen, sillä he ovat luonnos- 
taan ystäviäsi. Jopa jumalat auttavat heitä monin tavoin, unien 
ja ennustusten kautta, mutta vain niissä asioissa, joita nuo pi- 
tävät merkittävinä. * 


28. Maailman kiertokulku toistuu aina samana, ylös ja alas, ikui- 
suudesta ikuisuuteen. Joko kukin on kaikkeuden mielen pyrki- 
myksen kohteena yksittäin — ja jos näin on, ota vastaan, mihin 
se pyrkii — tai sitten tuo pyrkimys tapahtui vain kerran ja kaikki 
muu on seurausta siitä, Mitä väliä sillä on? Joko atomit tai koh- 
talo. Lyhyesti: Jos jumala, kaikki on hyvin. Jos päämäärättö- 
myys, älä sinä silti toimi päämäärättömästi. Tuota pikaa meidät 
kaikki peittää maa. Sitten maa itsekin muuttuu, ja sitä seuraa- 
va muuttuu ikuisesti ja edelleen sitä seuraava. Joka mietiskelee 
muutosten ja muuntumisten aallokkoa ja kaiken kuolevaisen 
hetkellisyyttä, halveksuu sitä. 


29. Kaikkeuden syy on talvivirta, kaikkea se kantaa. Miten vä- 
häpätöisiä ovatkaan nämä poliitikot, jotka vieläpä kuvittelevat 

toimivansa filosofisesti, näljää taynna.* Ihminen, miten on? Tee, 
mitä luonto nyt vaatii, toteuta pyrkimyksesi, jos se sinulle salli- 
taan, äläkä vilkuile, saako joku tietää. Älä haaveile Platonin val- 
tiosta,* vaan ole tyytyväinen, jos pääset edes hitusen eteenpäin, 
ja ajattele, ettei tämänkään lopputulos ole aivan mitätöntä. Kuka 
voisi muuttaa heidän uskomuksensa? Ja mitä muuta on ilman 
uskomusten muutosta kuin lauma huokailevia orjia, jotka tees- 
kentelevät tottelevansa? Ala nyt puhua minulle Aleksanterista, 
Filippoksesta ja Demetrios Faleronlaisesta.* Myönnyn, jos he 
näkivät, mitä yhteinen luonto tahtoi, ja kasvattivat itsensä sen 
mukaan. Mutta jos he vain esittivät näytelmää, kukaan ei ole 
tuominnut minua matkimaan. Filosofian työ on yksinkertainen 
ja vaatimaton; älä sinä houkuttele minua turhanylpeyteen. 


30. Katsele korkeuksista lukemattomia laumoja, lukemattomia 
riittejä, kaikenkirjavaa purjehdusta myrskyissä ja tyynissä ve- 
sissä, syntyvien, yhtyvien ja menehtyvien moninaisuutta. Mieti 
myös elämää, jota toiset ovat ammoin eläneet, ja sitä, jota ele-. 
tään sinun jälkeesi, ja sitä, jota eletään nyt barbaarikansojen 
parissa. Miten monet eivät tunne edes sinun nimeäsi, miten 
monet unohtavat sen saman tien, miten monet, jotka kenties 
nyt sinua kiittävät, kohta moittivat sinua. Muisto ei ole min- 
kään arvoinen, ei maine eikä ylipäätään yhtään mikään. 


31. Mielenrauha siinä, mikä tapahtuu ulkopuolisesta syystä; 
oikeudenmukaisuus siinä, mikä tehdään sinusta lähtöisin ole- 

vasta syysta. Tama tarkoittaa: pyrkimys ja toiminta, jolle on 
kylliksi siinä, että se on yhteisöllinen, koska tämä on sinulle 
luonnon mukaista. 


32. Kykenet tekemään lopun paljosta turhanpäiväisestä, mikä 
sinua vaivaa ja mikä on kokonaan käsityksesi varassa. Saat het- 
kessä runsaasti tilaa ympärillesi, kun ympäröit ajatuksissasi koko 
maailmankaikkeuden ja mietit ikuista aikaa ja pohdit kaiken 
osien nopeaa muutosta — miten lyhyt on hetki syntymästä ha- 
joamiseen, mutta syntymää edeltää ammottava kuilu ja hajoa- 
misen jälkeen odottaa toinen samanlainen äärettömyys. 


33. Kaikki näkemäsi tuhoutuu hetkessä, ja sen tuhoa todista- 
neet tuhoutuvat hetkessä hekin. Ikivanhana kuollut saa lopul- 
ta saman osan kuin ennen aikojaan menehtynyt. 


34. Mitkä ovat heidän johtosielunsa, millaisista asioista he in- 
toilevat, millaisista syistä he rakastavat ja kunnioittavat. Ajat- 
tele katsovasi heidän sielujaan alastomina. Millaista tyhmänyl- 
peyttä onkaan, että he luulevat vahingoittavansa moitteillaan 
tai hyödyttävänsä kiitoksillaan. 


35. Menetys ei ole mitään muuta kuin muutos. Siitä iloitsee 
kaikkeuden luonto, jonka ohjauksessa kaikki käy hyvin. Ikui- 
suudesta asti kaikki on toistunut samanlaisena, ja äärettömyy- 
teen saakka on oleva lisää samanlaista. Miksi sanot, että kaikki 

on ollut <aina huonosti> ja kaikki tulee aina olemaan huo- 
nosti? Eikö kaikissa noissa jumalissa ole mitään voimaa, joka 
voisi korjata tämän? Olisiko maailma tuomittu keskeytymättö- 
män pahan ikeeseen? 


36. Kaiken takana olevan aineen mädännäisyys. Vettä, tomua, 
luita, löyhkää. Lisää: marmori kivensirpaleita, kulta ja hopea maan 
kerrostumia, puku eläimen karvoja, purppura verta ja niin edel- 
leen. Samaa laatua on myös henki, joka muuttuu tästä tuoksi. 


37. Jo riittää kurja elämä ja marina ja apinointi. Mikä sinua 
järkyttää? Mikä tässä on uutta? Mikä sinut saa tolaltasi? Syykö? 
Katso sitä. Vai aine? Katso sitä. Niiden ulkopuolella ei ole mi- 
tään. Mutta ryhdy jo viimeinkin yksinkertaisemmaksi ja parem- 
maksi jumalia kohtaan. On samantekevää, tutkiiko näitä asioi- 
ta sata vai kolme vuotta. 


38. Jos hän rikkoi, paha on siellä. Ehkä hän ei edes rikkonut. 


39. Joko kaikki saa alkunsa yhdestä älyllisestä lähteestä ja ta- 
pahtuu niin kuin yhdessä ruumiissa eikä osa saa moittia sitä, 
mikä tapahtuu kokonaisuuden hyväksi. Tai sitten atomit eikä 
¿mitään muuta kuin sekasoppa ja hajaannus.” Mikä sinua jär- 
kyttää? Puhu johtosielullesi: ”Oletko kuollut, tuhoutunut, muut- 


tunut pedoksi, näytteletkö, menetkö lauman mukana, laidun- 
natko?” 


YHDEKSAS KIRJA | 169 


40. Joko jumalat eivät kykene mihinkään tai kykenevät. Jos he 
eivät kykene, miksi rukoilet? Jos he kykenevät, mikset mieluum- 
min rukoile heiltä, ettet pelkäisi mitään näistä etkä himoitsisi 
mitään näistä etkä tuntisi tuskaa näistä minkään vuoksi, sen 
sijaan että rukoilet, ettei jokin näistä olisi tai että se olisi? Sillä 
jos jumalat voivat tehdä yhteistyötä ihmisten kanssa, aivan var- 
masti he voivat auttaa myös tässä. 

Mutta ehkäpä sanot: "Jumalat asettivat nämä minun val- 
taani.” Eikö sitten ole parempi nauttia vapaan miehen tavoin 
siitä, mikä on vallassasi, kuin alentua huolehtimaan orjamai- 
sesti siitä, mikä ei ole vallassasi? Ja kuka on sanonut sinulle, 
etteivät jumalat osallistu myös siihen, mikä on meidän vallas- 
samme? Koeta ainakin rukoilla näitä asioita, niin saat nähdä. 
Tämä mies rukoilee: ”Kunpa saisin maata tuon naisen kanssa”; 
rukoile sinä: "Kunpa en haluaisi maata tuon naisen kanssa.” 
Toinen rukoilee: ”Kunpa pääsisin eroon tuosta miehestä”; ru- 
koile sinä: ”Kunpa en haluaisi päästä hänestä eroon.” Toinen 
rukoilee: ”Kunpa en menettäisi lastani”; rukoile sinä: ”Kunpa 
en pelkäsi hänen menettämistään.” Käännä kaikki rukouksesi 


näin ja katso, mitä tapahtuu.* 


41. Epikuros sanoo: ”Sairastaessani eivät keskusteluni koske- 
neet ruumiini koettelemuksia enkä puhunut siitä aiheesta mi- 
nua tapaamaan tuleville, vaan jatkoin luonnontieteen perus- 
periaatteiden käsittelemistä ja keskityin siihen, miten mieli, 
vaikka saakin osansa lihassa tapahtuvista tietynlaisista liikkeis- 

tapahtunut, jos oppimaton tekee, mitä oppimaton tekee? Mie- 
ti, eikö sinun pitäisi ennemmin syyttää itseäsi, kun et osannut 
odottaa häneltä tuota rikettä. Sinullahan oli järjen suomat läh- 
tökohdat päätellä, että hän todennäköisesti tekee tuon rikkeen, 
ja kuitenkin unohdit sen ja ihmettelet nyt, että hän rikkoi. 

Mutta ennen muuta: Kun moitit jotakuta petturiksi tai 
kiittämättömäksi, mene itseesi. Rike on päivänselvästi sinun, 
mikäli uskoit tuollaisella luonteenlaadulla varustetun säilyttä- 
vän luottamuksen tai mikäli et tehnyt palvelustasi ehdoitta ja 
niin, että sait koko hedelmän saman tien itse teostasi. Sillä mitä 
sinä vielä olet vailla, ihminen, kun kerran olet tehnyt hyvää? 
Eikö riitä, että tekosi oli oman luontosi mukainen, vaan pyy- 
dätkö siitä vielä palkkaakin? Aivan kuin silmä pyytäisi korvausta 
siitä, että näkee, tai jalat siitä, että ne kävelevät. Sillä niin kuin 
nuokin ovat syntyneet jotakin varten, minkä ne omien edelly- 
tystensä mukaisesti suorittavat ja siinä samalla saavat sen, mikä 
niille kuuluu, siten myös ihminen, joka luonnostaan on halu- 
kas hyvän tekemiseen, on jotakin hyvää tehtyään tai muutoin 
yhteistä etua edistettyään suorittanut sen, mitä varten hänet 
on luotu, ja saanut omansa. 


KYMMENES KIRJA 


1. Oletko sinä, sieluni, vielä jonakin päivänä hyvä ja yksinker- 
tainen ja yksi ja alaston, kirkkaampi kuin sinua ympäröivä ruu- 
mis? Pääsetkö vielä jonakin päivänä sydämellisen ja rakastavan 
mielenlaadun makuun? Oletko sinä vielä jonakin päivänä täysi 
ja vailla puutetta, oletko kaipaamatta ja himoitsematta mitään, 
elollista tai elotonta, tyydyttämään nautinnonhaluasi; kaipaa- 
matta aikaa, jona saisit nautiskella pidempään; tai paikkaa tai 
tilaa tai leppeitä tuulia tai ihmisten myötämielisyyttä? Oletko 
vielä jonakin päivänä tyytyväinen käsillä oleviin oloihin, iloit- 
setko kaikesta käsillä olevasta, vakuutatko itsellesi, että kaikki 
se on tullut jumalilta ja että kaikki se on sinulle hyvää ja on 
oleva sinulle hyvää, mikä heille on rakasta ja minkä he tahto- 
vat antaa, jotta täydellinen elävä olento saisi jatkaa olemassa- 
oloaan,* tuo hyvä ja oikeudenmukainen ja kaunis, joka synnyt- 
tää ja pitää yhdessä ja ympäröi ja syleilee kaikkea sitä, mikä hajoaa, 
jotta syntyisi uutta samanlaista? Oletko vielä jonakin päivänä 
sellainen, että saat elää samassa valtiossa jumalien ja ihmisten 
kanssa niin, ettet moiti heitä eivätkä he tuomitse sinua? 


2. Tarkkaile, mitä sinun luontosi etsii, sikäli kuin sinua säätelee 
yksin luonto. Tee sitten tämä ja hyväksy se, ellei sinun luontosi 
eläimenä tule siitä huonommaksi. Tarkkaile sitten, mitä sinun 
luontosi eläimenä etsii, ja kaikki tämäkin tulee toteuttaa, ellei 

sinun luontosi järjellisenä eläimenä tule siitä huonommaksi. 
Järjellinen taas tarkoittaa saman tien myös valtiollista. Sovella 
näitä sääntöjä huolehtimatta mistään ylimääräisestä. * 


3. Kaikki tapahtuva tapahtuu joko siten, että sovit luonnostasi 
sen kestämään, tai siten, ettet sovi luonnostasi sitä kestämään. 
Jos se tapahtuu siten, että sovit sen kestämään, älä kiukuttele, 
vaan kestä, koska sovit sen kestämään. Mutta jos se tapahtuu 
siten, ettet sovi sitä kestämään, älä kiukuttele, sillä se tuhoaa 
sinut tuota pikaa.* Muista kuitenkin, että sovit luonnostasi 
kestämään kaiken, mistä käsityksesi vallassa on tehdä kestettä- 
vää ja siedettävää muodostamalla vaikutelma, että sen tekemi- 
nen on sinulle edullista ja velvollisuutesi. 


4. Jos hän kompuroi, opasta hyväntahtoisesti ja osoita, mitä 
häneltä jäi huomaamatta. Mutta jos et kykene siihen, syytä it- 
seäsi, tai älä edes itseäsi.* 


5. Mitä vain sinulle tapahtuukin, se on sinulle iäisyydestä asti 
ennalta valmistettu, ja syiden punos on kehrännyt ikuisuudes- 
ta asti sekä sinun olemassaolosi että tämän sinulle tapahtuvan. 


6. Atomit tai luonto — joka tapauksessa ensimmäinen varma 
asia on, että minä olen osa kokonaisuutta, jota hallitsee luon- 
to.* Toinen on, että olen tietyssä läheisessä suhteessa muihin 
kaltaisiini osiin. Kun muistan tämän, en ole tyytymätön mihin- 

kään siinä, mikä kokonaisuudesta tulee osakseni, sikäli kuin 
olen sen osa. Mikään, mikä hyödyttää kokonaisuutta, ei ole 
vahingoksi osalle. Sillä kokonaisuudessa ei ole mitään, mikä ei 
ole sille itselleen hyödyksi, ja tämä on yhteistä kaikille luon- 
noille, mutta maailman luonnolla on vielä se lisäetu, ettei mi- 
kään ulkopuolinen syy voi pakottaa sitä synnyttämään mitään 
itselleen vahingollista. Kun muistan, että olen tällaisen koko- 
naisuuden osa, olen mielissäni kaikesta tapahtuvasta, ja sikäli 
kuin olen tietyssä läheisessä suhteessa muihin kaltaisiini osiin, 
en tee mitään itsekästä, vaan tähtään aina kaltaisteni etuun ja 
ohjaan jokaisen pyrkimykseni kohti yhteistä hyötyä ja pois kai- 
kesta tälle vastakkaisesta. Kun tämä onnistuu, on elämä väistä- 
mättä tasaista virtaa, niin kuin huomaat kansalaisen elämän 
olevan tasaista virtaa, kun hän tekee alati muita kansalaisia 
hyödyttäviä tekoja ja toivottaa tervetulleeksi kaiken, minkä 
valtio jakaa hänen osakseen. 


7. Kokonaisuuden osat, jotka luonnostaan sisältyvät maailmaan, 
tuhoutuvat väistämättä. Tällä tarkoitetaan tässä muuttumista. 
Jos tämä olisi niille luonnostaan sekä pahaa että välttämätön- 
tä, kokonaisuus ei voisi olla oikealla tolalla, kun sen osat ovat 
matkalla muutokseen ja luotu nimenomaisesti tuhoutumaan. 
Ryhtyikö luonto itse vahingoittamaan omia osiaan ja tekikö se 
niistä sellaisia, että ne ovat alttiita pahalle ja väistämättä pää- 
tyvät pahaan, vai jäikö siltä huomaamatta, että niistä tuli täl- 
laisia? Molemmat vaihtoehdot ovat epäuskottavia. 

Oletetaan sitten, että joku jättäisi luonnon sikseen ja se- 
littäisi asioita sen mukaan, millaisia ne ovat luonnostaan.* Mi- 
ten naurettavaa olisikaan sanoa samalla kertaa, että kokonai- 
suuden osat muuttuvat luonnostaan, ja kuitenkin samalla ih- 
metellä tai kiukutella, aivan kuin olisi tapahtunut jotakin luon- 
non vastaista, etenkin, kun hajoaminen tapahtuu niiksi osiksi, 
joista kukin on muodostunut. Hajoaminen on nimittäin joko 
niiden alkuaineiden hajaantuminen, joista se oli yhdistynyt, tai 
sitten se on kiinteän osan muutos maamaiseksi ja henkiosan 
muutos ilmamaiseksi, niin että nämäkin otetaan takaisin koko- 
naisuuden järkeen riippumatta siitä, muuttuuko tuo kokonaisuus 
jaksoittain tuleksi vai uudistuuko se ikuisissa muutoksissa.* 

Äläkä kuvittelekaan, että kiinteä ja henkinen osa ovat syn- 
tymän jäljiltä, sillä kaikki tämä on tullut ihmiseen eilen ja tois- 
sapäivänä ravinnossa ja sisään vedetyssä ilmassa. Se mikä on 
tullut sisään, se muuttuu, ei se, minkä äitisi synnytti. Ja vaikka 
oletettaisiin, että tämä riittää liittämään sinut kyllin tiiviisti 
tähän tiettyyn yksilöön, ei se nähdäkseni vaikuta lainkaan väit- 
teeseeni.* 


8. Olet antanut itsellesi nämä nimet: hyvä, vaatimaton, tosi, 
tervejärkinen, yksituumainen, ylevämielinen. Pidä huoli, ettei- 
vät nämä nimet muutu muiksi, ja jos menetätkin ne, palaa nii- 
hin pikaisesti. Muista, että ”tervejärkisen” oli määrä merkitä 
tarkkaavaista keskittymistä kulloiseenkin tapaukseen ja huo- 
lellisuutta; ”yksituumaisen” taas yhteisen luonnon sinulle jaka- 

man osan vapaaehtoista vastaanottamista; ”ylevämielisen” taas 
ajattelevan osan kohottautumista lihassa tapahtuvan sileän ja 
rosoisen liikkeen, maineen, kuoleman ja muun sellaisen ylä- 
puolelle. * 

Jos varjelet näitä nimiäsi ahnehtimatta, että muutkin sinua 
niillä kutsuisivat, sinusta tulee uusi ihminen ja astut uuteen 
elämään. Jos yhä pysyisit sellaisena, mikä tähän asti olet ollut, 
ja sallisit itseäsi raadeltavan ja saastuisit sellaisessa elämässä, 
olisit pelkkä typerys, elämään takertuja, samanlainen kuin puo- 
leksi syödyt eläintaistelijat, jotka täynnä haavoja ja hurmetta 
yhä anovat tulla säästetyiksi huomiseen, jotta heidät sellaisina 
heitettäisiin alttiiksi samoille kynsille ja hampaille.* 

Nouse siis laivaan ja lähde matkaan kohti näitä harvalu- 
kuisia nimiä. Jos kykenet pysymään niissä, pysy niissä kuin sel- 
lainen, joka on muuttanut asumaan Autuaiden saarille,* mut- 
ta jos huomaat, että joudut antamaan periksi eikä otteesi pidä, 
mene rohkeasti johonkin kolkkaan, missä voimasi palaavat, tai 
poistu kokonaan elämästä — älä suutuksissa, vaan yksinkertai- 
sesti, vapaan miehen tavoin, vaatimattomasti, sillä olethan teh- 
nyt elämässäsi edes tämän yhden teon: poistunut tällä tavoin. 
Näiden nimien muistamista helpottaa suuresti jumalien muis- 
taminen ja sen, etteivät he halua mielistelyä, vaan he haluavat, 
että kaikki järjelliset olennot tulisivat heidän kaltaisikseen ja 
että viikunapuu tekisi viikunapuun työtä ja koira koiran ja me- 


hiläinen mehiläisen ja ihminen ihmisen. * 

9. Näytelmää, sotaa, kiihtymystä, horrosta, orjuutta. Joka päi- 
vä haalistuvat pois sinun pyhät vakaumuksesi, ne, joita kuvit- 
telet mielessäsi ja jotka työnnät syrjään ilman luonnontieteel- 
listä tutkimusta. Kaikki tulee nähdä ja tehdä niin, että samalla 
kertaa tulee kulloinenkin tehtävä suoritetuksi, teoria koetel- 
luksi ja jokaista asiaa koskevan tiedon varmuus vahvistetuksi, 
salassa, mutta ei salattuna. Milloin aiot hemmotella itseäsi yk- 
sinkertaisuudella? Milloin arvokkuudella? Milloin tiedolla, mikä 
jokainen asia olemukseltaan on, mikä paikka sillä on maailmassa, 
kuinka kauan se luonnostaan säilyy, mistä se on muodostunut, 
keille se voi kuulua, ketkä kykenevät sen antamaan ja otta- 


maan pois? 


10. Hämähäkki ylpeilee saatuaan kiinni kärpäsen; ihminen yl- 
peilee saatuaan kiinni jänöpupun, toinen pyydettyään haavil- 
laan pikkusintin, toinen villisikoja, toinen karhuja, toinen sar- 
maatteja. Eivätkö nämä ole ryöväreitä kaikki, jos tutkistelet 
heidän vakaumuksiaan?* 


11. Opi tutkimaan järjestelmällisesti, miten kaikki muuttuu 
toisekseen, ja keskity jatkuvasti tähän aihepiiriin ja harjoita it- 
seäsi siinä, sillä mikään ei edistä yhtä tehokkaasti ylevämieli- 
syyttä. Hän on riisunut yltään ruumiin ja tajuttuaan, että tuota 
pikaa hänen on jätettävä tämä kaikki ja poistuttava ihmisten. 
parista, hän on antautunut täysin oikeudenmukaisuudelle sii- 
nä, mitä hän itse tekee, ja kaikkeuden luonnolle siinä, mikä 

tapahtuu muulla tavoin. Hän ei mieti vähääkään, mitä joku toi- 
nen hänestä sanoo tai millainen käsitys tällä hänestä on tai mi- 
ten tämä häntä vastustaa, vaan tyytyy näihin kahteen — että hän 
itse toimii oikeudenmukaisesti siinä, mitä tekee nyt, ja rakastaa 
sitä, mikä nyt annetaan hänen osakseen. Hän on sysännyt syr- 
jään kaikki kiireet ja vouhotukset eikä halua muuta kuin kulkea 
suoraa tietä lakia noudattaen ja seurata tällä tiellä jumalaa. 


12. Mihin tarvitaan vihjauksia, kun on tilaisuus nähdä, mitä on 
tehtävä? Jos näet sen, kulje tätä tietä hyväntahtoisena ja taak- 
sesi vilkuilematta. Jos et näe, pysähdy ja ota ihmisten parhaim- 
misto neuvonantajaksesi.* Jos jokin muu estää nämä vaihtoeh- 
dot, etene nykyisistä lähtökohdistasi harkiten, pitäen kiinni sii- 
tä, mikä näyttäytyy oikeudenmukaisena. Parasta on päästä tä- 
hän, sillä tämä on se, mitä vaille muussa tapauksessa jäät. Joka 
seuraa kaikessa järkeä, on samalla kertaa kiireetön ja altis toi- 
mintaan, samalla kertaa hilpeä ja hillitty. 


13. Kysy itseltäsi heti, kun heräät unesta: Välitätkö sinä, jos 
joku toinen moittiikin sitä, mikä on oikein ja hyvin? Et välitä. 
Oletko unohtanut, millaisia nämä muiden kiitoksella ja moit- 
teella mässäilevät ovat sängyssä, millaisia pöydässä, mitä he 
karttavat, mitä tavoittelevat, miten he varastavat ja ryöväävät, 
eivät käsin ja jaloin, vaan arvokkaimmalla osallaan, jossa syn- 
tyvät, kun se niin tahtoo, luottamus, häveliäisyys, totuus, laki, 


hyvä jumalhenki? 

14. Sivistynyt ja vaatimaton sanoo kaiken antavalle ja kaiken 
ottavalle luonnolle: "Anna mitä tahdot, ota mitä tahdot.”* Hän 
ei sano tätä rehvastellen, vaan yksinomaan kuuliaisena ja hy- 
väntahtoisena luontoa kohtaan. 


15. Vähän on tämä, mitä jäljellä on. Elä kuin vuorella.* Ei ole 
väliä, sielläkö vai täällä, kun elää kaikkialla maailmassa niin 
kuin yhdessä valtiossa. Nähkööt ihmiset todellisen ihmisen, 
luonnon mukaan elävän ihmisen, tutkikoot häntä. Jos he eivät 
häntä kestä, niin surmatkoot häner, sillä se on parempi kuin 
elää heidän tavallaan. 


16. Älä enää keskustele lavealti siitä, millainen hyvän ihmisen 
tulee olla, vaan ole sellainen. 


17. Pidä jatkuvasti mielessäsi kuva kaikesta ajasta ja kaikesta 
olemisesta. Olemisen rinnalla kaikki yksittäinen on vain viiku- 


nansiemen, ajan rinnalla vain poran terän kääntyminen. 


18. Pysähdy miettimään kaikesta havaitsemastasi, miten se jo on 
hajoamassa ja muutoksen ja ikään kuin mädäntymisen ja hajaan- 
nuksen kourissa tai miten kaikki tavallaan on syntynyt kuollakseen. 


19. Millaisia he ovatkaan syödessään, nukkuessaan, paritelles- 
saan, ulostaessaan ja muulloin. Ja millaisia he ovatkaan ylväs- 
tellessään miesten hallitsijoina tai sortuessaan kaunaisuuttaan 

estottomaan parjaukseen; miten monia he hetki sitten palveli- 
vatkaan orjina ja mistä syistä; ja hetken päästä heidän laitansa 
on jälleen samoin. 


20. Kullekin on eduksi, minkä kaikkeuden luonto hänelle suo, 
ja se on eduksi silloin, kun se sen suo. 

21. ”Maa rakastaa sadetta”, ”ylhäinen taivas rakastaa”, maail- 
ma rakastaa luoda sen, minkä on määrä syntyä. Minä sanon 
maailmalle: ”Rakastan sinun kanssasi.” Eikö sanotakin, että 
”tämä rakastaa tapahtua”?* 


22. Joko elät täällä ja totut siihen vihdoinkin. Tai sitten lähdet 
täältä pois omasta tahdostasi. Tai sitten kuolet, ja palveluksesi 
on päättynyt. Muita vaihtoehtoja ei ole, joten ole hyvällä mielellä. 


23. Olkoon kirkkaana mielessäsi, että jokainen maapaikka on 
samanlainen ja että täällä on kaikki sama kuin olisi vuoren hui- 
pulla tai meren rannalla tai missä tahansa. Aivan niin kuin Pla- 
ton kuvaa: ”Vuorella hän rakentaa ympärilleen aitauksen ja lyp- 
sää määkivää karjaansa ”* 


24. Mitä minun johtosieluni on minulle? Millaiseksi minä sen 
nyt teen? Mihin minä sitä nyt käytän? Onko se vailla mieltä? 
Onko se irrallaan ja revitty eroon yhteisöstä? Onko se niin su- 
lanut ja sekoittunut lihaan, että mukautuu sen muutoksiin? 

25. Herraansa pakeneva on karkuri. Laki on herra, ja lainrik- 
koja on karkuri. Samoin on se, joka tuskan, suuttumuksen tai 
pelon vallassa tahtoo, ettei jokin olisi tapahtunut tai tapahtuisi 
tai tulisi tapahtumaan siitä, mitä on määrännyt kaiken hallitsi- 
ja, laki, joka jakaa kullekin tälle kuuluvan.* Siten pelkoa, tus- 
kaa tai suuttumusta tunteva on karkuri. 


26. Mies laskee siemenensä kohtuun ja menee pois. Silloin ryh- 
tyy toinen syy toimeen ja muodostaa sikiön. Millainen alku — 
millainen lopputulos. Sitten lapsi nielee ravintoa alas kurkus- 
taan, ja silloin ryhtyy toinen syy toimeen ja luo aistimuksen ja 
pyrkimyksen, koko elämän ja voiman ja muutakin, miten pal- 
jon ja minkälaista! Mietiskele tätä kaikkea, mikä tapahtuu näin 
umpipiilossa, ja näe voima siten, kuin näemme alaspäin paina- 
van ja ylöspäin nostavan voiman, ei silmillä, mutta silti yhtä 
kirkkaasti. * 


27. Ajattele jatkuvasti, miten kaikki nyt tapahtuva on tapah- 
tunut ennenkin, ajattele, että niin on tapahtuva myös jatkossa. 
Luo silmiesi eteen kokonaisia näytelmiä ja samanlaisena toistu- 
via kohtauksia, jotka olet tuilut tuntemaan omasta kokemuk- 
sestasi tai vanhemmasta historiasta, niin kuin koko Hadrianuk- 
sen hovi, koko Antoninuksen hovi, koko Filippoksen, Alek- 
santerin ja Kroisoksen hovi — kaikki ne olivat samanlaisia, vain 
ihmiset vaihtuvat.* 

28. Kuvittele, että jokainen mistä tahansa tuskaa tunteva tai tyy- 
tymätön on samanlainen kuin uhrattava sianporsas, kun se pot- 
kii ja kiljuu. Sellainen on mies, joka valittaa vuoteellaan yksin 
hiljaisuudessa. Ajattele sidettä, jolla meidät on sidottu, ja että 
ainoastaan järjellisen elävän olennon on sallittu seurata tapahtu- 
vaa vapaaehtoisesti, mutta pelkkä seuraaminen on pakko kaikelle. 


29. Pysähdy kysymään itseltäsi kaikesta, mitä teet, onko kuole- 
ma kauhea, koska jäät paitsi tästä. 


30. Kun närkästyt jonkun rikkeestä, siirry heti miettimään, mi- 
hin samankaltaiseen rikkeeseen olet itse syypää. Esimerkiksi, 
että pidät hyvänä rahaa <tai> nautintoa tai mainetta ja niin 
edelleen. Kun keskityt tähän, unohdat pian suuttumuksesi, kun 
tajuat, että hänen on pakko. Mitä hän muka voisi tehdä? Tai 
jos kykenet, ota pois se, mikä häntä pakottaa.* 


31. Kun näet Satyrionin tai Eutykheen tai Hymenin, kuvittele 
mielessäsi Sokrateen seuraajan kuva; kun näet Eutykhionin tai 
Silvanuksen, kuvittele mielessäsi Eufrateen kuva; kun näet Tro- 
paioforoksen, kuvittele mielessäsi Alkifronin kuva; kun näet 
Severuksen, kuvittele mielessäsi Kritonin tai Ksenofonin kuva; 
kun katsot itseäsi, kuvittele mielessäsi jonkun keisarin kuva, ja 
niin edelleen, aina tapauksen mukaan.* Ajattele sitten: ”Missä 
he ovat? Eivät missään tai missä lie.” Näin näet alati, että ih- 
miselo on savua ja tyhjää, etenkin kun muistat samalla, että 
kerran muuttuva lakkaa olemasta ajan äärettömyydessä. 

Miksi taistelet vastaan? Miksei sinulle riitä, että elät tä- 
män lyhyen hetken säädyllisesti? Millaista mahdollisuutta ja ti- 
laisuutta pakenetkaan! Mitä muutakaan on kaikki tämä kuin 
harjoitusohjelma järjelle, joka on nähnyt tarkasti ja tieteellises- 
ti, mitä elämässä on? Odota siis, kunnes olet sulattanut itseesi 
tämänkin, niin kuin voimakas ja terve vatsa sulattaa kaiken, 
niin kuin kirkas tuli saa liekkiin ja loistoon kaiken, minkä sii- 
hen heität. 


32. Älköön kukaan totta puhuva sanoko sinusta, ettet ole yk- 
sinkertainen etkä hyvä, vaan valehdelkoon se, jolla on sinusta 
sellainen käsitys. Kaikki tämä on sinun vallassasi, sillä kuka estää 
sinua olemasta hyvä ja yksinkertainen? Päätä sinä vain, ettet 
enää elä, jollet tule sellaiseksi, sillä järkikään ei hyväksy muun- 
laista ihmistä. 


33. Mikä on parasta, mitä näistä raaka-aineista on mahdollista 
tehdä tai puhua? Mitä se ikinä onkin, sen voi tehdä tai sanoa, 
äläkä selittele, ikään kuin sinua jokin estäisi. Et lakkaa huokai- 
lemasta, ennen kuin koet, että samaa kuin on nautiskelijoille 
mässäily, samaa on sinulle tehdä annetusta ja osaksesi tulleesta 
raaka-aineesta sitä, mikä vastaa ihmisen edellytyksiä. Sinun 
tulee käsittää ylellisyydeksi kaikki, mikä sinun on lupa tehdä 
oman luontosi mukaisesti. Siihen on lupa kaikkialla. Lieriön ei 
ole lupa liikkua kaikkialla oman liikkeensä mukaisesti, ei myös- 
kään veden tai tulen tai muun, mitä hallitsee luonto tai järje- 

tön sielu, sillä on paljon niitä pidättävää ja vastustavaa. Mutta 
mieli ja järki kykenee tunkeutumaan kaiken vastaansa asettu- 
van lävitse, niin kuin on sen luonto ja niin kuin se tahtoo. 

Pidä silmiesi edessä tämä vaivattomuus, jolla järki etenee 
kaiken lävitse, niin kuin tuli ylöspäin, niin kuin kivi alaspäin, 
niin kuin lieriö alas rinnettä, äläkä enää pyydä enempää.* Sillä 
jäljelle jäävät esteet ovat esteitä joko kuolleelle ruumiille, tai 
sitten ne eivät ilman käsitystä ja järjen omaa periksi antamista 
murskaa sinua eivätkä aiheuta mitään pahaa. Muutoinhan ih- 
minen tulisi koettelemuksistaan tuota pikaa pahaksi, sillä on- 
han kaiken muunkin luodun laita niin, että kun sille tapahtuu 
jotakin pahaa, se tulee koettelemuksestaan huonommaksi. Tässä 
taas, jos näin saa sanoa, ihminen tulee vieläpä paremmaksi ja 
kiitettävämmäksi, kun hän käyttää oikein kohtaamiaan estei- 
tä. Muista aina, että luonnollista kansalaista ei vahingoita mi- 
kään, mikä ei vahingoita valtiota, eikä valtiota vahingoita mi- 
kään, mikä ei vahingoita lakia. Mikään näistä niin sanotuista 
onnettomuuksista ei vahingoita lakia, ja mikä ei vahingoita la- 
kia, ei vahingoita myöskään valtiota eikä kansalaista. 


34. Sitä, johon todet vakaumukset ovat pureutuneet, riittää 
hyvinkin vähäpätöinen ja tuttu sanonta muistuttamaan tuskan 
ja pelon tarpeettomuudesta. Esimerkiksi: 


”Tuuli riipii lehtiä maahan; 


niin on ihmisten sukupolvi. ”* 

Lehtiä ovat sinunkin lapsesi, lehtiä ovat nekin, jotka huu- 
tavat vakuuttavan kovaan ääneen ja siunaavat sinua tai päin- 
vastoin kiroavat tai sitten moittivat ja irvailevat kaikessa hiljai- 
suudessa, lehtiä ovat nekin, joiden käsiin uskotaan jälkimai- 
neesi. Sillä kaikki nämä "puhkeavat kevään ajalla”; sitten tuuli 
pyyhkäisee ne maahan; sitten metsä kasvattaa uudet niiden si- 
jaan. Hetkellisyys on kaikkien yhteinen osa, mutta sinä kartat 
ja tavoittelet kaikkea, kuin se kestäisi iäisesti. Hetki vielä, niin 
suljet silmäsi, ja pian jo toinen itkee sinun ruumiisi hautaan 
kantanutta. 


35. Terveen silmän on nähtävä kaikki näkyvä eikä sanottava: 
”Haluan vihreää.” Näin puhuu se, jolla on silmäsairaus. Ter- 
veen kuuloaistin ja hajuaistin on oltava valmis kaikkeen kuul- 
tavaan ja haistettavaan, ja terveen vatsan on suhtauduttava 
kaikkeen ravintoon samoin kuin mylly suhtautuu kaikkeen, mitä 
se on valmistettu jauhamaan. Myös terveen ymmärryksen on 
oltava valmis kaikkeen tapahtuvaan. Mutta ymmärrys, joka sa- 
noo ”Kunpa lapseni säästyisivät” ja ”Kunpa kaikki kiittäisivät 
jokaista tekoani”, on silmä, joka etsii vihreää, tai hampaat, jot- 
ka etsivät pehmeää. 


36. Kukaan eiole niin hyväosainen, ettei hänen kuolinvuoteensa 
ääressä olisi joku ottamassa avosylin vastaan tätä tulollaan ole- 
vaa pahaa.* Oliko hän kunnollinen ja viisas?* Eiköhän vain 
joku ole viime hetkellä jupisemassa itsekseen: ”Jokohan saam- 

me taas hengittää vapaasti ilman tätä koulumestaria? Ei hän 
ankara ollut kellekään meistä, mutta tunsimme, että kaikessa 
hiljaisuudessa hän paheksui meitä.” Se kunnollisesta. Meidän 
tapauksessamme on kaikenlaista, minkä vuoksi moni mielel- 
lään pääsee meistä eroon. Ajattele tätä kuollessasi, niin lähtösi 
on helpompi, kun mietit: ”Lähden sellaisesta elämästä, jossa 
jopa toverini, joiden puolesta ponnistelin, rukoilin ja huoleh- 
din niin paljon, jopa he tahtovat minun menevän, toivoen kai 
siitä jotakin helpotusta itselleen.” 

Miksi kukaan taistelisi viipyäkseen täällä pitempään? Älä 
silti tämän vuoksi lähde vähemmän hyväntahtoisena heitä koh- 
taan, vaan säilytä oma luonteesi, ole ystävällinen, myötämieli- 
nen ja suopea. Älä myöskään lähde sillä mielellä, että sinut re- 
vitään pois, vaan niin kuin hyvän kuoleman kuolevan sielu pu- 
jahtaa vaivatta ruumiista, sellainen pitää olla sinunkin lähtösi 
heidän keskuudestaan. Luonto sinut heihin kiinnitti ja yhdisti, 
mutta nyt se vapauttaa. Lähden, niin kuin lähtisin omieni luo- 
ta, mutta en taistele vastaan, vaan lähden ilman pakkoa, sillä 
tämäkin on sitä, mikä on luonnon mukaista. 


37. Totuttele parhaasi mukaan tutkimaan hiljaa mielessäsi kai- 
kesta, mitä joku tekee: ”Mikä on hänen kiintopisteensä?” Aloi- 
ta itsestäsi ja tutki ensin itsesi. 


38. Muista, että sätkynuken naruja vetää se, mikä on kätketty 
sisällesi. Se on toiminta, se on elämä, se on, jos niin saa sanoa, 

ihminen. Älä koskaan vaivaa mieltäsi sinua ympäröivällä astialla 
ja näillä ympärillesi muovatuilla elimillä. Ne ovat samanlaisia 
kuin kirves, ainoana erona se, että ne ovat kiinni sinussa. Näis- 
tä osista ei ole yhtään enempää hyötyä ilman niitä liikuttavaa 
tai pidättävää syytä kuin on sukkulasta kutojattarelle ja kynäs- 
tä kirjoittajalle ja ruoskasta ajurille. 


YHDESTOISTA KIRJA 


1. Järjellisen sielun omat erityispiirteet: näkee itsensä, jäsentää 
itsensä, tekee itsensä millaiseksi ikinä tahtoo, korjaa itse kan- 
tamansa hedelmän (kasvien hedelmät ja sen, mikä eläimissä 
vastaa hedelmää, korjaavat toiset), saavuttaa oman erityisen 
päämääränsä, missä vain elämän päätepiste sitä odottaakin. Sen 
toiminta kokonaisuutena ei jää vaillinaiseksi, jos jokin sen kes- 
keyttää, niin kuin on tanssin ja näyttelemisen ja muun sellaisen 
laita, vaan missä vain se yllätetäänkin, siinä se tekee täydeksi ja 
puutteettomaksi itselleen asettamansa tavoitteen, niin että se 
voi sanoa: ”Minulla on, mikä minulle kuuluu.” Vielä se käy 
ympäri koko maailmankaikkeuden ja sitä ympäröivän tyhjyy- 
den ja tutkii sen muodon,* ja se kurkottaa ajan äärettömyy- 
teen ja käsittää sen ja pohtii kaikkeuden jaksoittaista jälleen- 
syntymistä ja huomaa, että meidän jälkeemme tulevat eivät saa 
nähdä mitään uutta eivätkä meitä ennen eläneet nähneet mi- 
tään tämän enempää, vaan että tavallaan neljäkymmentävuo- 
tias mics, jolla on vähänkin järkeä, on nähnyt kaiken menneen 
ja tulevan, sikäli kuin se aina on samaa lajia. Järjellisen sielun 
oma erityispiirre on myös lähimmäisenrakkaus ja totuus ja häve- 
liäisyys ja se, ettei sc kunnioita mitään enemmän kuin itseään, 
mikä on myös lain oma erityispiirre. Näin oikea järki ja oikeu- 


denmukaisuuden järki eivät eroa lainkaan. 


190 | MARCUS AURELIUS 


2. Päädyt halveksumaan riemukasta laulua ja tanssia ja vapaa- 
ottelua,* kun osittelet soinnukkaan sävelmän yksittäisiksi nuo- 
teiksi ja kysyt jokaisesta niistä itseltäsi, oletko sitä heikompi. 
Silloin sinua hävettää. Tanssin kohdalla käy samoin, kun kysyt 
tätä jokaisesta liikkeestä ja asennosta, ja samoin myös vapaaot- 
telun. Muista kaikessa — lukuun ottamatta hyvettä ja sen seu- 
rauksia — edetä osa osalta ja päätyä jaottelun kautta halveksun- 
taan. Sovella samaa myös koko elämään. 


3. Millainen onkaan sielu, joka on valmiina, jos on jo tullut 
aika erota ruumiista ja joko sammua, hajota tai säilyä.* Tämän 
valmiuden tulee kummuta erityisestä päätöksestä eikä silkasta 
uppiniskaisuudesta, kuten kristityillä, vaan harkitusti ja arvok- 
kaasti, niin että se vakuuttaa toisenkin, ilman tragedian elkeitä.* 


4. Olenko tehnyt jotakin yhteisön hyväksi? Olen siis hyötynyt. 
Pidä huoli, että löydät tämän ajatuksen aina läheltäsi, äläkä 
koskaan luovu. 


5. Mikä on sinun taitosi? Olla hyvä. Miten muutoin tämä voisi 
toteutua kuin harkiten luotujen periaatteiden pohjalta, jotka 
koskevat toisaalta kaikkeuden luontoa, toisaalta ihmisen eri- 
tyisiä edellytyksiä? 


6. Ensimmäisenä alettiin esittää tragedioita tarkoituksena muis- 
tuttaa kaikesta, mitä voi tapahtua, ja että näiden asioiden luonto 

on tapahtua näin ja ettei teidän tule surra samaa, mikä näyttä- 
möllä lumoaa teidät, kun se tapahtuukin suuremmalla näyttä- 
möllä.* Näette, että näin tämän täytyy päättyä ja että sen kes- 
tävät myös ne, jotka huutavat ”Ioo Kithairon!”* Näytelmäkir- 
jailijat ovat myös esittäneet eräitä hyödyllisiä ajatuksia, kuten 
erityisesti tämän: 
”Jos jumalat unohtivat minut ja lapseni, 
jokin järki oli siinäkin.”* 


Edelleen: 


”Esineisiin ei kannata kiukkuaan purkaa.”* 


Sekä: 


”Elämää niitetään niin kuin satoajan viljaa.”* 
J ] 


Ja niin edelleen. Tragedian jälkeen tuotiin näyttämölle 
vanha komedia, jossa on opettavaista suorapuheisuutta ja jon- 
ka sanonnan yksinkertaisuus on kelpo muistutus turhamaisuu- 
den karttamisesta.* Myös Diogenes omaksui nämä keinot sa- 
mantapainen päämäärä mielessään. Mieti tämän jälkeen, mitä 
on keskikomedia ja mitä varten kehitettiin lopulta uusi kome- 
dia, joka vähitellen sortui jäljittelyyn perustuvaan kikkailuun.’ 
On selvää, että nämäkin kirjoittajat esittivät hyödyllisiä aja- 
tuksia, mutta mihin määränpäähän oikein tähtäsi koko tällai- 
nen runous ja draamanteko? 

7. Miten kirkkaana sinulle valkeneekaan, ettei ole toista elä- 
mänuraa, joka sopisi filosofian harjoittamiseen yhtä hyvin kuin 
tämä, jolla nyt olet.* 


8. Kun oksa leikataan irti oksasta, jossa se oli kiinni, leikataan 
se väistämättä irti myös koko kasvista. Siten myös ihminen, joka 
on irtaantunut yhdestä ihmisestä, on joutunut koko yhteisön 
ulkopuolelle. Oksan leikkaa irti toinen, mutta ihminen erottaa 
itse itsensä lähimmäisestään vihaamalla ja kääntämällä selkän- 
sä, tajuamatta, että on samalla kertaa leikannut itsensä irti koko 
valtiosta. Mutta on olemassa Zeuksen, yhteisön luojan, lahja: 
meidän on mahdollista kasvaa uudelleen yhteen meitä lähinnä 
olevan kanssa ja tulla siten uudelleen kokonaisuuden osaksi. 
Kuitenkin toistuessaan tällaisen erkanemisen vaikutus on, että 
poislähtijän on vaikea enää palata ykseyteen ja omalle paikal- 
leen. Ylipäätään oksa, joka on alusta pitäen kasvanut puussa, 
jakanut sen aineenvaihdunnan ja pysynyt paikallaan, ei ole sa- 
manlainen kuin oksa, joka leikkaamisen jälkeen vartetaan puu- 
hun uudestaan, sanovat puutarhurit mitä tahansa.* ”Verso sa- 
masta puusta, vaan älä samoista vakaumuksista.” 


9. Ne, jotka vastustavat sinua, kun etenet oikeaa järkeä seura- 
ten, eivät saa sinua luopumaan oikeasta toiminnasta. Älkööt 
he myöskään saako sinua hylkäämään hyväntahtoisuuttasi hei- 
tä kohtaan. Pidä yhtä lailla varasi näissä kummassakin: arvos- 
telman ja toiminnan vakaudessa sekä lempeydessä niitä koh- 

taan, jotka yrittävät estää sinua tai heittäytyvät muutoin han- 
kaliksi. Heihin ärtyminen on heikkoutta sekin, samoin kuin on 
toiminnasta luopuminen ja peloissaan periksi antaminen. Kum- 
pikin on yhtä lailla rintamakarkuri: se, joka joutuu kauhun val- 
taan, ja se, joka vieraantuu luontaisesta sukulaisestaan ja ystä- 
västään. 


10. Mikään luonto ei ole taitoa huonompi, sillä taidot jäljitte- 
levät luontoa.* Jos näin on, ei kaikista täydellisin ja kattavin 
luonto voi jäädä jälkeen teknisestä kekseliäisyydestä. Kaikki 
taidot luovat huonomman parempansa tähden, joten niin tekee 
myös yhteinen luonto. Siitä on oikeudenmukaisuuden synty, ja 
oikeudenmukaisuudesta ovat syntyneet muut hyveet. Oikeuden- 
mukaisuus ci nimittäin säily, jos välitämme yhdentekevästä tai 
olemme helposti petettävissä, hätiköiviä tai hailyvaisia.* 


11. Asiat, joiden tavoitteleminen ja karttaminen tekee sinut 
levottomaksi, eivät tule sinun luoksesi, vaan sinä itse menet 
tavallaan niiden luo. Kun arvostelma niistä pysyy aloillaan, py- 
syvät nekin hievahtamatta, eikä kukaan voi nähdä sinun niitä 
tavoittelevan tai karttavan. 


12. Sielun pallo säilyttää oman muotonsa, kun se ei kurota mi- 
hinkään eikä käperry sisäänpäin eikä hajoa palasiksi eikä ro- 
mahda kokoon, vaan sitä valaisee valo, jossa se näkee kaikkeu- 


den totuuden ja totuuden itsessään. * 

13. Halveksuuko joku minua? Hän vastaa siitä itse. Minä vas- 
taan siitä, ettei kukaan voi yllättää minua tekemästä tai sano- 
masta mitään halveksunnan arvoista. Vihaako hän minua? Hän 
vastaa siitä itse. Minä olen hyväntahtoinen ja lempeä kaikille 
ja valmis osoittamaan vieläpä tällekin henkilölle, mitä häneltä 
jäi huomaamatta, en soimaten, en niin kuin kärsivällisyyttäni 
todistellakseni, vaan aidosti ja hyvää tarkoittaen, niin kuin tuo 
Fokion, ellei hän sitten teeskennellyt.* Sen, mitä on sisällä, tulee 
olla juuri tällaista, ja jumalien tulee nähdä ihminen, joka ei suh- 
taudu mihinkään kiukutellen eikä koettelemuksiaan valitellen. 
Mitä pahaa sinulle on siinä, jos nyt teet sen, mikä on ominaista 
sinun luonnollesi, ja otat vastaan sen, mikä nyt on oikea-ai- 
kaista kaikkeuden luonnolle, niin kuin ihminen, joka ponnis- 
telee, jotta yhteinen etu toteutuisi? 


14. Toisiaan halveksuen he mielistelevät toisiaan. Halutessaan 
päästä toistensa yläpuolelle he kumartelevat maahan toistensa 
edessä. 


15. Miten mätä ja teennäinen on se, joka sanoo: “Olen päättä- 
nyt olla sinua kohtaan suora.” Mitä sinä oikein teet, hyvä ihmi- 
nen? Ei tällaista kuulu ilmoittaa etukäteen, se käy ilmi muu- 
tenkin; sen täytyy olla kirjoitettuna kasvoille, sen täytyy kaikua 
heti paikalla äänessä, näkyä heti paikalla silmissä, niin kuin ra- 
kastettu heti paikalla lukee kaiken rakastajiensa katseesta.* 
Yksinkertaisen ja hyvän tulee lyhyesti sanottuna olla samanlai- 

nen kuin on pukinhajuinen mies, niin että ohitse kulkeva huo- 
maa sen heti lähestyessään, halusi tai ei. Yksinkertaisuuden tees- 
kentely on partaveitsi. Ei ole mitään häpeällisempää kuin su- 
den ystävyys; karta sitä yli kaiken.* Hyvällä ja yksinkertaisella 
ja hyväntahtoisella on kaikki tämä silmissään, eikä se jää huo- 
maamatta. 


16. Elää läpi elämänsä jalointa elämää. Tämä kyky on ihmisen 
sielussa, kun hän pitää yhdentekeviä asioita yhdentekevinä, ja 
näin hän tekee silloin, kun hän tarkastelee niistä kutakin osiin- 
sa jaettuna ja kokonaisena muistaen, ettei mikään niistä luo 
meissä käsitystä itsestään eikä tule meidän luoksemme, vaan 
ne pysyvät liikkumatta ja me olemme ne, jotka synnyttävät ar- 
vostelmat niistä ja ikään kuin kirjoittavat ne itseensä, vaikka 
on mahdollista olla kirjoittamatta, tai jos niin joskus pääsisikin 
käymään, pyyhkiä ne heti pois. Muista myös, että tarkkailet 
tätä kaikkea vain hetken aikaa, ja sitten elämä on ohi. Mikä 
tässä edes on ongelmana? Jos nämä ovat luonnon mukaisia, iloit- 
se niistä, niin ne ovat sinulle helppoja; mutta jos ne ovat luon- 
non vastaisia, etsi sitä, mikä sinulle on oman luontosi mukaista 
ja riennä sitä kohti, vaikkei se toisikaan kunniaa. Sillä anteek- 
sianto on taattu jokaiselle, joka etsii omaa hyväänsä.* 


17. Mistä kaikki havaitsemasi on tullut, mistä se on muodostu- 
nut, miksi se muuttuu, millainen se on muututtuaan, miten 


sille ei tapahdu mitään pahaa. 

18. Ensimmäiseksi, mikä on minun suhteeni heihin; että olem- 
me syntyneet toistemme vuoksi, toisin sanoen minä olen synty- 
nyt suojelemaan heitä, niin kuin pukki lammaskatrasta tai son- 
ni karjalaumaa. Lähde viime kädessä liikkeelle siitä, että jos ei 
atomeja, niin sitten kaikkeutta säätelevä luonto, ja jos näin on, 
ovat huonommat olemassa parempiensa vuoksi ja nämä tois- 
tensa vuoksi. 

Toiseksi, millaisia he oikein ovat, pöydässä, sängyssä ja niin 
edelleen, Ennen kaikkea: mihin heidän uskomuksensa heitä 
pakottavat ja millaisella tyhmänylpeydellä he sen tekevätkään. 

Kolmanneksi, jos he toimivat tässä oikein, ei ole syytä nu- 
rista, mutta jos eivät toimi oikein, on selvää, että he tekevät 
sen tietämättömyyttään ja vasten tahtoaan - sillä niin kuin jo- 
kainen sielu jää vasten tahtoaan paitsi totuudesta, * siten se jää 
paitsi myös siitä, että kohtelisi kaikkea sen ansion mukaisesti. 
Ainakin he ovat pahoillaan kuullessaan, että ovat epäoikeu- 
denmukaisia, tunnottomia, ahneita ja kerta kaikkiaan väärin- 
tekijöitä suhteessa lähimmäisiinsä.* 

Neljänneksi, teet itsekin paljon väärää ja olet vain yksi 
heistä, ja vaikka pidätytkin eräistä rikkomuksista, on sinulla 
vähintäänkin taipumus niihin, joskin pelkuruus, maineenki- 
peys tai muu kehno syy pidättää sinua samankaltaisista rikko- 
muksista. 

Viidenneksi, et ole edes varma, rikkovatko he todella. Pal- 
jonhan tehdään laskelmoiden, ja ylipäätään pitää selvittää mon- 
ta seikkaa, ennen kuin tietää mitään varmaa toisten tekemisistä. 

Kuudenneksi, aina kun valitat suuresti tai saat kokea ko- 
via: ihmiselo on vain silmänräpäys, ja hetken päästä makaam- 
me kaikki haudassa. 

Seitsemänneksi, eivät heidän tekonsa meitä vaivaa, sillä 
ne ovat heidän johtosieluissaan, vaan meidän käsityksemme. 
Tuhoa siis ja heitä päättäväisesti menemään arvostelma, että 
tämä on jotakin kauheaa, ja suuttumuksesi on tiessään. Miten 
tuhoat sen? Kun järkeilet, ettei ole tapahtunut mitään häpeäl- 
listä. Ellei näet ainoastaan häpeällinen ole pahaa, teet väistä- 
mättä itsekin paljon vääryyttä ja päädyt roistoksi ja ties miksi. 

Kahdeksanneksi, miten paljon raskaampaa suuttumus ja 
tuska tällaisista asioista tuovat mukanaan kuin ovat itse asiat, 
joista suutumme ja tunnemme tuskaa. 

Yhdeksänneksi, hyväntahtoisuus on voittamaton, kun se 
on aitoa, ei irvistelyä eikä näyttelemistä. Mitä sinulle mahtaa 
kaikkein röyhkeäluontoisinkaan mies, jos pysyt hyväntahtoise- 
na ja vieläpä tilaisuuden tullen lempeästi neuvot ja opastat hän- 
tä, kaikessa rauhassa, juuri sinä hetkenä, kun hän yrittää tehdä 
sinulle pahaa? "Ala, lapsikulta; olemme syntyneet toista tar- 
koitusta varten. Minua sinä et voi vahingoittaa, lapsikulta, mutta 
itseäsi kyllä.” Osoita kohteliaasti ja yleisellä tasolla, että näin 
asia on, etteivät edes mehiläiset tai muut luontaiset laumaeläi- 
met toimi noin. Tätä ei pidä tehdä ironisesti tai toruen, vaan 
sydämellisesti, ilman pistosta omassa sielussa, ei niin kuin oppi- 
tunnilla, ci siksi, että joku läsnäolija ihailisi sinua, vaan niin 
kuin olisitte kahden kesken, vaikka paikalla olisi muitakin. 

Pidä mielessäsi nämä yhdeksän pääkohtaa, niin kuin olisit 
saanut ne lahjaksi Muusilta, ja ryhdy vihdoin ihmiseksi, kun 
vielä elät. Mielistelyä on varottava yhtä paljon kuin suuttumis- 
takin, sillä kumpikin on itsekästä ja johtaa vahinkoon. Pidä 
suuttumuksen varalta mielessäsi, ettei kiukustuminen suinkaan 
ole miehekästä, vaan niin kuin lempeys ja säyseys ovat inhimil- 
lisempiä, siten ne ovat myös miehekkäämpiä, ja että lempeälle 
ja säyseälle kuuluvat voima, jäntevyys ja urhoollisuus, eivät sil- 
le, joka valittaa ja on tyytymätön. Mitä lähempänä tämä on 
tunteettomuutta,* sitä lähempänä se on valtaa, ja niin kuin 
tuska on heikon merkki, samoin on myös suuttumus, sillä kum- 
pikin on haavoittunut ja antanut periksi. 

Jos tahdot, ota vastaan vielä kymmenes lahja Muusien joh- 
tajalta:* On mielipuolista vaatia, etteivät kehnot ihmiset tee 
väärin, sillä silloin pyydät mahdotonta. Tunnotonta ja tyranni- 
maista on sallia heidän kohdella näin muita, mutta vaatia, ett- 
eivät he riko sinua vastaan. 


19. Erityisesti neljää johtosielun liikettä on alati varottava. Jos 
tällaisen huomaat, pyyhi se pois sanoen tapauksesta riippuen: 


n v 


”Tämä mielikuva ei ole välttämätön”, ”Tämä heikentää yhtei- 
söä”, ”Tätä sinä et sano sydämestäsi.” Pidä kerrassaan nurinku- 
risena, ettet sano jotakin sydämestäsi. Neljäs seikka, josta si- 
nulla on syytä moittia itseäsi, on että jumalallisempi osa sinussa 
on kukistunut ja kumartaa vähemmän kunnioitettavaa ja kuo- 


levaista osaa, ruumiin ja sen alhaisten nautintojen osaa. 

20. Vaikka henki sinussa ja kaikki mukaan sekoittunut tulimai- 
nen aines on luonnostaan ylöspäin pyrkivää, se tottelee kuiten- 
kin kaikkeuden määräystä ja pysyy aloillaan tässä sekoitukses- 
sa.* Ja vaikka kaikki maamainen ja vesimäinen sinussa onkin 
alaspäin pyrkivää, se on kuitenkin kohonnut ylös ja pysyttelee 
asemassa, joka ei ole sille luontainen. 

Näin tottelevat alkuaineetkin kaikkeutta, ja kun ne on 
jollekin paikalle määrätty, ne pysyttelevät siinä väkivalloin, 
kunnes tuonpuoleisesta annetaan viimein merkki hajoamisel- 
le. Eikö siis ole kaameaa, että yksin sinun älyllinen osasi on 
tottelematon ja valittaa omaa paikkaansa? Kuitenkaan sille ei 
määrätä mitään väkivaltaista, vaan vain sen oman luonnon 
mukaista, ja siltikään se ei sitä siedä, vaan pyrkii päinvastai- 
seen suuntaan. Liike kohti vääryyttä, hillittömyyttä, suuttumus- 
ta, tuskaa ja pelkoja ei nimittäin ole mitään muuta kuin luon- 
nosta luopuneen liikettä. Kun johtosielu kiukuttelee jostakin 
tapahtuvasta, se hylkää myös silloin oman paikkansa, sillä se 
on luotu yhtä lailla pyhyyteen ja hurskauteen kuin oikeuden- 
mukaisuuteenkin. Nämäkin kuuluvat osana yhteisöllisyyden 
vaalimiseen ja ovat vieläkin kunnianarvoisampia kuin oikeu- 


denmukainen toiminta. 


21. ”Jolla ei elämässä ole aina yksi ja sama tavoite, se ei kykene 
olemaan yksi ja sama läpi koko elämänsä.” Edellä sanottu ei 
riitä, ellet lisää, millainen tämän tavoitteen tulee olla. Niin kuin 
ei käsitys kaikista ihmisten enemmistön eri tavoin hyvinä pitä- 

mistä asioista ole sama, vaan ainoastaan käsitys tietyistä hyvis- 
tä asioista, nimittäin yleisistä, siten tulee myös tavoitteen olla 
yhteisöllinen ja valtiollinen.* Joka ohjaa kaikki omat pyrkimyk- 
sensä kohti tätä tavoitetta, tekee aina samanlaisia tekoja ja on 
tätä myöten aina sama henkilö. 


22. Vuoristolaishiiri ja kotihiiri ja sen touhu ja hätä. * 


23. Sokrates tapasi kutsua ihmisten enemmistön mielipiteitä 
”Möröiksi”, lasten pelottimiksi.* 


24. Spartalaiset asettivat näytännöissä vieraittensa istuimet 
varjoon ja istuivat itse missä sattuivat. 


25. Sokrates Perdikkaalle siitä, ettei tule tämän luokse: ”Jotten 
kärsisi kaikkein kurjinta kuolemaa”, mikä tarkoittaa: ”Etten 
kykenisi vastaamaan samalla mitalla hemmotteluun.”* 


26. Epikurolaisten kirjoituksissa on kehotus muistella jatkuvasti 
jotakuta niistä entisajan ihmisistä, jotka elivät hyveellisesti.* 


27. Pythagoralaiset: ”Aamunkoiton aikaan katso taivaalle”, jotta 
muistaisimme noita, jotka suorittavat työnsä aina samoissa ase- 
missa ja samalla tavalla, ja niiden järjestystä, puhtautta ja alas- 
tomuutta, sillä tähdellä ei ole mitään verhonaan.* 

28. Millainen olikaan Sokrates, joka kietoi ylleen lampaantal- 
jan, kun Ksanthippe otti viitan ja lähti ulos, ja mitä Sokrates 
sanoi tovereilleen, jotka häpesivät häntä ja perääntyivät näh- 
dessään hänet sellaisissa vaatteissa. * 


29. Kirjoittamisessa ja lukemisessa et ole herra, ennen kuin olet 
ollut alamainen, ja vielä paremmin tämä pitää paikkansa elä- 
mässä. * 


30. ”Olet orjaksi syntynyt, ei sinulla ole osaa järkeen.”* 
31. ”Mutta minun sydämeni nauroi.”* 
32. ”Moittivat hyvettä, herjaten raskain sanoin.”* 


33. Hullu pyytää viikunaa talvella. Samanlainen on se, joka 
pyytää lasta, kun sitä ei enää voi saada. * 


34. Epiktetos tapasi sanoa, että lastaan suudellessaan tulee lau- 
sua mielessään: ”Huomenna sinä ehkä kuolet.” ”Pahaenteistä 
puhetta.” "Mikään ei ole pahaenteistä”, hän sanoi, ”mikä mer- 
kitsee jotakin luonnon työtä, tai muutoin olisi pahaenteistä sa- 
noa, että viljantähkät on korjattu.”* 


35. Raakile, rypäle, rusina — kaikki muutoksia, eivät olematto- 


maksi, vaan vielä olemattomaksi. 

36. "Ei ole olemassa tahdon ryöväriä.” — Epiktetoksen sanonta* 


37. Hän sanoi: ”On löydettävä hyväksymistä koskeva taito ja 
kiinnitettävä huomio siihen osa-alueeseen, joka koskee pyrki- 
myksiä, jotta ne olisivat varauksellisia, jotta ne olisivat yhtei- 
söllisiä, jotta ne olisi suhteutettu ansion mukaisiksi. Tavoitte- 
lusta tulee pidättyä kokonaan, eikä karttamista tule soveltaa 
mihinkään, mikä ei ole vallassamme.”* 


38. Hän sanoi: ”Emme kilpaile mistä tahansa palkinnosta, vaan 
siitä, olemmeko hulluja vai emme.”* 


39. Sokrates tapasi sanoa: "Mita te tahdotte? Tahdotteko itsel- 
lenne järjellisten vai järjettömien olentojen sielut?” ”Järjellis- 
ten.” ”Millaisten järjellisten? Kunnollisten vai kehnojen?” ”Kun- 
nollisten.” ”Miksette sitten etsi niitä?” ”Koska meillä on jo.” 
”Miksi sitten tappelette ja olette eripuraisia?”* 

1. Pystyt saamaan jo nyt omaksesi kaiken, mihin rukoilet pää- 
seväsi käsiksi kiertoteitse, ellet kiellä sitä itseltäsi. Tämä tar- 
koittaa: jos jätät taaksesi kaiken menneen, uskot tulevan kait- 
selmuksen huomaan ja keskityt ohjaamaan yksin nykyhetkeä 
kohti pyhyyttä ja oikeudenmukaisuutta — pyhyyttä, jotta rakas- 
taisit sinulle jaettua osaa, sillä sinulle luonto sen soi ja sinut 
sille, ja oikeudenmukaisuutta, jotta puhuisit totta niin kuin 
vapaa mies, ilman konstailua, ja tekisit, mikä on lain ja kunkin 
ansion mukaista. Älköön sinua estäkö toisen pahuus tai toisen 
käsitys tai puhe tai ympärillesi kertyneen lihan aistimus — mikä 
kärsii, vastaa siitä itse. 

Jos silloin, kun lähdön hetki viimein on edessä, olet hylän- 
nyt kaiken muun ja kunnioitat yksin johtosieluasi ja sitä, mikä 
sinussa on jumalallista, etkä pelkää elämän lakkaamista, vaan 
pelkäät, ettet koskaan ole alkanutkaan elää luontoa seuraten, 
niin silloin olet sinut siittäneen maailman arvoinen ihminen ja 
lakkaat olemasta muukalainen kotimaassasi ja kummastelemasta 
päivittäin tapahtuvaa kuin se olisi jotakin odottamatonta, ja 
lakkaat riippumasta tuosta ja tästä. 


2. Jumala näkee kaikki johtosielut alastomina aineellisista as- 
tioistaan ja kuoristaan ja kuonastaan. Hän koskettaa yksin mie- 
lellään yksin sitä, mikä on näihin hänestä itsestään virrannut ja 

vuotanut. Jos sinäkin totuttaudut tekemään näin, vapautat it- 
sesi suuresta häiriötekijästä. Tuhlaisiko se, joka ei kiinnitä huo- 
miota lihaan ympärillään, aikaansa miettimällä vaatteita ja asun- 
toa ja mainetta ja muuta sellaista ulkokuorta ja rekvisiittaa? 


3. On kolme, joista olet muodostunut: ruumis, henki, mieli. Näis- 
tä kaksi ovat sinun sikäli, että sinun tulee pitää niistä huolta, mut- 
ta vain kolmas on varsinaisessa merkityksessä sinun. Jos erotat it- 
sestäsi, nimittäin ymmärryksestäsi, kaiken mitä muut tekevät tai 
puhuvat, kaiken mitä itse olet tehnyt tai puhunut, kaiken mikä 
tulevaisuudessa sinua huolettaa, kaiken mikä tahdostasi riippu- 
matta kuuluu sinuun sinua ympäröivän ruumiin tai myötäsyntyi- 
sen henkesi myötä, kaiken mitä ulkopuolella virtaava pyörre kie- 
puttaa, niin että älyllinen kykysi elää kohtalon ketjusta päästetty- 
nä, itsessään puhtaana ja vapautettuna tehden sitä mikä on oikeu- 
denmukaista, tahtoen sitä mikä tapahtuu, puhuen sitä mikä on 
totta;* jos erotat, sanon minä, tästä johtosielusta sen, mitä siinä 
on ruumiin yhteyden vuoksi,* ja hylkäät ajasta sen, mikä on tule- 
vaa ja mennyttä, ja teet itsesi sellaiseksi kuin on Empedokleen 


pallo, pyöreäpinta, riemuissaan yksinolon onnesta* 


ja huolehdit vain sen elämisestä, mitä elät, nimittäin nykyhet- 
kestä, niin silloin kykenet elämään jäljellä olevan ajan kuole- 
maasi saakka häiriöttä ja hyväntahtoisena ja suopeana omalle 
jumalhengellesi.* 

4, Usein olen ihmetellyt, miten jokainen rakastaa eniten itseään, 
mutta silti pitää omaa käsitystä itsestään vähemmässä arvossa 
kuin muiden.* Jos näet ihmiselle ilmestyisi jumala tai viisas 
opettaja ja kieltäisi häntä miettimästä tai ajattelemasta mi- 
tään, mitä ei samalla kertaa myös huuda ääneen, ei hän kes- 
täisi sitä edes yhtä päivää. Näin me kunnioitamme enemmän 
lähimmäisiämme ja sitä, mitä he meistä ajattelevat, kuin 
itseämme, 


5, Miten jumalat, jotka ovat järjestäneet kaiken hyvin ja ihmis- 
tä rakastaen, saattoivat unohtaa tämän yhden: että kun sellai- 
set harvalukuiset ihmiset, jotka ovat erinomaisen hyviä ja jotka 
ikään kuin ovat seurustelleet eniten jumalmaailman kanssa ja 
tulleet lähimmin sen tutuiksi pyhien tekojen ja uhritoimitus- 
ten kautta, kerran kuolevat, eivät he enää synny uudestaan, 
vaan sammuvat taydelleen? Jos asia on näin, saat olla varma, 
että jos sen olisi pitänyt olla toisin, jumalat olisivat tehneet niin, 
sillä jos se olisi oikeudenmukaista, olisi se myös mahdollista, ja 
jos se olisi luonnon mukaista, luonto olisi sen luonut. Ettei asia 
ole näin, mikäli se siis ei näin ole, takaa, ettei sen näin kuulu 
ollakaan. Näethän itsekin, että tätä pohtiessasi käyt oikeutta 
jumalan kanssa, emmekä keskustelisi jumalien kanssa tällä ta- 
valla, elleivät he olisi parhaimpia ja oikeudenmukaisimpia. Ja 
jos näin on, he eivät olisi sallineet minkään maailmanjärjestyk- 
sessä jäädä epäoikeudenmukaisesti ja järjenvastaisesti laimin- 


lyödyksi. 

6. Harjoittele sitäkin, missä olet luopunut toivosta. Niin myös 
vasen käsi, joka on tottumattomuuttaan laiska muuhun, 
pitelee kuolainta vahvemmin kuin oikea, sillä siihen se on tot- 


tunut.* 


7. Millaisena ruumiiltaan ja sielultaan on antauduttava kuole- 
man käsiin; elämän lyhyys; takana ja edessä ammottava iäisyys; 
kaiken aineen heikkous. 


8. Katso syypuolta alastomana kuoristaan; tekojen kiintopis- 
tettä; mitä on vaiva, mitä nautinto, mitä kuolema, mitä kun- 
nia; kuka ei ole syypää omaan kiireeseensä; miten kukaan ei 
joudu toisen estämäksi; että kaikki on käsitystä. 


9. Vakaumusten soveltamisessa on oltava sellainen kuin vapaa- 
ottelija, ei niin kuin gladiaattori. Toinen panee pois ja vetää 
uudelleen esiin käyttämänsä miekan, mutta toisella on aina 
kätensä eikä tarvitse kuin puristaa se nyrkkiin.* 


10. Näe todellisuus, niin kuin se on. Jaa aineeseen, syyhyn ja 
kiintopisteeseen. 


11. Millainen vapaus ihmisellä onkaan olla tekemättä muuta 
kuin sitä, mitä jumala kiittää, ja ottaa vastaan kaikki, minkä 
jumala hänelle luonnonjärjestystä seuraten jakaa. 

12. Jumalia ei pidä moittia, sillä he eivät koskaan tee väärin 
tahallisesti eivätkä tahattomasti. Ei myöskään ihmisiä, sillä he 
tekevät väärin vain tahattomasti. Siksi ei pidä moittia ketään. 


13. Miten naurettava ja vieraantunut on se, joka kummastelee 
jotakin elämässä tapahtuvaa. 


14. Joko kohtalon välttämättömyys ja rikkumaton järjestys tai 
heltyväinen kaitselmus tai hallitsemattoman päämäärättömyy- 
den sekamelska.* Jos rikkumaton välttämättömyys, miksi tap- 
pelet vastaan? Jos kaitselmus, joka voi heltyä, tee itsesi jumal- 
maailman avun arvoiseksi. Jos hallitsematon sekamelska, ole 
mielissäsi, kun sinulla moisessa aallokossa on sisälläsi hallitseva 
järki, ja vaikka aallokko vie sinut mukanaan, vieköön se muka- 
naan lihan, hengen ja muun, sillä järkeä se ei vie. 


15. Onko niin, että lyhdyn valo valaisee eikä kadota loistoaan 
ennen sammumistaan, mutta totuus, oikeudenmukaisuus ja 
kohtuullisuus sinussa sammuvat ennen aikojaan? 


16. Kun saat vaikutelman, että joku on tehnyt väärin: ”Mistä 
tiedän, oliko se väärin tehty?” Jos hän tekikin väärin: ”Hän 
tuomitsi itse itsensä”, niin että olisi yhtä hyvin voinut repiä 
omia kasvojaan. Joka ei halua kehnon ihmisen tekevän väärin, 
on samankaltainen kuin se, joka ei halua viikunapuun kanta- 
van kitkerää mehua viikunoissaan ja pikkulasten parkuvan ja 

hevosen hirnuvan ja kaikkea muuta, mikä on välttämätöntä. 
Mieti, millaista on, kun on sellaisessa tilassa. Jos olet niin pon- 
teva, niin parannapa se. 


17. Ellei se ole velvollisuus, älä tee sitä. Ellei se ole totta, älä 
sano sitä. 


18. Olkoon pyrkimyksesi aina nähdä, mitä todella on tuo, joka 
synnyttää sinussa vaikutelman, ja kierittää se auki jakamalla 
syyhyn, aineeseen, kiintopisteeseen, aikaan, jonka sisällä sen 
täytyy lakata. 


19. Tajua viimein, että sinulla on itsessäsi jotakin suurempaa ja 
jumalallisempaa kuin se, mikä synnyttää tunteet ja kiskoo sät- 
kynuken naruista. Mitä on minun ymmärrykseni nyt? Pelkoa? 
Epäluuloa? Himoa? Jotakin muuta sellaista? 


20. Ensinnäkin: älä toimi päämäärättömästi äläkä ilman kiin- 
topistettä. Toiseksi: älä pidä kiintopisteenä mitään muuta kuin 
yhteisöllistä päämäärää. 


21. Hetken päästä et ole kukaan missään, ei myöskään mikään 
siitä, mitä nyt katselet, ei kukaan niistä, jotka nyt elävät. Kaik- 
ki on syntynyt muuttumaan ja kääntymään ja häviämään, jotta 
toiset syntyisivät sen jäljestä. 

22. Kaikki on käsitystä, ja käsitys on sinun vallassasi. Heitä pois 
käsitys milloin niin tahdot — olet kiertänyt niemenkärjen, vesi 
on tyyni, kaikki lepää, lahti on aalloton,* 


23. Mikään yksittäinen toiminta, joka on lakannut ajallaan, ei 
kärsi mitään pahaa siinä, että on lakannut. Ei myöskään tämän 
toiminnan suorittanut ole kärsinyt mitään pahaa siinä, että se on 
lakannut. Samalla tavalla ei kaikista toiminnoista muodostuva 
kokonaisuus, siis elämä, kärsi mitään pahaa siinä, että on lakan- 
nut, jos se lakkaa ajallaan, eikä pahasti ollut senkään laita, joka 
ajallaan lakkautti tämän ketjun. Mutta ajan ja rajan määrää luonto 
— joskus yksittäinen luonto, niin kuin vanhuudessa, mutta viime 
kädessä kaikkeuden luonto, jonka osien muutoksessa maailma 
kokonaisuudessaan säilyy aina nuorena ja kukoistavana. Kaikki, 
mikä hyödyttää kokonaisuutta, on aina kaunista ja oikea-aikais- 
ta. Siksi yksilön elämän lakkaaminen ei ole paha, sillä se ei ole 
myöskään häpeä, mikäli se on hänen tahdostaan riippumaton ja 
epäitsekäs. Päinvastoin se on hyvä, mikäli se on kaikkeudelle oi- 
kea-aikainen ja sitä hyödyttävä ja siitä hyötyvä. Niin sanotaan 
myös jumalan kantavan sitä, jota viedään samoja teitä kuin ju- 
mala ja jota oma tahto vie kohti samoja päämääriä. * 


24. Nämä kolme on pidettävä käden ulottuvilla. Kun teet jota- 
kin, älä tee sitä päämäärättömästi äläkä toisin kuin Oikeus itse 
olisi toiminut. Kun jotakin tapahtuu ulkopuolisesta syystä, tie- 
dä, että syynä on joko sattuma tai kaitselmus ja ettei sattumaa 

pidä moittia eikä kaitselmusta syyttää. Toiseksi: muista, millai- 
nen on itse kukin siemenestä hengen saamiseen ja hengen saa- 
misesta sielun luovuttamiseen ja mistä tämä yhdistelmä syntyy 
ja mihin se hajoaa.* Kolmanneksi: jos yhtäkkiä kohoaisit ylös 
ilmaan ja katsoisit ihmismaailmaa allasi ja tajuaisit sen moni- 
naisuuden, niin halveksuisit sitä nähdessäsi samalla, miten laa- 
ja on ilman ja eetterin olentojen asuinmaa,* ja vaikka kuinka 
monesti kohoaisit ylös, näkisit aina saman. Kaiken pysyminen 
samana, hetkellisyys — näistäkö ylpeilet? 


25. Heitä ulos käsitys, ja olet pelastunut. Kuka sinua estää heit- 
tämästä sen ulos? 


26. Kun olet ärtynyt jostakin, olet unohtanut, että kaikki ta- 
pahtuu kaikkeuden luonnon mukaisesti; että toisen rikkomus 
ei kuulu sinulle; että kaikki tapahtuva on tapahtunut näin aina 
ja tulee aina tapahtumaan ja tapahtuu näin nyt kaikkialla; mi- 
ten suuri sukulaisuus ihmisellä on koko ihmiskuntaan, sillä se 
ei ole veren eikä siemenen vaan mielen yhteisö. Olet unohta- 
nut myös, että kunkin mieli on jumala ja tuonpuoleisesta vir- 
rannut; ettei mikään ole kenenkään omaa, vaan myös lapsi ja 
ruumis ja vieläpä sielukin ovat sieltä peräisin; että kaikki on 
käsitystä; että kukin elää vain nykyhetkeä ja menettää vain sen. 


27. Käy jatkuvasti mielessäsi läpi niitä, jotka ovat äänekkäästi 
valittaneet jostakin, niitä, jotka suuri kunnia tai vastoinkäymi- 

set tai vihollisuudet tai mikä tahansa kohtalo on kohottanut 
korkealle. Pysähdy sitten: missä nyt on kaikki tuo? Savua ja 
tuhkaa, satua tai ei edes satua. Ajattele yhdellä kertaa kaikkea 
tätä: Fabius Carullinus maaseudulla, Lusius Lupus puutarhois- 
saan, Stertinius Baiaessa, Tiberius Caprilla ja Velius Rufus — 
ylipäätään itsetehostuksen höystämää harrastusta mihin tahansa 
asiaan.* Miten vähäpätöistä on kaikki, mitä ponnistellen ta- 
voitellaan, miten paljon filosofisempaa on tehdä itsensä anne- 
tusta raaka-aineesta oikeudenmukaiseksi, kohtuulliseksi, yksin- 
kertaisuudessa jumalia seuraavaksi. Sillä kaikkein rasittavinta 
on ylpeys, joka ylpeilee ylpeyden puutteella. 


28. Niille, jotka tahtovat tietää: ”Missä oikein olet nähnyt ju- 
malat tai mistä saanut varmuuden heidän olemassaolostaan, 
kun heitä niin palvot?” Ensinnäkin, he ovat myös silmin nähtä- 
vissä.* Toiseksi, enhän ole nähnyt omaa sieluanikaan, ja silti 
kunnioitan sitä. Samoin myös jumalia. Niin kuin joka hetki saan 
kokea heidän voimansa, niin saan myös varmuuden heidän ole- 
massaolostaan, ja kunnioitan heitä. 


29. Elämän pelastus on nähdä jokainen asia kokonaisuudessaan, 
mikä se on, mikä on sen ainepuoli, mikä on sen syypuoli, sekä 
täydestä sielustaan toimia oikeudenmukaisesti ja puhua totta. 
Mitä muuta enää tarvitsee kuin nauttia elämästä punoen hy- 
vää hyvän lomaan, niin ettei väliin jää pienintäkään rakoa? 


212 | MARCUS AURELIUS 


30. Yksi auringon valo, vaikka sen rikkovat seinät, vuoret, lu- 
kemattomat muut esteet; yksi yhteinen olemus, vaikka sen rik- 
kovat lukemattomat yksilölliset ruumiit; yksi sielu, vaikka sen 
rikkovat lukemattomat luonnot ja yksityiset rajapinnat; yksi 
ajatteleva sielu, vaikka se näyttää olevan jaettu. Yllämainituis- 
ta muut osat, kuten henget ja aistittomat kappaleet, eivät tun- 
ne keskinäistä yhteenkuuluvuutta, mutta silti niitäkin pitää 
koossa ykseys ja samanlaisen veto samanlaiseen. Mutta mieli 
suuntautuu ainutlaatuisella tavalla kohti omansukuistaan ja 
yhdistyy siihen, eikä yhteisöllisyyden tunne rikkoudu.* 


31. Mitä vielä pyydät? Olemassaolon jatkumista? Aistimista? 
Pyrkimistä? Kasvamista? Uutta kuihtumista? Äänen käyttöä? 
Ajattelua? Mikä näistä sinusta on kaipauksesi arvoinen? Jos 
jok'ikistä on helppo halveksua, siirry viimeiseen vaihtoehtoon, 
järjen ja jumalan seuraamiseen. Mutta tämän kanssa ei sovi 
yhteen kunnioittaa noita muita ja surra, jos kuoleman vuoksi 
jää niistä paitsi. 


32. Millainen murunen äärettömänä ammottavasta iäisyydestä 
onkaan kullekin osaksi jaettu. Hetkessä se katoaa ikuisuuteen. 
Millainen murunen kaikesta olemisesta; millainen murunen 
kaikesta sielusta; millaisella murusella kaikesta maasta sinä ryö- 
mit. Mieti mielessäsi tätä kaikkea äläkä kuvittele, että mikään 
muu on tärkeää paitsi tämä: että toimit, niin kuin sinun luon- 
tosi ohjaa, ja kestät, mitä yhteinen luonto suo. 

33. Miten johtosielu käyttää itseään? Tässä on kaikki. Loppu 
on joko tahdonalaista tai tahdosta riippumatonta, kuollutta 
massaa ja savua. 


34. Hyvä kimmoke kuoleman halveksumiseen on, että myös 
nautintoa hyvänä ja vaivaa pahana pitävät ovat halveksuneet 
sitä.* 


35. Jolle yksin oikea-aikainen on hyvää, jolle on samantekevää, 
montako oikean järjen mukaista tekoa hän tekee, jolle ei ole 
väliä sillä, kuinka pitkän aikaa hän katselee maailmaa, sille ei 
kuolemakaan ole pelottava. 


36. Ihminen, olet ollut kansalainen tässä suuressa kaupungissa. 
Mitä väliä sinulle on, viisikö vuotta <vai viisikymmentä>? Mikä 
on lakien mukaista, on sama jokaiselle. Mitä kauheaa on siinä, 
jos sinut lähettää pois kaupungista luonto, joka sinut sinne toi, 
ei suinkaan tyranni tai väärämielinen tuomari, vaan niin kuin 
näyttelijän päästää näyttämöltä hänet sinne palkannut ohjaa- 
ja? ”Mutta en saanut esittää viittä osaa, kolme vain.” ”Puhut 
oikein, mutta elämässä nuo kolme osaa ovat koko näytelmä.” 
Sillä täyden mitan määrää hän, joka kerran oli yhdistymisen ja 
nyt hajoamisen syy; sinä olet syytön kumpaankin. Lähde siis 
pois suopein mielin, sillä suopein mielin on myös hän, joka si- 


nut päästää pois.” 


SELITYKSIA 


Kun selityksissä on viitattu antiikin teksteihin suomenkielisille 
nimellä, se on merkitty kursiivilla, mikäli tekstistä on ilmesty- 
nyt tämänniminen käännös, ja lainausmerkein, mikäli kään- 
nöstä tekstiin ei ole olemassa. Epiktetoksen pääteoksesta, Kes- 
kusteluista, on kuitenkin ilmestynyt vain osittainen suomennos. 
Kaikki sitaatit sekä Marcuksen tekstissä että selityksissä ovat 
omia käännöksiäni riippumatta siitä, onko lainatuista teksteis- 
tä olemassa aiempaa suomennosta. 


Teoksen nimi: Koska keisari ei tarkoittanut kirjoituksiaan jul- 
kaistavaksi, niillä tuskin oli hänen mielessään sellaista otsikkoa, 
jonka voisimme mieltää teoksen nimeksi. Antiikissa kirjojen ni- 
meämisen käytäntö poikkesi muutoinkin nykymaailman tavasta 
pyrkiä antamaan kullekin teokselle yksilöllinen ja usein persoo- 
nallinen otsikko; antiikissa kirjan nimi oli monesti vain lattea 
viittaus teoksen genreen tai aihepiiriin, kuten vaikkapa Aristo- 
teleen teosten nimet ("Politiikka”, ”Fysiikka”) tai Platonin dialo- 
gien alaotsikot (”Rakkaudesta”, ”Ystävyydestä”) osoittavat. M:n 
teokseen on jo myöhäisantiikin lähteissä viitattu eri tavoin, mut- 
ta näistä muoto Ta eis heauton ("itselle osoitetut [kirjoitukset / 
elämänohjeet jne.]”) on sittemmin vakiintunut teoksen nimeksi. 
Tämän otsikon hyvin idiomaattisen artikkelirakenteen vuoksi 
teoksen modernien käännösten nimet vaihtelevat huomattavasti. 

Ensimmäinen kirja 


[Otsikko] Teoksen ensimmäinen kirja poikkeaa muodoltaan 
ja sisällöltään täysin keisarin mietelmien muusta sisällöstä. Sik- 
si sitä on usein, ehkä oikeutetusti, pidetty kokonaan erillisenä 
kirjoituksena. Emme tiedä, miksi tai milloin se on kirjoitettu. 
Hadot saattaa olla oikeassa arvioidessaan, että kaikki ensim- 
mäisessä kirjassa muistellut ja kiitetyt henkilöt olivat kuolleita, 
mikä seikka voisi ajoittaa kirjan vuoteen 177 tai 178, jolloin 
keisari oli noin 56-vuotias. Rutherford kuitenkin tulkitsee sa- 
namuodon kappaleessa 17 osoittavan, että M:n vuonna 175 
kuollut puoliso Faustina eli vielä kirjan kirjoittamisen aikaan. 
Kirjan kappaleilla on kaikilla sama rakenne: kukin alkaa pre- 
positiolla para ja henkilönimellä (”joltakulta”) ja jatkuu luet- 
telolla ominaisuuksista, joista keisari oli kyseiselle henkilölle 
kiitollinen. Paikoin näemme hänen tarkoittavan, että hän on 
kiitollinen, koska on itse omäksunut kyseisen ominaisuuden, 
mutta paikoin taas, että hän on kiitollinen, koska on saanut 
tuntea tätä ominaisuutta ilmentäneen henkilön. Useimmissa 
tapauksissa ei ole mahdollista päättää, kumpaa M. tarkoittaa, 
ja tämän vuoksi olen pyrkinyt pitämään käännöksen tältä osin 
neutraalina. 


[1] Keisarin isänisä Marcus Annius Verus oli juuriltaan es- 
panjalaista sukua, joka polvi polvelta kohosi merkittävään ase- 
maan Roomassa. M. Annius Verus itse oli kolmasti konsulina. 

Hän adoptoi tulevan keisarin poikansa kuoltua ja vaikutti tässä 
roolissa merkittävästi tämän kasvatukseen. 


[2] Keisarin isä, jonka nimi myös oli M. Annius Verus, kuoli 
noin vuonna 130, jolloin tuleva keisari oli vasta kymmenvuotias. 


[3] Keisarin äiti Domitia Lucilla oli varakas perijätär ja sivistynyt 
nainen. M. kertoo äitinsä kuolleen nuorena (1, 17), vaikka tämän 
tiedetään eläneen miltei 50-vuotiaaksi. Domitia Lucilla on usein 
esillä nuoren M:n ja Fronton (ks. 1, 11) välisessä kirjeenvaihdossa, 
ja äidin ja pojan suhteet olivat lämpimät. Fronto kävi Domitia 
Lucillan kanssa myös suoraa kirjeenvaihtoa kreikaksi. 


[4] Domitia Lucillan isän isoisä L. Catilius Severus kuului roo- 
malaiseen sivistyneistöön ja oli nuoremman Pliniuksen ystäviä. 


[5] Nimettä jäävä kasvattaja (trofeus) lienee keisarista tämän 
lapsuusvuosina huolehtinut orja. Vihreät ja siniset olivat, val- 
koisten ja punaisten ohella, kilpailevia joukkueita (factiones) 
roomalaisten suuresti rakastamissa valjakkoajoissa, joissa eri 
joukkueilla oli fanaattiset kannattajansa. Kevyellä (parma) ja 
raskaalla (scutum) kilvellä aseistetut taistelijat kamppailivat 
puolestaan gladiaattoritaisteluissa. M. tunsi vastenmielisyyttä 
kumpaakin huvitusta kohtaan ja pyrki vähentämään gladiaat- 
toritaistelujen määrää ja julmuutta supistamalla rahoitusta sekä 


suosimalla kamppailunäytöksiä, joissa ei pyritty vastustajan sur- 

maamiseen. Vrt. kuitenkin 6, 46, missä M. ei huomiota herät- 
tävästi ilmaise minkäänlaista paheksuntaa gladiaattorinäytös- 
ten raakuutta kohtaan. 


[6] Diognetos oli tulevan keisarin maalauksen opettaja, joka 
näyttää ensimmäisenä ohjanneen M:n filosofian harrastuksen 
pariin. Tradition mukaan M. oli tuolloin 12-vuotias. Historia 
Augustan (HA) elämäkerta kertoo (2, 6), että intomielinen nuori 
M. olisi mieluiten nukkunut paljaalla lattialla, mutta suostui 
äitinsä toivomuksesta vuodalla peitettyyn patjaan. Bakkheios 
oli platonisti, mutta muut mainitut filosofian opettajat ovat tun- 
temattomia, joskin Hadot lukee ”Tandasidoksen” tilalla ”Basilei- 
des”, joka muualla on nimetty M:n opettajaksi. Platonistin esiin- 
tyminen M:n opettajien joukossa on kiintoisaa hänen ajattelun- 
sa platonistissävyisten piirteiden kannalta. Viiriäistappelut oli- 
vat suosittu, mutta rahvaanomaisena pidetty ajanviete jo klassisen 
kauden Kreikassa. Viiriäiskukkojen ympärille piirrettiin ympyrä, 
ne usutettiin toistensa kimppuun, ja ensimmäisenä ympyrän ul- 
kopuolelle joutunut hävisi. Ks. Pollux, ”Sanakirja” 9, 107-9. 


[7] Quintus Junius Rusticus oli valtiomies ja käytännön stoa- 
lainen, joka vaikutti ehkä vahvimmin tulevan keisarin filosofi- 
sen elämänkatsomuksen muotoutumiseen. ”Sofistinen intoilu” 
viittaa retoriikkaan, sillä Marcuksen aikana kukoistanut toi- 
nen sofistiikka oli kaunopuheisuuden kultti, ei filosofian. ”Pa- 
rannukseen kannustavat kirjoitelmat” (protreptika) olivat kir- 

jallinen genre, joka yleensä puolusti filosofian, mutta joskus jon- 
kin muunkin tiedonalan, tarpeellisuutta. Rusticukselta Marcus 
sanoo oppineensa välttämään myös filosofian pinnallisia muo- 
toja, abstraktien aiheiden käsittelyä teorian tasolla ja teatraa- 
lista filosofisten hyveiden itsetehostusta. Stoalaisen Epiktetok- 
sen ”muistiinpanot” voivat tarkoittaa meille (osittain) säilynei- 
tä Arrianoksen Keskusteluja, mutta myös Rusticuksen omia 
muistiinpanoja Epiktetoksen luennoilta, joille tämä ainakin 
kronologian puolesta on saattanut osallistua. 


[8] Apollonios oli Khalkedonista kotoisin ollut ja omana ai- 
kanaan kuuluisa stoalainen filosofi, jonka luentoja Marcus oli 
kuunnellut jo teini-iässä ja jonka Antoninus Pius kutsui myö- 
hemmin takaisin Roomaan opettamaan Marcusta säännöllises- 
ti. Eräät lähteet tekevät pilaa Apollonioksen rahanahneudesta 
ja ylimielisestä asenteesta, mutta tulevaan keisariin filosofi näyt- 
tää tehneen syvän vaikutuksen. 


[9] Sekstos oli kotoisin Kreikan Khaironeiasta ja kuuluisan 
moraalifilosofin Plutarkhoksen nuorempi sukulainen. Plutarkhos 
itse oli platonisti, joka hyökkäsi kirjoituksissaan stoalaisuutta 
vastaan, Sekstos puolestaan oli stoalainen. M. näyttäisi olleen 
Sekstoksen oppilas vasta aikuisiällään. ”Perheenisän johtama 
talous” saattaa olla viittaus ihanteelliseen käsitykseen hallitsijan 
roolista valtiossa; hän on kuin suuren perheen pater familias. 


Luonnon mukaisesta elämästä ks. 1, 17 ja selitys. 

[10] Syyrian Kotiaionista kotoisin ollut Aleksanteri oli M:n krei- 
kan opettaja ja Homeroksen tutkija, joka opetti myös toisen 
sofistiikan kuuluisaa puhujaa Ailios Aristeidesta. Aristeides 
kuvaa opettajansa ansioita lavealti muistokirjoituksessa ("Alek- 
santerin hautajaispuhe”). Barbarismi tarkoitti antiikin kieliteo- 
riassa sanaa, joka ei kuulunut normaaliin kreikan kieleen, ja 
solesismi tarkoitti lauseopillista virhettä. 


[11] Afrikkalaissyntyinen Marcus Cornelius Fronto oli tulevan 
keisarin opettaja lähinnä retoriikassa ja oman aikansa suurim- 
pia oikeuspuhujia. Fronton puheet ovat kadonneet, mutta hä- 
nen kirjeenvaihtoaan on säilynyt, joukossa kymmenittäin sekä 
Fronton kirjeitä M:lle että M:n kirjeitä Frontolle. ”Patriiseilla” 
M. näyttää tarkoittavan vanhaa roomalaista aristokratiaa, jos- 
kin varsinaiset tasavallan ajalta polveutuvat patriisisuvut oli- 
vat hänen päivinään katoamassa. Sen sijaan keisarit saattoivat 
myöntää patriciuksen tittelin suosionosoituksena. Myös Fronto 
toistaa kirjeissään saman näkemyksen vanhojen roomalaisten 
tunnekylmyydestä; sen merkityksestä ks. johdanto. 


[12] Tarkoitettu Aleksanteri Platonisti lienee keisarin kreikan- 
kielisenä sihteerinä toiminut puhuja. Olen käyttänyt käännök- 
sessä stoalaisesta termistä kathékon (lat. officium) perinteistä 
vastinetta ”velvollisuus”. Kirjaimellisesti sana tarkoittaa asiaa, 
joka tulee jonkin osaksi, ja siten tehtävää. ”Velvollisuuksia” voi 
siten olla myös eläimillä. Stoalaisessa etiikassa ihmisen velvol- 

lisuudet määräytyvät ensinnäkin yleisten lajiominaisuuksien ja 
toiseksi erilaisten yksittäisten suhteiden (vanhemmat, sukulai- 
set, valtio) mukaan. 


[13] Cinna Catulus oli stoalainen filosofi, jonka HA mainitsee 
kerran, mutta muuten hän on tuntematon. Athenodotos oli 
Fronton opettaja ja puhuja Domitius Afer mahdollisesti Athe- 
nodotoksen opettaja. M:n rakkaus lapsiaan ja perhettään koh- 
taan käy ilmi monista kirjeistä Frontolle. 


[14] Severus on luultavasti Claudius Severus, jonka poika nai 
yhden keisarin tyttäristä. Käsikirjoituksissa nimeä edeltävät 
sanat "minun veljeltäni”, jotka on poistettu oletettuna selityk- 
senä väärälle lukutavalle ”Verus” (sc. L. Verus, M:n adoptiove- 
li). Publius Clodius Thrasea Paetus ja tämän vävy Helvidius 
Priscus vastustivat keisarin itsevaltiutta sekä senaatin merki- 
tyksen ja poliittisten vapauksien kaventamista Neron aikana. 
Edellinen pakotettiin itsemurhaan, jälkimmäinen teloitettiin. 
Samaten itsemurhaan päätynyt nuorempi Cato ja Marcus Ju- 
nius Brutus vastustivat Caesarin vallantavoittelua. Jälkimmäi- 
nen oli tunnetusti Caesarin murhaan johtaneen salaliiton kan- 
tava voima. Dion on joko Sisilian Syrakusan hallitsija, joka pyr- 
ki noudattamaan poliitikkona opettajansa Platonin idealistista 
ohjelmaa, tai sitten Dion Kultasuu, toisen sofistiikan puhuja ja 
filosofi. Kaikilla mainituilla henkilöillä oli kiinnostusta filosofiaan 
ja — Dionia lukuun ottamatta — erityisesti stoalaisuuteen, ja he 

hakivat filosofiasta perusteita poliittisen vapauden puolustami- 
selle ja tyrannian vastustamiselle. Dion Kultasuuta lukuun ot- 
tamatta kaikki olivat myös jonkinlaisia filosofian marttyyreita. 
”Tasavalta” on tässä käännös käsitteelle isonomos politeia, mikä 
tarkoittaa valtiota, jossa kaikkia koskee sama laki ja kaikilla on 
samat oikeudet. ”Keisarikunta” on puolestaan käännös sanalle 
basileia; Rooman keisareista käytettiin toisinaan vanhaa kreik- 
kalaista sanaa basileus, ”kuningas”. 


[15] Claudius Maximus on jälleen yksi Marcukseen vaikutuk- 
sen tehneistä stoalaisista filosofeista. Kappaleen viimeisten sa- 
nojen lukutapa on epävarma. 


[16] Isältäni: M. tarkoittaa adoptioisäänsä ja edeltäjäänsä, kei- 
sari Antoninus Piusta, jonka hyveitä Marcus kuvaa ihannoi- 
vaan sävyyn myös kappaleessa 6, 30. Piuksen hyveellisyys aset- 
tuu epäsuorasti vastakkain hänen edeltäjiensä monenkirjavien 
paheiden kanssa, jotka M. epäilemättä hyvin tunsi historian- 
kirjoista ja Hadrianuksen osalta ehkä omasta kokemuksesta. 
rakkausjuttujen lopettaminen nuorukaisten kanssa: Rooma- 
laisajan stoalaiset paheksuivat yleensä kaikkea homoseksuaa- 
lista käytöstä, myös varhaisessa stoalaisuudessa hyväksyttyä ja 
jopa ihannoitua poikarakkautta. Roomassa poikarakkaudella ei 
ollut samaa romanttista auraa kuin Kreikassa, mutta sitä har- 
rastettiin silti laajalti, myös keisarin palatsissa. Antoninuksen 
edeltäjä Hadrianus oli filhelleeninä tunnettu tällaisista mielty- 

myksistä, ja hänen traagisesti nuorukaisen hukkumiseen Niilil- 
lä päättynyt rakkausjuttunsa kauniin Antinooksen kanssa on 
kuuluisa. 

ettei hän vaatinut ystäviään jne.: Keisarin ”ystävillä” tar- 
koitetaan poliittista lähipiiriä hovissa, ei niinkään henkilökoh- 
taisia ystäviä. 

Loriumista .. Lanuviumissa: Piuksella oli maatila (villa) La- 
nuviumissa ja Loriumissa. M:n nuoruuden kirjeet Frontolle on 
usein kirjoitettu maalta, missä hän vietti huoletonta ja terve- 
henkistä elämää ja osallistui perheineen mm. rypälesadon kor- 
juuseen. 


[17] sellainen mielenlaatu: M. viittaa monisanaisesti taipumuk- 
seensa suuttua herkästi, mikä tulee esiin myös muualla teok- 
sessa. Suuttumus (kr. orgö tai thymos / lat. ira) oli antiikin maa- 
ilmassa tyypillinen ylempiluokkaisten miesten ja vallanpitäjien 
pahe, jota vastaan filosofit terapiaohjelmineen hyökkäsivät. 
Tunnetuin meille säilynyt esitys aiheesta on Senecan Suuttu- 
muksesta (de Ira). | 

että olen saanut veljen: M. tarkoittaa adoptioveljeään ja 
kanssahallitsijaansa Lucius Verusta, joka kuoli vuonna 169. An- 
tiikissa Marcusta selvästi nuorempi Verus esitettiin vakavahen- 
kisen M:n vastakohtana, huikentelevaisena ja kevytmielisenä 
miehenä. Sikäli kuin tämä ei ollut vain pahojen kielten puhei- 


224 | MARCUS AURELIUS 


ta, M:n voi ymmärtää tarkoittavan, että veljen esimerkki toimi 
varoituksena hänelle itselleen. 

luonnon mukainen elämä: ”Luonnon mukainen elämä” (bios 
kata fysin) on stoalaisen etiikan keskeinen tavoite, joka M:lle 
tarkoittaa toisaalta aktiivista toimintaa ihmisen omien luon- 
taisten edellytysten mukaisesti, toisaalta alistumista maailmaa 
hallitsevan ja jumalaan samaistuvan luonnon tahtoon. Ajatus 
toistuu teoksessa lukuisia kertoja. 

että ruumiini on kestänyt: M. näyttää olleen koko ikänsä 
sairaalloinen. Myöhemmin mainittujen ”veren sylkemisen” ja 
huimauksen lisäksi hän kärsi mm. vaikeista vatsavaivoista ja 
unettomuudesta. M. kuoli 58-vuotiaana tuntemattomaan sai- 
rauteen, joka saattoi olla hänen aikanaan levinnyttä ”ruttoa” 
(ks. 9, 2 ja selitys) tai syöpää. Tunnetuin keisaria hoitaneista 
lääkäreistä on platonistifilosofi Galenos, jonka mittavasta kir- 
jallisesta tuotannosta on säilynyt huomattava osa. 

Benedictaan ... Theodotokseen: Theodotos ja Benedicta 
ovat luultavasti olleet orjia. Kohdasta näkyy antiikin seksuaali- 
etiikan erityinen piirre: vaikka M. ilmeisesti suhtautui jyrkän 
kielteisesti homoseksuaalisuuteen tekoina, ei hän nähnyt mi- 
tään outoa siinä, että orjapoika oli hänelle samanlainen kiusaus 
kuin orjatyttökin. Kiintoisa on myös viittaus aikuisiän rakastu- 
misiin, joista emme kuitenkaan tiedä muuta. HA mainitsee, 
että M:lla oli Faustinan kuoleman jälkeen vain rakastajatar (con- 
cubina), koska hän ei halunnut lapsilleen äitipuolta. 

vaimoni: M:n vaimo, Antoninuksen tytär Faustina kuoli 
vuonna 175. Hän synnytti miehelleen 30 avioliittovuoden ai- 
kana ainakin 14 lasta, mikä ei jätä juurikaan tilaa rakkausseik- 
kailuille, joista häntä antiikissa syytettiin, joten mahdollisesti 
kyse on jälleen pahansuovista hovijuoruista. Faustina yhdistet- 
tiin myös Avidius Cassiuksen kapinaan keisaria vastaan vuon- 
na 175. M:n kommentti vaimostaan on kiittävä, mutta niukka. 

"Niin kuin sinä käytät”: Tekstin lukutapa on epävarma. 
M. vietti nuoruusvuosinaan aikaa merenrantakaupunki Caietas- 
sa, ja Farguharsonin tulkinnan mukaan, jota käännökseni seu- 
raa, M. siteeraa siellä Apollonin oraakkelilta saamaansa vasta- 
usta, jonka merkitys on kuitenkin ulkopuolisille arvoitus; mah- 
dollisesti vastaus tarkoittaisi: ”Menestys / onnellisuus on omas- 
sa vallassasi”. Toisen tulkinnan mukaan kohdan käännös 
kuuluisi vain: ”ja [että olen saanut] eräänlaisen oraakkelivas- 
tauksen Caietassa.” 

taivaan asioiden tutkimukselle: ”Taivaan asioiden” (ta me- 
teöra) tutkiminen oli antiikin filosofisen fysiikan erikoisala, joka 
selitti taivaan ilmiöiden syitä. Meille on säilynyt mm. Epiku- 


roksen esitys aiheesta (ns. Pythokles-kirje). 

Toinen kirja 


[Otsikko] Ensimmäisen ja toisen kirjan väliin sijoitetun ”ot- 
sikon” perässä on vielä numero yksi. Tämän voidaan katsoa 
osoittavan, että toinen kirja on itse asiassa alkuperäisen teok- 
sen ensimmäinen ja ensimmäinen kirja puolestaan erillinen kir- 
joitus. Myös kolmannen kirjan alussa on samantyyppinen ot- 
sikko. Otsikoita pidetään yleisesti aitoina, ja mahdollisesti muissa 
kirjoissa on alun perin ollut vastaavanlainen. Gran-joki, josta 
suomessa käytetään myös muotoa Hron, on Tonavan sivujoki 
entisen Tshekkoslovakian ja Unkarin alueella. Kvadit (Quadi) 
olivat tällä alueella asunut germaaniheimo, jota vastaan M. — 
markomannien ohella — kävi sotaa n. vuosina 170—173. Ole- 
tettavasti toinen kirja on siten kirjoitettu tämän sotaretken ai- 
kana, mikä saattaa selittää osaltaan kirjassa esillä olevaa kuole- 
man välittömän läheisyyden teemaa. 


[1] Varhain aamulla sano jne.: Valmentautuminen ennalta 
odotettavissa oleviin ikävyyksiin on mm. Epiktetokselta tuttu 
stoalainen tyyneysharjoitus; vrt. esim. Käsikirja 4. 
tietämättömiä hyvästä ja pahasta: Stoalaisessa etiikassa ih- 
misten paheellisuutta selitetään tietämättömyydellä (agnoia) 
siitä, että hyvää on vain hyve ja pahaa on vain pahe. Hyve puo- 
lestaan määritellään tiedoksi, yleensä tiedoksi oikeasta toimin- 
nasta. Paheellisuuden tärkein ilmentymä ovat tunteet (pathé), 
jotka käsitetään virheellisiksi arvostelmiksi hyvästä ja pahasta: 

halutessaan, pelätessään ja kokiessaan nautintoa tai tuskaa ih- 
minen on muodostanut virheellisiä uskomuksia tavoittelemi- 
ensa tai karttamiensa asioiden hyvyydestä tai pahuudesta. M:n 
käsitys tunteista on kuitenkin osin toisenlainen; ks. johdanto. 

että hyvän luonto on jalo: Hyvä samaistuu stoalaisessa ajat- 
telussa "jaloon” tai ”kauniiseen” (kalon) ja paha "alhaiseen" tai 
”häpeälliseen” (aiskhron). 

minulle sukua: Kaikki ihmiset ovat sukua keskenään, kos- 
ka kaikki ovat osallisia samasta jumalallisesta järjestä (nous tai 
logos), ja tämä sukulaisuus velvoittaa ihmiset keskinäiseen rak- 
kauteen ja oikeudenmukaisuuteen. Samaa osallisuutta järjestä 
tarkoitetaan myös yhteisellä ”kohtalonosalla”. 


[2] lihaa ja henkeä ja johtosielu: M:n antropologiassa toistuvat 
kolme elementtiä: liha, henki eli pneuma eli sielu laajemmassa 
merkityksessä sekä johtosielu (högemonikon). Kaikki kolme ovat 
aineellisia, kuten koko stoalainen kosmos. Hengityksen ylläpi- 
tämä pneuma on elämän, liikkeen ja aistihavainnon perusta, 
ikään kuin ruumiin yhteyteen kuuluva eläinsielu, johon meillä 
on vain rajallinen valta. Johtosielu on stoalaisten sydämeen (vrt. 
3, 16) sijoittama sielukeskus, joka yksin on ihmisen suvereenis- 
sa vallassa ja johon ihmisen tulisi ensisijaisesti samaistua. Tässä 
johtosielussa syntyvät sielun tärkeimmät liikkeet, arvostelmat 
ja niihin erottamattomasti liittyvät toimintapyrkimykset. 
hermojen, laskimoiden ja valtimoiden: Vaikka antiikin lää- 
ketiede ei tuntenut verenkierron teoriaa, valtimot ja laskimot 

erotettiin tarkasti ja niillä ajateltiin olevan eri tehtävä ruumiis- 
sa. M:n lääkärin Galenoksen platonistisessa fysiologiassa laski- 
mot kuljettavat maksasta ruumista ravitsevaa verta, kun taas 
valtimot kuljettavat veren ohella sydämestä muualle ruumii- 
seen pneumaa, jalostunutta hengitysilmaa, joka tekee ruumiin 
eläväksi ja voimakkaaksi. Valtimoita ja laskimoita pidettiin si- 
ten erillisinä järjestelminä, jotka eivät ole suorassa yhteydessä 
toisiinsa. Hermoista Galenos erotti liike- ja tuntohermot ja piti 
niiden lähtökohtana aivoja. 

pyrkimyksen sätkynukkena: ”Pyrkimys” on vastine stoalai- 
selle tekniselle termille hormé, josta tutkimuskirjallisuudessa käy- 
tetään usein sanaa ”impulssi”. Hormé on sielullisten olentojen 
(eläinten ja ihmisten) tarkoituksellisten liikkeiden välttämä- 
tön ehto, joka liittyy toisaalta aistihavainnon välittämään in- 
formaatioon todellisuudesta sekä toisaalta synnynnäisiin, vais- 
tomaisiin toimintatendensseihin, ennen kaikkea itsesäilytyspyt- 
kimykseen. Hormé ohjaa siten esimerkiksi kissan ruokakupille 
kuppia koskevan aistihavainnon ja sisäisen ravinnonhankkimis- 
pyrkimyksen yhteispelinä. Ihmisen hormé sisältää lisäksi jon- 
kinlaisen järjen arvostelman elementin, jonka rooli on kuiten- 
kin lähteissä heikosti täsmennetty. Käytännössä hormé muo- 
dostaa usein eräänlaisen sielun eläintason, jota järki hallitsee 
yläpuolelta, mutta koska stoalaiset eivät halunneet olettaa sie- 
lua tällä tavoin kerrostuneeksi, järki ja hormö pyrittiin sulautta- 
maan yhteen. M:lla hormé yhdistyy kuvaan sätkynukesta, ja 
keisari ajattelee tällöin nimenomaan ihmisen vaistomaisia pyr- 

kimyksiä kohti ruokaa, juomaa, sukupuolista kanssakäymistä 
jne. Ihmisen hormé on kuitenkin johtosielun funktio ja siten 
ihmisen omassa vallassa tai pikemminkin omaan tietoiseen val- 
taan otettavissa. Sätkynukkevertaus on peräisin Platonilta, Lait 


644d-645c. 


[3] tuolta puolen: Milla toistuva ajatus ”tuonpuoleisesta” on 
epästoalainen ja pikemminkin platonistinen. Stoalaisessa fysii- 
kassa kaikki on ”tämänpuoleista” ja kosmos yhtenäinen koko- 
naisuus, jossa jumala on ainetta muovaavan logoksen muodossa 
läsnä kaikkialla. M. näyttää ajattelevan, että jumalmaailma on 
toisaalta hyveen tavoin perustavasti ihmisen tavoittamattomis- 
sa, toisaalta jatkuvasti läsnä ihmisen itsensä sisässä, mutta epä- 
täydellisenä. 

alkuaineiden: Stoalainen fysiikka tunnustaa traditionaali- 
set neljä peruselementtiä (stoikheia, tässä käännöksessä ”alku- 
aineet”), tulen, veden, maan ja ilman. Toisin kuin epikurolai- 
set, stoalaiset käsittivät aineen äärettömästi jaettavaksi. Luon- 
non peruselementit eivät ole pysyviä, vaan muuttuvat toisik- 
seen. Perustavin elementeistä on tuli, josta muut elementit 
syntyvät ja joksi ne maailmanpalossa palaavat. Kuitenkin ainoas- 
taan kvaliteetiton aine sellaisenaan on ikuista. Sana stoikheion 
ei kuulu epikurolaiseen fysiikkaan, mutta kohdassa 10, 7 M. 
käyttää sitä poikkeuksellisesti tarkoittamaan atomeita. 

suopeana: M. käyttää juhlallista ja vahvan uskonnollisvä- 
ritteistä sanaa hileös, "suopea” tai ”lepytetty", kuvaamaan sekä 

jumalan asennetta ihmiseen että ihmisen oikeaa asennetta ju- 
malaan ja tämän tahtoon. Nämä merkitykset yhtyvät silloin, 
kun ihminen saa pysymään suopeana oman sisäisen daimonin- 
sa, joka on hänen oma sielunsa. 


[4] vahimana: M. käyttää erikoista sanaa aporrhoia, ”valu- 
ma”, kuvaamaan jumalan ja ihmissielun suhdetta. Ihmissielu ja 
erityisesti sen johtosielu on kosmosta hallitsevan logoksen pieni 
palanen. 


[5] järjen... tunteiden: Järjen (logos) ja tunteiden (pathé) vas- 
takkainasettelu on stoalaisessa etiikassa toistuva teema. On 
tärkeä. huomata, että kuitenkin myös tunteet ovat klassisessa 
stoalaisessa sielumallissa järjen liikkeitä, joskin ne ovat ”järjet- 
tömiä”, oikein toimivan järjen vastaisia. 

tasaisena virtaavaa ... elämää: Ajatus hyvästä elämästä ”ta- 
saisena virtana” (eurhoia) on peräisin stoalaisen filosofian isältä 
Zenonilta. Ihmiselämän tasaista virtaa häiritsevät alinomaiset 


tunteet ja intohimot, joista vapautuminen on onnellisuuden ehto. 


[6] asetat oman onnesi toisten sielujen varaan: Ts. pidät onnel- 
lisuutesi tekijöinä sellaisia asioita, jotka ovat toisten vallassa. 


[7] ulkopuolelta luoksesi tunkeva: M:n ajattelussa toistuu jyrk- 
kä vastakkainasettelu ulkopuolisen maailman ja ihmisen sisäi- 
sen koskemattomuuden välillä. Ulkomaailma ei tule itse luok- 

semme, vaikka aistimme eivät voikaan pneumasielun tasolla olla 
rekisteröimättä sen tapahtumia, vaan johtosielumme kurkot- 
taa itse kohti ulkomaailmaa. Jos johtosielu pysyy aloillaan, py- 
syy myös ulkomaailma ihmisen todellisen itsen ulkopuolella. 


[9] Kaikkeuden luonto ja ihmisen oma luonto ovat perim- 
mältään samaa, sillä jälkimmäinen on edellisen osa. Kuitenkin 
etiikassa oikea asenne näihin kahteen eroaa: ihmisen on hy- 
väksyttävä ja alistuttava kaikkeuden luonnon tahtoon ja sen 
hänelle jakamaan osaan, mutta toimittava aktiivisesti oman 
luontonsa mukaan. Oma luonto on se osa kaikkeuden luontoa, 
jonka aktiivinen toteuttaminen on ihmisen vallassa, mutta toi- 
saalta sekin on alistettu yleiselle kohtalon laille eikä paha ihmi- 


nen siten voi olla olematta paha. 


[10] Theofrastos oli Aristoteleen oppilas, jonka laaja tuotanto 
on suurimmaksi osaksi kadonnut. M:n esittämä ajatus lienee 
peräisin jostakin Theofrastoksen teoksesta. Puhe ”löyhästä mie- 
lestä” viittaa siihen, että stoalaisten mukaan kaikki rikkomuk- 
set (hamartémata) ovat yhtä vakavia eikä niitä voi siksi verrata, 
koska paheellisuudessa ei ole asteita. Stoalaisena M. ei voi myös- 
kään hyväksyä Theofrastoksen psykologiaa, jossa rikkomusten 
takana ovat kaksi platonistisen sielumallin irrationaalista voimaa, 
halu (epithymia) ja kiivaus (thymos). ”Kutistuminen” (systolé) 
on viittaus stoalaiseen tunneteoriaan, jossa tuska ymmärrettiin 
tällaiseksi sielun liikkeeksi ja nautinto puolestaan sielun ”laa- 

jentumiseksi”. Mahdollisesti M. ei ollut lukenut Theofrastosta 
suoraan vaan jonkun stoalaisen kirjoittajan välityksellä. 


[11] M. puolustaa jaksossa stoalaista kaitselmusoppia niitä ajat- 
telijoita vastaan, jotka katsoivat hyvän ja pahan epäoikeuden- 
mukaisen jakautumisen maailmassa osoittavan, että jumalat, 
mikäli heitä on, ovat välinpitämättömiä tai kyvyttömiä korjaa- 
maan tilannetta. M:lle tieto kaitselmuksen olemassaolosta riit- 
tää osoittamaan hyvän ja pahan rajat: hyvää tai pahaa ei ole 
mikään, mikä ei riipu ihmisestä itsestään, eikä toisin voisi olla. 
vaiva ja nautinto: M. käyttää sanaa ”vaiva” (ponos) tavanomai- 
sen ”tuskan” (lypö) sijasta ”nautinnon” (hédoné) säännönmu- 
kaisena vastaparina. Pari ponos / hédoné näyttää olleen kyyni- 
koiden ja kyreneläisten käytössä, mutta ei kuulu stoalaisten stan- 
dardinmukaiseen tunneluokitukseen. Ponos sisältää vahvemman 
ruumiillisen kärsimyksen vivahteen kuin lypö ja sopii siten M:n 
taipumukseen nähdä pathokset ruumiin ja alemman sielun ta- 
solle kuuluvina. 


[12] Miten ihminen koskettaa jumalaa: Vrt. 12, 2. 


[13] ”etsii maan onkaloita”: Sitaatti on Pindarokselta, jostakin 
kadonneesta tekstistä. M. lienee saanut sen Platonin välityk- 
sellä, joka siteeraa kohtaa Theaiteoksessa (173e). 

jumalhengen: ”Jumalhenki” on vastine M:n sanalle daimön. 
Stoalaiset uskoivat yleisesti erilaisiin henkiolentoihin, mutta ih- 

misen sisässä oleva daimön tarkoittaa ihmisen johtosielua, joka 
on osa kosmista logosta sen korkeimmassa olomuodossa, tietoi- 
sena järkenä, mutta joka kykenee nousemaan sen tasolle vain 
ollessaan puhdas ja hyveellinen. 

kyvyn erottaa valkoinen ja musta: Tietämättömyys hyvästä 
ja pahasta on eräänlaista sisäistä sokeutta. 


[14] toistuu sykleittäin: M. viittaa stoalaiseen oppiin ikuisesti 
paluusta. Stoalaiset käsittivät ajan sykleiksi, jotka päättyvät 
maailmanpaloon (ekpyrösis). Tällöin kaikki aine muuttuu tu- 
leksi ja logos vetäytyy itseensä muodossa, joka käsittää vain ole- 
massa olevan siemenet, ei mitään aktuaalisena. Jokaisessa syk- 
lissä kaikki maailman tapahtumat toistuvat täsmälleen saman- 
laisina, koska jumalalla ei ole mitään syytä muuttaa alkuperäis- 
tä ja parasta mahdollista järjestystä. 


[15] 300-luvulla eKr. elänyt filosofi Monimos kuuluu varhai- 
siin kyynikoihin. Diogenes Laertios (DL) esittää hänen elämä- 
kertansa. Monimos näyttää olleen tietoteoreettinen skeptikko, 
jolle kaikki totuudet ovat suhteellisia, ja siten kaikki on vain 
”käsitystä” (hypolépsis). Mitä Monimokselle sitten vastataan? 
Emme tiedä, mutta voimme kuvitella vastaväitteen kuuluvan: 
”Sittenhän myös tuo sinun käsityksesi on totta vain sinulle it- 
sellesi ja samanlaista harhaa kuin muidenkin ihmisten monen- 
kirjavat väitteet.” M. haluaa kuitenkin nähdä kyynikon sanois- 


sa totuuden siemenen: stoalaisille asiat itsessään ovat moraali- 

sesti neutraaleja hyvettä ja pahetta lukuun ottamatta, mutta 
ihmisten käsitykset niistä värittävät maailman hyvän ja pahan 
väreillä. 


[16] M. erottelee kappaleen lopussa käsitteet maali (skopos), 
päämäärä (telos) ja kiintopiste (anafora). Päämäärä tarkoittaa 
ihmisen lopullista ja korkeinta päämäärää, joka stoalaisessa fi- 
losofiassa on elämä luonnon mukaan. Tässä sitä kuvataan kan- 
salaisuudella ”kunnianarvoisimmassa kaupungissa”, mikä tar- 
koittaa koko kosmosta, jonka kansalaisia kaikki järkiolennot, 
ihmiset ja jumalat, ovat. Tämä päämäärä on viime kädessä kai- 
ken oikean toiminnan kiintopiste. Ajatus ihmisten muodosta- 
masta maailmanvaltiosta periytyi stoalaisille kyynikoilta. Stoa- 
laiset kehittivät edelleen ajatusta universaaleista moraalilaeis- 
ta ja ihmisten yhtäläisestä arvosta, missä voidaan nähdä mo- 
demin ihmisoikeusajattelun juuret; tästä stoalaisen ajattelun 
puolesta ks. Schofield 1991. "Maali” voi olla jokin alempi ta- 
voite, johon toiminta viittaa ja joka puolestaan viittaa edelleen 
lopulliseen päämäärään. 

Kolmas kirja 


[Otsikko] Carnuntum oli roomalaisten sotilastukikohta To- 
navan varrella lähellä Wieniä, ja sieltä käsin keisari kävi so- 
taansa kvadeja ja markomanneja vastaan. Myös kolmas kirja 
on siten ilmeisesti kirjoitettu sodan melskeissä. Tekstissä näky- 
vät edelleen ajatukset kuoleman lähestymisestä ja vanhenevan 
keisarin kiireestä aloittaa viimeinkin filosofinen elämä. 


[1] Jakso sivuaa stoalaisten kirjoittajien harvemmin käsittele- 
mää kysymystä järjen heikkenemisestä ruumiin vanhenemisen 
myötä. Stoalaiset kokivat ongelmalliseksi suvereeniksi oletetun 
johtosielun riippuvaisuuden lihasta — sehän oli pala jumalaa —, mutta 
käytännön kokemus puhui omaa kieltään. M. ajattelee, että kaik- 
ki sielun kasvi- ja eläintason toiminnot voivat vanhuudessa pysyä 
ennallaan, mutta järjen kyky muodostaa oikeita uskomuksia vai- 
kutelmista ja velvollisuuksista voi heikentyä ratkaisevasti; saman- 
laisesta ajatuksesta vrt. Seneca, Kirje 58, 35—36. Yksi näistä vel- 
vollisuuksista on stoalaisessa etiikassa velvollisuus surmata itsensä 
silloin, kun hyveellinen elämä ei enää ole mahdollista ruumiin 
raihnaisuuden tai sietämättömien kipujen vuoksi. Itsemurha oli 
stoalaisessa etiikassa sallittu, mutta sillä piti olla järjelliset perus- 
teet. Koulun oppi-isät Zenon Kitionlainen ja Kleanthes toimivat 
tradition mukaan esimerkkeinä ja surmasivat itsensä hyvin eleet- 
tömästi vanhoilla päivillään. Myös M:n kerrottiin sairautensa lop- 
puvaiheessa paastonneen jouduttaakseen kuolemaansa. 

[2] luonnon tapahtumien sivutuotteilla: Stoalaiset käyttivät 
käsitettä epigignesthai ("tulla päälle”, “olla sivutuote”) kuvaa- 
maan eräiden luonnon ilmiöiden välisiä suhteita. Termi tarkoit- 
taa riippuvuussuhdetta, jonka täsmällistä laatua lähteet eivät 
valitettavasti määrittele. Tällainen suhde vallitsee esimerkiksi 
eläinten luonnollisten toimintojen toteuttamisen ja niiden ko- 
keman nautinnon välillä; vrt. DL 7, 85. Huomattakoon, että 
epigignesthai ja supervenire ovat etymologisia vastineita. 

tunnetta ja syvempää ymmärrystä: M. käyttää poikkeuk- 
sellisesti sanaa ”tunne” (pathos) myönteisessä merkityksessä ku- 
vaamaan kokemusperäistä, erityistä herkkyyttä ja ymmärrystä 
vaativaa näkemystä luonnon ilmiöiden merkityssuhteista. Kei- 
sari erottelee jaksossa luonnon varsinaiset prosessit, joiden voi- 
daan ajatella olevan suoraan luonnon / jumalan tahdon mukai- 
sia, ja näihin liittyvät sivuilmiöt, joita luonto / jumala ei ole 
tarkoittanut suoraan, vaan jotka ovat seurausta luovan luon- 
non mahdollisuuksien rajallisuudesta. Tässä M. näyttäisi ke- 
hottavan antamaan näille ilmiöille jopa saman eettisen ja es- 
teettisen arvon kuin luonnon suoran tahdon ilmentymänä ole- 
massa olevalle, mikä on klassisesta stoalaisuudesta poikkeava 
kanta. 

omissa orjapojissaan: Roomalaisen homoerotiikan tavan- 
omainen ilmentymä olivat suhteet nuoriin orjapoikiin, koska 
Roomassa ei koskaan syntynyt vastaavaa miesten ja vapaasyn- 
tyisten poikien romanttis-eroottisten suhteiden ”pedagogista” 
tai peräti filosofista ihannetta kuin Kreikassa. 

[3] Hippokrates oli antiikin kuuluisin lääkäri, jonka paran- 
nusteoista kerrottiin legendoja ja joka elämäkertatietojen mu- 
kaan kuoli hyvin vanhalla iällä. ”Kaldealaisilla” tarkoitettiin 
babylonialaisia tähtientutkijoita ja astrologeja. Filosofi Hera- 
kleitoksesta kerrottiin (DL 9, 3—4), että hän sairastui vesipö- 
höön ja todettuaan lääkärit kyvyttömäksi hoitamaan vaivaan- 
sa peitteli itsensä lehmänlannalla ja kuoli. Tarina vesipöhöstä 
perustunee Herakleitoksen aforismiin: ”Sielulle on kuolema tulla 
vedeksi.” Demokritos, abderalainen luonnonfilosofi, kuoli tra- 
dition mukaan vanhuuteen 109-vuotiaana, joten mahdollisesti 
M. sekoittaa hänet ”loistautiin” kuolleeseen Ferekydeeseen (DL 
1, 118). Sokrateen surmanneet "loiset” viittaavat filosofin syyt- 
täjiin ja tämän kuolemaan tuominneeseen Ateenan kansaan. 


[4] kilpaurheilija kaikkein suurimmassa kilvassa: M. käyttää 
Epiktetoksen usein toistamaa vertausta filosofista kilpaurheili- 
jana ja elämän eettisestä kilvoittelusta suurena urheilukilpailu- 
na; vrt. esim. Käsikirja 29 ja 51. Tässä taistelu mielenrauhan ja 
tunteettomuuden (apahteia) saavuttamiseksi vertautuu paini- 


otteluun, 


[6] oikeudenmukaisuus, totuus, kohtuullisuus, urhoollisuus: M. 
luettelee neljä standardinmukaista stoalaista kardinaalihyvet- 
tä. Kuitenkin ”totuus” on luettelossa korvannut perinteisen ”jär- 
kevyyden” (fronésis). Hadot on analysoinut muutoksen syitä: 
vaikka M. tunnistaa lukuisia eri hyveitä (vrt. esim. 3, 11), tär- 

keimpiä näistä hänelle ovat oikeudenmukaisuus, totuus ja koh- 
tuullisuus. Tämä puolestaan johtuu siitä, että M. oli omaksu- 
nut Epiktetoksen kannattaman ja ilmeisesti kehittämän uus- 
tulkinnan perinteisestä filosofian kolmijaosta logiikkaan, etiik- 
kaan ja fysiikkaan. Logiikasta on Epiktetoksella tullut ennen 
muuta vaikutelmien moraalisten tulkintojen totuutta koskeva 
tiede, kun taas etiikka koskee velvollisuuksia muita ihmisiä 
kohtaan ja siten oikeudenmukaisuutta. Fysiikka tutkii kosmosta 
luonnon ja jumalan tahdon ilmentymänä, ja sen tarkoituksena 
on opastaa ihmistä hyväksymään tyytyväisenä oma osansa siinä. 
Siksi fysiikkaan liittyvä hyve on s6frosyné, ”kohtuullisuus” tai ”ku- 
rinalaisuus”, joka liittyy läheisesti apatheiaan, koska tunteet ovat 
nimenomaan kapinaa jumalan määräämää järjestystä vastaan. 
Epiktetoksen mallista ks. Keskustelut 3, 2, 1-6 sekä johdanto. 


[8] niin kuin tragedianäyttelijän: Vrt. 12, 36. 


[9] järjellisen olennon edellytyksiä: ”Edellytykset” on käännök- 
seni stoalaisen etiikan termille kataskeue. Verbi kataskeuazein 
tarkoittaa ”valmistamista” tai ”luomista”, ja kataskeué on luon- 
non kullekin eläinlajille antama varustus, ikään kuin elämän 
eväät, jotka määräävät myös sen tarkoituksen. On syytä huo- 
mata, että ihmisen kataskeué tarkoittaa hänen edellytyksiään ja 
ominaislaatuaan ihmislajin edustajana, ei yksilönä. 

lupaavat harkitsevaisuutta jne.: Kohdassa näkyvät M:n fi- 
losofian kolme pääkohtaa, joihin edellä on viitattu. Harkitse- 

vaisuus on logiikan hyve, kaikkien järkiolentojen keskinäisen 
yhteenkuuluvuuden (oikeiösis) tajuaminen etiikan päämäärä ja 
jumalien tahdon seuraaminen fysiikan tuoman ymmärryksen 
korkein tavoite. 


[11] muodosta aina määritelmä tai kuvaus jne.: Määritelmä ja 
kuvaus ovat stoalaisen logiikan termejä; niiden määritelmistä 
ks. DL 7, 60. 

”Tämä on tullut jumalalta” jne.: M. erottelee toisistaan ju- 
malan, kohtalon / sattuman ja ihmisten toiminnan tulokset, jot- 
ka ovat pohjimmiltaan yhtä. Ihmisillä on kyky kapinoida jumalia 
vastaan, irrottautua kosmoksen järjestyksestä ja näin vahingoit- 
taa itseään, mutta kuitenkin myös moraalinen kehnous on ihmi- 
sille määrätty kohtalo ja jumala käyttää moraalittomasti toimivia 
oman suunnitelmansa toteuttamisen välineenä. Merkittävämpi 
on erottelu jumalan ja kohtalon välillä, jotka yleensä stoalaisessa 
ajattelussa yhtyvät saumattomasti. Tämä palauttaa ajatukset 
kolmannen kirjan ensimmäiseen kappaleeseen, jossa eroteltiin 
jumalan suoran tahdon seuraukset sen ”sivutuotteista”. 

yhdentekevissä asioissa: Stoalaisessa etiikassa kaikkea hy- 
veen ja paheen ulkopuolelle jäävää kutsuttiin ”yhdentekeväksi” 
(yleensä adiaforon, tässä meson). Se on moraalisesti neutraalia, 
koska se ei ole hyvää eikä pahaa. M. ajattelee tässä ennen muuta 
vaurautta, erilaisia kunnianosoituksia ja virkoja, joita hän keisa- 
rina jakoi alamaisilleen. Tällöin hän pyrki toimimaan kunkin ”an- 
sion” mukaan, niin että oikeudenmukaisuus toteutuisi. 

[13] Niin kuin lääkäreillä: Lääketieteen ja filosofian analogia 
on hellenistisessä filosofiassa toistuva teema. Filosofia on sie- 
lun lääketiede siinä missä varsinainen lääketiede hoitaa ruu- 
mista. Erityisen sopivaksi analogian tekee stoalaisessa etiikassa 
se, että sana pathos tarkoittaa paitsi tunnetta, myös sairautta 
tai täsmällisemmin sairaalloista eli luonnon vastaista tilaa. - 


[14] muistikirjasiasi: M:n viittaus ”muistikirjoihin” on kiintoi- 
sa. Koska antiikissa kirjakääröt olivat hankalasti käsiteltäviä, 
lukija saattoi tehdä itselleen muistilappuja lukemastaan ja koo- 
ta sitaatteja tai parafraaseja kiinnostavista kohdista myöhem- 
pää käyttöä varten. Tällaisella tekniikalla voidaan olettaa esi- 
merkiksi Diogenes Laertioksen filosofianhistorian tapaisten 
kompilaatioteosten käytännössä syntyneen. M:n muistikirjat 
olivat kaiketi sisältäneet ennen muuta filosofista materiaalia. 
Historiaa koskevat muistiinpanot lienevät olleet samantapaisia 
moraaliselta sisällöltään merkittävien anekdoottien kokoelmia 
kuin esimerkiksi Aulus Gelliuksen teoksen historiajaksot. 


[16] ”Naisenluontoiset miehet” (androgynoi) tarkoittaa passii- 
visia homoseksuaaleja, joita antiikissa pidettiin täydellisen it- 
sehillinnän puutteen arkkityyppeinä. Heitä paheksuttiin jopa 
lääketieteessä, jossa tämä taipumus tunnistettiin patologiseksi 
(vrt. Caelius Aurelianus, ”Kroonisista sairauksista” 4, 9). An- 
tiikissa ajateltiin, että jokaiseen sukupuoliaktiin vaadittiin sekä 

”aktiivinen” että ”passiivinen” osapuoli, ja aktiivisuutta pidet- 


t 

tiin michen ja passiivisuutta naisen luonnollisena roolina, kun 
taas aktin toisen osapuolen sukupuolella oli vähemmän merki- 
tystä. Siksi etenkin miehen ”aktiivista” kiinnostusta erityisesti 
nuoria poikia kohtaan pidettiin yleensä luonnollisena. Ajatuk- 
set, että lisääntymisfunktio määräisi sukupuolikäyttäytymisen 
muotojen ”luonnollisuuden”, ovat yllättävän harvinaisia, mut- 
ta yleistyvät juuri roomalaisajan stoalaisilla. Falaris oli Sisilian 
Akragaan tyranni 500-luvulla eKr. ja antiikissa usein mainittu 
esimerkki sairaalloisesta julmuudesta. Keisari Nero puolestaan 
tunnettiin paitsi julmuudesta, myös nautinnonhalusta ja sek- 
suaalisesta hurjastelusta. Kohdassa näkyy M:n psykologian aja- 
tus sielun kerroksista: järkeäkin voi käyttää väärin, mutta eläi- 
mellisen julmat ja nautinnonhaluiset ihmiset eivät ole päässeet 
edes järjen käyttämisen tasolle, vaan ovat täysin ”eläinsielun” 
pyrkimysten vietävissä. 

vaikka yksikään ihminen ei uskoisi: M:n aikalaisten keskuudessa 
oli erimielisyyttä siitä, oliko keisari sydämestään filosofi vai jo- 
tenkin teennäinen (fictus); epäilemättä myös keisari itse oli tästä 
tietoinen. Vaatimattomista elämäntavoistaan tunnetut stoalai- 
set herättivät usein epäilyksiä tekopyhyydestä. 

Neljäs kirja 


[1] se, mikä hallitsee sisällä: M. puhuu johtosielusta. Sitä tar- 
koittava kreikan kielen högemonikon merkitsee kirjaimellisesti 
”(sielun) hallitseva osa” tai ”se mikä johtaa”. Vaikka pysyvä 
hyveen tila on sille ”luonnollinen”, se on käytännössä saavutta- 
maton ihanne. l 

pyrkii valitsemaansa varauksella: Stoalaisten mukaan jo- 
kaiseen pyrkimykseen tulee liittää varaus (hypekshairesis), mikä 
tarkoittaa, että toimintaan ryhtyessään ihmisen tulee huomioi- 
da, ettei hänen tavoitteensa välttämättä toteudu, koska se ei 
johtosielun ulkopuolisista tekijöistä riippuvaisena ole hänen val- 
lassaan; vrt. Epiktetos, Käsikirja 2. Tällöin hän on jo valmiiksi 
varautunut epäonnistumiseen eikä se järkytä hänen mielenrau- 
haansa. Moraaliseen toimintaan riittää, että on yrittänyt par- 
haansa. 

tekee itselleen käyttöainetta: Vrt. 10, 31 ja 35, missä M. 
vertaa oikein toimivaa ymmärrystä terveeseen vatsaan, joka ky- 
kenee ongelmitta sulattamaan kaikenlaisen ruoan. 


[3] silkkaa maallikon puuhaa: M. käyttää Epiktetoksen tavoin 
sanaa ”maallikko” (idiötes) tarkoittamaan epäfilosofista henkilöä, 
ei filosofian harrastelijaa, vaan täysin siihen perehtymätöntä. 
tämä erotettu lause: M. käyttää stoalaisen logiikan teknis- 
tä termiä ”erotettu” (diezeugmenon) lause, jonka latinankieli- 
sestä käännöksestä tulee meidän ”disjunktiomme”. "Joko kait- 

selmus tai atomit” asettaa vastakkain stoalaisen kosmologian ja 
epikurolaisen luonnonopin, jossa kaikkeuden prinsiippeinä on 
ääretön määrä atomeja ja tyhjää tilaa. Sattuman ohjaamina 
nämä atomit muodostavat epälukuisen määrän maailmoja, joista 
omamme on yksi. M:n disjunktio näyttäisi olevan pitemmän 
argumentin alku. Hadot'n mukaan kyseessä on argumentti, joka 
osoittaa, ettei stoalainen filosofi muuttaisi elämäntapaansa, 
vaikka eläisikin epikurolaisessa, sattumaan perustuvassa kos- 
moksessa; vrt. 9, 28 ja 12, 4. Tämä ei kuitenkaan tarkoita to- 
dellista skeptisismiä, sillä M. viittaa tuntemiinsa todistuksiin 
stoalaisen kosmologian puolesta. M:n usko jumalaan ja kaitsel- 
mukseen näyttää olleen vahva, mutta sen sijaan sielun kuole- 
manjälkeisestä kohtalosta hän oli epävarma. 

sileästi tai rosoisesti liikkuvaan henkeen: Sielun ”sileä” ja 
”Trosoinen” liike ovat kyreneläisen hedonistikoulun nautinnolle 
ja vaivalle antamat määritelmät (DL 2, 86). Vaikka näiden pi- 
täisi stoalaisen opin mukaan olla uskomuksia, M. sijoittaa ne 
ruumiiseen tiukasti liittyvän pneuman tasolle, jonka yläpuolella 
järjen on mahdollista pysytellä. 


[4] myös laki on yhteinen: Stoalaiset uskoivat, että paheelli- 
suudestaan huolimatta kaikki ihmiset ovat järkiolentoja, joi- 
den toiminnassa todellinen järkiluonto näkyy tunteiden takaa. 
Ihmiset tavoittelevat hyvettä luonnostaan, eikä heidän paheel- 
lisuutensa ole hyveen vieroksumista, vaan sen tavoittelussa epä- 
onnistumista. Tämän vuoksi luonnon todellinen tahto voidaan 

nähdä moraalisäännöissä ja lainsäädännössä, jonka stoalaiset 
ajattelivat olevan kaikilla kansoilla samantapainen. Historialli- 
sesti vaikutusvaltainen ajatus luonnonoikeudesta tuli kirjatuk- 
si myös roomalaiseen lakiin; vrt. esim. Gaiuksen Institutiones 1, 
1, jossa ”kansainvälisen” oikeuden (ius gentium) perustana on 
yhteinen inhimillinen järki. Usko lain oikeudenmukaisuuteen 
perustui ehkä käsitykseen, että laki oli muovautunut pitkän ajan 
kuluessa ja useiden henkilöiden vaikutuksesta, jolloin irratio- 
naalisten impulssien vaikutus oli minimoitu; roomalaiset stoa- 
laiset olivat tyypillisesti tasavaltalaisia ja kaikkinaisen itseval- 
tiuden vastustajia. Kappaleen lopun suluissa oleva lause on yksi 
Epikuroksen luonnonopin peruslaki, jonka myös stoalaiset hy- 
väksyivät. 


[15] M. ajattelee ehkä ihmisiä, joista jokaisen kuolema on ju- 
malan suunnitelman mukainen ja siten kuin uhrilahja alttaril- 
la, mutta kaunis aforismi on kenties paras jättää ilman selitystä. 


[18] Lainausmerkeissä oleva katkelma lienee sitaatti tuntemat- 
tomalta runoilijalta. 


[19] tietyn hyödyntavoittelun mielessä: M:n ilmaus di' oikonomian 
tina on tuottanut kääntäjille päänvaivaa. Ymmärrän sen tar- 
koittavan, ettei kiitos sinänsä ole ihmiselle mitään, mutta kan- 
sansuosion avulla hän voi tavoitella muita, merkittävämpiä 
päämääriä. 

Kappaleen lopusta saattaa puuttua jotakin, ja lukutapa on 
epavarma. 


[20] löyhässä mielessä kauniiksi sanottua: Stoalaisille kalon, ”kau- 
nis”, tarkoittaa nimenomaan moraalista hyvää, ja siksi M. tar- 
kentaa puhuvansa myös ”löyhässä mielessä” kauniiksi sanotuista 
asioista; vrt. 2, 10 ja selitys. 


[21] ikuisista ajoista alkaen: ”Ikuisista ajoista” puhumista ei tule 
tulkita kirjaimellisesti, sillä kaikki yksilöllinen katoaa jokaises- 
sa maailmanpalossa. Stoalaisen opin mukaan ihmisten, erityi- 
sesti hyvien ihmisten, sielut saattoivat säilyä kuoleman jälkeen 
jonkinlaisina henkiolentoina, koska ne ovat aineellisia kappa- 
leita. M. itse on hyvin epävarma siitä, mikä ihmistä odottaa 
kuoleman jälkeen. 

ainepuoleen ja syypuoleen: Aineeseen ja syyhyn jakaminen 
on M:n usein toistama menetelmä todellisuuden tarkastelussa. 
Passiivinen aine ja aktiivinen logos ovat stoalaisen fysiikan kak- 
si suurta prinsiippiä, jotka näkyvät toisiinsa liittyneinä kaikkialla 
luonnossa. Tässä menetelmä näyttäisi tarkoittavan vain sielun 
ja ruumiin käsitteellistä erottamista toisistaan. 


[22] tavoittavuudesta: ”Tavoittavuus” on stoalaisen tietoteorian 
tekninen termi. Tavoittava vaikutelma (kataleptikö fantasia) ta- 
voittaa kohteensa sellaisena kuin se on ja välittää näin oikean 
kuvan todellisuudesta. Stoalaisen viisaan, filosofiassa täydellis- 

tyneen ihannehenkilön, kaikki vaikutelmat ovat tavoittavia. 
Epiktetos antaa kuitenkin termille uutta merkitystä, joka vie 
sitä tietoteoriasta etiikan suuntaan: tavoittava on vaikutelma, 
joka välittää kuvan kohteesta / tapahtumasta ilman virheellistä 
arvoarvostelmaa, jonka ihminen on taipuvainen lisäämään sii- 
hen; vrt. Käsikirja 45. 


[23] Jakso on kirjoitettu rukouksen muotoon. ”Kekropsin kau- 

punki” on Ateena, jonka kuningas myyttinen puolijumala Kek- 

rops oli, ja sitaatti on Aristofaneelta. ”Zeuksen kaupunki” on 

koko maailmankaikkeus, jonka M. mieltää ensisijaiseksi koti- 

maakseen. Monien stoalaisten tavoin M. käyttää jumalasta / 

logoksesta mutkattomasti mytologian vanhan ylijumalan nimeä. 
8 y Yll) 


[24] hän sanoo: Kappaleen alun sitaatti on Demokritokselta, 
fr. 3 Diels-Kranz (osa). Demokritoksen atomistisessa, sattumaan 
ja fysikaalisten seuraussuhteiden välttämättömyyteen perustu- 
vassa luonnonfilosofiassa ihmisen osaksi jää tavoitella mielen- 
rauhaa, josta Demokritos käytti sanaa euthymia, ”hyvä mieli”. 


[27] ”Yhteen kasattu sekasoppa" viittaa epikurolaisen kosmolo- 
gian maailmankuvaan. Sana kykeön tarkoittaa alun perin juo- 
maa, johon on sekoitettu erilaisia aineksia; Iliaan reseptin mu- 
kaan sen aineksina ovat ohra, juustoraaste ja viini (11, 638-41). 
M. käyttää kohdassa hyväkseen sanan kosmos monimerkityksi- 
syyttä. Sana tarkoittaa alun perin ”järjestystä” ja sitten ”maail- 

manjärjestystä” tai ”maailmankaikkeutta” myös ilman mielle- 
yhtymää järjestykseen. Stoalaiset, jotka näkivät kosmoksen 
yhden ja saman pneuman, logoksen aineellisen välineen, läpi- 
tunkemana kokonaisuutena, uskoivat kaiken olevaisen keski- 
näiseen sympatiaan (sympatheia, ”yhdessä kokeminen”), ja näin 
esimerkiksi taivaankappaleiden liikkeiden katsottiin olevan sym- 
patiassa maan tapahtumien kanssa. Tällainen oppi jätti tilaa 
ennustustaidon mahdollisuudelle, minkä Epikuros puolestaan 
jyrkästi torjui. 


[29] yhteisen luonnon järjestä: "Yhteinen luonto” (koin fysis) tar- 
koittaa samaa kuin ”kaikkeuden luonto” (tön holön / tou holou 
fysis), ja sen vastaparina on ihmisen oma luonto, joka hänellä on 
ihmislajin edustajana ja yksilönä. Näiden kahden saattaminen 
sopusointuun keskenään on filosofian keskeinen tavoite. 


[30} ilman paitaa: Viitta ilman paitaa oli Sokrateen, askeet- 
tisten kyynikoiden ja mm. stoalaisen Kleantheen vaateparsi. 
Se poikkesi kreikkalaismiesten tavanomaisesta vaatetukses- 
ta. Kyynikot toivat näkyvästi esiin tämän virkapukunsa, joka 
mieluusti sai olla reikäinenkin, kun taas Kleantheen paidat- 
tomuus huomattiin tarinan mukaan vasta, kun tuuli puhalsi 
viitan sivuun (DL 7, 169). Antiikin filosofia oli yleensä enem- 
män tai vähemmän elämänfilosofiaa ja elettyä filosofiaa, ja 
monet filosofit eivät kirjoittaneet mitään tai suhtautuivat 


nuivasti kirjasivistykseen. 

[32] Vespasianuksen aikoja ... Trajanuksen aikoihin: Vespasia- 
nus oli keisarina vuosina 69-70 ja Trajanus vuosina 98-117. 
Näin et joudu lannistumaan jne.: Muunnelma opista varauk- 


sella toimimisesta; vrt. 4, 1. 


[33] Camillus, Caeso, Volesus ja Dentatus ovat esimerkkejä 
varhaisen tasavallan aikaisista merkkimiehistä ja suurten sam- 
muneiden sukujen jäsenistä. Scipio ja vanhempi Cato olivat 
puunilaissotien sankareita. Trajanusta seuranneen Hadrianuk- 
sen M. oli tuntenut henkilökohtaisesti, ja Antoninus on hänen 
kasvatusisänsä Antoninus Pius. 

Lainausmerkeissä olevat sanat ovat sitaatti Odysseiasta (1, 
241), missä Telemakhos kuvaa jäljettömiin kadonneen isänsä 
kohtaloa. 

Kappaleen lopussa M. toistaa jälleen filosofian kolme pää- 
määrää: oikeudenmukaisuus omassa toiminnassa, erehtymät- 
tömyys järjen vaikutelmissa ja uskomuksissa sekä tyytyväinen 
alistuminen kosmoksen tapahtumiin. 


[34] Klotho on yksi Kreikan mytologian traditionaalisista koh- 
talottarista, joka sisartensa Lakhesiksen ja Atropoksen kanssa 
säätelee ihmisen elämänlankaa. Stoalaisia miellytti tämä kan- 
sanperinteeseen kuuluva fatalismi, josta he katsoivat saavansa 
tukea omalle determinismilleen; vrt. selitys stoalaisten suhteesta 


lakiin kohdassa 4, 4. 

[39] M. poikkeaa kappaleen lopussa Khrysippoksen opista, jon- 
ka mukaan moraalisesti yhdentekevien asioiden joukossa on 
luonnon mukaisia ja siksi tavoiteltavia (terveys, elämä, rikkaus 
jne.) ja luonnon vastaisia ja siksi kartettavia (sairaus, kuolema, 
köyhyys jne.). 


[41] Sitaatti ei ole peräisin meidän tuntemistamme Epiktetok- 
sen teoksista, mutta Keskustelujen neljä viimeistä kirjaa ovat 
kadonneet. 


[46] Kappaleen Herakleitos-sitaatit ovat fragmentit 71—4 sekä 
76 (Diels-Kranz). Sitaatit ovat todennäköisesti pikemminkin 
keisarin tai hänen lähteensä väljiä parafraaseja kuin tarkkoja 
lainauksia. Herakleitos oli innoituksen lähde varhaisille sto- 
alaisille, jotka lainasivat häneltä mm. ajatuksen tulen, logok- 
sen ja sielun yhteydestä sekä maailmanpalosta. Keisaria kieh- 
too erityisesti Herakleitoksen tapa korostaa muutosta maail- 
man todellisena olemuksena, ja Herakleitoksen vaikutusta voi 
nähdä M:n vertauksissa ajasta ja olemisesta alati kuohuen vir- 
taavana jokena. 


[48] Helike ja Pompeji ja Herculaneum: Herculaneum ja Pom- 
peji tuhoutuivat tulivuorenpurkauksessa vuonna 79 jKr. ja jäi- 
vät kokonaan laavan alle. Korintinlahden rannalla sijainnut 
Helike tuhoutui maanjäristyksessä 373 eKr. 

[50] Maallikolle ominainen: Pyrkimys kuoleman halveksumi- 
seen on oikeastaan epästoalainen, ja M. pitääkin tällaista har- 
joitusta ”maallikkomaisena”, siis tiukassa mielessä epäfilosofi- 
sena. Kuolema on yksi luonnon tahtomista tapahtumista eikä 
sellaisena halveksuttava; vrt. 9, 3. Sen karttaminen sekä elä- 
män, terveyden ja hyvinvoinnin tavoittelu on stoalaisten mu- 
kaan luonnollista, sillä nämä seikat toimivat välineinä hyveen 
toteuttamiselle. 

Caedicianus, Fabius, Julianus, Lepidus: M:n luettelemien, 
ilmeisestikin pitkäikäisyydestään kuuluisien, hahmojen henki- 
löllisyys on tuntematon. 

Viides kirja 


[1] Aamunkoitteessa, kun heräät jne.: Herääminen näytti tuot- 
tavan keisarille vaikeuksia; vrt. 8, 12. M:n tiedetään kärsineen 
vaikeasta unettomuudesta, mihin hän sai apua vatsavaivoihin 
käyttämänsä lääkkeen sisältämästä oopiumista, mutta määrät 
olivat kuitenkin pieniä. Nuorena miehenä askeettisesta elämän- 
tavasta ja opinnoistaan innostunut M. nukkui niin vähän, että 
Fronto kehotti häntä useasti lepäämään enemmän. 

tuntemaan vai toimimaan: M. asettaa toistuvasti vastak- 
kain passiivisen tuntemisen tai kokemisen (paskhein) ja aktiivi- 
sen toimimisen (poiein / energein), jotka usein toistuvat kreik- 
kalaisessa ajattelussa. Ne ovat kaksi Aristoteleen kymmenestä 
loogis-ontologisesta kategoriasta ja liittyvät myös antiikin sek- 
suaalietiikkaan: sukupuoliaktin aktiivinen osapuoli ”tekee” ja 
passiivinen "kokee”; vrt. selitys kohtaan 3, 16. Miehekkyys edel- 
lyttää aktiivisuutta kaikilla elämän osa-alueilla, ja stoalainen 
apahteian ihanne on samoin aktiivisuuden ja maskuliinisuuden 
ihanne. Stoalaisuutta kuvattiinkin antiikissa ”miehekkääksi” fi- 
losofiaksi. 


[5] M. sivuaa kappaleessa kiintoisasti synnynnäisten henkis- 
ten lahjojen ja filosofisen "jarjellistymisen” mahdollisuuden suh- 
detta. ”Nerokkuus” on vastine sanalle drimytös, joka alun perin 
tarkoittaa "kitkeryytta” ja metaforisesti ”terävä-älyisyyttä”. M. 
valittaa omaa hidasälyisyyttään, mutta katsoo, ettei sen olisi 

pitänyt millään lailla estää häntä edistymästä eettisessä paran- 
nuksenteossa. Voidaan kuitenkin huomata, että mm. nopea- 
älyisyys (ankhinoia) esiintyy stoalaisissa hyveiden luetteloissa. 
On epäselvää, ajattelivatko stoalaiset, että kaikilla ihmisillä on 
järkensä puolesta samat mahdollisuudet hyveen tavoitteluun. 


[6] Hyväntekeväisyyden etiikka kiinnosti monia stoalaisia. 
Tärkein meille säilynyt aihetta käsittelevä lähde on Senecan 
"Hyvistä teoista” (de Beneficiis). M:n tavoin Seneca korostaa 
aidon hyväntekijän tietynlaista itsetiedottomuutta, mutta pi- 
tää hyvien tekojen vastavuoroista velvoittavuutta jossain mää- 
rin ongelmallisena. Kuten useimmiten, M. näyttää olevan täs- 
säkin itse kirjallisena tehokeinona käyttämänsä vuoropuhelun 
kumpanakin osapuolena. 


[8] Asklepios määräsi jne.: Asklepios oli kreikkalainen paran- 
nustaidon jumala, jonka kulttiin kuului ns. inkubaatio: sairaat 
tulivat Asklepioksen temppeliin ja saivat unessa jumalalta oh- 
jeet, miten päästä eroon vaivoistaan. Temppelin papisto auttoi 
unien tulkinnassa. M:n aikalainen, mielikuvitukselliset mittasuh- 
teet saavuttaneesta neuroottisesta luulosairaudesta kärsinyt reet- 
tori Ailios Aristeides, on kuuluisin tunnettu yksittäistapaus. Hä- 
nen ”Pyhät kirjoituksensa” (Hieroi logoi) kuvaavat kirjoittajan 
pitkää sairasjaksoa temppelissä ja lukuisia tuona aikana nähtyjä 
unia. Jumalan määräämät hoitokeinot ovat M:n esimerkkien ta- 
voin usein varsin rajuja, ulkoilmakylpyjä ja urheilua keskiralvella. 

"Tämän se hänelle teki”: M. näyttää viittaavan verbin ferein 
(”tuoda”, tässä ”tehdä”) persoonattomaan käyttöön, jossa sub- 
jektiksi ymmärretään viime kädessä jumala tai muu tuonpuo- 
leinen voima. Samoin kreikassa sanottiin toisinaan "Zeus sa- 
taa”, toisinaan vain "Sataa”; vrt. 5, 7. 


[9] pesusienensä ja kananmunansa: Ilmeisesti munanvalkuais- 
ta käytettiin silmien hoitoon ulkoisesti. 


[10] täydellisesti tavoittamattomissa: Oppi todellisuuden 
(kirjaimellisesti ”asioiden”, pragmata) tavoittamattomuudesta 
(akatalepsia) kuului ennen muuta skeptisille kouluille, joita an- 
tiikissa olivat pyrrhonistit sekä myöhempi Platonin Akatemia. 
Skeptisiä ajatuksia oli myös eräillä esisokraatikoilla sekä kyrene- 
läisillä. Stoalaisen tieto-opin mukaan tavoittavat vaikutelmat (ks. 
selitys kohtaan 4, 22) .ovat mahdollisia ja silloin, kun on kyse 
puhtaasta havaintokokemuksesta, pikemminkin sääntö kuin 
poikkeus. Sen sijaan moraalisesti adekvaatit vaikutelmat, joita 
Epiktetos ja M. ensisijaisesti ajattelevat puhuessaan tavoittavis- 
ta vaikutelmista, ovat saavutettavissa vasta harjoituksen kautta. 

jokainen meidän hyväksymisemme: Hyväksyminen (synkata-- 
thesis) on jälleen stoalaisen tieto-opin tekninen termi. Vasta 
hyväksyminen tekee vaikutelmasta (fantasia) uskomuksen ja voi 
siten johtaa toimintaan. M:lla fantasia tarkoittaa kuitenkin 
useammin jo sisäistettyä mielikuvaa tai ajatuskulkua kuin puh- 


dasta aistivaikutelmaa. 

elostelijan ... omistuksessa: "Elostelija” (kinaidos) tarkoit- 
taa kirjaimellisesti passiivista homoseksuaalia ja siten äärim- 
mäisen nautinnonhaluista ihmistä, jonka nautinnonhalu on 
kyllin vahva ylittääkseen tällaiseen taipumukseen antiikissa lii- 
tetyn häpeäleiman; vrt. 3, 16 ja selitys. 


[12] järkevyys, kohtuullisuus, oikeudenmukaisuus ja urhoollisuus: 
Perinteen mukaiset stoalaiset kardinaalihyveet, joiden ulkopuo- 
lella ei ole mitään hyvää. 

”kaikelta hyvältään”: M. viittaa jaksossa komediarunoilija 
Menandroksen näytelmään ”Haamu”, josta on säilynyt frag- 
mentti: Tuleepa mieleeni, poikaseni, ja suo nyt anteeksi, / tämä sa- 
nanparsi, ettei sinulla ole paikka mihin paskoa / kaikelta hyvältäsi, ' 
niin se on. Kuten kohdasta näkyy, kyseessä oli vakiintunut sa- 
nanparsi, ei Menandroksen oma keksintö. Ajatukseltaan sa- 
mantapainen on Diogenes Laertioksen (2, 75) kertoma tarina 
filosofi Aristippoksesta, joka ylellisessä, mosaiikkien peittämässä 
asunnossa sylkäisee palvelijan silmille, koska "ei löydä sopivam- 
paa (ts. vähäarvoisempaa) paikkaa”. 


[13] Mikään ei estä jne.: Viittaus stoalaiseen oppiin ikuisesta 
paluusta, mikä estää puhumasta tiukassa mielessä äärettömäs- 
tä ajasta; vrt. 2, 14 ja selitys. 


[14] nimitetään suorituksiksi: ”Suoritus” kääntää tässä sanaa 
katorthésis, jonka alkuperäinen merkitys on ”oikaiseminen" tai 

”parannus” ja jota Khrysippos ryhtyi käyttämään merkityk- 
sessä ”moraalisesti oikea teko”. Sana on johdannainen adjek- 
tiivista orthos, ”suora”, ”oikea”, ja näin saadaan yhteys ”suo- 
raan tichen”; oikea teko tähtää suoraviivaisesti oikeaan pää- 


määrään. 


[15] ihmisen luonnon täydellistymiä: Stoalaisten mukaan hyveet 
ovat ihmisen luonnollisia täydellistymiä (teleiotös). Vaikka hy- 
veellisiä ihmisiä ei todellisuudessa olekaan olemassa, vain hy- 
veellinen on normatiivisessa mielessä ”luonnollinen” ihminen. 


[16] hovissa voi elää: M. viittaa useasti hovielämän vastenmie- 
lisyyteen. Hän näyttää alati kaivanneen maaseutua ja sitä huo- 
lettomuutta, josta oli nuorena saanut nauttia, mutta uskoi va- 
kaasti, että velvollisuudet keisarina oli aina asetettava oman 
mukavuuden edelle. 

huonommat ovat olemassa parempiensa vuoksi: Stoalaiset 
ajattelivat, että kaikki muu elävä on luotu ihmistä varten, joka 
järkensä ansiosta on muun luonnon yläpuolella ja suoraan yh- 
teydessä jumalaan. Tämän vuoksi ihmisten ja eläinten välillä ei 
voi olla minkäänlaista oikeudenmukaisuutta. Etenkin eräät pla- 
tonistit vastustivat jyrkästi tällaista näkemystä. Eettinen kas- 
vissyönti ei koskaan kuulunut stoalaiseen ”luonnon mukaiseen” 
elämään, vaikka kasvissyöjiä olikin kyynikoissa, joilta luonnon 
mukaisen elämän ihanne alkujaan oli lähtöisin. 

[26] Sileästä ja rosoisesta liikkeestä vrt. 4, 3 ja selitys. Ruumiin 
ja sielun välillä vallitsee luonnollinen sympatheia, minkä vuoksi 
tieto ruumiin tuskasta ja kivusta saavuttaa sielun. Kipua ei tule 
M:n mukaan yrittää kieltää, mutta johtosielu ei saa lisätä sii- 
hen uskomusta, että kipu olisi jotakin pahaa. Kohdan merkitys 
on kuitenkin epäselvä; mitä M. tarkoittaa puhuessaan ”toises- 
ta” sympatheiasta? 


[28] Et ole tragediarunoilija etkä portto: Kappaleen viimeinen 
lause on tuottanut ongelmia kääntäjille ja selittäjille, eikä sen 
yhteyttä edeltävään jaksoon ole nähty. Sana tragödos tarkoit- 
taa tavallisimmin tragedian esiintyjää, mutta toisinaan myös 
tragedian kirjoittajaa. Ymmärrän ajatuksena olevan: Sinä et voi 
määrätä, millaisia ihmisten tulee olla (koska vain jumala on 
todellinen ”näytelmäkirjailija”; vrt. 12, 36 ja selitys), mutta sinun 
ei tarvitse myöskään ottaa vastaan passiivisena mitä tahansa 
(niin kuin prostituoitu), vaan voit yrittää vaikuttaa asioihin, 
kuten edellä on kuvattu. 


[29] Huoneessa on savua jne.: M. puhuu itsemurhasta ja siihen 
oikeuttavista syistä. Vertaus huoneesta, jossa on savua, on lai- 
nattu Epiktetokselta, Keskustelut 1, 25, 28. 


[31] Sanat lainausmerkeissä ovat mukailtu sitaatti Odysseiasta 
(4, 690), jossa Penelope kuvaa miehensä nuhteetonta käytöstä 
palvelusväkeä kohtaan. 

[33] Runositaatti on Hesiodoksen Töistä ja päivistä, säe 197. 
Hesiodoksella pakenevat Olympokselle jumalien pariin pake- 
nevat Aidos ja Nemesis, Häveliäisyys ja Kosto, ja jättävät pa- 
heellisen ihmiskunnan oman onnensa nojaan. 

kestäminen ja pidättyminen: Sanat ovat muistuma Epikte- 
toksen tunnetusta iskulauseesta ”Kestä ja pidäty” (anekhou kai 


apekhou). 


[36] Kiinnostavassa kappaleessa M. pohtii tehtäväänsä keisa- 
rina, jolloin hän joutui edistämään kansalaistensa hyvinvointia 
asioissa, jotka stoalaisittain katsottuna olivat yhdentekeviä. Hän 
kieltää itseään kuvittelemasta, että kysymys olisi tällöin hyväs- 
tä ja pahasta, ja vertaa itseään vanhukseen, joka lähtee hake- 
maan lapselle lelua, vaikka hyvin tietää, että se on vain lelu. 
Mahdollisesti M. viittaa johonkin meille tuntemattomaan tari- 
naan tai näytelmään; ehkä lapsi oli unohtanut lelunsa johon- 
kin tai se oli otettu häneltä pois, ja kun lapsi sitten oli alkanut 
itkeä sen perään, hyväntahtoinen vanha mies lähti sitä hake- 
maan. Ajatus alamaisista lapsina sopii yhteen sen seikan kans- 
sa, että roomalaisessa laissa säilyneet näytteet M:n oikeuden- 
käytöstä ovat korostetun selkokielisiä, ikään kuin keisari olisi 
epäillyt kansalaistensa ymmärryskykyä. 

Kuudes kirja 


[1] Kaikkeuden aines: Tässä ja monissa muissa esiintymissään 
ousia (”oleminen”, "olemus”, ”substanssi”) merkitsee selvästi 
samaa kuin hylé, ”aine”, ts. aine käsitteellisesti erotettuna sitä 
muovaavasta logoksesta. Usein sanan merkitys näyttää kuiten- 


kin olevan ”se mitä on olemassa”, ts. aine ja logos yhdessä. 


[4] Vastakkain ovat stoalainen oppi äärettömästi jaettavasta, 
yhtenäisestä ja maailman täyttävästä aineesta, jonka sisällä ei 
ole lainkaan tyhjää, ja epikurolainen oppi atomeista ja tyhjästä 
aineellisen maailman perusaineksina. ”Höyryksi haihtuminen” 
viittaa stoalaiseen oppiin maailmanpalosta, jossa kaikki aine 
muuttuu tuleksi, ja ”hajaantuminen” viittaa epikurolaiseen kä- 
sitykseen kaikkien atomiyhdistelmien tilapäisyydestä. 


[6] etteitule samankaltaiseksi: Sc. samankaltaiseksi väärin teh- 
neen kanssa. 


[10] Vastakkain ovat jälleen stoalainen ja epikurolainen luon- 
nonoppi, jossa kaikki syntyy atomien kietoutuessa sattumanva- 
raisesti toisiinsa ja häviää niiden jälleen irrotessa toisistaan; vrt. 
4, 27 ja selitys. 

"mullaksi tulla”: Lainausmerkeissä oleva sitaatti on peräi- 
sin tuntemattomalta runoilijalta. 

[13] voi muodostaa vaikutelman: M. kirjoittaa sananmukaisesti 
”vastaanottaa (labein) vaikutelma”. Kuitenkin tällaisen vaikutel- 
man ”saaminen” edellyttää mielen aktiivista työtä, ja M:lla fan- 
tasia on useammin mielen itsensä rakentama ja jäsentämä kuva 
kuin pelkkä ulkomaailman kohteiden sieluun painama kuva. 
Vanhastoalaisesta fantasian määrittelystä ks. esim. DL 7, 49-51. 
falernolainen viini: Falemum oli roomalaisen maailman hie- 
noimpia viinejä, ja sen synnyinseutu oli Luoteis-Campaniassa. 
kastettu kotilon vereen: Arvostettu väriaine purppura saa- 
tiin purppurakotilon erittämästä nesteestä, ei kuitenkaan verestä. 
Krates sanoo itsestään Ksenokrateesta: Anekdootti, johon 
M. viittaa, ei ole säilynyt. ”Krates” lienee kyynikko Krates, mutta 
toinen mahdollisuus on Akatemian tämänniminen johtaja. Kse- 
nokrates oli puolestaan Speusippoksen seuraaja Platonin Aka- 
temian johdossa, ja hänet tunnettiin antiikissa kurttuotsaisena 
moralistina; vrt. DL:n Ksenokrates-elämäkerta. Luultavasti 
kyyniseen tapaan suorasukainen Krates oli irvaillut nimenomaan 
Ksenokrateen vakavuudelle ja oletetulle tekopyhyydelle. 


[14] Kivikunnan heksis (”jännite”), kasvikunnan fysis (tässä 
”kasvu”, yleensä ”luonto”), eläinkunnan psykhé ("sielu”) ja ih- 
miskunnan järjellinen (logiké) sielu ovat stoalaisen luonnonopin 
neljä tasoa, joilla logos sitoo läpitunkemaansa ainetta. Vain ylim- 
mällä tasolla logos toteutuu aidossa olemuksessaan, tietoisena 
järkenä. M:n malli ihmisten arvostuksista vaikuttaa huomatta- 


van keinotekoiselta. 

[16] vapaa ... itseriittoinen ... tunteeton: Vapaus (eleutheria), 
itseriittoisuus (autarkeia) ja tunteettomuus (apatheia) ovat kol- 
me kyynisestä filosofiasta stoalaisuuteen omaksuttua ihannet- 
ta, jotka eivät kuitenkaan kuulu varsinaisiin hyveisiin. ”Itse- 
riittoisuus” ei tarkoita omahyväisyyttä, vaan riippumattomuut- 
ta muista ihmisistä ja onnellisuuden asettamista itsensä ja oman 
sielunsa varaan. 


[17] Ylös, alas ja ympäri: Elementeistä maa, vesi, ilma ja tuli 
liikkuvat Aristoteleen mallissa ylös ja alas suhteellisen raskau- 
tensa mukaisesti ja viides, eetteri, liikkuu ympyräradalla. Myös 
stoalaisessa kosmoksessa ylimpänä olevaa tulta kutsuttiin eet- 
teriksi. 


[20] M. hahmottelee kappaleessa stoalaisen varovaisuuden (eu- 
labeia) ihannetta. Varovaisuus on ilon (khara) ja tahtomisen 
(boulesis) ohella yksi eupatheia, ”hyvä tunne”, mikä tarkoittaa, 
että sen varassa toimiva ihminen voi karttaa vaikeuksia järjen- 
mukaisesti, ilman vihaa tai pelkoa, jotka ohjaavat paheellisten 
ihmisten karttamisia. Ks. myös johdanto. 


[24] M. ilmaisee jälleen epävarmuutensa kuoleman jälkeen 
odottavasta kohtalosta. Oppi ”siemenenä toimivista periaatteis- 
ta” (spermatikoi logoi) on stoalainen; yksilö palaa osaksi maail- 
manjärkeä odottamaan uutta syntymäänsä seuraavassa maail- 
mansyklissä. Se, mitä ruumiille ja sielulle kuolemassa tapah- 

tuu, ei kuitenkaan vaikuta siihen, miten filosofin tulee kuole- 
maan asennoitua. 


[26] tietyistä luvuista: M. tarkoittaa, että kunkin velvollisuu- 
den täyttämisessä on useita vaiheita, jotka tulee suorittaa hy- 
vässä järjestyksessä, askel kerrallaan, mutta silti samalla koko- 
naisuutta silmällä pitäen. 


[30] ettet ”keisaroidu”: ”Keisaroitua” (apokaisarousthai) näyttää 
olevan M:n itsensä kehittämä sana; vrt. Senecan satiirinen ”kur- 
pitsoituminen” (apokolokyntösis). M. suhtautui ilmeisen kriitti- 
sesti edeltäjiinsä ihailemaansa Antoninus Piusta lukuun otta- 
matta. Oletettavasti hän oli tätä kirjoittaessaan myös jo tietoi- 
nen ainoan eloon jääneen poikansa ja seuraajansa Commoduk- 
sen huonoista luonteenpiirteistä. 

Antoninuksen oppilas: Kappaleen loppujaksoa on pidetty 
eräänlaisena luonnoksena ensimmäisessä kirjassa (1, 16) laajem- 
massa muodossa esitettyyn Antoninus Piuksen luonnekuvaan. 


[32] eroa asioiden välillä: ”Yhdentekevä”, adiaforon, tarkoittaa 
kirjaimellisesti sellaista, missä ei ole eroa (diafora). Ruumis ei voi 
erotella asioita, koska havaintojen tulkinta kuuluu yksin sielulle. 


[36] Athos: Athos on korkea vuori Khalkidiken niemimaalla, 
aivan meren rannassa. Antiikin aikana se oli pyhitetty Zeuk- 
selle, ja nykyään siellä on kuuluisa munkkiluostari. 

tai on siitä seurausta: M. erottaa jälleen sen, mikä on suo- 
raan peräisin luonnon / jumalan / maailmansielun pyrkimyk- 
sestä (honmé), ja sen mikä seuraa tästä epäsuorasti (kat? epako- 


louthésin); vrt. 3, 2. 


[38] hengen yhteyden: Stoalaisessa fysiikassa kaikkialle ulottu- 
va yhtenäinen henki (pneuma) on logoksen väline, joka pitää 
kosmosta koossa. Tyhjää tilaa (kenon) on ainoastaan kosmok- 
sen rajojen ulkopuolella, ja sisäpuoli on aineen kokonaan täyt- 
tämä; vit. 4, 27. 


[42] Esitetty Herakleitos-sitaatti on fragmentti 75 (Diels—Kranz). 

josta Khrysippos puhuu: Plutarkhos (”Yhteisistä käsityk- 
sistä” 14, 1065d) on säilyttänyt Khrysippoksen kohdan, johon 
M. kappaleen lopussa kaiketi viittaa: ”Samoin kuin komediois- 
sa on huvittavia säkeitä, jotka itsessään ovat kehnoja, mutta 
tuovat koko runoteokseen tiettyä viehätystä, siten myös pahet- 
ta voi moittia itsessään, mutta se ei ole kokonaisuudelle hyödy- 
tön.” Plutarkhos pitää stoalaista käsitystä absurdina, sillä ko- 
mediassa tarkoituksellisen kehnoja säkeitä on muutama, mutta 
maailmassa ihmisten paheellisuus on stoalaistenkin mukaan 
sääntö eikä poikkeus. 


[43] ”Sateentuoja” (Hyetios) on yksi Zeuksen epiteeteistä. ”Sa- 
donkantaja” (Karpoforos) on puolestaan viljan kasvusta huo- 
lehtivan Demeterin ja hänen tyttärensä Koren epiteetti. 

[44] Näkemys, etteivät jumalat välitä ihmisten asioista, on lä- 
hinnä epikurolainen. Epikuroksen mukaan jumalia on olemas- 
sa, mutta heidän ainoa yhteytensä ihmismaailmaan ovat mei- 
dän miclikuvamme heistä; monet tulkitsivat tämän kannan 
merkitsevän käytännössä poliittisesti korrektiin muotoon naa- 
mioitua ateismia. Kaksi muuta kappaleessa esillä olevaa näke- 
mystä — että jumalat huolehtivat ihmisistä joko suoraan tai vä- 
lillisesti — sopivat kumpikin stoalaiselle. 


[45] löyhemmässä merkityksessään: Stoalaisen etiikan kielen- 
käytössä ”edullinen” (symferon) tarkoittaa vain sitä, mikä on 
aidosti hyvää. Sanojen ”löyhää” merkitystä koskevista huomau- 
tuksista vrt. 2, 10 ja 4, 20. 


[46] esitykset amfiteattereissa: Vrt. selitys kohtaan 1, 5. M. saat- 
toi näytöksiä seuratessaan lukea omia kirjojaan, mitä Fronto 
piti tavattoman sopimattomana käytöksenä. 

ylös ja alas: Toistuva, syntaktisesti irrallisen oloinen "ylés 
ja alas” lienee muistuma Herakleitoksen aforismista: ”Tie ylös 
ja alas on yksi ja sama” (fr. 60, Diels-Kranz). Sen luonnonopil- 
lisesta tulkinnasta, joka Milla saattaa olla tässä mielessään, ks. 


DL 9, 8-9. 


[47] aina Filistioniin jne.: Filistion, Foibos ja Origanion ovat 
tuntemattomia henkilöitä, ilmeisesti kuitenkin keisarin aika- 


laisia. 

myös Eudoksos jne.: Eudoksos oli 300-luvulla eKr. elänyt 
filosofi, tähtitieteilijä ja matemaatikko, Hipparkhos 200-luvul- 
la elänyt tähtitieteilijä ja Arkhimedes saman vuosisadan kuu- 
luisa matemaatikko. Samaten 200-luvulla elänyt Menippos oli 
kyynikko ja satiirikko, joka kyynisen filosofian hengessä pilkka- 
si ihmisten naurettavuuksia ja turhanpäiväisiä ponnisteluja. Hä- 
nen teoksensa ovat kadonneet, mutta Lukianoksen oletetaan 
saaneen runsaasti vaikutteita hänen tyylistään ja aiheistaan. 


[49] näin ja näin monta naulaa: Roomalainen naula (libra) pai- 
noi noin 327 grammaa. 


[50] Varauksella toimimisen periaatteesta vrt. 4, 1 ja selitys. 
Kun ihminen haluaa pitäytyä tavoittelussaan (oreksis) vallas- 
saan olevassa ja siten säästyä pettymykseltä, hän voi tavoitella 
vain pyrkimystä, mutta ei mitään sen enempää, koska kaikki 
pyrkimyksen ja toiminnan onnistuneen loppuunsaattamisen 
välillä tapahtuva on toisen vallassa. 


[51] M. palaa jälleen vastakkainasetteluun tekemisen ja koke- 
misen välillä elämänasenteina; vrt. 5, 1 ja selitys. 


[56] Surumielinen huomautus vie ajatukset ensimmäisessä kir- 
jassa esiteltyihin henkilöihin, jotka olivat ilmeisesti kaikki kuol- 
leita kirjan kirjoittamisen aikoihin. 

[57] Keltatautiset ja kitkerä hunaja oli skeptikkojen usein käyt- 
tämä esimerkki havaintokokemuksen subjektiivisuudesta. 
Sekstos Empiristin mukaan keltatautiset myös näkevät meistä 
valkoisilta näyttävät kohteet kellertävinä; silmänvalkuaisten kel- 
taisen värin arveltiin vaikuttavan nakéaistiin tällä tavalla. Jot- 
kut lääkärit määräsivät keltatautipotilaat katselemaan kellan- 
värisiä esineitä siinä toivossa, että keltainen väri silmistä siir- 
tyisi esineisiin, mutta parhaat lääketieteilijät torjuivat moisen 
humpuukin. Vesikauhun (hydrofobia) katsottiin antiikissa ole- 
van aina seurausta raivopäisen eläimen — useimmiten koiran — 
puremasta. Purevan eläimen ajateltiin olevan jollain tapaa sai- 
ras, mutta ei kuitenkaan vesikauhuinen. Varsinaista tartunta- 
tautiteoriaahan ei tunnettu, ja siten myös M. puhuu "myrkys- 
tä”, Sairauden oireet — voimakas pelko vettä kohtaan, hourailu 
ja harha-aistimukset — on lähteissä kuvailtu hyvin. Filosofiassa 
tauti näyttää herättäneen keskustelua tällaisen pelon uskomus- 
luonteesta. 

Seitsemäs kirja 


[2] Kappaleen alun lukutapa on epävarma. Mahdollisesti teksti 
kuuluu vain: "Miten muutoin sinun vakaumuksesi voisivat 
muuttua jne.” 


(3) kotranpennuille viskattu luu: Marcuksella on kenties mieles- 
sä Epiktetoksen kohta (Keskustelut 2, 22, 9), jossa tämä kuvaa 
herttaisesti leikkiviä koiranpentuja, joiden toisiaan kohtaan osoit- 
tama ystävyys katoaa saman tien, kun joukon keskelle heitetään 
lihapala. — Rikkailla roomalaisilla oli puutarhoissaan kala-al- 
taita. joiden asukit osasivat jopa syödä isäntänsä kädestä. 


[5] luovutan työn sille jne.: M. tarkoittaa ”luovuttamisella” 
mahdollisesti itsemurhaa, joka vaatisi paremmat perustelut ol- 
lakseen velvollisuus kuin vain sen, että joku voi hoitaa hänen 
tehtävänsä häntä paremmin. Kohdan lukutapa ja merkitys on 
kuitenkin epävarma. 


[9] totuus on yksi: Totuus on M:n vastine järkevyydelle, joka 
hyveenä on ihmisen luonnollinen täydellisyys; ks. selitykset koh- 
tiin 3, 6 ja 5, 15. M:n ajatuskulku on tässä merkillisen nurinkuri- 
nen. Totuuden ykseyden voisi luontevasti ajatella oikeuttavan 
kognition täydellistymisen ihanteen, mutta M:n mukaan tämä 
ihmislajin ominaisuus päinvastoin takaa totuuden ykseyden. 


[12] Vrt. 3, 5. 

[13] Kreikan sanat melos, ”jäsen”, ja meros, ”osa”, eivät ole sa- 
maa kantaa, mutta eroavat vain yhdellä äänteellä. Huolimatta 
siitä, mitä M. tässä sanoo, hän käyttää jälkimmäistä kautta teok- 
sen kuvaamaan ihmisen asemaa kosmoksessa. 


[14] mikäli niin haluaa: M. näyttäisi käyttävän sanaa thelein, 
”haluta”, lähinnä ironisesti. Sanaa voidaan kreikassa käyttää 
infinitiivin kanssa myös elottomista subjekteista merkityksessä 
”pyrkii tekemään”, ”on taipuvainen tekemään”, mutta tässä sa- 
nan käyttö korostaa johtosielusta erotetun lihan ja hengen ky- 
vyttömyyttä "ilmaista paheksuntaansa” kärsimästään vahingosta. 


[16] Kappaleen sisältö on epävarma, mutta se jatkaa kappa- 
leen 14 ajatusta. Olen hyväksynyt Farguharsonin korjauksen, 
jonka mukaan tekstissä erotetaan ruumis, pelkäävä ja tuskaa 
kokeva elainsielu sekä käsityksen muodostava johtosielu toisis- 
taan, mikä näyttäisi vastaavan M:n tavanomaista, mutta epä- 


stoalaista näkemystä. 


[17] hyvä <johtosielu>: Täydennys on epävarma, mutta välttä- 
mätön. Dalfenin ehdottama täydennys on ”elämä hyvää jumal- 
henkeä seuraten.” M. selittää sanan eudaimonia, ”onnellisuus”, pla- 
tonistien ja stoalaisten suosimaan tapaan: daimön (jumaluus, ju- 
malhenki) on ihmisen sielu, ja ihminen on siten onnellinen silloin, 
kun hänen sielunsa on hyvä. Aristoteles mainitsee (Topiikka 
112337), että Platonin seuraaja Ksenokrates selitti (ensimmäise- 

ni?) eudaimontan näin, mutta pitää itse tällaista tulkintaa epäta- 
vallisena. Platon tulee Timaioksessa (90c) lähelle samaa ajatusta. 


[19] Kuinka monta Khvysipposta jne.: M. ajattelee joko Khry- 
sippoksen, Sokrateen ja Epiktetoksen kaltaisia henkilöitä tässä 
maailmansyklissä tai sitten kaikkia niitä maailmansyklejä, jois- 
sa nämä henkilöt ovat jo elämänsä eläneet. 


[26] säälit häntä: Kuitenkin sääli on stoalaisessa etiikassa pathos 
ja siten irrationaalinen sielun liike, jonka arveltiin voivan joh- 
taa epäoikeudenmukaisuuteen; koska stoalaiset kunnioittivat 
lakia (vrt. selitys kohtaan 4, 4), he pitivät myös lain määräämiä 
rangaistuksia pääsääntöisesti asiallisina. M. näyttää olevan täs- 
sä koulun varhaisia oppi-isiä lempeämpi. 


[31] Tuo sanoo: M. siteeraa ilmeisesti Demokritosta, jonka frag- 
mentit 9, 117 ja 125 (Diels-Kranz) muistuttavat kohtaa ajatuk- 
sellisesti. Demokritos ajatteli, että vain atomit ja tyhjä tila (kenon) 
ovat olemassa todellisesti, kun taas kaikki ihmisten havaitsemat 
ominaisuudet, kuten värit, maut jne. ovat olemassa vain ihmis- 
ten mielissä tai nomöi, ”sovitun tavan mukaan” tai ehkä ”usko- 
muksina” (vrt. nomizein, ”pitää jonakin”). M. näyttäisi ymmärtä- 
vän Demokritoksen tarkoituksen (tahallisesti?) väärin ja käyttä- 
vän tämän sanoja tukemaan omaa näkemystään, että elämä on 
viime kädessä ”käsitystä” (hypolépsis), arvoarvostelmia todellisuu- 
dessa neutraaleista kohteista ja tapahtumista. 

[32] Jälleen rinnakkain ovat epikurolainen ja stoalainen vaih- 
toehto. Epikurolaisille sielu oli erityisen pienikokoisista atomeis- 
ta muodostunut kappale, jonka hajoamista — ruumiin ohella — 
kuolema merkitsi. ”Sammuminen” (sbesis) sopii kuvaamaan stoa- 
laista käsitystä kuolemasta, koska tuli ja lämpö ymmärretään 
elävän sielun keskeisiksi elementeiksi. "Siirtyminen toisaalle” 
(metastasis) tarkoittanee sielupneuman säilymistä ruumiin ulko- 
puolella. Sielunvaelluksen mahdollisuutta, johon antiikissa us- 
koivat lähinnä pythagoralaiset ja eräät platonistit, M. sivuaa 
mahdollisesti kohdissa 3, 3 ja 8, 58; mutta katso selitys jälkim- 


mäiseen. 


[33] Sietämätön tekee meistä jne.: Ajatus näyttäisi olevan mu- 
kaelma Epikurokselta, vrt. fr. 447 (Usener) sekä myös Pääopit 4 
(DL 10, 140). 


[35] Platon, Valtio 486a; puhujana on Sokrates. 


[36] Sokrateen oppilaan Antistheneen aforismia siteeraavat 
myös DL (6, 3) ja Epiktetos (Keskustelut 4, 6, 20). 


[38] Euripides, Bellerofon, fr. 287 (Nauck). Tässä pragmata tar- 
koittaa luultavasti "elottomat esineet”, mutta M. saattaa tulki- 
ta sen myös merkityksessä ”tosiasiat”, ”todellisuus”, jota vas- 
taan on turha taistella. Galenoksen platonistisessa tunnetera- 


piassa suuttumuksen purkaminen esineisiin on järjettömyyden 

ylin aste. Sen purkaminen orjiin on Galenoksen mielestä hiu- 
kan järkevämpää, koska nämä saattavat ottaa siitä opikseen. 


[39] Säe tuntemattomalta eepikolta. 

[40] Euripides, Hypsipyle, fr. 757 (Nauck). 

[41] Euripides, Antiope, fr. 208 (Nauck). 

[42] Euripides, fr. 918 (Nauck). 

[43] Tuntemattoman runoilijan säe, jonka tekstiä on korjattu. 


[44] Platon, Apologia 28b. Kaikissa kolmessa Platon-sitaatissa 
puhujana on Sokrates. 


[45] Platon, Apologia.28d. 


[46] Platon, Gorgias 512d+. 


[47] Suositeltu harjoitus on pikemminkin platonistinen tai pyt- 
hagoralainen kuin stoalainen. Tähtien sfääri (yleensä maailma 
kuun yläpuolella) käsitettiin antiikissa muuttumattomaksi ja sen 
ajateltiin olevan kaikesta pahuudesta vapaa puhtauden ja kirk- 
kaan tyyssija, jonka aine on tulta, jäätä tai eetteriä, alkuainet- 
ta, jota maan päällä ei tavata lainkaan. Tähtien vakaiden ja 

harmonisten liikkeiden tarkkailun ajateltiin edistävän tarkkaili- 
jan sielun sisäistä tasapainoa. M:n kehotus elementtien muuttu- 
vaisuuden mietiskelyyn asettaa vastakkain tähtien sfäärin (suh- 
teellisen) pysyvyyden ja maanpäällisen elämän hetkellisyyden. 


[50] Euripides, Khrysippos, fr. 839 (Nauck). 


[51] Euripides, ”Turvananojat” 1110-11. Kohdassa vanha Ifis 
ilmoittaa vihaavansa vaivalloista vanhuuttaan, mutta yhtä lail- 
la niitä, jotka turvautuvat taikakeinoihin säästyäkseen vanhuu- 
delta ja kuolemalta. ”Ruoat ja juomat” voivat olla uhrilahjoja 
jumalille tai sitten sanat viittaavat nuoruutta ylläpitämään tar- 
koitettuun dieettiin. 

Jälkimmäinen säepari on peräisin tuntemattomalta runoi- 
lijalta. 


[54] M. palaa jälleen filosofian kolmiyhteyteen: hurskas tyyty- 
minen osaansa, oikeudenmukainen toiminta lähimmäisiä koh- . 
taan ja erehtymätön tavoittaminen (katalépsis) vaikutelmissa. 


[55] nämä kaksi ovat eläimellisiä jne.: M:n psykologia on jälleen 
korostetun platonistista. Johtosielu muistuttaa Platonin järki- 
sielua, joka luonnollisessa tilassaan hallitsee alempien ja eläi- 
mellisten sielunosien liikkeitä; ks. selitys kohtaan 2, 10 sekä 


johdanto. 

[58] Kappaleen viimeisestä lauseesta puuttuu jotakin. Fargu- 
harsonin korjauksen mukaan: ”että sillä on merkitystä, mitä 
teet, mutta on yhdentekevää, mitä (ainetta) toiminta koskee.” 


[63] hän sanoo: Epiktetos (Keskustelut 1, 28, 4) esittää lauseen 
sitaattina Platonilta. Täsmälleen tämä sanamuoto ei kuiten- 
kaan esiinny missään Platonin teoksessa, vaikka ajatus onkin 
usein esillä. Stoalaiset omaksuivat Sokrateesta juontuvan opin 
hyveestä tietona ja paheesta tietämättömyytenä. Kun lisäksi sie- 
lun ajatellaan ohjautuvan luonnostaan kohti hyvettä, paheelli- 
suus ei koskaan perustu tietoiseen pahan valitsemiseen vaan 
erehdykseen. | 


[64] Usener ei pidä M:n Epikuros-sitaattia itsenäisenä frag- 
menttina, vaan yhdistää sen fragmenttiin 447: ”Suuret tuskat 
surmaavat nopeasti, pitkäaikaiset eivät ole voimakkaita.” Kui- 
tenkin sana prosdoksazein, ”lisätä havaintoon uskomus”, on epi- 
kurolaisen tieto-opin teknistä terminologiaa. 


[65] epäihmisiä kohtaan: Sana ”epäihminen” (apanthröpos) tar- 
koittaa joko epäinhimillisen julmaa henkilöä tai muiden ihmis- 
ten seuraa vieroksuvaa ihmisvihaajaa. 


[66] Telauges: Telauges oli Sokrateen oppilas ja erään Aiskhi- 
neen kadonneen dialogin hahmo. M:n esittämän kysymyksen 
konteksti on kuitenkin tuntematon. 

Lainausmerkeissä oleva runositaatti on peräisin Aristofa- 
neelta, Pilvet 362. Näytelmässä Sokrates esitetään eksentrisenä 
ja askeettisuudellaan diivailevana sofistina ja taivaantutkijana, 
joten M. epäilee aiheellisesti lähteen luotettavuutta. Platon 
kertoo tarinan Sokrateen yöpymisestä ulkona kylmänä talviyönä 
Pidoissa (220a3—d) sekä teloitettavaksi tuomitusta Salamiksen 
Leonista Apologiassa (32c). 


[67] On täysin mahdollista jne.: Farquharson siirtää lauseen tar- 
peettomasti kappaleen viimeiseksi. 

loogikoksi tai fyysikoksi: Etiikka, logiikka ja fysiikka ovat 
stoalaisen filosofian kolme osa-aluetta. M. arvelee, että vaikka 
hänellä ei olekaan mahdollisuutta syventyä logiikkaan eikä fy- 
siikkaan (ehkä ajanpuutteen tai kenties lahjattomuuden vuok- 
si; vrt. 5, 5), hän voi silti toteuttaa stoalaisen etiikan mukaista 


elämäntapaa käytännössä. 


[74] ”Hyödyttäminen”, tässä lähinnä hyvän tekeminen muille 
ihmisille, on ihmisen luonnon mukaista ja siksi ihmiselle hy- 
väksi. M. kannustaa itseään hyvän tekemiseen sen nojalla, että 
se on hänen oma etunsa, mutta kyse ei ole niinkään itsekkyy- 
destä vaan ihmiskunnan ykseyden tajuamisesta. 


[75] joitakin harvoja ... asioita: Noudatan tässä Dalfenin ja 
Hadot'n korjaamaa tekstiä, jossa sanan alogista (harkitsemat- 
tomat) tilalla luetaan oligista (harvat). Tekstiin on muutoin jok- 

seenkin mahdoton saada järkeä. M. palaa jälleen kysymykseen, 
kuinka paljon luonto / jumala ohjailee kosmoksen tapahtumia 
suoraan ja kuinka paljon ne ovat mekaanista seurausta alkupe- 


räisestä luomistapahtumasta. 

Kahdeksas kirja 


[1] et löytänyt sitä päätelmistä: M. näyttää viittaavan logiikan 
opintoihinsa, joskaan emme tiedä, että hän olisi koskaan har- 
rastanut filosofian teoreettista puolta erityisellä innolla. Sana 
syllogismos tarkoittaa paitsi tietynmuotoista päätelmää, myös 
mitä tahansa pätevää päätelmää; päätelmien analysointi koet- 
tiin antiikin populaariajattelussa usein filosofian hyödyttömyy- 
den ja todellisuudesta vieraantuneisuuden kulminaatioksi. 
oikeudenmukaiseksi, kohtuulliseksi, urhoolliseksi ja vapaaksi: 
Vapaus vastaa tässä hyveiden luettelossa ehkä totuutta / järke- 
vyyttä. Epätosien arvoarvostelmien hylkääminen vapauttaa ih- 
misen vääristä pyrkimyksistä ja ajan hukkaamisesta yhdente- 
kevien päämäärien tavoitteluun. 
[2] samaa lakia noudattavan elävän olennon: Jumalat ja ihmi- 
set ovat saman maailmanvaltion kansalaisia ja siten saman lain 
alaisia; vrt. 10, 1. Vrt. myös Epiktetos, Käsikirja 15: ”Mutta jos 
halveksut ja jätät ottamatta, kun sinulle tarjotaan, et ole vain 
jumalien pitovieras, vaan hallituskumppani.” 


[3] M. asettaa vastakkain toisaalta maailmanvalloittaja Alek- 
santeri.Suuren sekä sotapäälliköt Gaius Julius Caesarin (johon 
”Gaius” kaiketi viittaa; vrt. 3, 3) ja Pompeius Suuren, toisaalta 
elämäntapafilosofiaa puhtaimmillaan toteuttaneet kyynikko 
Diogenes Koiran, erakkofilosofi Herakleitoksen sekä stoalais- 

ten suuren eettisen sankarin Sokrateen, jotka kaikki sopivat 
keisarin vapauden ja itseriittoisuuden ihanteiden esikuviksi. 
Aleksanteri ja Diogenes muodostavat luultavasti tarkoituksel- 
lisesti parin, sillä he esiintyvät yhdessä useissa anekdooteissa ja 
Aleksanterin kerrotaan jopa sanoneen: ”Ellen olisi Aleksante- 
ri, haluaisin olla Diogenes.” 


[7] Järjellinen luonto menestyy jne.: M. erottaa poikkeuksellises- 
ti tunteiden hallinnan (ts. tavoittelun ja karttamisen rajoittami- 
nen oman johtosielun toimintoihin) ja jumalien tahtoon alistu- 
misen toisistaan, niin että filosofian päämääriä on yhteensä neljä. 


[8] M. viittaa usein ajanpuutteeseensa, joka estää häntä syven- 
tymästä filosofian teoriaan, mutta ei estäisi toteuttamasta etii- 
kan opetuksia käytännössä. Asenne on tyypillinen myöhemmille 
stoalaisille moraalifilosofeille. Kaikki koulun kolme suurta oppi- 
isää, Zenon, Kleanthes ja Khrysippos, jättivät laajan kirjallisen 
tuotannon eri filosofian osa-alueilta ja korostivat logiikan ja fy- 
siikan syvällisen tuntemuksen merkitystä eettisessä kehityksessä. 


[12] Ajatus, että ihmisen tehtävä lajinsa edustajana määräy- 
tyy ensisijaisesti sen perusteella, mikä on hänen sielunkykyjen- 
sä suhde muiden eläinten sielunkykyihin, toistuu antiikin filo- 
sofiassa. Lähimmäksi stoalaista käsitystä ihmisjärjen ainutlaa- 
tuisuudesta ja sitä kautta eettisestä velvoittavuudesta tulee 
Aristoteles (erityisesti Nikomakhoksen etiikka 1, 7), mutta myös- 

kään Platonin oppi jonkinlaisen jarkisielun esiintymisestä eläi- 
millä ei estänyt platonisteja argumentoimasta samalla tavalla: 
ihmisessä parasta on se, mikä hänessä on vähiten eläimellises- 
tä, koska se samalla on eniten jumalallista. Argumenttia paro- 
dioi pederastisista epigrammeistaan tunnettu Straton, jonka 
mukaan homoseksuaalinen käytös on järkiolentojen (logikoi) 
erityispiirre ja että naisiin tyytyvät miehet jättäytyvät ”järjettö- 
mien eläinten” tasolle (Kreikkalainen antologia 12, 245). 


[13] tunneoppia: Sana pathologein näyttäisi tarkoittavan oppia 
tunteista (pathe) ja niiden hallinnasta, ja siten se korvaa luette- 
lossa etiikan. Dialektiikka, jonka alkuperäinen merkitys sana- 
na on "keskustelutaito” tai ”väittelytaito”, tarkoittaa logiikkaa. 


[18] hajoaa omiksi osikseen: Farguharsonin korjauksen mukaan 
”hajoaa ikuisiksi osikseen”. Elementit eivät kuitenkaan ole ikui- 
sia muutoin kuin siinä merkityksessä, että ne toistuvat saman- 
laisina kaikissa maailmansykleissä. 


[19] sanovat muutkin jumalat: Aurinko ja muut taivaankappa- 
leet ovat M:lle jumalia; vrt. 12, 28, missä keisari puhuu ”näky- 
vistä jumalista”. Stoalainen teologia on pohjimmiltaan mono- 
teistinen (tai panteistinen, käsitykset jumalan persoonallisuu- 
den asteesta vaihtelevat filosofista toiseen), mutta jumaluudel- 
la on lukuisia eri ilmentymiä. Stoalaiset eivät kokeneet 
ongelmalliseksi perinteistä polyteististä mytologiaa, vaan pyr- 


278 | MARCUS AURELIUS 


kivät selittämään myytit vertauskuvallisesti ja erilliset jumalat 
saman jumaluuden aspekteiksi. M. itse näyttää puhuvan juma- 
lasta ja jumalista ilman merkittävää eroa. 

Nautiskelemaan: Nautinto ihmisen päämääränä oli epi- 
kurolainen ja kyreneläinen oppi. Näkemys ei kuitenkaan pe- 
rustunut teleologiseen kosmologiaan eikä antropologiaan, jo- 
ten ”päämäärän” käsite eroaa lähtökohtaisesti stoalaisesta. 
Hedonismia perusteltiin ennen muuta sillä, että ihminen tun- 
tee muiden eläinten tavoin myötäsyntyistä vetoa nautintoon. 
Stoalaiset argumentoivat, että nautinto on seurausta eläinten 
myötäsyntyisten viettien toteuttamisesta eikä toisinpäin. Tällä 
tavalla koettu nautinto ei stoalaiselle ole pathos, vaikka mo- 
lemmista käytettiinkin samaa sanaa, hédoné. 


[21] ja myy itsensä: Tekstissä on jotakin vikaa. Sana porneusan 
tarkoittaa ”(itsensä?) prostituoiduksi asettanut”. 


[24] Tämänkaltaiset, aistimaailman vastenmielisyyttä alleviivaa- 
vat kohdat (vrt. 6, 13; 8, 37 ja 9, 36), jotka tuntuvat sopivan 
huonosti parhaassa mahdollisessa maailmassa elävälle stoalaisel- 
le, ovat herättäneet keskustelua keisarin persoonallisuudesta. 
Jotkut ovat nähneet M:n patologisena persoonallisuutena ja toi- 
set oman ahdistavan maailmanaikansa tuotteena (Doddsin ”age 
of anxiety”); Hadotn kaltaiset kirjoittajat taas näkevät M:n kir- 
jan niin vahvasti genrensä sovinnaisuuksiin sidottuna, että kei- 
sarin persoonaa on sen takaa lähes mahdoton tavoittaa. 

[25] Lucilla ja Verus ovat luultavasti keisarin äiti ja biologinen 
isä (1, 2 3), mutta Verus voi olla myös keisarin adoptioveli. 
Maximus lienee kohdassa 1, 15 mainittu filosofi ja Secunda 
kaiketi hänen vaimonsa. Epitynkhanos ja Diotimos ovat tunte- 
mattomia. Antoninus ja Faustina ovat keisarin adoptioisä ja 
tämän puoliso Annia Faustina. Celer oli M:n retoriikan opetta- 
ja, ja Hadrianus on luultavasti pikemminkin eräs tämännimi- 
nen sofisti kuin keisari Hadrianus. Demetrios oli M:n aikalai- 
nen, mutta Kharaks ja Eudaimon ovat tuntemattomia. Sielun 


kohtalosta vrt. 7, 32 ja selitys. 


[26] Tunteet on jälleen erotettu jumalan tahtoon alistumises- 
ta ja niputettu yhteen aistihavainnon kanssa alemman sielun 
liikkeiksi, mikä on lähinnä platonistinen oppi. Vaikka elämä on 
M:lle ”käsitystä”, hän ci kertaakaan sano suoraan, että tunteet 
olisivat järjen uskomuksia, vaan näyttää pikemminkin ajattele- 
van, että niistä voi tulla järjen uskomuksia, joskaan niiden ole- 


massaolo ei riipu järjestä. 


[27] ympäröivään [syyhyn]: Ongelmallinen kohta, joka näyttää 
vaativan korjausta. Suosituimman ehdotuksen mukaan sanan 
aition (syy) tilalla pitäisi lukea angeion (astia); vrt. 3, 3 ja 10, 38. 


[28] jokainen arvostelma jne.: M. luettelee johtosielun tärkeim- 
mät toiminnot, jotka ovat käsitysten / arvostelmien muodosta- 
minen (tässä krisis), toimintaimpulssit eli pyrkimykset (hormé) 

sekä tavoittelu ja karttaminen (oreksis ja ekklisis). Käsitteiden 
hormé ja oreksis suhdetta on vaikea selittää muutoin kuin viit- 
taamalla niiden käyttöön Epiktetoksen ja M:n filosofisessa mal- 
lissa; ks. selitys kohtaan 3, 6. Oreksis kuuluu ihmisen sisäiseen 
maailmaan ja on lähtökohtaisesti irrationaalista halua, joka jär- 
jellistyy vain samaistumalla kosmisen logoksen tahtoon. Normaa- 
listi oreksis toimii pyrkimysten käyttövoimana, mutta ei ole nii- 
den välttämätön ehto. Filosofiassa nämä kaksi leikataan erilleen 
siten, että oreksis tukahdutetaan kokonaan (vrt. Epiktetos, Käsi- 
kirja 2), mutta myöhemmin niiden tiet voivat jälleen yhtyä. 


[31] M. Vipsanius Agrippa oli Augustuksen vävy, läheinen työ- 
toveri ja eräänlainen sisäministeri. Areios oli Augustuksen hovi- 
filosofi ja omana aikanaan vaikutusvaltainen stoalainen. Hänet 
on samaistettu Areios Didymokseen, jonka tiivistelmä stoalai- 
sesta etiikasta on säilynyt. Maecenas oli Augustuksen ystävä ja 
kulttuuripersoona, jonka mm. Vergiliukselle ja Horatiukselle tar- 
joamasta tuesta periytyy meidän sanamme ”mesenaatti”. Pom- 
peius Suuren kaikki jälkeläiset kuolivat kansalaissodissa, vaikka 
suvun nimi elikin vielä useita vuosisatoja. Dalfen arvelee M:n 
puhuvan kuitenkin tässä Pompejin kaupungin tuhosta; tekstistä 
on joka tapauksessa hävinnyt jokin yhteyttä selittävä lause. 


[34] Lisäyksen ”sikäli kuin se on hänen vallassaan” (vrt. 2, 16 
ja 5, 8) on tarkoitus muistuttaa, että ihminen voi tehdä vahin- 
koa todellisuudessa vain itselleen, sillä kokonaisuuden kannal- 

ta hänen itsekkäinkin tekonsa on aina edullinen ja sillä on 
määrätty tarkoituksensa. M. näyttää ajattelevan, että ihminen 
voi kuitenkin valita, haluaako hän osallistua kosmoksen tar- 
koituksen toteuttamiseen tietoisesti vai tietämättään; vrt. esim. 
8,55 ja 6, 42. Stoalaisen fysiikan determinismin ja etiikan edel- 
lyttämän vapauden välinen ristiriita herätti huomiota antiikis- 
sa, mutta stoalaiset kirjoittajat eivät itse näytä pitäneen sitä 


merkittävän ongelmallisena. 


[37] Pantheia oli Lucius Veruksen rakastajatar, sivistynyt, äly- 
käs ja kaunis smyrnatar, jota satiirikko Lukianos vuolaasti ylis- 
tää. Pantheian ja Luciuksen suhde ilmeisesti jatkui vielä jäl- 
kimmäisen avioiduttua. Pergamos on tuntematon, mahdollisesti 
Veruksen poikalemmikki. Samoin Khabrias ja Diotimos ovat 
tuntemattomia. Hadrianus oli tunnettu kreikkalaishenkisestä 
mieltymyksestään nuoriin poikiin, joten nämä saattoivat olla 
hänen suosikkejaan. 

verihurmetta nahkasäkissä: Vrt. filosofi Anaksarkhoksen 
sanat hänet kuolemaan tuominneelle tyrannille: ”Murskaa vain 
tämä Anaksarkhoksen säkki, mutta itse Anaksarkhosta et murs- 


kaa.” (DL 9, 59) 


[38] Kappaleen sitaatti on tuntemattomalta kirjoittajalta. 
Dalfenin editiossa kappale- ja lausejako on tällä kohtaa huo- 
mattavan erilainen kuin seuraamassani Farguharsonin tekstissä. ` 

[41] pahasta eläinluonnolle: Ihmisessä ovat läsnä samaan ai- 
kaan kolme yksilönkehityksen tasoa. Sikiö aloittaa stoalaisten 
mukaan elämänsä eräänlaisena kasvina, jota hallitsee pelkkä 
fysis (luonto / kasvu). Syntymässä se saa hengityksen myötä sie- 
lun, ja murrosiässä järki kehittyy täydelliseksi. Oikeaoppisen 
stoalaisen käsityksen mukaan pyrkimysten pitäisi tällöin muut- 
tua järjen liikkeiksi, mutta M. ajattelee jälleen ihmissielun 
muodostuvan kuvattuja tasoja vastaavista kerroksista. 

pallo, pyöreäpinta: Kappaleen päättää Empedokleen säe, 
jonka M. siteeraa tässä vain osittain, mutta selkeyden vuoksi 
esitän sen suomennoksessa kokonaisuudessaan. Sen merkityk- 
sestä ks. 12, 3 ja selitys. 


[48] ymmärrys on linnavuori: Ajatus ihmissielusta linnavuore- 
na (akropolis), jota ei voi ulkopuolelta käsin valloittaa, on pe- 
räisin Epiktetokselta, Keskustelut 4, 1, 86. Kohdasta on saanut 
nimensä viime vuosikymmenen vaikutusvaltaisin Marcus Au- 
relius -tutkimus, P Hadot'n La Citadelle intérieure. 


[51] ”He tappavat jne.”: C. R. Haines näkee huudahduksessa 
viittauksen vainottuihin kristittyihin, mutta tämä näkemys on 
yleisesti torjuttu. M:n asenteista kristittyihin vrt. 11, 3 ja selitys. 


[57] käytetäänkin sanaa 'aktines': M:n etymologia sanalle aktis 
(yks.), ”säde”, on väärä, kuten antiikin etymologiat usein ovat, 
sillä mainittu verbi ei ole sanaan missään yhteydessä. Kuva on 

joka tapauksessa vaikuttava: viisaan sielu on aurinko, joka koh- 
taa kaiken samalla järkkymättömällä tyyneydellä menettämät- 


tä mitään omasta loistostaan. 


[58] M. näyttäisi viittaavan kappaleessa poikkeuksellisesti sie- 
lunvaelluksen mahdollisuuteen. Puhetta ”uudesta elävästä olen- 
nosta" (eläimestä) on vaikea ymmärtää muutoin, mutta epäsel- 
vää on, miksi ihmisellä tässä uudessa inkarnaatiossa pitäisi olla 
”toisenlainen” aistimus, ellei M. tarkoita tällä vain ”uutta” tie- 
toisuutta, jossa ei ole muistoja edellisestä elämästä koetusta. 

Yhdeksäs kirja 


[1] on näet olevaisen luonto: M. erottaa tässä ”olevaisen” (ta 
onta) ja "olemassa olevan” (ta hyparkhonta), mutta on epiisel- 
vää, minkä eron hän sanojen välille olettaa. Yleensä ta onta on 
laajempi käsite ja viittaa pikemminkin siihen, miten asiat ovat, 
ja tulee siten lähelle totuuden käsitettä, kun taas ta hyparkhon- 
ta merkitsee konkreettisemmin sitä, mitä on olemassa. M:n aja- 
tus on kuitenkin hämärä ja jotkut korjaavat tekstiä. 
Kokonaisuudessaan jakson teemana ovat jälleen M:n kol- 
me perushyvettä: oikeudenmukaisuus, totuus ja kohtuullisuus 
(itsehillintä). Jokaista hyvettä vastaan rikkominen on eri ta- 
voin jumalien loukkaamista (asebeia, sananmukaisesti ”kunnioi- 
tuksen puute"; tämä oli mm. Sokrateen kuolemantuomioon joh- 
tanut syyte), ennen kaikkea luonnon ja sen tahdon loukkaa- 
mista, joka on kaikkein ”kunnianarvoisin” ts. iältään vanhin 
jumalatar. Huomattakoon, että stoalainen jumaluus on logok- 
sena miespuolinen ja luontona ja kohtalona naispuolinen krei- 
kankielisten sanojen sukujen vuoksi. Epäoikeudenmukaisuus 
loukkaa luonnon tarkoittamaa ihmiskunnan yhteyttä. Totuu- 
desta poikkeaminen loukkaa luontoa kaiken olevan ja siten to- 
den syynä. M:n mukaan jokaisella ihmisellä on synnynnäinen 
kyky totuuden saavuttamiseen (aformai, ”lähtökohdat”, on täs- 
sä merkityksessä stoalainen tekninen termi; vrt. myös 9, 42 sekä 
DL 7, 89), ja siksi myös tietämättään valehteleva tai epätosista 
uskomuksista kiinni pitävä tekee väärin, koska hän on jollain 

tavalla turmellut nämä luontaiset valmiutensa. Kohtuullisuus 
samaistuu luonnon tahdon seuraamiseen ja siihen alistumiseen, 
sillä nautinnon ja tuskan todellinen luonne yhdentekevinä asioi- 
na paljastuu seuraamalla, mikä rooli niillä maailmassa on ja 
miten luonto niitä käyttää: koska ne eivät ole riippuvaisia ih- 
misen moraalisista ansioista, ne eivät vaikuta hänen onnelli- 
suuteensa. Kappaleen lopussa M. palaa kysymykseen kaitsel- 
muksen toiminnan luonteesta. Tällä kertaa hän valitsee mal- 
likseen luonnon yhden ja ainutkertaisen alkupyrkimyksen, jos- 
ta muu seuraa luonnollisia seuraussuhteita noudattaen. 
tiettyjä periaatteita: ”Tietyt periaatteet” viittaa stoalaiseen 
käsitteeseen spermatikoi logoi, ”siemenenä toimivat periaatteet”, 
joissa kaiken olevan siemen on läsnä heti luomistapahtumassa. 


[2] eläinten ruttotauti: M. viittaa luultavasti hallituskautensa 
lopulla Rooman valtakuntaan levinneeseen "ruttoon” (loimos). - 
Tauti tuli Veruksen armeijan mukana Mesopotamiasta 160- 
luvun lopulla ja levisi valtakunnan länsiosiin. Ei ole selvää, 
mikä tauti oli kyseessä. Ajan lähteet kuvaavat sen aiheutta- 
maa valtavaa tuhoa, mutta kuvauksissa saattaa olla liioitte- 
lua. Koska antiikissa ei ollut minkäänlaista teoriaa mikrobeis- 
ta taudinaiheuttajina, tautien tarttuminen ihmisestä toiseen 
oli aina jonkinlainen mysteeri. Vaikka M:n aikana riehuneen 
ruton liikkuminen armeijan mukana oli helppo havaita, kei- 
sari puhuu ilmassa olevasta dyskrasiasta, elementtien väärästä 


tasapainosta. 

[3] sikiö tulee ulos vaimosi vatsasta: Viittaus syntymättömään 
lapseen saattaa olla omakohtainen. Faustina synnytti keisarille 
neljätoista lasta, joista viimeinen syntyi ehkä noin vuonna 170. 


[9] kohoaa ylöspäin alkutulen vuoksi: Stoalaisessa kosmoksen 
mallissa neljä elementtiä ovat sisäkkäin; uloinna (ts. ylinnä) on 
tuli, sitten ilma, sitten vesi, sitten sisinnä maa. Uloin tulikehä 
(eetteri) käsittää kiintotähdet ja vetää kaikkea alhaalla olevaa 
tulta puoleensa. 

Järjettömien olentojen kesken jne.: Jakson lauseet ovat men- 
neessä aikamuodossa, mikä näyttäisi osoittavan, että M. kuvaa 
ajallista kehitystä. Siten jakso muistuttaisi esimerkiksi Lucretiuk- 
sen kuvausta eläinlajien ja ihmiskunnan vähittäisestä kehittymi- 
sestä nykyiselle tasolleen. Kuitenkin stoalaiset, toisin kuin epiku- 
rolaiset, uskoivat luonnollisten lajien muuttumattomuuteen, ja 
siksi tällainen kehityshistoriallinen ajatuskulku on erikoinen. M. 
itse korostaa lukuisia kertoja, miten kaikki maailmassa pysyy lo- 
puttomasti samanlaisena. Valitettavasti yksityiskohtaisia kuvauk- 
sia stoalaisen maailmansyklin alkutapahtumista ei ole säilynyt, 
joten emme tiedä, poikkesiko keisari tässä koulun oppi-isistä. 


[10] Järjellä on sekä jne.: M. tarkoittaa, että järki toimii sekä 
itsensä että koko kosmoksen hyväksi, mikä viime kädessä on 
sama asia. Maininta järjestä syntyvästä ”uudesta samanlaises- 
ta” on epäselvä ja saattaa viitata ihmisen kykyyn tuottaa edel- 
leen uusia järkiolentoja jälkeläisinään. 


SELITYKSIA YHDEKSANTEEN KIRJAAN | 287 


[16] kokemisessa ... tekemisessä: Kokemisen / tuntemisen ja 
tekemisen / toimimisen erosta vrt. 5, 1 ja selitys. 


[22] tietämättömyyttä vai suunnitelmallisuutta: Ts. toimiiko hän 
väärin tarkoituksellisesti vai koska ei tiedä, mikä hänelle on hyvää 
ja pahaa. Stoalaisille nämä kaksi ovat pohjimmiltaan samaa, järjelli- 
sen olennon eksymistä järjestä, mutta rikkojan ohjaaminen oikealle 
tielle edellyttää tämän motiivien ja uskomusten selvittämistä. 


[24] henkiparkoja: M. siteeraa Epiktetosta hieman eri sanoilla 
kuin kohdassa 4, 41. Sana Nekyia näyttäisi viittaavan Odysseian 
yhdenteentoista lauluun, jossa Odysseus nostaa esiin Manalan 
haamuja veriuhrin äärelle. Ei ole selvää, mitä M. tällä viittauk- 
sella hakee; ehkä hän tarkoittaa verrata elämän tyhjänpäiväi- 
syyttä haamujen epätodellisuuteen. Viittauksen kohteena voi 
olla jokin muukin teos. Esimerkiksi satiirikko Menippos kirjoit- 
ti tämännimisen (kadonneen) kirjan, jota Lukianos mukailee 
Nekyomanteiassa ("Kuolleiden manaaminen”). Menippoksen ja 
Lukianoksen manalankäyntien opetuksena oli, että ihmisten 
ponnistelut ja myös filosofinen teoretisointi on tyhjänpäiväistä 
ja parasta on tavallisen ihmisen tavallinen elämä. M. saattaa 
myös puhua omanakin aikanaan harjoitetusta kuolleiden hen- 


kien manaamisesta. 


[27] mutta vain niissä asioissa jne.: Vrt. 9, 11, missä on mainit- 
tu terveys, rikkaus ja maine, sekä 1, 17, missä M. puhuu itse 

unien kautta saamastaan avusta. Unien tulkinta oli antiikissa 
suosittu harrastus. Meille säilyneessä Artemidoroksen Suuressa 
unikirjassa yhdistyvät naturalistiset elementit (joita puhtaim- 
millaan edustaa Aristoteleen ”Unessa ennustamisesta”) sekä 
taustalla oleva, perinteinen ja tarkemmin määrittämätön usko 


unien yliluonnolliseen alkuperään. 


[29] nämä poliitikot: M. ajattelee mahdollisesti oman aikansa 
kunnianhimoisia poliitikkoja, jotka teeskentelivät filosofian 
harrastusta päästäkseen keisarin suosioon. 

haaveile Platonin valtiosta: Platonin Valtiossa esittämä po- 
liittinen utopia tuli antiikin aikana puheenparreksi. M. ei siis 
tarkoita, että olisi hyväksynyt Platonin valtioihanteen, vaan että 
hänen on turha haaveilla stoalaisten filosofien hahmottelemasta 
ihanneyhteiskunnasta ja yritettävä sen sijaan saada aikaan edes 
jonkinlaisia parannuksia. 

Ala nyt puhua jne.: Aleksanteri Suuri, tämän isä Filippos 
ja Ateenassa makedonialaisvaltaa 300- ja 200-lukujen taittees- 
sa edustanut Demetrios Faleronlainen ovat M:n esimerkkejä 
näyttävän elämäntyön tehneistä voimapoliitikoista. Viime- 
mainittu oli itse asiassa myös jonkinlainen filosofi, ja hänen elä- 
mäkertansa sisältyy DL:n kokoelmaan. 


[39] Tai sitten atomit: Vrt. 4, 27 ja selitys sekä 6, 10. 

[40] Jakson ajatuskulku heijastelee pikemminkin M:n henki- 
lökohtaista suhdetta uskontoon kuin stoalaista doktriinia. Aja- 
tus jumalien ulkopuolelta tulevasta avusta edellyttää jakoa tuon- 
puoleiseen ja tämänpuoleiseen, mikä on enemmän platonisti- 
nen kuin stoalainen näkemys. Stoalainen voi odottaa apua ju- 
malilta, mutta vain sikäli kuin jumala on hänessä itsessään, ja 
"omassa vallassa” oleva samaistuu tätä kautta viime kädessä 
jumalien vallassa olevaan. Vielä pidemmälle stoalaista deter- 
minismiuskoa vastaan menee M:n ajatus kaitselmuksen mah- 
dollisesta ”heltymisestä” (12, 14). 


[41] Epikuros, fr. 191 (Usener). Epikuroksen viimeisenä elin- 
päivänään kirjoittamaksi väitetty kirje on säilynyt Diogenes 
Laertioksella (10, 22). Epikuros kärsi ennen kuolemaansa tus- 
kallisesta sairaudesta, ja hänen tuona aikana osoittamansa filo- 
sofinen mielenlaatu muuttui antiikissa jonkinlaiseksi legendaksi. 
Siksi on epäselvää, missä määrin Epikuroksen kuolemaan liit- 
tyvä kirjallinen materiaali on autenttista. Keisaria kiehtoo eri 
filosofikoulujen oppien yhteneväisyys käytännön eettistä elä- 
mäntapaa koskevissa ohjeissa. Huolimatta jyrkän vastakkaisis- 
ta kosmologiastaan ja antropologiastaan sekä stoalaiset että 
epikurolaiset korostivat mielenrauhan arvoa, ulkoisten tekijöi- 
den merkitysten minimoimista henkilökohtaisen onnellisuuden 
tavoittelussa, yksinkertaista elämäntapaa ja humaania suhtau- 
tumista kanssaihmisiin. 

Kymmenes kirja 


[1] täydellinen elävä olento: Oppi maailmasta elävänä olento- 
na on peräisin Khrysippokselta, joskaan kaikki stoalaiset eivät 
hyväksyneet sitä. Vrt. DL 7, 142-43: ”Maailma on elävä olen- 
to, järjellinen, sielullinen ja älyllinen. ... Elävä olento on näet 
parempi kuin ei-elävä eikä mikään ole parempi kuin maailma, 
joten maailma on elävä olento.” 


[2] Kappaleessa ovat jälleen esillä kolme elämän tasoa: kas- 
vit, eläimet ja ihmiset, joita hallitsevat vastaavasti luonto / kas- 
vu, sielu ja järjellinen sielu. M:n ajatus on tällä kertaa puhtaan 
stoalainen: eläintason pyrkimyksiä ei halveksuta, vaan ne hy- 
väksytään toteutettaviksi sellaisinaan niin kauan kuin jarkisie- 
lu ei vastusta niitä minkään korkeamman tason velvollisuuden 
vuoksi. 


[3] setuhoaa sinut tuota pikaa: Vrt. M:n Epikurosta mukaile- 
va ajatus tuskasta kohdassa 7, 33. 


[4] älä edes itseäsi: Vrt. Epiktetos, Käsikirja 5: ”Sivistymätön 
syyttää toisia omasta epäonnestaan, sivistyksen makuun pääs- 
syt syyttää itseään, sivistynyt ei syytä toista eikä itseään.” 


[6] Atomit tai luonto: M. näyttää hylkäävän epikurolaisen 
vaihtoehdon (atomit, mutta ei luontoa) mitenkään perustele- 

matta, minkä vuoksi Farquharson epäilee tekstistä kadonneen 
jotakin. ”Luonnon” merkityksestä ks. seuraava selitys. 


[7] Oletetaan sitten, että jne.: Vastakkain ovat jälleen stoalai- 
nen ja epikurolainen luonnonoppi. Epikurolaiset eivät uskoneet 
”persoonalliseen” luontoon, jollainen stoalainen, jumalaan sa- 
maistuva fysis on, mutta koska epikurolainen fysiikka edellyt- 
tää mm. aineen katoamattomuutta ja atomien liikettä koskevia 
luonnonlakeja, on todellisuudella tietty ”luonto” siinä merki- 
tyksessä, että sillä on vakiona pysyvä ominaislaatu ja sen il- 
miöissä vallitsee tietty säännönmukaisuus. 

ikuisissa muutoksissa: Jaksoittain toistuvasta maailmanpa- 
losta ks. selitys kohtaan 2, 14. Epikurolaisessa fysiikassa aika, 
avaruus ja aine ovat äärettömiä ja myös maailmoja on lukema- 
ton määrä. Yksittäisten maailmojen olemassaolon aika oletet- 
tiin aina rajalliseksi. 

tähän tiettyyn yksilöön: ”Yksilö” on kreikassa to idiös poion, 
”yksilöllisesti kvalifioitu olio”, mikä on stoalaisen fysiikan tek- 
ninen termi. Stoalaiset erottivat toisistaan yksilön aineen, joka 
vaihtuu jatkuvasti tämän olemassaolon aikana, ja identiteettiä 
säilyttävän pysyvän kvaliteetin, olion ominaislaadun. 


[8] sileän ja rosoisen liikkeen: Sileästä ja rosoisesta liikkeestä 


vrt. 4, 3 ja selitys. 
puoleksi syödyt eläintaistelija: M:n asenteista roomalaisten 


rakastamiin näytöksiin vrt. 6, 46 ja selitys. 

muuttanut asumaan Autuaiden saarille: Autuaiden saaret 
olivat antiikin ajan paratiisi, jonne jumalten erityisten suosik- 
kien arveltiin pääsevän kuoleman jälkeen asumaan. Saaret si- 
joitettiin jonnekin läntiselle valtamerelle ja samaistettiin myö- 
hemmin Kanariansaariin. Lukianoksen Tositarinan kuvaus vie- 
railusta Autuaiden saarilla heijastelee antiikin populaareja ku- 
vitelmia elämästä paratiisissa. 

tulisivat heidän kaltaisikseen: Jumalan kaltaiseksi tulemi- 
nen (ekshomoiösis tôi thedi, jota vastaavaa verbiä M. tässä käyt- 
tää) oli keskiplatonistisessa filosofiassa ihmisen korkein päämää- 
rä. Ajatus esiintyy jo Platonilla itsellään (Theiatetos 176b) ja 
sopii tavoitteeksi jokseenkin yhtä hyvin stoalaiselle kuin plato- 
nistillekin. 


[10] toinen sarmaatteja: M. viitannee ironisesti sarmaatteja 
vastaan käymäänsä sotaan, joka tuotti hänelle kunnianimen 
Sarmaticus. Sarmaatit olivat iranilaisperäinen kansanheimo, joka 
oli siirtynyt vähitellen länteen Tonavan varrelle ja alkoi ger- 
maaniheimojen paineessa uhata Rooman valtakunnan rajoja. 


[12] Jos et näe, pysähdy: M:n käyttämä verbi epekhein, ”pidät- 
tää”, ”pysähtyä”, on skeptisen filosofian keskeinen käsite ja 
merkitsee kannanotosta pidättymistä silloin, kun sekä puolesta 
että vastaan voidaan muodostaa uskottava argumentti. Mah- 


dollisesti keisarilla on tässä mielessään juuri tämä merkitys. 

[14] Sivistynyt ja vaatimaton: Sivistynyt (pepaideumenos) tar- ` 
koittaa normaalikielessä perinteisen kreikkalaisen sivistyksen 
ja kulttuurin (paideia) omaksunutta, mutta Epiktetos ja M. käyt- 
tävät sanaa merkitsemään filosofisen ymmärryksen saavutta- 
nutta henkilöä; vrt. selitys kohtaan 10, 4. 


[15] Elä kuin vuorella: ”Vuorella eläminen” tarkoittaa tässä vii- 
sauden etsimiselle ja hyveelliselle elämälle omistautumista. 
Zarathustran, jonka nimestä kreikkalaiset käyttivät muotoa 
Zoroaster, kerrottiin antiikissa vetäytyneen vuorelle ”rakkau- 
desta viisauteen ja oikeudenmukaisuuteen” (Dion Kultasuu 36, 
40), ja samoin ihmisvihaajafilosofi Herakleitos eli yksinään vuo- 
rilla ”syöden ravinnokseen ruohoja ja muita kasveja” (DL 9, 3), 
koska ei voinut sietää kanssaihmistensä typeryyttä ja alhaisuut- 
ta. M. ilmaisee useamman kerran haaveensa rauhallisesta elä- 
mästä maaseudulla, epäilemättä viimeinkin kiireettömästi filo- 
sofiaa tutkien, mutta moittii samalla itseään tästä haaveesta: 
missä voi elää, voi aina elää myös hyvin (5, 16), ja koko kosmos 
on filosofille yksi suuri maailmankaupunki, jossa hänen onnel- 


lisuutensa ei riipu ulkoisista olosuhteista. 


[21] M. siteeraa Euripidesta, fr. 898 (Nauck): Maa rakastaa 
sadetta, kun kuiva tasanko, / kuivuudesta hedelmätön, kaipaa 
kosteutta; / ylhäinen taivas rakastaa sateesta raskaana / langeta 
maahan Afroditen tahdosta. Miespuolinen Taivas (Uranos) ja nais- 
puolinen Maa (Gaia) ovat kreikkalaisen maailmansyntymyto- 

logian ensimmäinen pariskunta. Kreikassa verbi filein (rakas- 
taa) voi toimia apuverbinä infinitiivin kanssa merkityksessä "ra- 
+) VY , n 


kastaa tehdä”, "tehdä mielellään”, "tehdä yleensä”, mihin käyt- 
töön M. viimeisessä lauseessa viittaa. 


[23] Kappaleen loppu viittaa Platonin Theaitetokseen (174d), 
missä Sokrates vertaa kansaansa kaitsevaa tyrannia tai kunin- 
gasta sikojen, lampaiden tai nautojen paimeneen: ”Vapaa-ajan 
puute tekee tällaisesta miehestä väistämättä yhtä maalaismai- 
sen ja sivistymättömän kuin paimenista, kun hän vuorella ra- 
kentaa ympärilleen aitauksen ja lypsää määkivää karjaansa.” 
On epäselvää, mitä M. tällä viittauksella hakee. 


[25] laki, joka jakaa kullekin tälle kuuluvan: M. käyttää hyväk- 
seen sanojen nomos (laki) ja nemein (jakaa / määrätä osaksi) 
sukulaisuutta. 


[26] Kappale näyttää ilmaisevan poikkeuksellisen henkilökoh- 
taisesti keisarin ihmetystä ja ihailua luonnon toimintaa ja ”mys- 
teereitä” kohtaan; vrt. 4, 5. Stoalaisen opin mukaan sielu saa- 
daan kuitenkin ensihengityksessä, ei ravinnon myötä, kuten M. 
tässä esittää; vrt. 12, 24 ja selitys. Alaspäin ja ylöspäin liikutta- 
va voima viittaavat elementtien luonnollisiin liikkeisiin omille 
paikoilleen kosmoksessa; vrt. 6, 17 ja selitys. 

[27] kokonaisia näytelmiä: Stoalaisesta ajatuksesta elämästä 
näytelmänä vrt. 12, 36 ja selitys. Hadrianuksen hovin M. muis- 
ti lapsuudestaan ja nuoruudestaan, ja Antoninuksen hovin hän 
tunsi aikuisiältään. Aleksanteri Suuren, tämän isän Filippok- 
sen ja Lyydiaa 500-luvulla eKr. hallinneen kuningas Kroisok- 
sen hovien elämänmeno oli hänelle tuttua historiasta. 


[30] se, mikä häntä pakottaa: Pakottava tekijä on väärin teke- 
vän epätosi uskomus hyvästä tai pahasta, mutta viime kädessä 
luonnon tahto ja tarkoitus. Edellisen voi yrittää muuttaa, jäl- 


kimmäiselle ei mahda mitään. 


[31] Kappaleessa luetellut henkilöt ovat tuntemattomia lukuun 
ottamatta Sokrateen ystäviä ja oppilaita Kritonia ja Ksenofo- 
nia. Eufrates saattaa olla tämänniminen stoalainen filosofi, jota 
Epiktetos kovasti ihaili. Alkifron puolestaan saattaa olla sofisti, 
jonka fiktiivinen kirjekokoelma tunnetaan, mutta tämän Al- 
kifronin ajoitus on epävarma ja mahdollisesti M:n aikaa myö- 
häisempi. Koska henkilönimien merkitys ja lauseiden rakenne 
ovat epäselvät, jaksoa on eri käännöksissä jäsennelty eri tavoin. 
M:n tarkoittaman ajatusharjoituksen merkitys käy joka tapauk- 
sessa ilmi kohdasta, jossa hän rinnastaa itsensä ja edeltäjänsä. 


[33] niin kuin lieriö: Rinnettä alas vierivä lieriö on Khrysippok- 
sen käyttämä kuva, mutta toisenlaisessa yhteydessä. Khrysip- 
pos käytti kuvaa havainnollistamaan kohtalon / luonnon ja ih- 

misen oman moraalisen vastuun suhdetta. Lieriö ei lähde liik- 
keelle, ellei jokin työnnä sitä, mutta tämän alkusysäyksen jäl- 
keen se liikkuu tietyllä tavalla oman muotonsa vuoksi ja siten 
sen liikkeen voidaan sanoa olevan paitsi sen saaman alkusysäyk- 
sen, myös sen oman laadun aiheuttamaa. Ks. LS 62C-D. 


[34] M. siteeraa Iliaan säkeiden 6, 146 ja 149 alkuosia. Eepok- 
sen jakso, jossa ihmiselämän hetkellisyyttä verrataan metsän 
vuosittain vaihtuviin lehtiin, oli antiikissa kuuluisa ja muiden- 
kin filosofien suosiossa. Mm. skeptikko Pyrrhonin kerrottiin 
toistelleen näitä säkeitä mielellään (DL 9, 67). 


[36] tätä tulollaan olevaa pahaa: Kuolema ei tietenkään M:n 
stoalaisen vakaumuksen mukaan ole ”paha”. Joko M. tarkoit- 
taa olla ironinen tai sitten hän samaistuu näiden ”koulumesta- 
rin” kuolemaa odottavien näkökulmaan. Dalfen kuitenkin pois- 
taa sanan. 

kunnollinen ja viisas: M. viittaa tässä ainoan kerran stoa- 
laiseen ”viisaaseen” (sofos), moraalisesti erehtymättömään ja täy- 
dellisen hyveelliseen ihannehenkilöön, jollaiseksi jokainen stoa- 
laisen filosofian harjoittaja pyrkii mutta jollaisia ei maailmassa 
tosiasiassa ole koskaan ollut eikä tule koskaan olemaan. Samaa 
tarkoittaa sana spoudaios, ”hyvä” tai ”kunnollinen”. 

Yhdestoista kirja 


[1] tutkii sen muodon: Stoalainen kosmos on äärellinen ja pal- 
lonmuotoinen. Sen sisällä ei ole tyhjää tilaa (kenon), mutta sitä 
ympäröi ääretön tyhjyys. Maailma syntyy täsmälleen samanlai- ' 
sena jokaisen maailmanpalon jälkeen. Kaiken muuttumatto- 
muudesta vrt. kuitenkin 9, 9 ja selitys. Stoalaisen kosmoksen 
rakenteesta (kuvien kera) ks. Jones 2003. 


[2] vapaaottelua: Vapaaottelu (pankration) oli kreikkalaisten 
rakkain urheilulaji. Se oli väkivaltainen kamppailulaji, jossa jok- 
seenkin kaikki keinot olivat sallittuja. Vapaaottelu ja sitäkin 
verisempi nyrkkeily eivät silti vetäneet raakuudessa vertoja roo- 
malaisille gladiaattorinäytöksille, sillä kehään kuoltiin vain noin 
kerran vuosisadassa. 


[3] sammua, hajota tai säilyä: Sammuminen ja säilyminen ovat 
kaksi stoalaista vaihtoehtoa, atomiyhdistelmän hajoaminen 
epikurolainen; ks. 7, 32 ja selitys. 

kuten kristityillä: Sanoja ”kuten kristityillä” on usein epäilty 
myöhemmän käden selittäväksi lisäykseksi, ennen muuta sisäl- 
löllisistä syistä, mutta myös tietyn syntaktisen kömpelyyden 
vuoksi. Kohta on M:n ainoa suora viittaus kristittyihin. Mikäli 
se on aito, M. moittii kristittyjä vääränlaisesta asenteesta kuo- 
lemaan: heidän suoranainen halukkuutensa marttyyreiksi on 
keisarin silmissä käsittämätön ja ihmisarvoa alentava. M:n ai- 

kana kristinusko oli kuitenkin Rooman ylimystöpiireissä varsin 
tuntematon ja vähäistä huomiota herättänyt uskonto, josta kei- 
sari ei välttämättä tiennyt juuri mitään. Hän luultavasti jatkoi 
enemmälti asiaa miettimättä edeltäjiensä linjaa, jonka mukaan 
kristittyjä ei aktiivisesti etsitty, mutta rankaistiin tapauksissa, 
joissa syytetty myönsi uskonsa ja kieltäytyi valtiokultista. M:n 
suhteesta kristittyihin ks. tarkemmin Brunt 1979. ”Harkitusti” 
ja ”ilman tragedian elkeitä” viitannevat toisaalta hetken mieli- 
johteesta tai jonkin stoalaisittain yhdentekevän asian menet- 
tämisen vuoksi tehtyihin itsemurhiin, joita antiikin filosofit 
näkivät ympärillään usein tapahtuvan, toisaalta jälkimaineen 
toivossa tehtyyn itsemurhaan, josta ääriesimerkki on Lukianok- 
sen kuvaaman Peregrinoksen polttoitsemurha Olympian kisoissa 
vuonna 165. 


[6] suuremmalla näyttämöllä: Jakson aihe on kiinnostava ja 
varsin yllättävä: kreikkalaisen näyttämötaiteen historia etiikan 
valossa. Runouden eettistä arvoa pohdittiin antiikin filosofias- 
sa jonkin verran. Stoalaiset suhtautuivat runouteen maltillisen 
myönteisesti, Platon ja epikurolaiset voittopuolisen kielteises- 
ti. Näistä asenteista ks. Plutarkhoksen tutkielma ”Miten nuo- 
rukaisen tulee kuunnella runoutta”. Näyttämötaiteen historiaa 
käsitelleistä kirjoittajista Aristoteles ei kommentoi tragedian ja 
komedian keskinäistä syntyjärjestystä (Runousoppi 4), mutta 
Horatius pitää M:n tavoin tragediaa vanhempana kuin kome- 
diaa (Ars poetica 275—84). Ajatuksesta ”suuremmasta näyttä- 

möstä” vrt. Palladaan kuuluisa, joskin M:n aikaa myöhäisempi, 
epigrammi (Kreikkalainen antologia 10, 72): Koko elämä on 
näyttämö ja leikkiä vain; joko opi leikkimään / ja unohda kaikki 
vakavuus, tai kestä elämän tuska. Ajatus näytelmähahmojen koet- 
telemusten seuraamisen kasvattavasta vaikutuksesta muistut- 
taa Aristoteleen katharsis-oppia; vrt. myös komediarunoilija 
Timokleen kuvaus näytelmän vaikutuksesta ihmismieleen, fr. 6 
(Kock): Mieli unohtaa omat huolensa / lumoutuessaan toisen koet- 
telemuksesta / ja lähtee pois hyvillä mielin, samalla jotakin oppineena. 

”Ioo Kithairon”: Sofokles, Kuningas Oidipus 1391-93: Ioo 
Kithairon, miksi otit minut vastaan? Mikset / heti surmannut, etten 
koskaan olisi paljastanut / ihmisille, mikä olin sukujani? Kithairon 
oli vuori, jolle vastasyntynyt Oidipus-lapsi hylättiin. Oidipuk- 
sen kova kohtalo, johon hän itse oli niin ilmeisen syytön, oli 
antiikin malliesimerkki ihmiselämän arvaamattomuudesta. 

”Jos jumalat jne.”: Euripides, Antiope, fr. 208 (Nauck); sama 
säe on siteerattu kohdassa 7, 41. 

"Esineisiin ei jne.”: Euripides, Bellerofon, fr. 287 (Nauck); 
laajempana kohdassa 7, 38. 

"Elämää niitetään jne.”: Euripides, Hypsipyle, fr. 757 
(Nauck); laajempana kohdassa 7, 40. 

vanha komedia: Vanhan komedian, jonka tunnetuin edus- 
taja on Aristofanes, tunnuspiirteitä olivat suorasukainen, usein 
alatyylinen kielenkäyttö ja fantastiset juonenkehittelyt. Kyynik- 
ko Diogenes piti suorapuheisuutta (parrhésia) ”maailman hie- 
noimpana asiana” (DL 6, 69; DL:n laajahko Diogenes-elämä- 

kerta on paras säilynyt lähde varhaisten kyynikoiden retoriik- 
kaan), ja kyynikot olivat tunnettuja estottoman epäsovinnai- 
sesta käytöksestään ja puheistaan. Diogenes ja eräät muut kyy- 
nikot kirjoittivat myös tragedioita, mihin M. saattaa vaihtoeh- 
toisesti viitata. Huonosti tunnetun keskikomedian kautta ke- 
hittynyt uusi komedia, jonka tunnetuin edustaja on Menandros, 
oli juonenkehittelyltään realistista ja arkipäiväistä ja kieleltään 
sivistynyttä. Myös varhainen roomalainen komedia edusti lä- 
hinnä tätä tyylilajia, mutta M. näyttää pitäytyvän yksinomaan 
kreikkalaismaailmassa. 


[7] Päinvastainen käsitys esiintyy kuitenkin kohdassa 8, 1. 
Toisin kuin kaiken julkisen elämän karttamista suositelleet epi- 
kurolaiset, stoalaiset katsoivat, että filosofin tulee osallistua 
aktiivisesti poliittiseen elämään, koska ihminen on luonnostaan 
poliittisia yhteisöjä muodostava laumaeläin. 


[8] vartetaan puuhun uudestaan: Ajatuksesta vrt. 8, 34. He- 
delmäpuiden oksien varttamisen taito oli antiikin puutarhu- 
reilla hyvin hallussa; vrt. Columella, de Arboribus 26, jossa esi- 
tellään yksityiskohtaisesti kolme eri tekniikkaa. 


[10] taidot jäljittelevät luontoa: Vrt. Aristoteles, Fysiikka 194321. 
Kappaleen lopussa M. palaa jälleen kolmen hyveen teemaan. 
Tällä kertaa oikeudenmukaisuus kohotetaan hyveistä tärkeim- 
mäksi, ja kaitselmuksen suunnitelmaa tutkiva ja siihen mukau- 

tuva kohtuullisuuden / itsehillinnän hyve ja totuuden / jarke- 
vyyden looginen hyve ovat sen välttämättömiä ehtoja. 


[12] Sielun pallo: Sielun vertaamisesta palloon ks. 12, 3 ja selitys. 


[13] niin kuin tuo Fokion: Fokion oli Platonin oppilas, 300-lu- 
vun ateenalainen valtiomies ja menestyksekäs sotapäällikkö, 
jonka elämäkerran Plutarkhos on kirjoittanut. Fokion tuomit- 
tiin kuolemaan makedonialaisvallan laajentumisen levottomina 
vuosina, ja viimeisinä sanoinaan hän ilmoitti, ettei kanna tuo- 
miostaan kaunaa ateenalaisille. Fokionilla oli lisänimi khréstos, 
”kunnollinen”. 


[15] rakastajiensa katseesta: Kuva poikarakastetusta ja hänen 
suosiotaan tavoittelevista rakastajista kuuluu pikemminkin 
kreikkalaiseen kuin roomalaiseen kulttuuripiiriin, joten M. on 
ehkä lainannut sen joltakulta kreikkalaiselta kirjoittajalta. So- 
vinnaisen, joskin epäilemättä tekopyhän käsityksen mukaan 
kunnon mies halusi ainoastaan pojan ystävyyttä ja vain alhai- 
set luonteet etsivät tällaisista suhteista seksuaalista mielihy- 
vää. Tällaiset aikeet pojan pitäisi pystyä lukemaan kosijoidensa 
silmistä.. 

Lykofilia, ”suden ystävyys”, tarkoittaa ystävyyden teesken- 
telyä petollisessa tarkoituksessa. Tähän strategiaan turvautu- 
vat usein antiikin faabelien sudet. 

[16] M. näyttäisi hyväksyvän kappaleessa Khrysippoksen kasi- 
tyksen yhdentekevistä asioista. Yhdentekevyydestään huolimat- 
ta näistä osa on luonnon mukaisia, osa luonnon vastaisia, ja 
edellisiä kuuluu tavoitella ja jälkimmäisiä karttaa, ellei jokin 
korkeampi velvollisuus estä sitä. Luonnon mukaisten ja vas- 
taisten yhdentekevien erottaminen sujuu ongelmitta jokseen- 
kin kaikilta ihmisiltä, mutta ongelmia aiheuttaa sen sijaan näi- 
den virheellinen olettaminen hyväksi tai pahaksi. M:n ohje on 
nauttia luonnon mukaisista yhdentekevistä, mikäli ne ovat tar- 
jolla, ja sivuuttaa luonnon vastaiset yhdentekevät keskittyen 
korkeampiin päämääriin. Päinvastaisesta näkemyksestä vrt. 4, 
39 ja selitys. 


[18] jokainen sielu jää vasten tahtoaan jne.: M. lainaa oman kä- 
sityksensä mukaan ajatuksen Platonilta; vrt. 7, 63 ja selitys. 

Ainakin he ovat pahoillaan jne.: Stoalaiset katsoivat saa- 
vansa tukea näkemykselleen hyveestä ihmisen luontaisena tai- 
pumuksena siitä, että myös väärin toimivat yleensä häpeävät 
toimintaansa. Senecan mukaan kukaan ei tee pahaa pahan 
vuoksi, vaan ainoastaan siitä koituvan hyödyn vuoksi (”Hyvis- 
tä teoista” 4, 17, 24). 

tunteettomuutta: M. mainitsee tässä ainoan kerran stoa- 
laisen tunteettomuuden (apatheia) ihanteen substantiivina. Sen 
merkityksestä ks. johdanto. 

Muusien johtajalta: Yhdeksän Muusan johtaja on Apol- 
lon, ilon, valon ja kulttuurin jumala. 

[20] henki sinussa: Pneuma on aineeltaan ilman ja tulen sekoi- 
tusta, lämmintä ilmaa. Tällaisena sen luonnollinen asema kos- 
moksessa olisi maan yläpuolella, mutta heksis, joka pitää koossa 
myös ylemmän logoksen olomuodon läpitunkemia kappaleita, 
estää sitä karkaamasta ennen eliön kuolemaa ja elementtien 
luonnollista hajoamista. 


[21] ihmisten enemmistön ... hyvinä pitämistä asioista: Vrt. 5, 12 


ja selitys. 


[22] M. viittaa tuttuun faabeliin maalaishiirestä ja kaupunki- 
laishiirestä, josta on oman versionsa esittänyt mm. Horatius 


(Satiirit 2, 6, 77-117). 


[23] ”Mörkö” on tässä naispuolinen hirviö Lamia, mutta kreik- 
kalaislapsia kasvatettiin pelottelemalla heitä suurella laumalla 
muitakin mörköjä. M. näyttää jälleen lainanneen tiedon Epi- 
ktetokselta, Keskustelut 2, 1, 15; vrt. kuitenkin myös Platon, 
Faidon 77e, Kriton 46d ja Gorgias 473d. 


[25] Seneca kertoo (”Hyvistä teoista” 5, 6, 2-7), että kun Ma- 
kedonian kuningas Arkhelaos kutsui Sokrateen luokseen, Sok- 
rates kieltäytyi, koska ei voisi vastata kuninkaan lahjoihin sa- 
malla mitalla. M. viittaa selvästi samaan tarinaan, vaikka ku- 
ninkaan nimi on vahingossa vaihtunut. Senecan mukaan Sok- 
rateen tarkoituksena oli kieltäytyä kohteliaasti kutsusta, vaikka 

mukana oli annos ironiaakin: Sokrates ei tietenkään pitänyt 
kuninkaan rikkauksia missään arvossa. Arkhelaos pyrki kerää- 
mään ympärilleen ajan kulttuuripersoonia ja mm. Euripides viih- 
tyi hänen luonaan. 


[26] Epikurolaisten kirjoituksissa: Alkutekstissä on käsittämä- 
tön "efesoslaisten”, ja tekstiä on yleisesti korjattu Senecan (Kirje 


11,8) pohjalta. 


[27] Pythagoralaiset pitivät tähtiä jumalina ja näkivät niiden 
säännönmukaisissa liikkeissä suuren kosmisen harmonian ilmen- 
tymän. Tällaisesta meditaatioharjoituksesta vrt. 7, 47. 


[28] kietoi ylleen lampaantaljan: Farguharsonin mukaan ”lan- 
nevaatteen”, vaikka sanalla köidion ei ole tällaista merkitystä. 
Ksanthippe oli antiikissa äksyn vaimon maineessa, joka kiusasi 
miestään tahallaan. Kuitenkin edellä mainitusta Fokionista ker- 
rottiin, että hän ja hänen vaimonsa käyttivät kodin ulkopuo- 
lella vuorotellen samaa viittaa, koska olivat niin köyhiä. Tarina 
tuo mieleen myös kyynikko Krateesta kerrotun anekdootin (DL 
6, 91), jossa ulkonäöstään välinpitämätön filosofi ompelee lam- 
paantaljan viittansa jatkoksi. 


[29] Ajatus, että vasta alamaisena ollut kykenee hallitsijaksi, 
oli antiikissa muodostunut sananlaskuksi; ks. esim. Aristoteles, 


Politiikka 1277b12. 

[30] Tuntemattoman näytelmäkirjailijan säe. 


[31] Osa Odysseian säkeestä 9, 413. Eepoksen kohdassa Odys- 
seus nauraa kykloopille päästyään pakenemaan tämän luolasta, 
mutta säkeen merkitys M:lle on tuntematon. 


[32] Hesiodos, Työt ja päivät 185. M. tai hänen lähteensä on 
kuitenkin muuttanut säkeen merkitystä, sillä kohdassa ei alun 
perin puhuta hyveestä. 


[33] Mukailtu Epiktetokselta, Keskustelut 3, 24, 87. 


[34] Mukaelma samasta kohdasta, 88-93. On epäselvää, viit- 
taako ”sinä” lapseen vai puhujaan itseensä. 


[36] Keskustelut 3, 22, 105. "Tahto” on käännös Epiktetoksen 
paljon käyttämälle, mutta vanhastoalaiseen psykologiaan kuu- 
lumattomalle termille prohairesis. M. itse ei huomiota herättä- 
västi käytä tätä termiä kertaakaan. 


[37] Jaksoa pidetään Epiktetoksen muutoin tuntemattomana 
fragmenttina. Tekstissä on useita stoalaisia teknisiä termejä, 
kuten hyväksyminen (vrt. 5, 10) ja varaus (vrt. 4, 1). Tavoitte- 
lusta (oreksis) pidättymisestä vrt. myös Käsikirja 2. 

[38] Tämäkin lienee sitaatti Epiktetokselta. Stoalaisten mu- 
kaan kaikki ihmiset ovat ”hulluja”, joskaan eivät samassa mie- 
lessä kuin lääketieteellisestä hulluudesta (mania) kärsivät poti- 
laat, vaan koska he ovat tietämättömiä todellisesta hyvästä ja 
pahasta ja toimivat hallitsemattomien tunneimpulssien vallas- 
sa. Ainoastaan stoalainen viisas ei ole hullu, ja tätä ihannetta 
kohti kaikki filosofian harjoittajat pyrkivät. 


[39] Sitaatti ei ole peräisin meidän tuntemistamme Sokratesta 
kuvaavista kirjoituksista. 

Kahdestoista kirja 


[3] tehden sitä mikä on oikeudenmukaista jne.: Jälleen kolme 
filosofista hyvettä: oikeudenmukaiset teot, alistuminen kohta- 
loon ja totuuden tavoittaminen. 

ruumiin yhteyden vuoksi: ”Ruumiin yhteys” on tässä kään- 
nös sanalle prospatheia, ”kiintymys” tai ”intohimo”. Filosofiassa 
sanalla tarkoitetaan sielun liiallista kiinnittymistä ja samaistu- 
mista ruumiiseen. 

pallo, pyöreäpinta: Runositaatti on lainattu Empedokleelta, 
fr. 27, 4 ja 28, 2 (Diels-Kranz). Empedokleen ”pallo” (sfairos) 
on Rakkauden ajan harmoninen kosmos, maailmanpallo, jossa 
neljä alkuainetta ovat sekoittuneet toisiinsa ja jonka Riita repii 
jälleen rikki. M. käyttää kuvaa harmonisesta, itsessään täydel- 
lisestä ja ulkomaailmasta riippumattomasta kosmisesta pallosta 
kuvaamaan filosofisesti elävän ihmisen sielua. Tällainen käyttö 
oli yleistynyt filosofiassa jo ennen hänen aikaansa. 


[4] Ajatus, että jokainen rakastaa eniten itseään, esiintyy 
jo Platonilla (Lait 731e). Galenos pitää tämän luonnollisena 
seurauksena sokeutta omille virheille, minkä vuoksi eetti- 
nen parannuksenteko vaatii aina ulkopuolista ”terapeuttia”; 
tätä M. ei ota tässä huomioon. Myös stoalaisessa antropolo- 
giassa rakkaus omaan itseen on luontainen itsesäilytysvietin 
ilmentymä. 

[6] vasen käsi: Platon esittää Laeissa (794e-95d), että vasen 
ja oikea käsi eivät eroa luonnostaan, vaan ainoastaan väärän- 
lainen harjoitus tekee oikeasta hallitsevan. Platonin kanta näyt- 
tää olleen kuitenkin poikkeuksellinen, ja monissa kreikkalai- 
sissa uskomuksissa näkyy ajatus oikean puolen ”luonnollisesta” 
paremmuudesta. 


[9] vapaaottelija: Vapaaottelijalla (pankratiastés) ei antiikissa 
ollut lihastensa lisäksi mitään varusteita; nyrkkeilijät käyttivät 
sen sijaan käsien ja ranteiden ympärille kiedottuja nahkanau- 
hoja iskujen terästämiseen. M. tarkoittaa, että filosofiset opin- 
kappaleet ja vakaumukset (dogmata) tulee omaksua niin, että 
ne ovat kuin orgaaninen osa meitä, ei niin, että ne palautetaan 
mieleen vain tarpeen tullen ja siirretään jälleen syrjään. 


[14] sekamelska: Epikuros, jonka kosmologiaan M. lähinnä 
näyttäisi viittaavan ”sekamelskalla”, syytti Demokritosta liian 
ankarasta determinismistä, ilmeisesti sekä fysiikkaa että etiik- 
kaa koskevin perustein. Keskimmäinen näistä kosmologisista 
asenteista näyttäisi olevan M:n suosikki. Sitä voi tietyin va- 
rauksin pitää stoalaisena. Fysiikan determinismiin yhdistyy etii- 
kan alueella jonkinlainen ihmisen mahdollisuus ”hellyttää” ju- 
mala ja pyrkiä moraaliseen parannukseen ja mielenrauhaan, 
koska jumala on hänen sisässään. M. näyttäisi kuitenkin usko- 
van teoksessa usein esiin tulevaan tuonpuoleisen ja tämänpuo- 
leisen (epämääräiseen) eroon, jolloin heltyminen tapahtuisi 

ihmisen ulkopuolella. Vrt. myös 1, 17, jossa M. erottaa jumalien 
antaman avun ja oman kyvyttömyytensä vastata siihen. 


[22] Kappaleen maalailevat loppusanat ovat mahdollisesti pe- 
räisin joltakulta runoilijalta. 


[23] Niin sanotaan myös jne.: M. leikittelee kappaleen lopussa 
sanan symferein monimerkityksisyydellä. Sana tarkoittaa kirjai- 
mellisesti ”tuoda mukana” ja siten ”osallistua omasta puoles- 


yn »” 


taan”, ”hyödyttää”, Näin oikea-aikainen kuolema ”hyödyttää” 
kokonaisuutta jo pelkällä olemassaolollaan, osallistumisellaan 
kohtalon ketjuun, ja lisäksi se ”hyötyy”, koska se on kohtalon 
mukanaan tuoma asia. Sanan theoforétos, ”jumalan kantama”, 
"jumalasta innoittunut”, selitys liittyy löyhästi yhteyteen. Täl- 
lainen henkilö seuraa jumalaa sekä luontaisesta pakosta että 


omasta tahdostaan. 


[24] hengen saamiseen: ”Hengen saaminen” on käännös sanal- 
le psykhösis, ”sielullistuminen”. Stoalaisen opin mukaan sikiö 
kohdussa on eräänlainen kasvi, joka saa sielun (psyhkö) vasta 
hengittäessään ensimmäisen kerran. Tätä ennen sen koossa pi- 
tävä voima on ollut kasveille kuuluva fysis; ks. Hierokles, LS 
53B. Viimeisessä henkäyksessä sielu vastaavasti palautuu ilmaan. 
ilman ja eetterin olentojen asuinmaa: ”Ilman ja eetterin olennot” 
ovat mahdollisesti kuolleiden sieluja, heeroksia, daimoneja ja 
muita vähäisempiä jumaluuksia, jotka pythagoralaisen, keskipla- 

tonistisen ja stoalaisen näkemyksen mukaan kansoittavat ilma- 
kehää sankoin joukoin. M. näyttää ajattelevan, että ne ovat 
silmin nähtävissä, joskaan eivät maan pinnalta. Rutherford ar- 
velee kuitenkin keisarin puhuvan taivaankappaleista, joista 
aurinko, kuu ja planeetat ovat ilmakehässä ja kiintotähdet eet- 
terin kehällä. 


[27] Fabius Catullinus (vrt. 4, 50) ja Lusius Lupus ovat tunte- 
mattomia. Stertinius saattaa olla Pliniuksen mainitsema vara- 
kas lääkäri. Maaseutu, puutarhat ja kylpyläkaupunki Baiae oli- 
vat luultavasti näiden miesten vanhuuden lepopaikkoja. Keisa- 
ri Tiberius puolestaan asui Caprilla elämänsä viimeiset vuodet 
harjoittaen Suetoniuksen auliisti luettelemia maalauksellisia 
paheita; ks. Tiberius 42-44. Fronto mainitsee Velius Rufuksen, 
joten ehkä M. tunsi tämän henkilökohtaisesti. 


[28] ovat myös silmin nähtävissä: ”Silmillä nähtävät jumalat” 
tarkoittanee lähinnä taivaankappaleita, joita M. vanhaan kreik- 
kalaiseen tapaan pitää jumalina. Vrt. kuitenkin 12, 24 ja seli- 
tys. M. saattaa ajatella myös ihmisten kokemuksia jumalista il- 
mestyksissä ja unissa. 


[30] yhteisöllisyyden tunne: Sana pathos esiintyy jälleen myön- 
teisessä merkityksessä; vrt. 3, 2 ja selitys. Samanlaisen vedosta 
samanlaisen luo vrt. 9, 9. 

[34] M. viitannee erityisesti epikurolaiseen kouluun, jonka pii- 
rissä kuolemanpelkojen poistaminen oli keskeinen osa eettistä 
opetusta; vrt. Pääopit 2 (DL 19, 139). M:n mieltymys eri filosofi- 
koulujen opillisten yhteneväisyyksien löytämiseen antaa hänen 
ajattelulleen viehättävän amatöörimäisen piirteen; vrt. 9, 41 ja 


selitys. 


[36] Ajatus elämästä näytelmänä, jossa ihmisen tehtävä on 
esittää jumalan määräämää osaa mahdollisimman hyvin, tois- 
tuu muillakin stoalaisilla; ks. esim. DL 7, 160 (Ariston Khios- 
lainen) ja Epiktetos, Käsikirja 17. Valitettavasti tekstin alku- 
puolelle täydennetty sana on puhdas arvaus; Dalfen ehdottaa 
rohkeasti sataa vuotta. Roomalaisajan näytelmässä oli tavalli- 
sesti viisi näytöstä. Ajatuksesta, ettei elämä koskaan pääty kes- 
keneräisenä, vrt, 3, 8 ja 11, 1. 

